
Esipuhe 


Suomalaisessa hyvinvointipalvelujen järjestämisessä julkisen vallan rooli on 
suuri. Valtio antaa palvelulupauksia ja normittaa tuotantoa, jonka järjestämi- 
nen ja osin tuottaminenkin ovat tällä hetkellä kuntien vastuulla. Tässä jär- 
jestelyssä suhde yrityksiin ja palvelumarkkinoihin on ollut hapuileva. Ei ole 
tiedetty, miten suhtautua erilaisiin palveluntuottajiin ja asiakkaan rooliin pal- 
veluntuotannossa. 

Kaksivuotisessa Tekes-hankkeessa ”Markkinoiden luominen ja huoltami- 
nen (ALIS)" on tarkasteltu sosiaali- ja terveysalan palvelumarkkinoita, erilais- 
ten markkinoilla toimivien, erityisesti kuntien, toimintalogiikoita ja niiden 
vaikutuksia asiakaslähtöisten, innovatiivisten ja vaikuttavien palvelujen ai- 
kaansaamiseen. Hankkeen kohdekuntina ovat olleet Jyväskylän, Tampereen 
ja Turun kaupungit, joilla kullakin on ollut hankkeessa omat case-tapauksen- 
sa. Lisäksi kaupungeista on kerätty haastattelu-, kysely- ja asiakirja-aineistoa 
monipuolisen yleiskuvan saamiseksi ja laajempiin tutkimuskysymyksiin vas- 
taamiseksi. Kaupungit ovat suhtautuneet tutkimukseen rakentavasti ja edistä- 
neet kukin tahoillaan tutkimusta. 

Hankkeen johtoryhmän puheenjohtajana on toiminut professori Jari Sten- 
vall Tampereen yliopiston Johtamiskorkeakoulusta, ja ryhmän jäseninä sekä 
ohjaavina asiantuntijoina hyvinvointikoordinaattori Tytti Solankallio-Vahte- 
ri Jyväskylän kaupungista, johtaja Tarja Myllärinen ja johtaja Kaija Majoinen 
Suomen Kuntaliitosta, palvelualuejohtaja Sirpa Kuronen ja Turun kaupunki- 
tutkimusohjelman johtaja Sampo Ruoppila Turun kaupungista, tilaajajohtaja 
Kari Hakari Tampereen kaupungista sekä asiantuntija Maarit Lahtonen Te- 
kesistä. Sydämellinen kiitos panoksestanne ja yhteistyöstänne hankkeen on- 


nistumiseksi. 

Yritysten näkökulmien selvittämisessä apuaan ovat tarjonneet johtaja 
Markus Sjölund Tampereen Kauppakamarista sekä toimitusjohtaja Pasi Mä- 
kinen ja yritysasiamies Marko Keski-Sikkilä Pirkanmaan Yrittäjistä. Kiitos 
yhteistyöstä ja arvokkaasta avusta. 

Hankkeen tutkijoina projektin eri vaiheissa ovat olleet Anna-Aurora Kork, 
Kaisa Kurkela, Mikko Manka, Ari Rasimus, Paula Rossi, Sanna Seppänen, 
Piia Tienhaara, Anniina Tirronen ja Sanna Tuurnas sekä professori Risto Ha- 
risalo. Hanketta on johtanut tutkimusjohtaja, dosentti Pasi-Heikki Rannisto. 
Kiitos kaikille tutkijayhteisömme jäsenille hyvästä hengestä ja tuloksellisesta 
työstä. 

Hankkeen päärahoittajana on ollut Tekes, jota kiitämme sekä tutkimuk- 
sen mahdollistamisesta että joustavasta suhtautumisesta hankkeen tarpeiden 
ja aikataulun muutoksiin. On ollut ilo työskennellä kanssanne. 

Kiitos myös työskentelymme kotipesänä toimineelle Tampereen yliopis- 
ton Johtamiskorkeakoulun Tutkimus- ja koulutuskeskus Synergosille, jonka 
kahvihuoneessa olemme usein virkistäytyneet tutkimuksen ilmiöitä pohtien 


ja kirjoituksia miettien. 


Tampereella itsenäisen Suomen juhlien aattona, 

Johdanto - julkiset sote- 
palvelut markkinoilla 


Pasi-Heikki Rannisto & Piia Tienhaara 


Sote-palvelut uudistamisen kohteena 


Suomalaiset julkiset sosiaali- ja terveyspalvelut (sote) ovat ennennäkemättö- 
män muutoksen kohteena. Nykyisen palvelutason ylläpitäminen yhä hupe- 
nevilla resursseilla vaatii palvelujen ja palvelujärjestelmän radikaalia uudista- 
mista. Uudistamiseen pyritään lukuisilla keinoilla, joista keskeisiä näyttäisivät 
olevan: 

1) järjestelmätason keskittäminen riittävää väestöpohjaa korostaen 

2) palveluprosessien kehittäminen 

3) palvelujen tuottajaverkostojen luominen 

4) palvelujen asiakaslähtöisyyden parantaminen sekä 


5) markkinoiden hyödyntäminen julkisissa palveluissa. 


Maakunta- ja sote-uudistukset muuttavat rakenteita ja eri toimijoiden, kuten 
asiakkaiden tai yritysten, rooleja. Asiakkaan valinnanmahdollisuuksia lisä- 
tään ja samalla yritysten sekä kolmannen sektorin asemaa palvelutuotannossa 
vahvistetaan merkittävästi. Uudistuksiin lähdettäessä keskustelut fokusoitu- 
vat luonnollisestikin valtaan ja organisaatiorakenteisiin, mutta jatkossa uudis- 
tuksia valmisteltaessa ja toteutettaessa katse kiinnittyy aivan toisiin asioihin. 
Olennaisiksi muodostuvat esimerkiksi asiakkaan saama ja kokema hyöty, asia- 
kasohjaus, osallisuus ja osallistuminen, moniammatillinen ja verkostomainen 
yhteistyö sekä yksityisten palveluntuottajien ja julkishallinnon roolit ja tehtä- 


vät. 

Kyseiset teemat eivät ole uusia keskusteltaessa hyvinvointipalvelujen kehit- 
tämisestä — asiakkaaseen ja hänen rooliinsa liittyvät näkökulmat ovat olleet 
palvelujen kehittämisen keskiössä jo useita vuosia (ks. esim. Anttonen ym. 
2012; Grönroos 2008; 2012; Rannisto ym. 2014; Stenvall & Virtanen 2012). 
Myös palvelujen verkostomaisesta tuottamisesta ja yksityisten palveluntuotta- 
jien osaamisen hyödyntämisestä on jo vuosien kokemus (ks. esim. Osborne & 
Gaebler 1992). 

Julkisten palvelujen kehittämisessä keskeinen lähestymistapa viime vuosi- 
na on ollut uusi julkinen johtaminen (New Public Management, NPM) tai 
hallinta (New Public Governance, NPG) (ks. esim. Osborne 2010). Yksityi- 
sellä sektorilla sen sijaan kehitystyötä on tehty kiinnittämällä korostetusti 
huomiota asiakkaaseen ja hänen palvelusta saamaansa arvoon (ks. esim. pal- 
velulähtöinen logiikka, mm. Vargo & Lusch 2004; 2008). Julkisissa palve- 
luissa asiakaspainotus on näkynyt erilaisissa hallinnon uudistuksissa (engl. 
Administrative Reform) ja kansalaislähtöisen kehittämisen sekä yhteiskehit- 
tämisen (engl. Co-production, Citizen-Centered Governance) korostamisessa 
(vrt. Borins 2008; Hall & Holt 2008; Jäppinen 2012; Windrum 2008). Teo- 
reettisesti tarkasteltuna muutosten taustalla onkin usein laajempi uudistus- 
ajattelu. 

Julkisten sote-palvelujen markkinoilla erilaiset kehittämisen teemat esiin- 
tyvät ajoittain sulassa sovussa ja ajoittain räikeissä ristiriidoissa. Neutraalia 
tarkastelua ei helpota se, että keskustelu on usein poliittisesti latautunutta — 
uudistamista ohjaavat erilaiset ja usein ristikkäiset tavoitteet ja toiveet. Palvelu- 
jen uudistajilla ei ole täyttä yhteisymmärrystä kehittämisen suunnasta tai edes 
siitä, ovatko kehittämisen tavoiteltavat tulokset kehittämistä vai heikentämis- 
tä (vrt. Leponiemi ym. 2012). Esimerkiksi julkisten palvelujen kehittäminen 
lähtee usein muista tavoitteista kuin laadun parantamisesta, ja kehittämisessä 
halutaan usein säilyttää vallitsevien toimijoiden ammatilliset käytännöt ja aat- 
teellisesti tehdyt valinnat. 

Sosiaali- ja terveyspalvelujen uudistaminen maakunta- ja sote-uudistuksen 
kontekstissa edellyttää, että kansalaisten, kolmannen sektorin, yritysten, kun- 


tien sekä laajemminkin julkisen vallan toimintaa ja rooleja hahmotetaan uu- 

della tavalla. Suomalaisen hyvinvointivaltion palvelutuotannolle tyypillinen 
asiakkaan tarpeen tarkastelu yhden ammattiryhman tai erikoisalueen toimes- 
ta ei enää riitä. Ammattiryhmittäisessä tarkastelussa käytännön palvelupro- 
sessit hajautuvat, katkeavat, syntyy päällekkäistä työtä, asiakkaan lähettelyä 
paikasta toiseen ja joskus myös suoranaista vastuun pakoilua. Tämä näyttäy- 
tyy myös suurina kustannuksina. Yhteiskunnalle otettujen palvelutehtävien 
laajennuttua sekä väestön ikääntymisen seurauksena yhä useammin asiak- 


kaiden ongelmat vaativatkin moniam matillista ja monitieteellistä tarkastelua 


(kuvio 1). 


Tieteen ja ammattikunnan kehittymisen 
tavoitteet 


Palvelujen 
kehittämisen 
tavoitteet 


Kuvio 1. Ammatillisten intressien suunta ja 
palvelujen kehittäminen (Rannisto 2012, 55). 


Palvelujen uudistaminen vaatii myös uudella tavalla markkinoiden ja eri toi- 
mijoiden toimintalogiikoiden tarkastelua. Aikaisemmin sote-palveluja ei ole 
kehitetty markkinoina, vaan julkiset toimijat ovat ostaneet palveluja paikkaa- 
maan omaa tuotantoaan lähinnä olosuhteiden pakosta. Suomalaisten kunti- 
en rooli palvelujen tuottamisessa ja järjestämisessä, eli mahdollisuus toimia 
markkinoilla, on ollut poikkeavan suuri verrattuna muihin maihin. Lisäksi 


sote-palvelujen markkinoita on toistaiseksi tarkasteltu lähinnä vain kilpailut- 

tamisen näkökulmasta (esim. Forma ym. 2008; Fredriksson & Martikainen 
2006; Martikainen 2009; Okko ym. 2007). Maakunta- ja sote-uudistuksen yh- 
teydessä tilanne on muuttunut. Nyt näyttää siltä, että yksityinen toiminta on 
tullut pysyvästi hyväksytyksi osaksi julkisten palvelujen järjestämistä. Tästä 
syystä myös tarve markkinoiden toiminnan pohdinnalle yleensä, mutta myös 


teoreettiselta ja filosofiselta kannalta, on ilmeinen. 


Markkinoiden luominen ja huoltaminen - hanke kirjan takana 


Tämän kirjan taustalla olevassa hankkeessa, ”Markkinoiden luominen ja 
huoltaminen — asiakaslähtöisyys innovatiivisten sosiaali- ja terveyspalvelujen 
verkostomaisessa tuottamisessa ja tulosperusteisessa hankinnassa, (ALIS)”, kat- 
se kohdistuu nimensä mukaisesti markkinoille. Hanke ei olisi voinut osua 
parempaan ajankohtaan. Nyt jos koskaan on tarvetta tiedolle, joka käsittelee 
julkishallinnon roolia, toimintaa ja suhdetta markkinoihin yleisesti sekä pal- 
velujen järjestämisen ja hankinnan tapoja, eli suhdetta yrityksiin ja asiakkai- 
siin erityisesti. Hankkeessa tavoiteltiinkin parempaa ymmärrystä markkinoi- 
den toiminnasta sekä siellä toimivien eri toimijoiden motiiveista, tarpeista ja 
toimintalogiikoista. 

ALIS-hanke rahoitettiin osana Tekesin Innovaatiot sosiaali- ja terveyspal- 
veluissa 2008—2015 -ohjelmaa ainoana markkinoita tarkastelevana hankkee- 
na. Hanke toteutettiin keskeisiltä osin vuosina 2014—2015, mutta raportoin- 
tia sekä tulosten julkistamista jatkettiin vuoden 2016 puolelle. Keväällä 2016 
toteutettiin muun muassa loppuseminaari ”Uusia avauksia sote-markkinoil- 
le — tähtäimessä vaikuttavat palvelut”, jossa hankkeen osaprojektien tuloksia 
esiteltiin ja kehiteltiin eteenpäin yhdessä seminaariosallistujien ja hankkeen 
partnereiden kanssa. 

Partnereina ja osarahoittajina hankkeessa olivat Jyväskylän, Tampereen 
ja Turun kaupungit, jotka saivat itsenäisesti valita omasta toiminnastaan ai- 
hepiiriin sopivat tapaustutkimukset. Jyväskylä valitsi tarkastelunkohteeksi 
alueelliset monipalvelupisteet, joiden perustamista ja erityisesti asukkaiden 


osallistumista kehittämiseen tarkasteltiin yhtenä tapauksena. Tampereen 

kaupungin tapaustutkimus käsitteli puolestaan Härmälän alueella toteutettua 
ikäihmisten palvelujen tulosperusteista hankintaa. Turun kaupungin osalta 
tapaukseksi valikoitui nuorten tarpeista rakentuvan Vamos-palvelukonseptin 
integroimisprosessi osaksi nuorten palvelujen kokonaisuutta ja julkista pal- 
velujärjestelmää. Näistä kustakin tapauksesta toteutettiin hankkeessa omat 
osaprojektinsa ja niistä on omat artikkelinsa tässä kirjassa. 

Suuret suomalaiset kaupungit Jyväskylä, Tampere ja Turku ovat omalta 
osaltaan hyviä tutkimuskumppaneita selvitettäessä eri kuntien ja niihin kyt- 
keytyvien tahojen toimintaa markkinoilla. Kohdekunnat ovat kukin monin 
eri tavoin osana markkinoiden toimintaa. Esimerkiksi Tampere on toiminta- 
mallinsa myötä myös eräänlainen maakuntamallin pienoismalli, jossa on eri- 
telty roolit tilata, tuottaa ja hankkia palveluja asiakkaille (ks. Rannisto 2015). 
Luonnollisesti kaikissa kaupungeissa tehdään hankintaa niiden toimintamal- 
leista riippumatta. Hankkeen tapaustutkimusten osalta kaupunkikohtaisesti 
keskeisimmäksi tarkastelun kohteeksi muodostui kuitenkin kaupunkien toi- 
minta markkinoiden luojana (Tampere), huoltajana (Turku) ja mahdollistaja- 
na (Jyväskylä). 

Maakunta- ja sote-uudistuksen ilmaantuminen uudistamisen kentälle kes- 
ken hankkeen vaikutti tutkimuksen etenemiseen. Esimerkiksi osallisuus-ky- 
symys nousi vahvasti esille Jyväskylän tapaustutkimuksen täsmentymisen 
myötä. Niin ikään yhdessä artikkelissa käsitelty kunnan uusi ja tuleva rooli 
"elinvoimakuntana" on uudistusten perua. Yritysten roolin korostuessa valta- 
kunnallisissa keskusteluissa hankkeessa käynnistettiin osaprojekti, jossa selvi- 
tettiin kuntien toiminnan vaikutuksia ulkoisten palveluntuottajien toiminta- 
edellytyksiin ja markkinoiden toimintaan. Myös näistä teemoista on kustakin 
oma artikkelinsa tässä kirjassa. Kuitenkin, vaikka kirjan artikkeleilla ja tut- 
kimuksen kohteena olevilla tapaustutkimuksilla on liittymäpintoja käynnissä 
olevaan maakunta- ja sote-uudistukseen, ei kirjassa oteta kantaa uudistuksen 
toivottavuuteen tai onnistumiseen. Käynnissä olevia uudistus- ja kehittämis- 
hankkeita tarkastellaan ja niihin viitataan ilmiöinä ja niiden taustalla olevina 


tavoitteina. 

Sote-uudistuksen yhtenä keskeisenä ideana on integraatio, jossa on yhdis- 
tettävä johtamisen ja yhteistyön keinoin eri ammattikuntien ja tieteiden nä- 
kökulmat mahdollisimman hyvän asiakaspalvelun aikaansaamiseksi. Myös 
teemaa koskevan tutkimuksen on näin oltava monitieteistä. ALIS-hankkeessa 
hyödynnettiin hallinto- ja johtamistieteellisen tutkimuksen lisäksi sosiaali- 
tieteellistä, terveystieteellistä sekä demokratiaa ja osallisuutta käsittelevää tie- 
teellistä kirjallisuutta. ALIS-hankkeen voidaan näin ollen nähdä olleen sekä 


aiheensa että tieteellisen perustansa puolesta ajankohtainen. 


Kirjan keskeisiä käsitteitä 

Tässä kirjassa tarkastellaan sosiaali- ja terveyspalveluja markkinoilla erityisiin 
tapauksiin tukeutuen. Markkinoita ei näin ollen määritellä tarkasti ja katta- 
vasti luetellen esimerkiksi, mitkä palvelut markkinoille kuuluvat tai ketkä ni- 
menomaan ovat markkinatoimijoita. Tähän on kaksi syytä. 

Ensinnäkin julkisen hallinnon suuresta roolista johtuen palvelumarkki- 
nat ovat olleet epälineaarisessa muutoksessa viimeisten vuosikymmenten ajan. 
Palvelujen ostamista on tehty kaikkialla julkisella sektorilla, mutta viimeisen 
reilun kymmenen vuoden aikana on myös kehitetty tilaaja—tuottaja-malleja 
palvelumarkkinoiden kehittämiseksi. Kuitenkin viime aikoina näistä malleis- 
ta on osin jo luovuttu (ks. lisää esim. Rannisto 2015). Palvelumarkkinoiden 
olosuhteet ja institutionaalinen asema on jatkuvasti epäselvä. Toisaalta maa- 
kunta- ja sote-uudistus on tekemässä merkittävän palvelumarkkinoiden muu- 
toksen pakkoyhtiöittämällä kuntien palvelutuotantoa sote-palvelujen alueella 
sekä pystyttämällä maakuntiin palvelujen järjestäjäorganisaatiot. Uudistuk- 
sen valmistelu on toistaiseksi niin pahasti kesken, että tulevia palvelumarkki- 
noita on vaikea hahmottaa. 

Jotta tässä kirjassa käsiteltävää kokonaisuutta voitaisiin hahmottaa, on joi- 
takin keskeisiä käsitteitä kuitenkin määritettävä. Käsitteitä avataan seuraavas- 
sa, mutta myös artikkelikohtaisesti kulloiseenkin teemaan kohdistuen. Kir- 
jan lukemisen kannalta keskeisiksi määriteltäviksi käsitteiksi voidaan nähdä 


markkinat, asiakas ja asiakasarvo. Nämä käsitteet ovat tärkeitä siksi, että niin 

tässä hankkeessa ja sen tapaustutkimuksissa kuin laajemminkin maakunta- ja 
sote-uudistuksessa on lähdetty tarkastelemaan palveluja asiakaslähtöisesti ko- 
rostaen asiakasvaikutuksia, integroituja palvelukokonaisuuksia ja asiakkaan 
valinnanvapautta. Voidaksemme ymmärtää näitä tavoitteita, on meidän ym- 


märrettävä edellä mainittuja käsitteitä. 


Markkinat hyvinvointipalvelujen tuottamisessa 


Markkinoiden muotoja toimintaa, kilpailua ja käsitteitä tarkastellaan tässä 
kirjassa muun muassa omassa artikkelissaan (Harisalo & Rannisto) kirjan lo- 
pussa. Yleensä taloustieteessä markkinoilla tarkoitetaan kuitenkin paikkaa tai 
järjestelyä, jossa on mahdollisuus hyödykkeiden tai palvelujen vastaanottami- 
seen ja vaihtamiseen. Markkinoilla erilaiset tarjoajat ja kuluttajat kohtaavat ja 
määrittelevät hinnan vaihdettaville palveluille tai tuotteille. (Ks. esimerkiksi 
Hallipelto 2008.) 

Suomessa sosiaali- ja terveyspalvelut tuotetaan valtaosin julkisella järjeste- 
lyvastuulla, aiemmin pääosin myös julkisen tuottamina, minkä seurauksena 
yksityiset palvelumarkkinat ovat alikehittyneet. Tähän on todennäköisesti tu- 
lossa muutos, sillä uudenlaisia markkinoiden luomisen ja huoltamisen malleja 
kehitetään jatkuvasti. Esimerkiksi helpoimmin tuotteistettavissa palveluissa 
on kasvavasti hyödynnetty palveluseteliä ja näin tarjottu asiakkaille valinnan 
vaihtoehtoja hyödyntää joko julkista tai yksityistä palvelutuotantoa. 

Ikääntymisen ja terveydenhuollon kehittymisen seurauksena palveluja ku- 
luttava väestö, eli palveluntarvitsijoiden määrä, kasvaa. Samalla esimerkiksi 
lääketieteen kehityksen myötä voidaan tuottaa palveluja sellaisiinkin tarpei- 
siin, joihin vielä hetki sitten ei kyetty vastaamaan. Ihmiset myös ottavat it- 
selleen ja perheelleen aikaisempaa enemmän vakuutuksia ja varautuvat näin 
henkilökohtaisesti palvelujen tarpeeseen. Kysyntä on siis monellakin tavalla 
kasvussa, mikä siirtyy jatkuvasti ja yhä enenevästi markkinoille. 

Valtio on maakunta- ja sote-uudistuksessa asettamassa julkiselle palve- 
lutuotannolle yhtiöittämisvelvoitteen. Tällä tavalla merkittävä osa palvelu- 


tuotannosta siirtyy markkinoille, mikä osaltaan väistämättä kehittää palve- 

lumarkkinoita. Valtiotasolla linjaus on uusi, sillä tähän mennessä palvelujen 
laatua ja tuottamisen tehokkuutta on yritetty nostaa pääosin kilpailuttamalla 
prosessien osia, mikä onkin tuonut jonkin verran säästöjä osassa palvelutuo- 
tantoa. Samalla asiakkaan näkökulmasta laatu on kuitenkin saattanut laskea, 
kun kilpailuttamisen yhteydessä ci ole tunnistettu kaikkia palvelujen sisällön 
tekijöitä. Tästä on seurannut se, että palvelujen keskeisiä asiakaslaatuun vai- 
kuttavia tekijöitä on jäänyt kilpailutuksesta ja myöhemmin sopimuksista pois. 
(Ks. esim. Forma ym. 2008; Fredriksson & Martikainen 2006; Martikainen 
2009; Okko ym. 2007.) 


Asiakas ja hänen roolinsa palveluissa 


Tarkasteltaessa palvelumarkkinoita ei asiakkaan tarkastelua voida sivuuttaa. 
Virallisessa kehittämisen ja uudistamisen retoriikassa, erityisesti sote-palvelu- 
jen uudistamisessa, on asiakas otettu palvelujen tuottamisen ja kehittämisen 
keskiöön. On kuitenkin usein epäselvää, mitä asiakkuus, asiakaslähtöinen ke- 
hittäminen ja asiakkaan valinnanvapaus käytännössä tarkoittavat. 

Näyttää siltä, että tavoitteena on ainakin asiakkaan ja hänen oman yhtei- 
sönsä aseman vahvistaminen palveluprosessissa. Asiakkaan roolin ja palvelu- 
kokemuksen vahvistaminen onkin yleisesti hyväksytty lähtökohta palvelujen 
kehittämiselle (vrt. Holma 1999; Rannisto 2013; STM 2009; Tritter 2009). 
Tämä voidaan nähdä vastaiskuna aiemman teollisuusyhteiskunnan ja hy- 
vinvointivaltion logiikoille, joissa palvelujen tuottaminen on ollut keskeises- 
ti julkisen vallan ja sen auktorisoimien ammattikuntien tehtävä. Palvelujen 
asiakaslähtöinen kehittäminen on kuitenkin usein hidasta ja vaikeaa eri toi- 
mijaryhmille, sillä kyse on myös vallasta, eli siitä, kenellä on oikeus määritel- 
lä asiakkaan tarpeita, todellisuutta ja tarvittavia toimenpiteitä (Järvikoski & 


Härkäpää 2008; Leece & Leece 2010; Mönkkönen 2002; Raitakari 2006). 

Asiakkaan roolin vahvistamiseen hyvinvointipalveluissa on monia vaihto- 
ehtoja', mutta asiakkaiden omien todellisuuksien ymmärtäminen on keskeinen 
edellytys sille, että palvelut tuottavat todellisia vaikutuksia, eli arvoa, asiakkaal- 
le. Julkisten palvelujen kehittämisessä on viime vuosina mielenkiintoa herät- 
tänyt esimerkiksi asiakkaan ja kolmannen sektorin kanssa tehtävä yhteiskehit- 
täminen (engl. co-production, co-planning, co-management, co-design jne.). 
Tässä kehittämiskokonaisuudessa asiakas nähdään hyvinkin moninaisessa 
roolissa eikä välttämättä aina hyväksytä sitä, että asiakkaan tahto pitäisi olla 
kehittämisen keskeisin ohjaava voima. Tätä teemaa tarkastellaan omassa ar- 
tikkelissaan (Tuurnas, Kurkela & Rannisto) tässä kirjassa. 

Kehittämisessä ja teorianmuodostuksessa käydään usein kädenvääntöä 
siitä, onko asiakas ylipäätään asiakas (engl. customer, consumer, client) vai 
kansalainen (engl. citizen) tai kenties palvelujen käyttäjä (engl. service user). 
Tämä määrittelyn vaikeus liittyy vahvasti siihen, että osa julkisista palveluista 
tuotetaan turvaamaan ensisijaisesti yhteiskunnan tarpeita eikä tyydyttämään 
asiakkaan tahtoa (vankeinhoito, sosiaalitoimen erityistehtävät, kuten huos- 
taanotto, asevelvollisuus jne.). Tässä mielessä joidenkin palvelujen kohdalla 
joudutaan pohtimaan myös sitä, ovatko julkiset palvelut palveluja lainkaan, 
vai mitä ne ovat — julkisia suoritteitako? Entä, mitä sitten ovat asiakkaat? (Vrt. 


Osborne & Brown 2011.) Tätä on havainnollistettu taulukossa 1. 


' Palveluprosesseja kehitettäessä voidaan hyödyntää esimerkiksi palvelumuotoilua (ks. 
esimerkiksi Miettinen 2009; 2011) tai Blueprintingiksi kutsuttua työskentelyä (ks. esi- 
merkiksi Bitner ym. 2007), jossa huomioidaan se, että suorien asiakaskohtaamisten lisäksi 
asiakas elää omaa elämäänsä palveluprosessien ulkopuolella. 

Taulukko 1. Palvelujen ryhmittely niiden luonteen mukaan. 


Julkinen Julkiset palvelut Julkiset palvelut, joita | Yksityiset palvelut 
viranomaistoiminta julkinen järjestää ja 
osin tuottaa 


Asiakkaan rooli | Kansalainen, palvelujen | Toimenpiteiden kohde, | Potilas, oppilas, asiakas | Asiakas (customer) 


käyttäjä (citizen, service | mutta myös asiakas (service user, client) 
user) 
Esimerkki — Elintarvikevalvonta — Erikoissairaanhoito Asiakaskohtaisten Palvelujen ja 
— Finanssivalvonta — Kansanterveystyö tavoitteiden tuotteiden asiakas, 
— Sosiaalisten etujen = Liikenneturvallisuus | tyydyttäminen, joka joka on kykenevä 
myöntäminen (KELA) | – Koulujárjestelmà ei onnistu ilman päättämään ja 
- Vankeinhoito asiakkaan keskeista rahoittamaan oman 
omaa roolia (co- toimintansa 


production): oppiminen, 
tervehtyminen, 
párjááminen 


Mittaaminen ja | Yhteiskunnan Yhteiskunnallinen Asiakasvaikuttavuus Asiakasvaikuttavuus 
tulokset toiminnalliset ja vaikuttavuus ja -tyytyväisyys 
poliittiset tavoitteet 


Asiakasarvo 


Asiakkaan roolin kasvattamiseen palvelutuotannossa liittyy keskeisesti 
asiakasarvon käsite. Palvelut, joiden ensisijainen tarkoitus on tuottaa yhteis- 
kunnallista lisäarvoa voivat perustua niin sanottujen universaalipalvelujen 
logiikalle. On selvää, että kansalaisen käydessä KELA:ssa tai verotoimistossa, 
hän odottaa asiallista kohtelua, mutta erityisesti sitä, että häntä kohdellaan 
asiassaan tasapuolisesti niin kuin kaikkia muitakin kansalaisia. Kuitenkin 
niissä palveluissa, joiden ensisijainen tarkoitus on tuottaa arvoa asiakkaalle, 
ollaan riippuvaisia yksilöllisistä tekijöistä. Esimerkiksi terveydenhuollon pal- 
veluissa tai koulutuksessa palvelua tarjoava yksittäinen työntekijä pyrkii ot- 
tamaan huomioon asiakkaan yksilölliset ominaisuudet ja näin varmistamaan 
asiakasarvon syntymisen, tässä tapauksessa siis tervehtymisen tai oppimisen. 
Lääkäri ei kohtaa terveyseroa vaan yksittäisen potilaan ja tällä olevan sairau- 
den. Vastaavasti palvelun tarjoajalla, sekä organisaationa että yksittäisenä am- 
mattilaisena, on odotus, että myös potilaalla on halu tervehtyä tai tehdä kun- 


touttavia toimia parantuakseen. 

Edelliseen perustuen voidaan siis ajatella, etta valtaosassa julkisista pal- 
veluista on kiinnitettävä huomiota asiakasarvoon. Tämä ei ole mikään pieni 
ajattelun muutos, vaan se edellyttää koko palvelulogiikan muuttamista tuotan- 
tolähtöisestä ajattelusta palvelulähtöiseen ajatteluun. Palvelulähtöinen logiik- 
ka on lähtökohtaisesti arvopohjainen ja asiakkaan näkökulmasta määrittyvä. 
Palvelu määrittyy silloin sen kautta, miten se auttaa asiakasta paremmin suo- 
riutumaan ongelmastaan tai arjestaan ylipäätään. Asiakasarvoon perustuva 
toiminta lähteekin liikkeelle asiakastarpeiden ja odotusten tunnistamisesta 
ja ymmärtämisestä sekä tämän ymmärryksen käyttämisestä palvelujen tuotta- 
misessa (Mitronen & Rintamäki 2012). 

Asiakasarvo on itsessään moniulotteinen käsite. Sen ulottuvuuksiksi on 
tunnistettu ainakin neljä ominaisuutta, jotka vaikuttavat asiakkaan toimin- 
taan palveluja tai tuotteita hyödyntäessään (Rintamäki ym. 2007): 

1. Ensinnäkin palvelulla on taloudellinen arvo, joka liittyy tuotantokus- 
tannuksiin ja hintaan. Asiakas maksaa palveluista usein jotain joko 
suoraan tai välillisesti. Välillisiä kustannuksia ovat palvelun saamiseen 
liittyvät matkakustannukset, aika ja niin edelleen. 

2. Toiseksi palvelulla on toiminnallinen arvo, joka liittyy siihen, tuottaako 
palvelu sen arvon, jonka se on luvannut, ja josta asiakas maksaa. Esi- 
merkiksi, tarjoaako päivähoito hoitopaikan vai joutuuko vanhempi ole- 
maan kotona lasta hoitamassa, vaikka hän maksaakin palvelusta, kuten 
lapsen sairaustapauksessa usein käy. 

з. Kolmanneksi palveluilla on emotionaalinen arvo, joka tarkoittaa sitä, 
miten palveluja saava kokee palvelun. Ajoittain käy niin, että asiakas 
ei koe, että häntä on palveltu vaikka teknisesti ottaen hän on saanut 
hyvän palvelun. 

4. Neljänneksi palvelulla on symbolinen arvo, joka kertoo siitä, miten hy- 
väksyttävänä asiakas kokee palvelun tai tuotteen käyttämisen. Ihminen 
valitsee esimerkiksi tietyn automerkin, koska sillä ajaminen sopii hä- 
nelle ja hänen viiteryhmäänsä paremmin kuin toinen automerkki tai 
esimerkiksi sosiaalipalveluja käyttävä henkilö saattaa kokea häpeää sii- 


tä, että hän joutuu palveluja käyttämään. 

Julkisten palvelujen yhteydessä asiakasarvosta käytävä keskustelu tarkastelee 
pääosin kolmea ensimmäistä: palvelujen hintaa (sielläkin lähinnä tuotanto- 
kustannusta), teknistä toimivuutta ja asiakkaan palvelukokemusta. Neljäs 
asiakasarvon ulottuvuus, symbolinen, jää usein keskustelun ulkopuolelle. Täl- 
lä saattaa olla merkittäviä vaikutuksia asiakkaalle, esimerkiksi palvelujen käyt- 
tämättömyydestä johtuvan terveystilanteen heikkenemisen myötä. 

Tämän kirjan artikkeleissa asiakkaalla katsotaan olevan oma, itsenäinen 
ja keskeinen rooli palvelujen sisältöjen ja vaikuttavuuden luomisessa. Siksi tar- 
kastelun kohde on julkisen järjestettäväksi annetuissa tai yksityisissä sote-pal- 
veluissa. Asiakas on näin pääosin "customer" tai ”client”, joskus myös "service 
user”. Samoin artikkeleissa tarkastellaan kulloiseenkin teemaan liittyen ja so- 
veltuvin osin palvelulähtöiseen logiikkaan, osallistumiseen ja erilaiseen yhteis- 


toimintaan liittyviä näkökulmia. 


Kirjan kokonaisuus ja eteneminen 


Käsillä oleva teos ”Sote-palvelut markkinoilla — tavoitteita, toiveita ja ristirii- 
toja” pyrkii kokoamaan yhteen ALIS-tutkimushankkeen keskeiset havainnot 
ja johtopäätökset koskien markkinoilla toimivien organisaatioiden ja eri toi- 
mijoiden toimintalogiikoita ja niiden vaikutuksia markkinoiden toimintaan. 
Kirja rakentuu neljästä toisiaan täydentävästä osasta ja osien sisältämistä 
itsenäisistä artikkeleista, jotka tuovat esille ALIS-hankkeen osaprojektien tu- 
loksia. Kirjan ensimmäisessä osassa ”Kunnat sote-markkinoiden toimijoina” 
tarkastellaan erityisesti kunnan toimintaa ja sen vaikutuksia sote-markkinoi- 
hin. Osan avausartikkelissa, Rannisto ja Harisalo tarkastelevat kunnan roolia 
elinvoimakuntana. Artikkelissa pyritään tunnistamaan ja kuvaamaan kuntien 
tämän hetkisiä moninaisia rooleja ja toimintoja markkinoiden luojana ja huol- 
tajana sekä tunnistamaan tekijöitä, jotka mahdollistavat tai estävät kunnan 
laajempaa roolia paikallisten markkinoiden luojana ja huoltajana. Kunnan 
toiminnan tarkastelu on keskiössä myös Tienhaaran ja Mankan artikkelissa, 
jossa tarkastellaan sitä, millaisena kuntien toiminta markkinoilla näyttäytyy 


ulkoisten sote-palveluntuottajien näkökulmasta. Artikkelissa tarkastellaan 

ALIS-hankkeen case-kuntien, Tampereen, Turun ja Jyvaskylan kaupunkien, 
ulkoisten palveluntuottajien kokemuksia kuntien toiminnasta ja sen vaiku- 
tuksista markkinoihin ja palveluntuottajien liiketoimintaedellytyksiin. 

Vaikka asiakaslähtöisyyden teema kulkee läpi kirjan, niin toisessa osassa 
päästään tarkemmin perehtymään "Osallisuuteen ja asiakaslähtöisyyteen ke- 
hittämisen ajureina”. Osan avaa Tuurnaksen, Kurkelan ja Ranniston käsit- 
teellinen katsaus, jonka tarkoituksena on hahmottaa osallistumista ja kan- 
salaisuuden muotoutumista osallistujana osana laajempaa, yhteiskunnallista 
muutosta. Rossi puolestaan avaa artikkeleissaan Turun ja Jyväskylän kaupun- 
kien tapaustutkimusten tulokset ristiriitaisten toimintalogiikoiden näkökul- 
masta. Jyväskylän tapausta koskevassa artikkelissa Rossi tutkii Tikkakosken 
monipalvelupisteprojektin avulla sitä, kuinka toimijat selviytyvät useiden, 
keskenään ristiriitaisten toimintalogiikoiden vaikuttaessa arjen työn käytän- 
töihin. Artikkeli avaa erityisesti organisaatio- ja tuotantolähtöisen logiikan ja 
palvelulähtöisen logiikan välistä ristiriitaa. Turun kaupungin osalta tarkaste- 
lussa on sen sijaan nuorten tarpeista rakentuvan Vamos-palvelukonseptin in- 
tegroimisprosessi. Tutkimuksessa kuvataan sitä, millä tavoin asiakaslähtöisen 
palvelukonseptin ja julkisen palvelujärjestelmän toimintalogiikoiden konflik- 
tit ja kehittyminen ilmenevät toimijoiden kokemuksissa. 

Kirjan kolmannessa osassa ”Hankinnat markkinoiden muovaajina” huo- 
mio kiinnittyy sote-palvelujen järjestämiseen ja hankkimiseen, ja sitä kautta 
markkinoihin ja palveluihin. Erityisessä tarkastelussa on tulosperusteinen 
palvelujen järjestäminen ja hankinta, joka on esimerkki uudenlaisesta hankin- 
tatavassa, jossa hankinnan kohde määrittyy suoritteiden sijaan tavoiteltavien 
tulosten kautta. Tavoitteena siinä on vaikuttavien palvelujen aikaansaaminen. 
Tirronen ja Rannisto kuvaavat artikkelissaan, miten tulosperusteista hankin- 
taa sovelletaan hyvinvointipalvelujen hankinnassa Suomessa. Tienhaara, Tir- 
ronen ja Rossi puolestaan tarkastelevat tulosperusteista hankintaa erityisesti 
kumppanuuden näkökulmasta kysyen, millaisena kumppanuus näyttäytyy tu- 
losperusteisessa hankinnassa eri osapuolten, erityisesti palvelun tilaajan ja tar- 
joajien, näkökulmista. Tämä artikkeli on Tampereen kaupungin ALIS-hank- 


keeseen nimeämä tapaustutkimus. 

Kirjan viimeinen, neljäs osa, ”Markkinat filosofisesti tarkasteltuna”, ja sen 
sisältämä Harisalon ja Ranniston artikkeli herättelee lukijaa pohtimaan mark- 
kinoiden luomista ja huoltamista filosofisesti, erityisesti liberalistisesta ja ehkä 
jopa aatteellisesta näkökulmasta. Tutkimusraportin viimeinen luku ”Johtopää- 
tökset ja askeleita tulevaan” kokoaa kirjan ja sen taustalla olevan ALIS-hank- 
keen pohjalta johtopäätöksiä ja ehdotuksia, ja siirtää katsetta tulevaisuuteen. 

Kaiken kaikkiaan kirjan tavoitteena on tarjota lukijalle useita erilaisia 
näköaloja ja ymmärrystä sote-palveluihin ja -markkinoihin — markkinoihin, 
joilla erilaisten toimijoiden moninaiset tavoitteet ja toiveet osin tukevat toi- 


siaan ja osin riitelevät keskenään. 


Asiasanat: 


Asiakasarvo, asiakaslähtöisyys, asiakasohjaus, elinkeinopolitiikka, elinvoi- 
ma, hankinta, julkishallinnon rooli, kilpailutus, järjestöt, konfliktit, kunta, 
kumppanuus, markkinat, markkinoiden luominen ja huoltaminen, osallisuus, 
osallistuminen, palvelujen järjestäminen, sosiaali- ja terveyspalvelut, säätiöt, 
tulosperusteinen hankinta, yksityiset palveluntuottajat, yritykset. 

Johdanto ja tutkimuksen tavoite 


Kunnat toimivat palvelumarkkinoilla monin eri tavoin ja tällä toiminnalla 
on merkittäviä vaikutuksia niin kuntalaisille, yrityksille kuin kunnille itsel- 
leenkin. Sote-uudistuksen myötä kunnan toiminnan ja johtamisen painopiste 
muuttuu palvelujen tuotantokoneesta alueellisen elinvoiman luojaksi ja var- 
mistajaksi. Kunnissa onkin alettu puhua elinvoiman johtamisesta ja elinvoi- 
makunnasta, jossa yhdistyvät poliittis-hierarkkinen kunnan organisaation ja 
verkostojen johtaminen sekä paikallisiin markkinoihin vaikuttaminen. Tässä 
uudessa tilanteessa kunta muuntuu aikaisempaa selvemmin verkostotoimi- 
jaksi, jolloin tarkasteluun kytkeytyy jaetun arvon käsite ja näin myös kolmas 
sektori ja palvelujen tuottamiseen muodostuneet osuuskunnat. (Vrt. Hakari 
2013; Kuhmonen ym. 2013; Tuominen ym. 2014.) Tarkastelusta tulee väkisin- 
kin monitieteistä. 

Toistaiseksi käsitteenä vielä varsin jäsentymätön elinvoimajohtaminen on 
lähellä elinkeinopolitiikan kokonaisvaltaista ajattelua ja toimintaa, jolloin sitä 
voidaan pitää osana kunnan strategista johtamista. Elinvoimajohtamisessa 
huomion painopiste on kuntaorganisaation ja sen kokoaman palveluverkoston 
yhteensopivuudessa (fit) toimintaympäristön kanssa. Strategisen johtamisen 
teoreettisessa keskustelussa lähestytään tällöin kontingenssiteoriaa (ks. lisää 
esim. Ginsberg & Venkatramen 1985; Lawrence & Lorch 1969; Miller 1992; 
Rannisto 2005; Venkatraman & Camillus 1984). Elinvoiman johtamisessa 
on myös vahva tulevaisuusorientaatio. Toimintaympäristön muuttuessa myös 


oma toiminta, osaaminen ja asiakastarpeet muuttuvat, jolloin myös kunnan 

on muututtava. Tässä mielessä elinvoimajohtaminen on ennakoivaa ja tavoit- 
teellista kunnan ja verkostojen sisäisten ja ulkoisten tekijöiden aktiivista yh- 
teensovittamista. (Kuhmonen ym. 2013.) 

Tavoite alueellisen elinvoiman vahvistamisesta nostaa esiin verkostoja ja 
uusia yhteistyökumppaneita. Katse siirtyy paikallisten markkinoiden toimin- 
taan ja kunnan rooliin osana niitä. Tämän artikkelin tavoitteena on tunnistaa 

ja kuvata kuntien tämän hetkisiä moninaisia rooleja ja toimintoja markkinoi- 
den luojana ja huoltajana sekä tunnistaa tekijöitä, jotka mahdollistavat tai estä- 
vät kunnan laajempaa roolia paikallisten markkinoiden luojana ja huoltajana 
(jatkossa käytetään käsitettä ”markkinoiden huoltaminen”, joka kattaa sekä 
markkinoiden luomisen että huoltamisen). 

Artikkelissa kuvataan ensin aineiston kerääminen ja tulkinnan hermeneut- 
tisen kehän kaltainen rakentuminen. Tämän jälkeen tarkastellaan aineistosta 
esiin nousevia kunnan rooleja ja toimintoja markkinoiden huoltamisessa. Seu- 
raavassa vaiheessa tarkastellaan aineistolähtöisesti markkinoiden huoltamisen 
esteitä ja mahdollisuuksia ja lopuksi esitellään kaksi käytännön esimerkkiä: 


palveluseteli ja verkoston hyödyntäminen kilpailuttamisen valmistelussa. 


Tutkimuskysymys, aineisto ja analyysi 
Artikkelin tutkimuskysymykset ovat: 
1) miten kunnat tänä päivänä toimivat markkinoiden luojina ja huoltajina 
sekä 
2) mitkä ovat niitä tekijöitä, jotka mahdollistavat tai estävät kunnan laa- 


jempaa roolia paikallisten markkinoiden luojana ja huoltajana. 


Tutkimuksessa tarkastelun kohteena ovat sosiaali- ja terveyspalvelut ja niis- 
tä rajatusti sosiaalipalvelut. Tutkimusaineiston keruussa on yhdistetty useita 
erilaisia aineiston hankinnan muotoja. Kohderyhmiltä kysyttiin toistuvasti 
samoja aiheita, tutkimuksen aikaisemmissa vaiheissa nousseita uusia teemoja 
ja kohderyhmän osaamiseen sekä kokemuksiin perustuvia erityiskysymyksiä. 


Aineistoa kerättiin seuraavilla tavoilla: 

• Seminaari-ideointi tuplatiimimenetelmällä Kuntaliiton järjestämässä 
Kuntien tulevaisuusfoorumi -tapahtumassa 6.5.2014. Osallistujina oli 
suomalaisia kuntien kehittäjiä ja elinkeinopolitiikan johtajia (n=8). 

e Focus group -teemahaastattelut Jyväskylän seudun toimijoiden keskuu- 
dessa. Näissä haastatteluissa osallistujina (n=12) olivat monipuolisesti 
elinkeinopolitiikan, keskushallinnon, seudullisen kehitysyhtiön sekä 
sote-palveluja tuottavien tahojen edustajat. Haastatteluissa erityinen 
teemallinen painopiste oli palveluseteli, koska Jyväskylän kaupunki on 
Suomen mittakaavassa suurin palvelusetelien hyödyntäjä. 

• Henkiló- ja parihaastattelut (п=5) Tampereen kaupunkiseudulla elin- 
keinopolitiikan, kehitysyhtiön sekä sairaanhoitopiirin johtaville toimi- 
joille. Erityiskysymyksinä olivat sote-hankintojen ja elinkeinopolitii- 
kan välinen suhde, palvelujen ja tarvikkeiden hankinta kilpailutuksen 
avulla sekä hankittavien tuotteiden määrittely verkostoyhteistyönä. 

• Asiantuntijoiden luovan ajattelun hyväksikäyttö. Tätä varten koottiin 
kaksi asiantuntijoista koostuvaa ideointipajaa, joihin osallistui keskei- 
siä sote-alan johtajia ja asiantuntijoita Pirkanmaan kunnista ja kaupun- 
geista (n=12). Erityisteemoina olivat markkinoiden luomisen ja huolta- 


misen esteet ja ideat. 


Ensimmäisen vaiheen seminaari-ideointi toimi samalla yhdenlaisena esiym- 
märryksen tuottajana myöhemmille vaiheille. Voidaankin arvioida, että tut- 
kimuksen toteutus eteni niin kutsutun hermeneuttisen spiraalin kaltaisena. 
Siinä jokainen toteutettu tutkimusvaihe tuottaa lisää ymmärrystä, jonka poh- 
jalta tutkimus kehittyy koko ajan. Näin kukin vaihe tuotti samaan aikaan sekä 
ymmärrystä itse esittamilleen teemoille että myös samaan aikaan esiymmär- 
rystä sellaisille teemoille, joita tutkimuksen alussa ei vielä voitu nähdä, mutta 


ansaitsivat tulla selvitetyiksi. (Gummesson 2000.) 

Kunnat markkinoilla — aineistolähtöinen analyysi 


Esitiedon kerääminen seminaari-ideoinnilla 


Kuntaliiton tulevaisuusfoorumi VII -seminaarissa järjestettiin työpaja, jon- 
ka aiheena oli ”Miten rakennamme toimivia markkinoita tulevaisuuden 
kuntapalvelujen järjestämiseksi?”. Seminaarin alussa keskusteltiin teemasta 
ja tunnistettiin kunnan erilaiset tavoitteet ja roolit suhteessa paikkakunnalla 
toimiviin yrityksiin. Keskustelussa tunnistettiin, että tavoitteet kunnan näkö- 
kulmasta voivat olla: 
a) hyvin operatiivisia toisin sanoen puhtaasti palvelun tuottamiseen kes- 
kittyviä 
b) kehittämiseen liittyviä, eli omaa toimintaa voidaan arvioida ja 
benchmarkata suhteessa yritysten toimintaan, tai vaikka kehittää pal- 
veluja yhdessä 
с) strategisia, jolloin yritykset hoitavat sellaisia tehtäviä, joita kunta ei ha- 
lua itse tuottaa, vaikka sillä on vastuu palvelujen järjestämisestä tai 
d) elinkeinopoliittisia strategisen tason tavoitteita. Kunnan näkökulmis- 
ta keskusteltaessa havaittiin myös, että kunnan ja yritysten erilaisiin 


näkökulmiin liittyy paljon poliittisia ja arvoihin liittyviä valintoja. 


Varsinainen kysymykseen vastaaminen toteutettiin tuplatiimimenetelmällä. 
Tekniikassa on keskeistä tuottaa parityöskentelynä vastauksia yhdessä asetet- 
tuun kysymykseen. Vastauksia tuotetaan ilman kritiikkiä ja vasta parin tulos- 
ten esittelyn jälkeen suoritetaan karsinta äänestyksellä, jossa ääniä saamatto- 
mat ideat karsituvat jatkokäsittelystä. Näin toimien tilaisuus pysyy tuottavana 
eikä kenenkään idea tule tyrmätyksi ennen harkintaa. Äänestyksen yhteydessä 
äänestämättömyyttä ei myöskään perustella, joten negatiivista argumentoin- 
tia ei tilaisuuden aikana kuulla (ks. lisää Helin 1992; Helin 1993; Leskelä ym. 
1994). 

Tuplatiimi-ideointi toteutettiin parityöskentelynä kahdeksan hengen voi- 
min seuraavalla kysymyksellä ja toimeksiannolla: Miten rakennamme toi- 


mivia markkinoita tulevaisuuden kuntapalvelujen järjestämiseksi — keksikää 

ideoita kuntien ja yritysten kumppanuuden toteuttamismuodoista markkinoi- 
ta luomalla. Ideoinnin tuloksena keskeisinä markkinoita luovina ja huoltavina 
ideoina nähtiin: 

* tiivis vuoropuhelu alueen yritysten ja kunnan/kuntien välillä palvelu- 
tarpeista sekä palvelutarjonnasta, näiden havaintojen huomioiminen 
kunnan palvelustrategiassa 

e tarjousvalmistelun neuvonta 

• kunnan palvelujen avaaminen tuotekehitysympäristöiksi 

• palvelumarkkinoiden jatkuva seuranta, analysointi ja toimenpiteet 

• vaiheistetut hankintaprosessit, joissa hyödynnetään yritysten osaamista 
palvelukokonaisuuksien määrittelyssä 

• strateginen yhteistyö kilpailuttamisessa — kilpailutusrengas, joka hyö- 
dyntää yritysten asiantuntemusta palvelujen määrittelyssä 

• kumppanuuden kehittäminen – palvelusuunnittelu, osaamisen laajen- 
taminen ja tutkimusyhteistyö 

e palvelut saman katon alle — yhteisrekrytointi, yksityisten hankintojen 


raja-aitojen madaltaminen 


Edellisten lisäksi saatiin kerättyä kaksitoista muuta ideaa, jotka äänestykses- 
sä karsiutuivat pois jatkokehittelystä. Koska tarkoitus oli rakentaa jatkuvasti 
kasautuvaa ymmärrystä markkinoiden luomisesta ja huoltamisesta eikä hakea 
ryhmältä oikeaa vastausta esitettyyn kysymykseen, olivat nämä ääniä saamat- 
tomatkin ideat jatkokäsittelyssä mukana. Ääniä saamattomissa ideoissa ver- 
koston kokoamisen teema toistui useita kertoja ja se on siksi perusteltua tulla 
tässäkin raportoiduksi. Erityisesti kunnan toiminta yritysverkostojen aikaan- 
saamisessa sekä verkostoyhteistyö kuntien ja eri toimijoiden kesken nousi 
ideoissa esille. 

Ensimmäisen vaiheen ideoinnissa nousi esiin teemoja, jotka seuraavissa 
vaiheissa otettiin analyysin kohteeksi. Ideoissa huomioitiin kunnan elin- 
keinopolitiikka, kunnan oma toiminta paikallisilla markkinoilla sekä kunta 
palvelukehittämisen ja innovoinnin alustana. Esiin nousseita teemoja tut- 
kittiin hankkeessa sekä teoreettisesti että käytännön case-tapausten kautta. 


Tähän artikkeliin liittyvän tutkimuksen seuraavassa vaiheessa selvitettiin 

kaupunkien erilaisia rooleja markkinoiden luojina ja huoltajina. Aineistoa 
kerättiin tutkimuskirjallisuudesta, jota elinkeinopolitiikan osalta on varsin 
vähän, sekä tekemällä henkilö-, ryhmä- ja parihaastatteluja. Jyväskylän seu- 
dun toimijat osallistuivat focus group -teemahaastatteluihin. Haastatteluihin 
osallistui monipuolisesti elinkeinopolitiikan, keskushallinnon, seudullisen 
kehitysyhtiön sekä sote-palveluja tuottavien tahojen edustajia (n=12). Tampe- 
reen seudulla toteutetuissa henkilö- ja parihaastatteluissa (n=5) osallistujina 
olivat elinkeinopolitiikan, kehitysyhtiön sekä sairaala-apteekin toimijoita. 
Yleisten markkinoiden luomiseen ja huoltamiseen liittyvien teemojen lisäksi 
erityiskysymyksinä oli sote-hankintojen ja elinkeinopolitiikan välinen suhde, 
palvelujen ja tarvikkeiden määrittely verkostoyhteistyönä sekä kilpailutus. 


Elinkeinopolitiikan ja sote-palvelujen hankinnan 
ja kilpailuttamisen välinen yhteys 


Elinkeinopoliittisia toimijoita osallistui tutkimushaastatteluihin Jyväskylässä 
(n=2) ja Tampereella (n=5). Haastatellut edustivat kaupungin elinkeinojohtoa 
ja ylintä hallintoa, alueellisia kehitysyhtiöitä tai Pirkanmaan sairaanhoitopii- 
rin hankintoja suorittavaa johtoa. Lisäksi elinkeinopolitiikan ja sote-toimin- 
nan suhdetta tarkasteltiin sote-johdon ja -asiantuntijoiden (n=12) ideapajoissa. 

Elinkeinopolitiikan osalta voidaan havaita, että strategisten dokument- 
tien antama kuva palvelujen hankinnan strategisuudesta on jossain määrin 
vahvempi kuin todellisuus. Huolimatta siitä, että asiaan on asetettu erilaisia 
ohjelmia ja strategioita, jää elinkeinopolitiikan yhteys palvelujen hankintoihin 
usein etäiseksi. Osansa tästä suhteen ohuudesta voidaan laittaa toisaalta Tam- 
pereen kaupungissa toimintamallin piikkiin, koska se on osin kangistanut eri 
sektoreiden välistä yhteistyötä ja mandatoinut tilaajan toteuttamaan käytän- 
nön hankinnan (Rannisto 2015). Toisaalta ei yhteys ole myöskään kovin vahva 
perinteisten toimialajohdettujen kaupunkiorganisaatioidenkaan keskuudessa. 

Käytännössä operatiivinen ja strateginen toiminta ovat ainakin elinkeino- 
politiikan kannalta erossa toisistaan, millä saattaa olla vaikutusta hankin- 


tojen määrään ja strategisuuteen. Eri sektorien välinen eriytyminen näkyy 

myös suhteessa innovaatioihin. Elinkeinopuoli useissa tapauksissa keskittyy 
innovaatiojärjestelmiin ja rakenteisiin, joissa innovaatioita voitaisiin luoda 
(esimerkiksi Tampereella Uusi Tehdas) ja vastaavasti palveluja tuottavat ja ti- 
laavat tahot enemmän käytännön työtä tukevaan kehittämiseen ja arjen pie- 
niin innovaatioihin (Leponiemi ym. 2012). 
[...] varmaan vois sanoo ettei oo, nää palvelujen ostajat, ollu miten- 
kään kytköksissä tähän elinkeinopuoleen ja toisaalta elinkeinopuoli 
taas sinne puoleen ja, nyt ollaan just tässä että toisaalta, niitä mo- 
lempia päitä pitää rakentaa sitä kysyntälähtöstä ja sitä käyttäjäläh- 
töstä samaan aikaan koska siis eihän voida myöskään olettaa että jos 
tempastaan, että nyt me haluttas tämmösiä hienoja juttuja niin että 
yhtäkkiä, toimijoilla ois valmiudet toteuttaa niitä. 


[...] ja sit taas toisaalta täs on tää toinen ongelma että, sillä kokei- 
lukulttuurillahan sitähän nyt yritetään tuoda mutta, nimenomaan 
systemaattisella tasolla mutta että tulis näitä, niin sanotusti käyttäjä- 
lähtösiä innovaatioita [...] 


Kunnan monct roolit paikallisilla markkinoilla 


Aineiston perusteella voidaan todeta, että kuntien rooli paikallisten mark- 
kinoiden luomisessa ja huoltamisessa voi olla moninainen. Ilmiselvästi yksi 
rooleista on kunnan hankintatoimen varaan rakentuva palvelujen ostami- 
nen ja kehittäminen yhdessä yritysten ja kolmannen sektorin kanssa. Kunnat 
voivat myös fasilitoida palvelujen ostamista luomalla tietoteknisiä tai fyysisiä 
palvelupisteitä, joissa palvelujen käyttäjät ja tarjoajat kohtaavat (esim. Kotitori 
Tampereella tai Klemmari Jyväskylässä). Itse palvelujen kuluttaminen ja mak- 
saminen voi puolestaan tapahtua joko yksittäisen kuntalaisen rahoituksella, 
kunnan kokonaan tai osarahoittamana esimerkiksi palvelusetelillä. Kunnat 
voivat myös avata omia prosessejaan ja palvelujaan yritysten ja muiden palve- 
luntuottajien kehittämistoiminnan alustoiksi ja näin osaltaan vaikuttaa pal- 


velujen kehittämiseen. Myös käänteinen kilpailutus tai palveluseteliyrittäjien 

koulutustilaisuudet ovat osa kunnan mahdollista markkinoiden kehittami- 
seen ja osaamisen lisäämiseen tähtäävää roolia. 

Elinkeinopolitiikan perinteisiä keinoja, kuten yritystilojen riittävyyden 
varmistaminen kaavoituksella, joskus myös rahoittamalla tiloja tai takaamal- 
la investointeja, on käytössä laajasti. Markkinoiden luomiseen ja huoltamiseen 
voidaan katsoa kuuluvan myös asiakasvirtojen ohjailu ja keskittäminen, jo- 
hon vaikutetaan niin kaavoituksella kuin kunnan itse tuottamien palvelujen 
sijoittelulla. Laajasti tarkasteltuna markkinoiden luomiseen ja huoltamiseen 
voidaan katsoa kuuluvan lisäksi koulutustarjontaan, ja siten osaavan työvoi- 
man saantiin liittyvät toimet sekä kansalaistoiminnan, kuten kolmannen 
sektorin aktivointi. 

Markkinoiden luomisen ja huoltamisen moninaisuudesta johtuen edellä 
lueteltu voi näyttäytyä lukijalle tilkkutäkkimäisenä temppukokoelmana, jos- 
sa pyritään vain avaamaan kunnan toimintoja yksityisille markkinoille. Tästä 
kuitenkaan ei ole kyse, vaan keskiössä on yhteinen ja jaettu arvon luonti, jossa 
julkinen sektori, asukkaat sekä paikalliset yksityiset ja kolmannen sektorin 
organisaatiot kukin eri kulloisissa rooleissaan luovat arvoa itselleen ja toisil- 


leen (vrt. Porter & Kramer 2011). 


Kunnan hankinnat 
ja palveluostot 


Asiakkaan 
rahoittaminen ja 
valtuuttaminen 


Palvelujen 
tarjonnan 
fasilitointi 


Kunta markkinoiden 
luojana ja huoltajana 


Oppiminen, 
innovaatiot ja 
tuotekehitys 


Kuntayhteisön 
aktivointi 


Sijoittuminen 
ja tilaratkaisut 


Elinkeino- 
poliittiset toimet 


Kuvio 1. Kunnan toimet markkinoiden luojana ja huoltajana. 

Kunnan hankinnat ja palveluostot 


Kunnan hankinnoilla ja palvelujen ostamisella on suuri merkitys paikalliselle 
elinkeinoelämälle. Tässä mielessä hankinnat ovat keskeisessä roolissa mark- 
kinoiden luomisessa ja huoltamisessa. Osa kaupungeista on myös lähtenyt 
toteuttamaan hankintoja strategisesti osana omien palvelujensa järjestämis- 
tä. Strategisuudella tässä tarkoitetaan sitä, että kaupunki on määrätietoisesti 
halunnut luoda hankintatoimellaan palvelumarkkinoita. Esimerkkinä voi- 
daan mainita Jyväskylän palvelusetelitoiminta, jolla on synnytetty tietoises- 
ti palvelumarkkinoita sote-palveluihin. Toisena esimerkkinä on Tampereen 
kaupunki, joka on vetäytynyt kotihoidon sekä perusterveydenhuollon osalta 
tietyistä kaupunginosista ja kilpailuttanut alueille palvelujen tuottajia. Näin 
kaupunki on sekä luonut markkinoita että hankkinut omalle toiminnalle 
benchmarking- ja oppimisen kohteita. 

Kuntien hankinnat ovat erilaisia. Hankintoja toteuttavat monesti kunnan 
omat toimijat, mutta varsinkin pienemmät kunnat ovat koonneet erilaisia 
hankintarenkaita ja yhteistyöorganisaatioita hankintoja toteuttamaan. Myös 
tavoitteet hankinnoilta vaihtelevat; joissakin tapauksissa hankintaprosessilla 
tavoitellaan säästöjä ja tehokkuutta, toisinaan laatua ja asiakasvaikuttavuutta. 
(Ks. esim. Forma ym. 2008; Martikainen 2009; Kuhmonen ym. 2013.) Han- 
kittaessa erityispalveluja tai tuotteita voidaan hankinnan tukena käyttää eri- 
laisia asiantuntijaverkostoja, joilla tuotteita (esim. lääkkeitä) työssään hyödyn- 
tävät asiantuntijat on sidottu mukaan hankintaprosessiin. 

Julkista hankintaa säädellään tarkasti. Hankinta on toimintaa, joka määri- 
tellään (HE 50/2006 vp.) niin Suomessa kuin Euroopan Unionissakin useiden 
lakien ja direktiivien avulla. Alkujaan, mutta usein edelleen, hankinnan ja sen 
alla kilpailuttamisen tavoitteena on ollut julkisten varojen mahdollisimman 
tehokas käyttö ja siis säästöt. Niitä tavoiteltaessa on huomio kiinnittynyt toi- 
mintatapoihin ja säädösten noudattamiseen. Tämä on osaltaan vaikuttanut 
siihen, että hankintatoimessa on usein vaikeuksia yhdistää tarkat normit ja 
säädellyt menettelytavat asiakkaiden palvelutarpeisiin. Keskeiset haasteet 


hankintatoimen osalta kohdistuvatkin juuri hankinnan suunnitteluun, to- 

teutukseen ja täytäntöönpanoon, joissa liikutaan eri säädösten ja tavoitteiden 
rajapinnoilla. (Vrt. Lundström 2011.) 

On toki todettava, että palvelujen hankintaa ja kilpailuttamista on toteu- 
tettu kauan ennen nykyisiä säädöksiäkin. Heikomman sääntelyn aikana kun- 
nat kuitenkin toimivat omaleimaisesti ja vaihtelu kuntien hankintojen toteut- 
tamisessa oli suurta. Nykyisessä säädellyssä toimintatavassa on yhtäläisyyksiä, 
mutta myös kankeuksia, ja siksi on vaarana, että toiminnan innovatiivinen 
kehittäminen ja toimijoiden välinen yhteistyö kutistuu lähinnä sopimusehto- 
jen mukaiseksi standardoiduksi toiminnaksi. Havaitusta kankeudesta johtuen 
viimeaikoina on kehitetty erilaisia käänteisen kilpailuttamisen menettely- 
tapoja ja allianssimalleja, joiden avulla pyritään joustavalla kilpailuttamisen 
prosessilla varmistamaan asiakastarpeen tyydyttyminen. Toistaiseksi nämä 
ovat olleet kuitenkin melko raskaita ja aikaa vieviä toteuttaa, olkoonkin, että 
hyötyjä saavutetaan palveluprosessin kuluessa ja osa valmisteluun käytetystä 
ajasta saadaan sopimuskauden aikana takaisin (ks. teemasta lisää Tienhaaran, 


Tirrosen & Rossin artikkelista tässä kirjassa). 


Palvelujen hankinnan fasilitointi 


Julkinen toimija voi luoda markkinoita myös sellaisilla tavoilla, jotka eivät 
ole tämän järjestämisvastuun piirissä eivätkä näin edellytä osallistumista pal- 
velujen tuotantokustannuksiin. Käytännössä tämä tarkoittaa malleja, joissa 
luodaan puitteita kohtauttaa palveluja tarvitseva asiakas ja palveluja tuottava 
organisaatio. Useat ihmiset, kuten esimerkiksi ikäihmiset, eivät ole oikeutet- 
tuja palvelujen saamiseen, mutta toivovat silti voivansa hankkia apua itselleen. 
Esimerkiksi siivous ja kodin hoitoon liittyvät palvelut ovat tyypillisesti tällai- 
sia. Kunta tai julkinen organisaatio voivat luoda palvelupisteitä, fyysisiä tai 
sähköisiä, joissa asiakkaalle tarjotaan omarahoitteisia palveluja. Käytännössä 
tällöin kunta toimii markkinoiden luojana koordinoimalla ja luomalla kysyn- 
tää ja tarjontaa. Toiminta onkin luokiteltavissa julkisen ja yksityisen toimijan 
yhteistyön (public private partnership, PPP) yhdeksi toimintatavaksi (Tynk- 
kynen 2013). Toistaiseksi tällaisia fasilitaattoreita ei ole kovin monia, mutta 


Tampereella toimiva Kotitori on yksi toimiva tapaus tällä saralla. Kotitorin 

avulla palveluja tilaava kaupunki (Tampere) on järjestänyt palveluneuvon- 
taa sekä kotihoidon ja kotipalvelujen tarjontaa asiakkaille (Tynkkynen ym. 
20124). 

Fasilitaattorin hyödyntämisellä on useita etuja. Vaikka fasilitaattori luokin 
uuden toimijatahon palveluketjuun, vähentää se ainakin kaupungille koitu- 
via hallinnollisia kustannuksia. Päähuomio ei ole palvelusuoritteiden hinnan 
alennuksen kautta tulevassa kustannusten säästössä, vaan palvelujen tarjon- 
nan aikaansaamisessa asiakkaille laajempana kuin kunnan oma toiminta 
tarjoaisi. Omakustanteiset palvelut eivät maksa kaupungille, mutta siirtävät 
aikaa, jolloin asiakas tulee kaupungin järjestettävien palvelujen piiriin. 

Käytännössä esimerkiksi Tampereen kaupunki on kilpailuttanut palve- 
lujen integroinnin ja valinnut tuottajan, joka edelleen kilpailuttaa ja valitsee 
palvelujen tuottajat. Kotitorissa kaupunki saa mallilla kokonaisen palveluver- 
koston yhdellä kilpailuttamisella. Integraattorilla on silloin vastuu palvelujen 
laadusta tilaajan suuntaan. On myös oletettavaa, että integraattorimalli tar- 
joaa palvelut helposti ostettaviksi, jolloin ne, joilla on varaa hankkia palvelu- 
ja omakustanteisesti, näin myös toimivat. He siirtyvät hieman myöhemmin 
kaupungin palvelujen piiriin ja kaupunki säästää kustannuksissa. Palvelu- 
integraattori luo myös helpon markkinointikanavan pienille ja keskisuurille 
palvelujen tuottajille, joilla ilman tätä palvelua olisi vaikeuksia saada itsensä 
potentiaalisten asiakkaiden tietoisuuteen. Kotitori vahvistaa ja tekee näkyväk- 
si koko verkoston, jolloin neuvottelu palvelujen tuottamisen tavoista on yri- 


tyksille helpompaa (Tynkkynen ym. 2012b). 


Oppiminen, innovaatiot ja palvelujen kehittäminen 


Perinteisesti liiketoiminnan kehittämisen prosessit ja uusien tuotteiden mark- 
kinointi on tapahtunut organisaatioiden omien toimintarajojen sisällä. Myös 
yksittäisten suoritteiden tilaaminen on kannustanut yrityksiä ja kolmannen 
sektorin tuottajia toimimaan omaehtoisesti. Useat tekijät ovat kuitenkin 
johtaneet tämän niin kutsutun suljetun innovoinnin eroosioon. Ensinnäkin 
korkeasti koulutetun työvoiman liikkuvuus ja saatavuus ovat lisääntyneet jat- 


kuvasti. Käytännössä tämä on tarkoittanut merkittävää osaamisen ja tiedon 

virtaa organisaatioiden välillä ja laajemminkin markkinoilla. Digitaalisuus on 
osaltaan mahdollistanut laajan ja nopean tiedon hankinnan sekä samaan ai- 
kaan vaikeuttanut kehittämisen tulosten pitämistä vain kehittäjän omana tie- 
tonaan. Uudet paremmat käytännöt liikkuvat nopeasti alan toimijoiden käyt- 
töön. Samaan aikaan riskirahoittajien määrä ja halukkuus panostaa uusien 
innovaatioiden ja teknologioiden kehittämiseen perinteisten organisaatioiden 
ulkopuolella on merkittävästi kasvanut. Lisäksi toimintaketjun muutkin or- 
ganisaatiot, kuten alihankkijat ja toimittajat, voivat olla merkittävässä roolissa 
innovaatioprosessissa. Käytännön esimerkki avoimen innovoinnin onnistu- 
neesta toiminnasta on Silicon Valleyn toiminta (Hautamäki 2008). 

Sekä tieteellisessä tutkimuksessa että käytännön kehittämisessä viimeaiko- 
jen keskeinen huomio on kiinnittynyt avoimen innovoinnin konseptiin (open 
innovation). Henry Chesbrough (2003) kuvaa kuinka organisaatiot ovat siir- 
tyneet niin kutsutusta suljetusta innovaatiotoiminnasta avoimen innovoinnin 
suuntaan. Avoin innovaatiojärjestelmä muotoutuukin ja on määriteltävissä 
uudella tavalla yhdistämään sisäiset ja ulkoiset ideat sisäisiin ja ulkoisiin koh- 
taamisiin markkinoilla ja uuden teknologian kehittämisessä. Avoin innovaa- 
tiomalli on käytännöllinen uusien, erityisesti ei-kaupallisten innovaatioiden, 
kehittelyssä ja on tulossa yhä tärkeämmäksi myös kaupallisten innovaatioiden 
luomisessa. Yksi mielenkiintoinen ulottuvuus avoimen innovaation mallissa 
on, että se ei ota huomioon ei-taloudellisia innovaatioita. Vain uudet markki- 
nat otetaan huomioon potentiaalisina innovaation lähteinä. Näin ollen onkin 
selvää, että mallia voidaan edelleen kehittää ottamaan huomioon ei-taloudel- 
liset innovaatiot (kuvio 2). 

Kuvion 2 keskellä on organisaation normaali innovaatiotoiminta (sisäisen 
tutkimus- ja kehitystoiminnan kautta markkinoille), joka voidaan nimittää 
”suljetun innovoinnin paradigma” -nimellä. Avoimen innovoinnin näkemyk- 
sessä organisaation suljettu innovaatiotoiminta laajenee kattamaan samalla 
markkinalla toimivia muita toimijoita, kuten alihankkijoita ja kilpailijoita. 
Kun mallia laajennetaan kattamaan myös ei-kaupallinen innovaatiotoiminta 
ja yhteistyö organisaatioverkostossa, huomioidaan se tekijä, että kaikkia hyviä 


ideoita ei kehitetä vain yrityksissä eikä niistä muodosteta tuotteita ja palvelu- 

Research 


Development 


Non-economic 


Kuvio 2. Avoimen innovaation paradigma yhdistettynä ei- 
kaupallisiin innovaatioihin (Chesbrough 2003). 


ja vain yritysten organisaatiorajojen sisällä. Käytännössä tämä tarkoittaa, että 
yritysten innovaatioprosesseihin kannattaa ottaa muitakin toimijoita kuin 
vain yrityksen sisällä olevia. Suurta lisäarvoa voi syntyä ottamalla kehitystoi- 
mintaan mukaan asiakkaita, toimittajia, yliopistoja ja jopa kilpailijoita (vrt. 
Prahalad & Ramaswamy 2004; Prahalad & Krishnan 2011). 

Kaupungeilla suurina palvelujen tuottajina on mahdollisuus kehittää omaa 
toimintaansa, mutta myös mahdollistaa oman toimintansa yhteydessä muiden 
vastaavia ja täydentäviä palveluja tuottavien tahojen palvelujen kehittämisen. 
Laajasti asiaa tarkastellen kyseessä on avoimen innovaatiotoiminnan (open 
innovation) aikaansaaminen osana omaa palvelukehittämistä ja oppimista. 


Myöhemmin tässä artikkelissa kuvatut menettelyt, palveluseteli ja verkos- 

tomainen hankinnan tarpeiden määrittely, ovat esimerkkejä käytännön inno- 


vatiivisesta kehittämisestä. 


Elinkeinopolitiikka 


Kuntien elinkeinopolitiikkaa on tutkittu yllättävänkin vähän 2000-luvulla 
verraten siihen, kuinka moneen kuntien toimintoon se voidaan liittää. Reto- 
risella tasolla elinkeinopolitiikka on jossain määrin löysä käsite, eikä sen mää- 
rittely ole saavuttanut vakiintunutta muotoa. Usein elinkeinopolitiikkaan 
katsotaan kuuluvaksi toimenpiteet, joilla pyritään kunnan elinkeinojen ja yri- 
tystoiminnan edistämiseen ja sitä myötä verotulojen kasvattamiseen ja kun- 
nan elinvoimaisuuden lisäämiseen (esim. Ruotsalainen 2011; Sotarauta & Lin- 
namaa 1997). Elinkeinopolitiikan alle myös sijoitetaan käytännössä vaihteleva 
määrä kunnan toimintoja. Se voi sisältää vain yritystoiminnan edistämiseen 
liittyviä toimia, kuten markkinointia, suoria tukia tai neuvontaa, tai asuin- 
ja toiminnallisen ympäristön kehittämistä, kaavoitusta, työllistämistoimia ja 
koulutusta (esim. Linnamaa 1999; 2003; Raunio 2001; Ruotsalainen 2011; So- 
tarauta & Linnamaa 1997). 

Elinkeinopolitiikkaan ja sen toteuttamiseen vaikuttaa yhteiskunnan eri- 
laiset toimijat ja tulevaisuuden trendit laajasti. Esimerkiksi väestö- ja elinkei- 
norakenne sekä paikkakunnan erityispiirteet, mutta myös globaalin talouden 
trendit ja teknologinen kehitys, tuovat omat haasteensa ja mahdollisuutensa 
elinkeinopolitiikan toteuttamiselle (Kaskinen 2003). Tästä syystä jokainen 
kunta tulkitsee ja toteuttaa elinkeinopolitiikkaansa omien tavoitteidensa ja 
päämääriensä sekä ympäristön asettamien reunaehtojen mukaisesti. Useat 
kunnat myös tekevät kaupunkiseututasoista yhteistyötä asiassa esimerkiksi 
omistamalla yhteisiä kehitysyhtiöitä, markkinointiorganisaatioita ja muita 
palvelupisteitä. 

Kaupungit ja kunnat rakentavat omia toimitiloja ja vuokraavat niitä edel- 
leen yritysten käyttöön. Usein maakuntien keskuskaupungit eivät tällaiseen 
liiketoimintaan lähde, sillä niissä yksityiset rahoittajat rakentavat riittävästi 
toimitilaa. Keskuskaupunkien rooli keskittyy enemmän tonttipolitiikkaan 


ja kaavoitukseen, kun puolestaan etäämmällä keskuksista olevat kunnat har- 

joittavat paljon myös toimitilarakentamista. Joissakin kunnissa myös taataan 
yritysten rahoitusta tai annetaan suoraan avustuksia. Monelle kunnalle juuri 
yritysten toimitilat muodostavat keskeisen näkyvän osan elinkeinopoliittisia 


toimia. 


Sijoittuminen ja tilaratkaisut 


Kaupungit ovat suuria toimitilojen omistajia ja käyttäjiä. Tässä roolissa ne 
voivat varmistaa kaavoituksen ja tonttipolitiikan keinoin miten ja millainen 
yritystoiminta niiden alueelle sijoittuu. Toisaalta omien palvelujen sijoittelul- 
la voidaan myös vaikuttaa asiakasvirtoihin ja sitä kautta palvelukysyntään. 
Markkinoiden luominen ja huoltaminen -hankkeen (ALIS) aikana erityisesti 
Jyväskylässä suunniteltiin alueellisten palvelupisteiden sijoittelua. Olkoon- 
kin, että Jyväskylässä lähtökohtana ei ollut asiakasvirtojen ohjailu tai palvelu- 
kysynnän aikaansaaminen tiettyihin paikkoihin, vaan kaupungin tilakustan- 
nusten vähentäminen ja toimintojen tuottamisen helpottaminen. Tilojen ja 
palvelujen strategisella sijoittelulla voidaan kuitenkin vaikuttaa siihen, miten 
vaikuttavuutta lisäävät oheispalvelut saadaan asiakkaiden lähelle ja sitä kautta 
voidaan vaikuttaa niiden houkuttelevuuteen. 

Toisesta näkökulmasta tarkastellen asiakkaan kustannuksia ja vaivoja 
säästää, kun palvelut viedään sellaisiin tiloihin ja paikkoihin, joissa asiakkaat 
omaehtoisestikin käyvät. Viime aikoina ovatkin yhdistyneet erilaiset kaupan 
ja julkisen palvelutoiminnan yhteiset toimipisteet. Toisaalta aikaisempi kir- 
konkylä voidaan myös nähdä eräänlaisena monipalvelupisteenä, joten sinäl- 


lään uudesta ilmiöstähän ei ole kyse. 


Kuntayhteisön aktivointi 


Kuntayhteisön toiminnalla on moninaisia vaikutuksia palvelujen kysyntään ja 
tarjontaan. Tarkasteltaessa markkinoita laajasti, voidaan mukaan ottaa myös 
kolmas sektori, joka osaltaan voi tuottaa, mutta myös tukea niin palveluja hyö- 
dyntäviä asiakkaita kuin palveluja tuottavia organisaatioitakin. Tässä keskus- 


telussa kannattaa huomioida jaetun arvon käsite ja osuuskuntatoiminta, joka 

on yksi mahdollinen toimintamuoto tavoiteltaessa julkisen, yksityisen ja myös 
asiakkaiden välistä uudenlaista yhteistyötä (ks. esim. Porter & Kramer 2011; 
Tuominen ym. 2014). 

Yhteisön aktivointia voidaan toteuttaa monimuotoisesti. Aktivoinnilla 
voidaan esimerkiksi kerätä tietoa asiakastarpeesta tai sitouttaa asiakkaita tai 


asiantuntijoita palvelujen ja sitä kautta markkinoiden kehittämiseen. 


Asiakkaan rahoittaminen ja valtuuttaminen 


Ulkoisten palveluhankintojen lisäksi kunta voi aktivoida markkinoita rahoit- 
tamalla ja valtuuttamalla kuntalaisia esimerkiksi palveluseteleillä tai muilla 
maksusitoumuksilla. Käytännössä tällöin palvelun hankinta siirretään asiak- 
kaalle itselleen, mutta silti kunnalle jää asiassa keskeinen päätösvalta. Ensin- 
näkin asiakasohjauksella kunta määrittää, kuka on oikeutettu palvelusetelin 
saamiseen ja siten tämän päätösvallan käyttämiseen. Toisaalta kunta yleensä 
hyväksyy ja tietyllä tavalla auktorisoi palvelujen tuottajat. Palvelusetelin halti- 
ja pystyy käyttämään valtaansa ainoastaan hyväksyttyjen palvelujen tuottajien 
suhteen. Kolmas tapa kunnalle osallistua markkinoiden ohjaamiseen on pal- 
velusetelien hinnoittelu eli se, mitä palvelusetelillä saa ja mahdollisesti mikä 
osa jää käyttäjän itsensä maksettavaksi. 

Palvelusetelitoimintaa säädellään lailla sosiaali- ja terveydenhuollon pal- 
velusetelistä (569/2009) ja siihen liittyvällä sosiaali- ja terveydenhuollon 
asiakasmaksulailla, jonka 12§:n muutos (570/2009) astui voimaan 1.8.2009. 
Palvelusetelillä tavoitellaan asiakkaan valinnan mahdollisuuksien lisäämistä, 
palvelujen saatavuuden paranemista ja palvelutuotannon monipuolisuuden 
lisääntymistä sekä kuntien, elinkeinotoimen ja yksityisten palveluntuottajien 
yhteistyön lisääntymistä. Yhtenä tavoitteena kuntien toimesta on varmistaa 
palvelujen saatavuus sekä aikaansaada kustannussäästöjä niin yksikkökustan- 
nuksissa kuin palvelujärjestelmän yksinkertaistumisen myötä. (Vrt. Kuusi- 
nen-James 2012.) 

Kunta ja valtio rahoittavat kansalaisia myös epäsuorasti tarjoamalla mah- 


dollisuuksia palvelujen hankintaan yrityksiltä esimerkiksi korvaamalla hoi- 


44 Past-HEIKKI RANNISTO & PIIA TIENHAARA (TOIM.) 


Kunnat elinvoimaa rakentamassa 


tokorvauksia tai tarjoamalla verovahennyksia, kuten kotitalousjarjestelman 


kautta (Lith 2011; Kuusinen-James 2012). 


Markkinoiden luomisen mahdollisuudet ja 
esteet — aineistolähtöinen analyysi 


Markkinoiden luomisen ja huoltamisen mahdollisuuksia ja esteitä ideoimaan 
kutsuttiin pirkanmaalaisia henkilöitä, joilla oli laaja kokemus sote-palvelujen 
johtamisesta, tuottamisesta ja hallinnoinnista. Lisäksi tärkeäksi katsottiin 
osallistujien kehitysmyönteisyys ja itsenäinen ajattelu. Kysymys, johon molem- 
pia ryhmiä pyydettiin vastaamaan, oli seuraava: keksi mahdollisimman mon- 
ta ideaa, jonka avulla kunnat voivat luoda ja huoltaa markkinoita sosiaali- ja 
terveyspalvelujen alueella. Työmuodoksi valittiin 6-3-5 -tekniikaksi kutsuttu 
ideointimenetelmä (Harisalo 2011). Tekniikka prosessoi tehokkaasti osallis- 
tujien kokemuksia ja näkemyksiä ja muuttaa ne luovaksi ajatteluksi. Tekniikan 
avulla on mahdollista tuottaa vajaan tunnin aikana vähintään 100 potentiaa- 
lista ideaa valitun ongelman ratkaisemiseksi. 

Ennen 6-3-5 -istunnon alkua osallistujia pyydettiin aivoriihityyppisesti 
tuomaan esille valittua ongelmaa koskevat mielessä välittömästi olevat ideat, 
jotka kirjoitettiin ylös ja heijastettiin seinälle näkyviin koko työskentelyn 
ajaksi. Menettelyn tarkoituksena oli, että varsinaisessa 6-3-5 -istunnossa näitä 
ideoita ei enää saa esittää. Tällä tavoin osallistujien haluttiin tuottavan mah- 
dollisimman paljon uusia ideoita ja uutta luovaa itsenäistä ajattelua. Tämä 
tavanomaisten ideoiden kirjaus tuotti muutamia kymmeniä ideoita. Ideoin- 


ti-istunnon jälkeen kaikki ideat koottiin yhteen laadullista analyysia varten. 


Laadullinen analyysi ideapajojen tuloksista 


Ennen laadullisen analyysin aloittamista on syytä muistuttaa itselle aineiston 
luonne ja palauttaa mieleen tuotettujen ideoiden tieteellinen merkitys. Ne 
kuvaavat ammattilaisten kokemuksia ja näkemyksiä markkinoiden huoltami- 


sesta ainakin kolmella tavalla. Ne kertovat millaisia toimenpiteitä on jo tehty 

tai parhaillaan tehdään, mutta myös siitä, mitä asian edistämiseksi voitaisiin 
tehdä. Tällaisen raakatiedon perusteella on mahdollista luoda hypoteettinen, 
mutta suhteellisen realistinen käsitys siitä, millaisten ajatusten, ideoiden ja 
valmiuksien pohjalta suomalaisia sote-palvelujen markkinoita voidaan luoda 
ja huoltaa. 

Analysoitavien ideoiden lukumäärä oli lähes 300, joista osa oli luonnolli- 
sesti eri sanoin ilmaistuina lähellä toisiaan. Ideoiden ryhmittely ja tyypittely 
tarjosivat mahdollisuuden havaita, että markkinoiden luominen ei ollut vali- 
tuille ammattilaisille uusi asia, vaan he olivat jo pohtineet sitä teoreettisista, 
poliittisista ja käytännöllisistä näkökulmista. Osallistujat olivat lisäksi erittäin 
motivoituneita toimimaan ideointiryhmässä ja käsittelemään aihetta ennak- 
koluulottomasti ja luovasti. Näillä perusteilla laadullinen analyysi voidaan 
tehdä turvallisin mielin. 

Analyysissa ideoita prosessoitiin syiden ja seurausten logiikalla, jota kut- 
sutaan myös kalanruotomalliksi (Parker 2012, 112). Syy-seuraustekniikan 
ideana on tunnistaa, ryhmitellä ja määrittää markkinoiden huoltamiseen kes- 
keisimmin vaikuttavat tekijät. Tekniikassa jokainen ruoto kuvaa yhtä vaikut- 
tavaa päätekijää. Jokainen vaikuttava päätekijä rakentuu puolestaan yhdestä 


tai useammasta syytekijästä, jotka konkretisoivat ja perustelevat päätekijää. 


Kilpailu- Poliittinen 
politiikka ohjaus 
Palvelu- Johtamisen Henkilöstön Verkostojen 
kehittäminen kehittäminen kehittäminen 


kulttuurin 
Kuvio 3. Markkinoiden luomiseen ja huoltamiseen vaikuttavat syytekijät. 


Uudet rahoitus- 
mekanismit 


Julkinen 
sääntely 


Markkinoiden 
luominen ja huoltaminen 
sosiaali- ja terveyspalveluissa 


kehittäminen 


Kuviossa on ryhmittelyä täydennetty laittamalla ruodon yläpuolelle pääteki- 
jät, jotka ovat ainakin osittain kunnan oman toiminnan ulkopuolella ja vas- 


taavasti alapuolelle tekijät, jotka ovat kunnan omaa toimintaa (kuvio 3). 

Ideoita koskeva laadullinen analyysi tuotti tulokseksi kahdeksan markkinoi- 
den huoltamiseen vaikuttavaa päätekijää. Kuviosta puuttuvat jokaista pääteki- 
jää täsmentävät syytekijät, joita kuvataan yhteenvedon omaisesti alla olevassa 
analyysissa. 

Syytekijöitä koskevassa analyysissa etsitään samansuuntaisia, mutta jos- 
sain määrin eri tavoin muotoiltuja ideoita. Analyysin pääpaino on tuotettujen 
ideoiden erityislaadussa, luovuudessa ja oivaltavuudessa eikä niiden suuressa 
lukumäärässä kuten yleensä. Juuri tällaisia ideoita ideointimenetelmien tar- 


koituksena on tuottaa suhteellisen suuren lukumäärän sijasta. 


Markkinoiden luomiseen ja huoltamiseen vaikuttavat tekijät 


Markkinoiden huoltamiseen vaikuttavia tekijöitä koskeva laadullinen ana- 
lyysi tuotti tulokseksi kahdeksan päätekijää (kuvio 3) niille tunnusomaisine 
syytekijöineen. Kunnan harjoittama kilpailupolitiikka on keskeinen mark- 
kinoiden huoltamiseen vaikuttava tekijä, jolla valtio ja kunnat määrittävät 
arvonsa, periaatteensa ja tavoitteensa keskeisimpine keinoineen suhteensa 
palvelumarkkinoihin (Hill 1997). Kilpailupolitiikka on ajatuksellisesti hyvin 
lähellä tämän teoksen artikkelissa ”Markkinoiden luomisen ja huoltamisen 
filosofia” käytyä keskustelua vapaudesta tuottaa ja vapaudesta valita. Kilpai- 
lupolitiikan osalta toivottiin erityisesti yrittäjyyden mahdollistamista osana 
julkisten palvelujen tuottamista. Tässä keskeinen motivaattori oli kilpailun 
luoma palvelutoiminnan tehostamisen ja oppimisen sekä innovaatioiden li- 
sääntyminen. Ideoijat myös korostivat asiakkaiden omien valintojen merkitys- 
tä sekä mahdollisuutta antaa valvonta asiakkaalle itselleen. 

Politiikka tai poliittinen ohjaus on yleisesti määritelty auktoritatiivisik- 
si päätöksiksi, joiden avulla niukkoja resursseja jaetaan kilpailevien tarpeiden 
kesken.! Toinen tapa katsoa politiikkaa on määritellä se poliittisen yhtei- 
sön rakenteeseen ja prosesseihin vaikuttavien konfliktien ratkaisuprosessina 


(Ellsworth & Stahnke 1976; Kolb 1978). On ilmeistä, että ideapajojen asian- 


' David Easton (1953) määritteli politiikan "who is to get what there is of desirable 


things” ja Harold Lasswell (1958) määritti sen “who gets what, when, and how”. 

tuntijoilla oli tämän suuntainen intuitiivinen käsitys mielessään, kun he ajat- 
telivat valtuuston ja lautakuntien päätöksentekoa. 

Vaikka politiikka tuntuu etäiseltä, se on läsnä kunnan palveluorganisaa- 
tioiden toiminnassa; joskus etukäteen, joskus valintoja tehtäessä ja joskus 
vasta jälkikäteen. Aina ei ole helppoa sanoa millaisissa asioissa ja olosuhteissa 
politiikka aktivoituu käsittelemään konflikteja ja millaisen kannan se niihin 
ottaa. Monien ideoiden edistäminen edellyttää kuitenkin politiikan mukana- 
oloa. Poliittisen ohjauksen osalta keskeiseksi nähtiin avoin ja läpinäkyvä pal- 
velujen ja toiminnan arviointiprosessi, johon myös poliittiset toimijat tulisivat 
mukaan. Tämä keskustelun laajuus samalla voisi lisätä luottamusta poliittisten 
toimijoiden, asiakkaiden ja ammattilaisten kesken. Luottamus on keskeinen 
tekijä kaiken toiminnan mahdollistajana ja myös edellytys asiakasohjauksen 
toteuttamiselle. 

Vaikka julkinen sääntely vaikuttaa olennaisesti markkinoiden huolta- 
miseen (ja kaikkeen toimintaan markkinoilla), on yllättävää havaita, kuinka 
vähän siihen on kiinnitetty huomiota. Laajassa kuvassa se voi olla jopa palve- 
luja tärkeämpi tekijä, koska se luo konkreettiset rajat palvelujen tuotannolle ja 
kulutukselle. Sääntöjä yleensä noudatetaan, koska niiden rikkomisella on ikä- 
viä oikeudellisia seurauksia. Julkinen sääntely kuvaa palvelutuotannon ja -ku- 
lutuksen perustana olevaa oikeudellista viitekehystä. Se voi olla luonteeltaan 
neutraali, läpinäkyvä, oikeudenmukainen ja luottamusta herättävä, mutta 
myös selektiivinen, epäoikeudenmukainen ja epäluottamusta herättävä. Julki- 
sella sääntelyllä on monet vaikeasti tunnistettavat kasvot ja ilmenemismuo- 
dot. Julkisen sääntelyn osalta toivottiin tarpeettoman sääntelyn purkamista. 
Tämä on sinällään haastavaa toteuttaa, koska aina on joku, jonka mielestä juu- 
ri kyseinen sääntely ei ole turhaa. Lähtökohdaksi pitäisikin ottaa asiakkaan 
etu. Innovatiivisten hankintojen ja kokeilutoiminnan tulisi olla mahdollista 
sääntelyn puitteissa. Olennaista on myös, että markkinoilla toimimiseen oli- 
si samat säännöt riippumatta siitä, onko organisaatio julkinen, yksityinen tai 
kolmannen sektorin toimija. 

Asiantuntijat kiinnittivät ideoissaan huomiota julkisten palvelujen uusiin 


rahoitusmalleihin. Perinteisesti kunta on keräämillään verorahoilla rahoitta- 

nut julkista ja yksityista palvelutuotantoa. Talla rahoitustavalla on historial- 
lisesti katsoen pitkä hyväksyntä (Ryynänen 2015). Se ei kuitenkaan ole niin 
ongelmaton kuin on tapana olettaa. Kunnat ovat taloudenhoidossaan riippu- 
vaisia valtiosta ja kuntalaiset ovat puolestaan riippuvaisia niistä molemmista. 
Palvelujen rahoitukseen toivottiin uusia malleja. Nykyinen toimintamalli on 
mahdollistanut eri toimijoille osaoptimoinnin, joka on ehkä palvellut yksit- 
täisen organisaation taloudenpitoa, mutta ei kuitenkaan ole ollut asiakasläh- 
töinen. Asiakaslähtöistä rahoitusta toivottiin, josta esimerkkeinä mainittiin 
asiakkaan henkilökohtainen budjetti ja erilaisten rahoitusratkaisujen yhdis- 
täminen asiakaslähtöisesti. Palvelujen rahoittamisessa painopiste on mahdol- 
lista siirtää kunnasta palvelujen käyttäjään siten, että esimerkiksi palvelusete- 
lin avulla resursoidaan käyttäjiä, jotka valinnoillaan rahoittavat valitsemiaan 
palveluntuottajia. Pääasia on, että eri toimijoiden osalta rahoitusratkaisuissa 
pitäisi pyrkiä neutraaliuteen. 

Asiakas tarpeineen ja ongelmineen on palvelutuotannon perimmäinen 
kohde. Palveluja ja tavaroita valmistetaan, koska ne auttavat asiakasta ratko- 
maan ongelmiaan ja toimimaan tehokkaasti. Huolimatta asiakkaan toiveista 
ja odotuksista niin julkisella kuin yksityiselläkin puolella on tapana ajatella, 
että tarjonta vastaa automaattisesti kysyntää, ja että palvelun tarjoajat tietävät 
asiakasta paremmin mitä hänelle kannattaa tuottaa. Intensiivisen palveluana- 
lyysin avulla voidaan varmistua siitä, että tuotetuilla palveluilla on arvoa ja 
merkitystä asiakkaille. Palvelun tarjonta ja kapasiteetti eivät yksin tähän riitä. 
Palveluja on siksi analysoitava niiden käyttäjien näkökulmasta eikä ammatil- 
lisin ja organisatorisin kriteerein. Intensiivisen palveluanalyysin avulla selvite- 
tään tarpeiden muutokset, toiveet ja odotukset sekä asiakaskunnan rakenteen 
muutokset. 

Kuntien ja kaupunkien oman toiminnan kehittämisen markkinoiden 
luomisen ja huoltamisen osalta katsottiin edellyttävän erityisesti palvelukult- 
tuurin kehittämistä. Tämä käytännössä edellyttäisi palvelujen aikaisempaa 
tarkempaa suuntaamista ja tuottamista asiakkaan tunnistettuihin tarpeisiin. 
Hyvin toteutettuna tämä tarkoittaisi sekä aktiivista vuoropuhelua asiakkaan 


kanssa että palvelujen aktiivista asiakasvaikutusten mittaamista. Palveluja ke- 

hitettäessä asiakkaat tulisi ottaa mukaan ja ammattilaisten ja asiakkaiden koh- 
taamiselle tulisi luoda uusia foorumeita. Näillä foorumeilla ammattilaisten 
tulisi kohdata asiakkaansa tasavertaisina ilman profession kautta rakentuvaa 
ylivertaisuutta. Nämä foorumit voisivat toimia samalla palvelujen kehittämi- 
sen ideapajoina ja kehittämisalustoina. 

Käsitykset johtamisen asemasta ja merkityksestä vaihtelevat huomatta- 
vasti. Toisten mielestä johtamisen laatu selittää huomattavan osan palvelujen 
laadusta ja vastaavasti huono johtaminen selittää palvelun epäonnistumisen. 
Johtamisen kohteena ovat ihmiset, joiden yhteistyöstä tehtävän onnistunut 
suorittaminen ratkaisevasti riippuu. Esimerkiksi sairaalan leikkaussalissa 
työtä tekeviä ammattilaisia on johdettava suhdepohjaisesti. He osaavat oman 
työnsä, ovat kokeneita, motivoituneita ja ammatillisesti vaativia (Ramirez & 
Wallin 2001). He pystyvät johtamaan itseään ilman johtajia. Tällaisia ihmisiä, 
joiden on yhdistettävä tietonsa ja kokemuksensa vaadittavan työn suoritta- 
miseksi, on johdettava suhdepohjaisesti. Suhdepohjainen johtaminen koskee 
myös yhteistuotantoon osallistuvia asiakkaita. Toinen syytekijä johtamisen 
kehittämisessä on virikkeillä johtaminen. Johtajuus on organisaation toimin- 
taympäristön tarkkailua hyvien ideoiden tunnistamiseksi ja levittämiseksi. 
Virikkeillä johtaminen on uusien mahdollisuuksien avaamista ja ongelmiin 
varautumista. 

Johtamisen kehittämisessä asiakas tulee nostaa ykköseksi ja hänen pal- 
velutarpeensa tyydyttäminen keskeiseksi. Moniammatillista yhteistyötä ja 
johtamista tulee vahvistaa ja ottaa asiakkaan tarve eroavien ammattilaisnäke- 
mysten ratkaisuperiaatteeksi. Johtamisen tulee kannustaa ihmisiä toimimaan 
parhailla mahdollisilla tavoilla ja jakamaan kokemuksiaan hyvistä käytännöis- 
tä ja kehittämisen tuloksista. Kaupunkien elinvoiman johtaminen tulee kyt- 
keä mukaan palvelujen ja johtamisen kehittämiseen ja näin vahvistaa johtami- 
sen strategista luonnetta. 

Henkilöstön kehittäminen ja heidän hyvinvoinnistaan huolehtiminen 
on hyvän palvelun edellytys. Johtajat ovat yleensä suhteellisen kaukana palve- 
luprosessien arjesta. Sen sijaan henkilöstö on se, joka palvelut tuottaa ja koh- 


taa asiakkaan. Lisäksi henkilöstöt ovat pääosin eettisesti ja koulutuksellisesti 

maailman huippua. Johtamisella tuleekin kannustaa henkilöstöä toimimaan 
oikein ja asiakaslähtöisesti. Henkilöstön valtuuttaminen kehittämistyöhön 
yhdessä asiakkaan kanssa, esimerkiksi palvelumuotoilua hyväksikäyttäen, on 
tärkeää sekä henkilöstön osaamisen että motivoitumisen kannalta. Hyvä työ 
palkitsee. Asiantuntijoiden ideoiden perusteella voidaan päätellä, että hen- 
kilöstön kehittämisessä on pääsääntöisesti kysymys osaamisen dynaamisesta 
aktivoinnista. 

Verkostojen kehittämisessä on kysymys strategisista alliansseista ja kump- 
panuuksista. Verkostoituminen auttaa kuntia hankkimaan uusia voimavaroja 
ja ideoita palvelun kehittämiseksi. Se tarjoaa apua ja tukea mahdollisuuksien 
hyödyntämisessä ja ongelmien ratkaisemisessa. Erityisesti se edistää uuden 
informaation prosessointia ja siitä ammennettavien tarkoituksen selkeyttämi- 
selle. Niukkojen resurssien aikana on pystyttävä luomaan toimivia verkosto- 
ja uskallettava tuottaa palveluja yhdessä muiden toimijoiden kanssa. Samalla 
voidaan kehittää koko sote-palvelujen ekosysteemiä palvelemaan paremmin 
asiakkaita ja toimimaan yhteistuumin asiakkaan hyväksi. Asiakkaan valtaa 
sote-ekosysteemissä on vahvistettava esimerkiksi palvelusetelitoimintaa laa- 
jentamalla. 

Asiantuntijoiden kuvaamien ideoiden perusteella kunnat eivät selviydy 
palvelutuotannon haasteistaan yksin niin hyvin kuin ne toivovat. Verkostoi- 
tuminen on siten olennainen osa tuottajien palvelustrategiaa (Kakabadse ym. 
2005). Se edellyttää, että toimijat ovat yhdenvertaisessa asemassa suhteessa toi- 


siinsa ja päättävät yhdessä asioistaan. 


Palveluseteli markkinoiden luomisessa ja 

palvelujen järjestämisessä Jyväskylässä 

Osana Jyväskylässä toteutettuja haastatteluja (kuvattu aikaisemmin) kysyttiin 
haastateltavilta lisätietoja palvelusetelien hyödyntämisestä osana kaupungin 
palvelutuotantoa ja elinkeinopolitiikkaa. Palvelusetelitoimintaan siirtyminen 


näytti lähteneen liikkeelle ainakin kolmella tavalla ja motivaatiolla. 

Ensinnäkin palvelusetelitoiminta on lähtenyt liikkeelle kaupungin vai- 
keuksista luoda kattavaa palveluverkkoa tai tuottaa lakisääteisiä tehtäviä. 
Toinen vahva tekijä palvelusetelitoiminnan laajenemisen osalta on ollut joh- 
tavan henkilön innostuminen palvelusetelistä ja näkemys sen soveltamisen 
mahdollisuuksista palvelutuotannossa. Kolmas tekijä oli strateginen valinta, 
jota auttoi markkinatilanne eli käytännössä se, että tarjolla oli hyvin palveluja 
tuottavia ammattilaisia. Strategisen valinnan vaihe lähti vahvemmin käyntiin 
sen jälkeen kun palvelusetelitoiminnasta oli jo kokemuksia. Palveluseteli on 
toiminut palvelujen tuottamisen välineenä sen verran hyvin, että tällä hetkellä 
kaikissa palveluissa on tehtävänä miettiä, voidaanko palvelu tuottaa palveluse- 


telin avulla yksityisiä palvelujen tarjoajia hyödyntämällä. 


Nehän luotiin ihan sillai se kotipalvelu- ja tää terapiaseteli strategian 
kautta. Ne ei tullu sattuman kautta. Ne suunniteltiin, tosin ne on pie- 
nempiä seteleitä mut ne suunniteltiin tukemaan sitä perustehtävää. 
Ja saatiin sillä lailla siihen sitten aika hyvin se markkinoitten tilan- 
ne käytettyä hyödyks. Terapeutteja tällä alueella on hyvin, ja samoin 
oli näitä pieniä kotipalvelutuottajia. Yrittäjiä. Koska täällä on nää 
koulutukset. Nämä koulutukset tuottaa ja jättää alueelle niin pal- 
jon ihmisiä mitkä ei työllisty kuntapalveluihin. Ja tää oli semmonen 
hyvä tilanne näitten seteleitten kautta. Ja myös se hinta laskettiin tosi 
tiukaks. Että se on semmonen hinta et se on huomattavasti halvempi 
kuin kunnan hinta. Ja sillä me ollaan pietty meidän budjetti nyt, sa- 
notaan 2009 alkaen tasassa. 


Kyllähän palveluseteliä varmasti pohditaan koko ajan ihan meidän 
kaikissa palveluissa. Se on, meillä kirjattu strategiaan että se on yks 
selkee ... oman tuotannon, järjestämisen selkee vaihtoehto. Joka pitää 
pystyy meidän arvioimaan. Kaikkeen se ei sovi. 


Jyväskylässä palvelusetelitoiminnan käynnistysvaiheessa, johtuen kaupungin 
oman tuotannon kapeikoista, eivät hintakilpailu tai elinkeinopolitiikka olleet 
kaikissa palveluissa keskeisiä palvelujen hankkimisen tavoitteita. Palvelusete- 
leillä haluttiin varmistaa tuotannon volyymi ja alueellinen kattavuus. Tästä 


syystä osa haastatelluista oli sitä mieltä, että palvelusetelit olivat osin liian 

”helppoa rahaa”. Lisäksi palvelusetelitoiminnan alkuvaiheessa kaikki ennalta 
määritellyt kriteerit täyttäneet palvelujen tuottajat pääsivät mukaan. Kehitys- 
näkymänä oli, että jatkossa hintakilpailu vielä kiristyy ja toisaalta laadun kaut- 
ta tullaan asettamaan palvelujen tuottajille sellaisia kriteerejä, että kaikki eivät 
jatkossa tule pääsemään mukaan. 

Kriittinen tekijä palvelusetelitoiminnan onnistumiselle on palveluohjaus. 
Palveluseteliä voidaan parhaimmillaan hyödyntää palveluissa, joissa on tarjolla 
selkeitä tuotteistettavia suoritteita (terapiakäynti, hammashoito ja päivähoito) 
ja asiakkaan palvelutarve kohdistuu yhteen palveluun kerrallaan. Monia pal- 


veluja tarvitsevien osalta palveluseteli ei toimi parhaalla mahdollisella tavalla. 


Tuo on kyllä tunnistettavissa sosiaalipalveluitten seteleissäkin niin 
kun tässä kotipalvelussa ja terapiasetelissä. Tämä että ne, asiakkuu- 
det mitkä sinne ohjautuu ne ei voi olla tämmäösiä, moniasiakkuuteen 
liittyviä. Sehän on rajattu meillä sitten sillai että me vaan ohjataan 
tietyt asiakkaat palvelusetelin piiriin. Että ei ollenkaan lastensuoje- 
luasiakkuuksia, ei ollenkaan väkivaltaa, missä on väkivaltaa. Missä 
on tämmöstä, ylipäänsä semmosta kriisityötä ei ohjata. 


Jyväskylässä palvelusetelitoimintaan liittyy myös monipuolinen yhteiskehittä- 
minen. Palvelujen valvontakäynnit ovat kehittyneet kehittämis- ja sparraus- 
tilaisuuksiksi, joissa asiakkailta kertynyttä palautetta käydään läpi samalla 
miettien yhdessä, kuinka palveluja voidaan kehittää. Kehittämistyötä tehdään 
monipuolisesti aina tavoitteellisesta (laatusertifikaatti) kehittämistyöstä va- 
paamuotoiseen verkostoyhteistyöhön asti. Olennaista jatkoa ajatellen onkin 
miettiä, miten tulevaisuudessa palvelujen tuottajat voisivat olla integroidum- 
min osa julkista palvelutuotantoa ja miten heidät kytketään moniammatilli- 
siin palveluprosesseihin. Toisaalta sote-integraation toteuttamisessa on paljon 
työtä vielä kaupungin omassa toiminnassakin. Eri ammattikuntien välinen 


toimiva yhteistyö on edelleen harvinaista. 


Kyllä siinä on niin isot haasteet että, sosiaalipalveluihin integroida 
yksityistä terveysasemaa. Mutta myöhän seurataan nyt sitä. Sehän 
on nyt mielenkiintosta täällä kun sen saa minikoossa näkyviin nää 
kaks aluetta. Koska se ei oo onnistunu, eihän meidän lääkärit edel- 

Palveluja tuottavien yritysten näkökulmasta palvelusetelitoiminta on tuonut 
lisää liiketoimintamahdollisuuksia ja monipuolistanut asiakaskuntaa. Tilan- 
ne onkin kehittynyt siihen suuntaan, että yritykset oma-aloitteisesti esittävät 
aktiivisesti uusia palveluja palvelusetelitoiminnan piiriin. Tässä yritysten ja 
julkishallinnon välisessä yhteistyössä on suuri rooli ollut Jyväskylän Seudun 
Kehittämisyhtiö Jykesillä, jonka kanssa palvelusetelitoimintaa ja yhteistyö- 
tä on käytännössä rakennettu. Jykes on vastannut yrityskontaktoinnista ja 
toteuttanut kehittämispajoja kaupungin ja yritysten kohtaamisille. Jykes on 


myös rakentanut sähköistä alustaa ”Klemmaria”, jonka päällä palvelusetelitoi- 

leenkään sosiaalipalveluitten kans oo missään tekemisissä ees julki- 
sella puolella. Näissä, tämmösissä moniasiakkuuskysymyksissä. Tosi 
haastavaa on ollu meidän omien lääkäreitten. Nyt kun se menee sinne 
yksityiselle puolelle niin siinä saattaa olla se riski että lähetteet kasvaa 
erikoissairaanhoitoon. Vaikka me ollaan sitä kilpailutuksessa yritetty 
optimoida, laittaa siihen rajoja. 


minta pyörii. 

[...] yrityksiltäkin tulee niin sanotusti tälläsiä, ehdotuksia tai tarjo- 
uksia. Siis ihan paljonkin mut kyllähän se alkuvaiheessa, sanotaan 
viis ensimmäistä vuotta ihan varmasti ollu sitä että, markkinoita on 
luotu ja houkuteltu ja kaivettu tuolta kiven kolostakin suurin piirtein, 
markkinatoimijat. Ja pyritty hinnottelulla houkuttelemaan yrityksiä 
ja, markkinoita esiin. Tässä varmasti on ollu sellasta, pohjan luomista 


aika paljon. 


Mutta tällä hetkellä kyllä toimii yrittajafoorumi. Koko ajan muuta- 
ma kerta vuodessa tavataan, sote-alan yrittäjiä ja, se on Jykesin hal- 
linnoimaa. Must se on aika hyvä tapa. Siellä on ne kontakti-ihmiset, 
yrittäjät järjestöjenkin kautta. Ja vievät tilaa, tai ottavat tilaa ite ja 
vievät sitä viestiä eteenpäin omalle kentälle myös meidän palveluis- 
ta. Jatkuvasti kysyvät mitä on kehitteillä ja, tän tyyppistä yhteistyötä 
halutaan tehdä. Mä pidän sitä tosi hyvänä. Ja se on semmosta aika 
avointa vuoropuhelua ollu niissä foorumeissa. 

Palvelusetelitoiminnan hyötyjä ja kritiikkiä 


Kaupungin kannalta palvelusetelituotanto tarjoaa selkeita etuja. Se on autta- 
nut purkamaan jonoja, tuottanut tehokkaasti julkisen jarjestysvastuun palve- 
luja, joten se on joustava ja nopea ratkaisu palvelutuotannolle. Palvelusetelia 
voidaan pitää tehokkaana interventioiden tuottajana erityisesti sellaisissa pal- 
veluissa, jotka ovat selkeästi määriteltäviä ja tuotteistettavia. Palvelusetelien 
avulla on myös saatu erityisasiantuntijoita alueille, joille muuten niitä olisi vai- 
keata saada. Samalla on vältetty rekrytointi sellaisille asiantuntemuksen aloil- 
le, joiden palvelukysyntä on vähäistä. Palvelusetelin tuottajahan voi joissain 
erityistapauksissa sijaita missä päin maata tahansa. 

Palvelusetelitoiminnan kehittämiseen on liittynyt keskeisesti palvelujen 
laadun parantaminen. Tätä toteutetaan tuottajien valvontakäyntien yhtey- 
dessä ja säännönmukaisilla kehittämispäivillä, joita järjestetään kahdesta 
neljään vuodessa. Kehittäminen tarjoaa myös kaupungin omalle toiminnalle 
benchmarking-kohteita ja auttaa samalla kaupunkia kehittämään omaa tuo- 
tantoaan. 

Kritiikkiä palvelusetelitoiminta saa osakseen laadun valvonnan osalta, 
joka kertoo osittain myös siitä, että julkisilla toimijoilla ei ole tottumusta luot- 
taa asiakkaaseen laadun arvioijana. Palvelusetelitoiminnan katsotaan myös 
poimivan rusinoita pullasta, eli tarjoavan palveluja erityisesti helpoimmille 
asiakkaille. Toisaalta sellainen palvelujen tuottamisen malli, jossa syntyy pit- 
käaikainen asiakassuhde, edellyttää pysyvää henkilöstöä. Olkoonkin, että am- 
mattilaisten pysyvyys olisi erityisesti sote-palveluissa toivottavaa, ei sitä tämän 
päivän palvelutuotannossa pystytä toteuttamaan sen paremmin julkisella kuin 
yksityiselläkään puolella. Voidaan kuitenkin arvioida, että yrittäjävetoinen 
palvelutuotanto ja sen asiakassuhteet ovat viime vuosien kokemusten perus- 
teella pysyvämpiä kuin julkisiin virkasuhteisiin painottuva palvelutuotanto. 

Osassa palvelusetelillä tuotettavista palveluista hintakilpailuun ei ole vie- 
lä päästy, mistä syystä osaa hinnoista pidetään korkeahkoina. Tämä siitäkin 
huolimatta, että ne saattavat olla matalampia kuin oman tuotannon tuotanto- 
kustannukset. Toisaalta juuri asiakassegmentin ollessa palvelutarpeeltaan hel- 


pompi, on palvelujen tuottaminenkin halvempaa. Suora vertailu esimerkiksi 

kustannusten osalta ei anna asiasta todellista kuvaa. Yksi havainto palvelujen 
tuottamista ja julkishallinnon toimintalogiikkaa kohtaan on se, etta palvelu- 
setelimomentin täyttyessä vuoden aikana, ei uusia asiakkaita oteta palvelusete- 
lijärjestelmän piiriin, vaikka se on tuotantokustannuksiltaan halvempaa kuin 
kaupungin oma tuotanto. Samaan aikaan kuitenkin kaupungin on järjestettä- 
vä palvelut kaupunkilaisille, jolloin oman tuotannon momentti ylittyy. Tätä 
ei kuitenkaan pidetä poliittisesti yhtä pahana kuin mitä olisi edullisemman 
palvelusetelitoiminnan momentin ylittyminen. Voidaan siis huomata, että 
kaupunkien palvelutuotanto ja sen johtaminen sisältävät paljon poliittisia 


arvovalintoja eikä kaikkea voi arvioida pelkästään rationaalisin perustein. 


Verkostoyhteistyö lääke- ja tarvikehankinnassa 
- Case PSHP:n sairaala-apteekki 


Käytännön esimerkkinä innovatiivisesta hankinnasta voidaan pitää sai- 
raala-apteekkien verkostoyhteistyötä ja toimintaa lääkkeiden hankinnassa. 
Yliopistosairaalat hankkivat koko miljoonapiirinsä alueella kaikki lääkkeet 
alueen sairaaloihin ja terveyskeskuksiin. Toiminta kattaa kaiken lakisääteisen 
terveydenhuollon tarvitseman lääkehoidon. Lääkkeet jaetaan asiakkaalle osa- 
na hoitoa ilman eri korvausta. Lääkehoidon määrä on suuri, olkoonkin, että 
kuntien siirrettyä vanhuksia vanhainkotien ja terveyskeskusten vuodeosas- 
toista tehostettuun palveluasumiseen on heidän lääkehuoltonsa siirtynyt pois 
tästä prosessista asiakkaan itsensä järjestettäväksi ja korvattavaksi. 
Lääkkeiden ja sairaalatarvikkeiden hankintaprosessi ja siihen valmistautu- 
minen on monipuolista. Sairaala-apteekki kokoaa hankintaa valmistelemaan 
25 asiantuntijaryhmää, joissa jokaisessa on 5—10 lääkäriä. Asiantuntijoita on 
valmistelussa koko miljoonapiirin alueelta. Asiantuntijaryhmissä määritel- 
lään tarpeet, käydään keskustelua lääkehoidosta ja asiantuntijoiden käytän- 
nön kokemuksista. Lopputuloksena verkostoyhteistyöstä on määrittelyt niin 
määrien kuin tuotteidenkin osalta. Näiden määrittelyjen pohjalta suoritetaan 
hankintaprosessi ja kilpailuttaminen. Verkostoyhteistyö kilpailuttamisen ai- 


kana keskittyy asiantuntijaryhmiin, mutta käytännössä vuoden aikana pide- 

tään yhteyttä useisiin muihinkin alan osapuoliin aina ministeriöistä teollisuu- 
teen ja yksittäisiin lääkkeitä käyttäviin asiantuntijoihin. Yliopistosairaaloiden 
apteekit pitävät myös yhteyttä toisiinsa, olkoonkin, että jokainen tekee vas- 
taavan hankinnan itsenäisesti. Vaikka varsinaista työnjakoa tai erikoistumista 
yliopistosairaaloiden apteekkien välillä ei olekaan, jakautuvat osa sairauksista 
Suomessa maantieteellisesti siten, että tiettyjä osaamisalueita apteekkien välil- 
le syntyy. Miljoonapiirin sisällä, mutta jonkin verran myös kansallisesti, pide- 


tään säännöllistä apteekkien välistä keskinäistä yhteyttä. 


Yhteenveto ja keskustelu 


Artikkelin alussa tutkimuskysymykseksi asetettiin selvittää, miten kunnat 
toimivat tänä päivänä markkinoilla sekä miten ne luovat markkinoita ja huol- 
tavat niitä. Toisena tutkimuskysymyksenä oli tunnistaa niitä tekijöitä, jotka 
mahdollistavat tai estävät kunnan laajempaa roolia paikallisten markkinoiden 
luojana ja huoltajana erityisesti sosiaali- ja terveyspalvelujen alueella. 

Tutkimuksen tuloksena voidaan todeta, että elinkeinopolitiikan ja 
sote-toiminnan välinen yhteys näyttäytyy heikkona, eikä markkinoita 
sote-palveluissa tunnisteta saati kehitetä määrätietoisesti. Käytännössä tämä 
näkyy siinä, että yhteistyötä markkinoilla toimivien eri toimijoiden kanssa 
ei toteuteta strategisena toimintana. Elinkeinopolitiikan toimijat katsovat 
hyvinvointipalveluja tarjoavien yritysten kuuluvan sote-sektorin alaan eikä 
näitä tarkastella yrityksinä, joiden toimintaedellytyksistä tai tiloista tuli- 
si pitää huolta. Sote-toimijat puolestaan näkevät yhteistyön yritysten kanssa 
lähinnä operatiivisten tarpeiden, kuten palvelukapeikkojen tai alueellisten 
palvelutarpeiden, tyydyttämisenä. Palveluja ostetaan paljon, mutta yritysten 
toimintaa ei käytetä juurikaan innovaatioiden lähteenä omalle toiminnalle. 
Erityisesti Tampereella on kuitenkin viime aikoina sijoitettu julkisia palveluja 
yksityisten palvelujen yhteyteen, mitä voi pitää asiakaslähtöisenä toiminta- 
mallina. 

Strategisuuden puute ja operatiivisiin tarpeisiin keskittyminen aiheuttaa 


yritysten ja julkisten hankkijoiden välille sattumanvaraisuutta, mikä edel- 

leen aiheuttaa kustannustehottomuutta. Palvelutarpeiden ilmaantuminen 
sattumanvaraisesti vaikuttaa niiden hinnoitteluun ja yritysten mahdollisuu- 
teen palvella. Strategisuutta ja eri toimijoiden keskinäistä yhteistyötä lisää- 
mällä voidaan palveluja ja palveluprosesseja kehittää ja kustannuksia vähentää. 
Tämä on edullista niin asiakkaille, yrityksille kuin kaupungeillekin. 

Paikallisten palvelumarkkinoiden kehittämistä hidastaa myös se, että pal- 
veluja ja palvelutuotantoa tarkastellaan usein varsin tuotanto- ja professioläh- 
töisesti. Luottamus palveluntuottajiin toisista ammattikunnista ja organisaati- 
oista ei ole suuri. Kukin toimija haluaa olla palveluntuotannossaan itsenäinen 
ja hoitaa oman vastuunsa. Mikäli tarkastelua muutettaisiin asiakaslähtöisiksi, 
voitaisiin palvelujen järjestämisen ja asiakasvaikuttavuuden tuottamisen vas- 
tuuta siirtää prosessissa tarkoituksenmukaisille toimijoille ja myös asiakkail- 
le itselleen. Palvelusetelitoiminnan tulokset puoltavat tätä ajattelua. Samalla 
myös kustannustehokkuus paranisi. Todettava kuitenkin on, että palveluseteli 
ei sovi kaikkiin palveluihin eikä kaikille asiakkaille. Monia palveluja aktiivi- 
sesti hyödyntävät ohjataan usein muualle kuin palvelusetelin piiriin. 

Mahdollisuuksia hyvälle yhteistyölle hankintojen ja muun palvelutoimin- 
nan osalta on paljon. Ennakkoluulot, osaoptimointi, tietojärjestelmien yhteen 
sopimattomuus ja tietosuoja sekä normit tai niihin vetoaminen voidaan nähdä 
yhteistyötä vähentävinä tekijöinä. On kuitenkin todettava, että erityisesti nor- 
meihin vetoamista käytetään myös tarpeettomasti ja aiheettomasti perustelui- 
na yhteistyön vähäisyydelle. Palvelujen innovatiiviselle kehittämiselle normit 
toimivat tarpeettomana hidasteena. 

Sote-johto ja asiantuntijat tuntuvat olevan varsin valmiita ja valmistautu- 
neitakin hyödyntämään markkinoilla toimivia yrityksiä. Käytännön proses- 
sien kehittäminen ja yhteistyön lisääminen kuitenkin edellyttää tahtoa myös 
kaupunkien poliittiselta johdolta. Tämäkin on osa strategisuuden lisäämistä 


yritysten kanssa tehtävässä yhteistyössä. 

Johdanto — markkinat murroksessa 


Suomessa sosiaali- ja terveys- (sote) palvelujen järjestämisestä vastaavat kun- 
nat, jotka valinnoillaan väistämättä vaikuttavat palvelutarpeisiin vastaami- 
seen, markkinoiden toimintaan ja esimerkiksi ulkoisten palveluntuottajien 
liiketoimintaedellytyksiin. Palvelujen järjestämisen tapoja on useita. Kunnat 
voivat halutessaan siirtää vaikka koko palvelutuotannon yritysten, yhdistysten 
ja säätiöiden tai niiden yhteenliittymien käsiin. 

Aikaisemmin ulkoisia palveluntuottajia hyödynnettiin lähinnä paik- 
kaamaan kunnan omaa tuotantoa, mutta sittemmin niiden osuus julkisten 
palvelujen tuotannossa on lisääntynyt vauhdilla. Nykyään tyypillisesti useat 
palveluntuottajat toimivat rinnakkain sen sijaan että palveluja keskitettäi- 
siin yhdelle tuottajalle. Yhteistyön ja verkostomaisen työskentelyn merkitys 
korostuu. Laki edellyttääkin kuntien tekevän yhteistyötä eri tahojen, kuten 
yksityisten yritysten ja yleishyödyllisten yhteisöjen kanssa. (Ks. esim. Jäppinen 
2011, 80-81; Lehto ym. 2012, 11; Terveydenhuoltolaki 30.12.2010/1326, 12 § 
3) 

Sote-markkinoiden kuvataan olevan murrosvaiheessa, jopa kriisissa (ks. 
esim. Kemi 2016; Lillrank ym. 2016). Väitettyä kriisiä aiheuttaa se, ettei jul- 
kisilla palveluilla pystytä vastaamaan jatkuvasti kasvaviin palvelutarpeisiin, 
joita esimerkiksi väestön ikääntyminen ja muuttuva väestörakenne aiheut- 


tavat. Päinvastoin — tarvetta on julkisten menojen ja sitä myötä palvelujen 

leikkaamiseen. Meneillään olevassa sote-uudistuksessa haasteeseen pyritään 
vastaamaan muun muassa painottamalla palvelutuotannon monipuolisuutta 
ja erilaisten palveluntuottajien rinnakkaiseloa. Yhteistyön päämääräksi nos- 
tetaan kustannussäästöjen ja toiminnan tehostamisen ohella asiakaslähtöisyys 
ja asiakkaiden valinnanvapaus. Palvelujen käyttäjäasiakas ja hänen tarpeen- 
sa nähdään verkostomaisesti tuotettujen palvelujen lähtökohtana. (Harisa- 
lo 2013, 31; STM 2011; 2013; 2015/2.) Nämä muutostekijät pakottavat myös 
kunnat arvioimaan toimintatapojaan: miten alueen palvelut järjestetään kun- 
talaisen parasta ajatellen vaikuttavasti, innovatiivisia ratkaisuja ja verkostojen 
osaamista hyödyntäen? 

Tässä artikkelissa tarkastellaan kunnan toimintaa sote-markkinoilla Tam- 
pereen, Turun ja Jyväskylän kaupungin esimerkein. Tutkimuskysymyksenä 
on, millaisena kuntien toiminta sosiaali- ja terveyspalvelujen markkinoilla 
näyttäytyy ulkoisten palveluntuottajien näkökulmasta. 

Tutkimuksen tavoitteena on laajentaa ymmärrystä ja ajattelua kunnan 
toiminnasta sekä toiminnan vaikutuksista sote-markkinoihin ja ulkoisten 
palveluntuottajien liiketoimintaedellytyksiin. Teemaa lähestytään laadulli- 
sen tutkimuksen keinoin erilaisia aineistoja hyödyntäen. Keskeinen aineisto 
muodostuu kolmen kaupungin ulkoisille sote-palveluntuottajille toteutetun 
sähköisen kyselyn tuloksista. Ulkoisilla palveluntuottajilla, joista puhutaan 
myös yksityisinä palveluntuottajina, tarkoitetaan tässä tutkimuksessa voittoa 
tavoittelevia yrityksiä sekä kolmannen sektorin voittoa tavoittelemattomia yh- 
distyksiä, järjestöjä ja säätiöitä (vrt. Karsio & Tynkkynen 2015, 83). 

Koska ulkoisten palveluntuottajien rooli sote-markkinoilla on keskeinen, 
on myös heidän kokemuksensa ja näkemyksensä esiin tuominen tärkeää mark- 
kinoiden nykytilan ja kehittymissuuntien tunnistamiseksi. Palveluntuottajien 
kokemukseen pohjaavaa tietoa tarvitaan myös meneillään olevien uudistusten 
suuntaamisessa — esimerkiksi siinä, kun palvelujen järjestämisvastuuta jatkos- 


sa siirretään kunnilta ja kuntayhtymiltä suuremmille alueellisille toimijoille, 
kuten maakunnille (STM & VM 2016). 

Näkökulmia kunnan toimintaan sote-markkinoilla 


Kuntien tehtävänä on edistää asukkaidensa hyvinvointia ja alueensa elinvoi- 
maa sekä järjestää asukkailleen palvelut taloudellisesti, sosiaalisesti ja ympä- 
ristöllisesti kestävällä tavalla. Tämä koskee myös sote-palveluja, jotka kunnat 
voivat tuottaa itse tai yhteistyössä muiden kuntien tai kuntayhtymien kanssa, 
hankkia ulkoiselta palveluntuottajalta tai hyödyntää palveluseteleitä. (Kunta- 
laki 410/2015, 1 $ ja 9 $.) 

Sosiaalipalveluilla tarkoitetaan palveluja ja toimia, joilla edistetään ja yl- 
läpidetään yksilön, perheen ja yhteisön toimintakykyä, sosiaalista hyvinvoin- 
tia, turvallisuutta ja osallisuutta. Terveyspalveluihin lukeutuvat puolestaan 
terveyden ja hyvinvoinnin edistämiseen, perusterveydenhuoltoon ja erikois- 
sairaanhoitoon liittyvät palvelut. (Sosiaalihuoltolaki 30.12.2014/1301, 3 $/ 
22.4.2016/292; Terveydenhuoltolaki 1326/2010, 1 $.) Näiden palvelujen osuus 
kaikista kuntalaisille ostetuista palveluista on hallitseva. Esimerkiksi vuosina 
1997-2005 keskimäärin 94,6 % kuntien ostoista liittyi sosiaali- ja terveystoi- 
meen (Tekes 2008, 33). Niistä valtaosa, vuonna 2004 noin 80 prosenttia, oli 
sosiaalipalveluja, kuten päivähoitoa, kuntoutus- ja asumispalveluja tai muita 
palveluja. 

Yksityisistä sote-palveluista säädetään erillisillä laeilla. Yksityisellä palve- 
lutuottajalla tarkoitetaan sellaista yksittäistä henkilöä taikka yhtiötä, osuus- 
kuntaa, yhdistystä tai muuta yhteisöä taikka säätiötä, joka ylläpitää terveyden- 
huollon palveluja tuottavaa yksikköä. Samankaltainen määritelmä löytyy myös 
sosiaalipalvelujen osalta (ks. Laki yksityisistä sosiaalipalveluista 22.7.2011/922; 
Laki yksityisestä terveydenhuollosta 9.2.1990/152, 2 §/ 20.11.2009/928.) Yk- 
sityisten palveluntuottajien osuus sote-palvelujen tuottamisesta on kasvanut 
koko 2000-luvun ajan ja painottunut erityisesti yritystoimintaan. Nykyään 
yritykset, yhdistykset ja säätiöt vastaavatkin noin runsaasta neljänneksestä 
kaikista sote-palveluista’. (Arajärvi & Väyrynen 2009; Lith 2013, 4 ja 49—50; 
STM 2016.) 


1 Aiemmissa selvityksissä on havaittu, että yksityisten palveluostojen osuuteen vaikut- 


taa muun muassa kunnan koko, sillä yleensä suuremmalla palvelujen järjestämisalueella 
myös ostojen osuus on suurempi (Lith 2006, 26 ja 76). 

Tarkkaa ja ajantasaista lukumäärää palveluntuottajista on kuitenkin vai- 
kea saada. Esimerkiksi sote-alan yhdistyksiä kerrotaan olevan noin 10 ooo, 
mutta suuri osa niistä ei tuota palveluja (vrt. Peltosalmi 2015). Valvira ja alue- 
hallintovirastot ylläpitävät rekisteriä yksityisten sote-palvelujen tuottajista ja 
itsenäisistä ammatinharjoittajista, mutta rekisterin tiedot eivät ole julkisesti 
saatavilla. Suomen virallisen tilaston (SVT 2016) tiedot puolestaan yltävät 
vuosikymmenen alun tilanteeseen. Niiden mukaan vuonna 2010 sosiaalipal- 
veluntuottajia, joiden sisällä saattoi olla useita toimintayksiköitä, oli 2 922. 
Terveyspalveluntuottajia oli selvästi vähemmän. 

Monelle yksityiselle palveluntuottajalle kuntien sote-palvelujen ostot muo- 
dostavat liikevaihdosta suuren osan. Yksityisten ja julkisten palvelujen välillä 
vallitseekin riippuvuus- ja vuorovaikutussuhde. Palveluja järjestävillä tahoilla, 
tällä hetkellä kunnilla, on osaltaan vastuu palveluntuottajien tulevaisuudesta. 
Ne voivat päätöksellään palvelun lakkauttamisesta tai tuottajan vaihtamises- 
ta lopettaa paikallisen yrittäjän toiminnan. (Vrt. Hämäläinen ym. 2014, 83; 
Koskiaho 2008, 196; Lith 2012, 53; 2013, 2.) Suomen Kuntaliiton (2010, 1-2) 
mukaan kunnan onkin otettava huomioon toimintansa vaikutukset markki- 


noihin. 


Julkiset hankinnat markkinoiden muovaajina 


Useissa selvityksissä on havaittu, että kuntien hankinnoilla, niiden koolla ja 
hankintatavalla on merkitystä markkinoiden ja yksityisten palveluntuottajien 
toiminnan kannalta. Hankintojen merkityksen on myös huomattu lisäänty- 
vän yrityksen keskimääräisen koon kasvaessa. (Ks. esim. Lith 2012, 12; Tirro- 
nen & Rannisto tässä teoksessa.) Hankinnat nähdäänkin keskeisenä tapana 
markkinoiden muovaamiseen ja palvelujen kehittämiseen. 

Lithin (2013, 2-3 ja 19-20) mukaan yksityisten palveluntuottajien näke- 
mykset julkisten hankintamarkkinoiden toimivuudesta ovat melko kriittisiä. 
Puutteellisiksi selvitysten perusteella on koettu muun muassa palveluntuotta- 
jien osaamisen hyödyntäminen, palvelunkäyttäjien tarpeiden huomioiminen 
kilpailuttamistavoissa sekä hankintojen koon painotus suuria organisaatioita 


suosivaan suuntaan. Samanlaisia tuloksia on saatu muuallakin. Esimerkiksi 

Pirkanmaan Yrittajien vuonna 2014 jasenyrityksilleen toteuttamassa kyselyssa 
(9 293 yritysta, 281 vastausta) heikoimmat arviot annettiin kuntien aktiivi- 
suudesta hyödyntää yrittäjien tietotaitoa hankinnoissa, tahtotilasta huomioi- 
da kilpailutuksessa kaikenkokoiset yritykset ja kuntien markkinatuntemuk- 
sesta ja sen hyödyntämisestä. Mielenkiintoista tuloksissa oli, että vain kolme 
vastaajaa halusi suurentaa hankintakokonaisuuksia, mutta sen sijaan 101 halu- 
si pienentää niitä. 

Työ- ja elinkeinoministeriön pienille ja keskisuurille (pk) yrityksille teke- 
mästä selvityksestä (Neimala & Saariketo 2014) ilmeni, että vaikka yritykset 
pitivät julkisia toimijoita kiinnostavina asiakkaina, niin 80 prosenttia heistä 
oli törmännyt ongelmiin julkisten hankintojen toteutuksessa. Vastaajat toi- 
voivatkin menettelysääntöjen keventämistä pk-yritysten julkisiin tarjous- 
kilpailuihin osallistumisen helpottamiseksi. Yritykset myös kokivat hinnan 
korostuvan liikaa tarjousten valinnassa. Sama ilmeni Tampereen kaupungin 
ulkoisille palveluntuottajille vuonna 2010 tehdyssä kyselyssä (ks. Rannisto ym. 
2010). Näyttäisi siis siltä, että vaikka hankintakäytännöt kehittyvät jatkuvasti, 
niin tarvetta niiden parantamiselle edelleen on. 

Lith (2012, 3; 2013, 3 ja 39) katsoo, että julkinen valta voisi vauhdittaa ny- 
kyistä enemmän yksityisten palveluntuottajien kehittymistä ja innovaatiotoi- 
mintaa hankintatoimintansa kautta. Tämä saattaisi myös vähentää tarvetta 
muille yritysten tuki- ja kannustemuodoille. Innovaatioiden painottuminen 
muuttaa kuitenkin kuntien roolia markkinoilla entistä verkostomaisempaan 
ja avoimempaan suuntaan. (Vrt. Laitinen 2013, 91; Osborne ym. 2012, 135; 
Virtanen & Stenvall 2014, 91—92.) Jäppisen (2011, 81) mielestä nykyinen ti- 
lanne kannustaa kuntia avaamaan palvelumarkkinansa ja hakemaan uusia 
palvelutuotannon toimintamalleja yhdessä yritysten, järjestöjen ja käyttäjien 


kanssa. 


Käsityksiä markkinoista 


”Suomessa tunnetaan Risikon mukaan kummallista pelkoa mark- 
kinataloutta kohtaan, vaikka markkinoista pitäisi osata ottaa hyödyt 
irti.” (Ahtela 2014.) 

Julkisten palvelujen osalta markkinanäkökulman ja -talouden hyödyntämi- 
seen suhtaudutaan monella tavalla, kuten entisen sosiaali- ja terveysministeri 
Paula Risikon sitaatti alussa osoittaa. Esimerkiksi Anttonen ym. (2012, 25) 
kysyvät, mitä markkinat tarkoittavat sote-palveluissa puhuttaessa esimerkiksi 
hoivasta ja terveyden edistämisestä. Tutkijat kyseenalaistavat toimivien mark- 
kinoiden olemassaolon ja pohtivat, mitä markkinoista seuraa perusarvoille, 
kuten hyvinvointi ja tasa-arvo. 

Markkinaperusteisuudella tarkoitetaan Virtasen ja Stenvallin (2010, 51) 
mukaan kysynnän ja tarjonnan kohtaamista avoimissa kilpailuissa. Tällaisilla 
markkinoilla kuluttajat valitsevat palveluja kustannustietoisesti ja määrittävät 
palveluntuottajan selviytymisen, mikä edellyttää riittävästi ostajia ja tarjoajia 
sekä luonnollisen poistumisen riskiä esimerkiksi palveluntuottajan konkurs- 
sin kautta. (Ks. Fredriksson & Martikainen 2006, 15; Vakkuri 2008, 109.) 
Avoimia markkinoita ei kuitenkaan käytännössä puhtaassa muodossaan juu- 
ri löydy, sillä markkinoilla on usein puutteita, joita julkisin toimin pyritään 
korjaamaan. Tässä tutkimuksessa kunnan nähdäänkin ohjaavan sote-markki- 
noilla tapahtuvaa palvelujen vaihdantaa. 

Julkissektorin markkinoistumista ovat osaltaan edistäneet erilaiset jul- 
kisen johtamisen opit, erityisesti uusi julkinen johtaminen (New Public 
Management, NPM). Sen nähdään korvanneen kansalaisnäkökulman asia- 
kasnäkökulmalla, vaikka jälkimmäisessä nähdään myös haasteita kunnal- 
lisen itsehallinnon perusperiaatteiden kannalta. Lisäksi NPM:n ja etenkin 
myöhemmin vahvistuneen uuden julkisen hallinnan ajattelun (New Public 
Governance) nähdään tuoneen yhä lisääntyvää huomiota julkisen ja yksityi- 
sen sektorin yhteistyöhön ja kumppanuuteen. (Ks. Anttiroiko ym. 2007, 148 
ja 166—167; Osborne 2010; Virtanen & Stenvall 2010, 51.) Nämä tekijät ovat 
vaikuttaneet myös siihen, millaisin keinoin julkisia markkinoita on pyritty 
luomaan ja uudistamaan. 

Julkisen vallan keskeisiä markkinoihin vaikuttamisen tapoja ovat kansain- 
välisen ja valtakunnallisen tason poliittinen päätöksenteko ja lainsäädäntö. 
Esimerkiksi sote-palveluissa lakisääteisyys on vahvasti kuntien järjestämis- 


vastuuseen ja yksityisten palveluntuottajien toimintaan vaikuttava tekijä (vrt. 

esim. keskustelu henkilöstömitoituksista). Myös verotuksen ja suorien tulon- 
siirtojen ohjailu vaikuttaa markkinoiden toimintaan ja muotoihin. Gingrich 
(2011, 3) kuvaa markkinoiden muodoissa olevan vaihtelua siinä, kuinka paljon 
kustannuksia kohdistetaan palvelunkäyttäjille ja kuinka valtaa jaetaan julki- 
sen toimijan, palveluntuottajien ja -käyttäjien kesken. Tästä hyvänä esimerk- 
kinä on viime aikojen keskustelu asiakkaiden valinnanvapauden lisäämisestä. 

Usein julkisten palvelujen yhteydessä puhutaan näennäis- tai kvasimarkki- 
noista. Niillä tarkoitetaan sitä, että julkinen toimija luo osittain keinotekoisia 
markkina-asetelmia tukemaan kilpailun aikaansaamista sekä julkisten palve- 
lujen tuottamista ja uudistamista. Tällaisten markkinoiden luomisen keinoi- 
na käytetään kuntatasolla esimerkiksi palvelujen ulkoistamista tai yksityistä- 
mistä, jossa koko palvelutuotanto siirretään yksityisten palveluntuottajien tai 
niiden verkostojen hoidettaviksi. (Fredriksson & Martikainen 2006, 12—13; 
Vakkuri 2008, 109-110.) Kunta voi myös luoda keinotekoisia malleja palve- 
lujen tilaajan ja tuottajien erottamiseksi toisistaan. Puhutaan tilaaja-tuotta- 
ja-malleista, jotka perustuvat erilaisiin sopimus- ja valvontasuhteisiin. Tällai- 
sia malleja hyödynnetään monissa kaupungeissa, mutta osassa niistä ollaan jo 
osin luopumassa (ks. esim. Tampereen kaupunki 2015). 

Myös palveluseteleitä voidaan hyödyntää markkinoiden luomisen keinona. 
Palveluseteleillä tarkoitetaan kunnan myöntämiä sitoumuksia, joilla palvelun 
saajalle korvataan palvelujen tuottajan antaman palvelun kustannukset ennal- 
ta määrättyyn arvoon asti. Kunta on tällöin maksaja ja palvelunkäyttäjällä on 
vapaus valita, hankkiiko hän palvelun yksityiseltä vai julkiselta palveluntuot- 
tajalta. (Ks. Laki sosiaali- ja terveydenhuollon palvelusetelistä 24.7.2009/569, 3 
ja 4$.) Koskiahon (2008, 22) mukaan oletus on ollut, että palvelusetelien käyt- 
tö stimuloisi markkinoita ja innovaatioita sekä vähentäisi kustannuksia. Li- 
säksi palvelusetelijärjestelmän on uskottu tehostavan palvelutuotantoa, purka- 
van hoitojonoja ja lisäävän julkisen ja yksityisen sektorin välistä sekä kuntien 
keskinäistä yhteistyötä. (Niemelä & Saarinen 2015, 21.) Asiakkaan valinnan- 
vapaus, monituottajuus, yhteistyön lisääntyminen ja toimivien markkinoiden 


luominen ovatkin palvelusetelijärjestelmässä keskeisenä ajatuksena. 

Markkinoiden luomisen keinoja on muitakin ja niitä kehitetään koko ajan 
lisää samalla kun osasta jo luovutaan. Uudet tavat hyödyntää markkinoita häi- 
vyttävät rajaa julkisen ja yksityisen toiminnan välillä. Osa tutkijoista olisikin 
jopa valmis luopumaan jaottelusta yksityiseen ja julkiseen tuotantoon. (Vuori 
2008, 202—204; ks. myös Anttonen ym. 2012, 20; Bouckaert 2015, 32; Tekes 
2008, 78; Virtanen & Stenvall 2014, 94.) Voisikin päätellä, että markkinoistu- 
minen vähentää tarvetta julkiselle vallan käytölle. Lehto ja Tynkkynen (2013, 
616) kuitenkin epäilevät tätä. Itse asiassa luotaessa markkinoita kuntien toi- 
mintaan seurauksena voikin olla uusien hierarkioiden syntyminen (ks. Vak- 
kuri 2008, 110-111). Jos joku toiminnan osa jätetään säätelemättä, saattaa toi- 
nen osa kaivata entistä tiukempaa haltuunottoa. Julkisten toimijoiden, kuten 
kuntien, on siis otettava huomioon hyvin monenlaisia näkökulmia valitessaan 


keinoja palvelujen järjestämiseen ja markkinoiden muotoihin vaikuttamiseen. 


Aineiston kuvaus 


Tässä tutkimuksessa tutkittavaa ilmiötä pyritään tarkastelemaan, kuvaile- 
maan ja selittämään useasta ulottuvuudesta. Tutkimus on luonteellinen laa- 
dullinen tutkimus, jossa hyödynnetään sekä laadullista että määrällistä aineis- 
toa. (Ks. esim. Alasuutari 2011, 39—41; Gummesson 2000, 63; Hirsjärvi ym. 
2004, 248.) Kirjallisuuden ja policy-dokumenttien lisäksi aineisto muodostuu 
kolmen kaupungin, Tampereen, Turun ja Jyväskylän, sosiaali- ja terveyspalve- 
luja tuottaville yrityksille, yhdistyksille ja säätiöille suunnatun sähköisen ky- 
selyn tuloksista sekä esitutkimuksen aineistosta. Tutkimuksen reliabiliteettia, 
luotettavuutta, pyritään lisäämään erilaisia aineistoja yhdistämällä. (Vrt. Alas- 
talo & Äkerman 2010, 313; Laine ym. 2015, 22—23.) 

Esitutkimusvaihetta voisi kuvailla eksploratiivistyyppiseksi kartoituksek- 
si. Esitutkimusta ohjasi fenomenologinen pyrkimys tutustua ilmiöön ja saa- 
da siihen uusia näkökulmia ilman aikaisemman tutkimuksen liian tarkkaa 
ohjausta (ks. Maxwell & Mittapalli 2008; Stebbins 2008). Esiymmärrystä 
rakennettiin nauhoitetuilla ja litteroiduilla asiantuntijahaastatteluilla (n=3), 


keskusteluilla sekä aikaisempiin selvityksiin tutustumalla. Esihaastatteluihin 


70 Past-HEIKKI RANNISTO & PIIA TIENHAARA (TOIM.) 


Kuntien toiminta hidastajana vai vauhdittajana sote-markkinoilla? 


osallistuivat kahden sote-palveluja tuottavan yrityksen ja yhden yhdistyksen 
edustaja. Muita keskusteluja kaytiin muun muassa Pirkanmaan Yrittajat ry:n 
edustajien ja aiheen tutkijoiden kanssa. 

Ulkoisille palveluntuottajille suunnattu kysely laadittiin esitutkimuksessa 
ja aikaisemmissa selvityksissä esiin tulleisiin näkökulmiin pohjautuen. Tutki- 
muksen kohdejoukkona oli kolmen kaupungin osalta koko perusjoukko eli 
kaikki kaupunkien yhteistietojärjestelmissä olleet ulkoiset sote-palveluntuot- 
tajat riippumatta siitä, tuottivatko ne palveluja kaupungille kyselyhetkellä. 
Kohdekaupunkien valikoimisen perustana olivat kaupungin osallistuminen 
ALIS-hankkeeseen? ja ulkoisten sote-palvelutuottajien yhteystietojen saata- 
vuus. Tampereen ja Turun kaupungeilta yhteystiedot saatiin keskitetysti. Jy- 
väskylässä yhteystietoja koottiin useasta lähteestä, kuten sähköisestä Klemma- 
ri-palvelusta. Kyselyt lähetettiin kaupunkikohtaisesti, mutta tässä yhteydessä 
aineistoa tarkastellaan pääasiallisesti kokonaisuutena eikä kaupunkikohtaisia 
tuloksia esitellä kuin joiltakin osin. 

Aineiston analyysi eteni aineistolähtöisesti useassa vaiheessa. Kyselyaineis- 
ton osalta määrällisestä aineistosta nostettiin havaintoja, joita peilattiin teoria- 
taustaan, ja joiden ohjaamina laadullisesta aineistosta (kyselyn avoimet vas- 
taukset ja esihaastattelut) etsittiin havaintoja täydentäviä ja selittäviä tekijöitä 
(vrt. Alasuutari 1994, 23—28 ja 44). Kirjoittajista Tienhaaralla oli päävastuu 
tutkimuskokonaisuudesta ja artikkelin kirjoittamisesta. Manka puolestaan 
vastasi kyselyn sähköisestä toteutuksesta ja määrällisen aineiston käsittelystä. 

Kyselyn kohdekaupungit kuuluvat Suomen kymmenen suurimman 
kunnan joukkoon, ja niillä on yrityksiä, yhdistyksiä ja säätiöitä sopimus- 
kumppaneinaan (Kunnat.net 2016). Jokaisella kohdekaupungilla on omat 
erityispiirteensä. Esimerkiksi Jyväskylässä on ollut vuodesta 2004 käytössä 
palvelusetelijärjestelmä, jonka piiriin kuuluvia hyvinvointialan yrityksiä ja 
palveluntarjoajia on koottu Klemmari-palveluun. Tutkimuksen yleistettä- 
vyyden kannalta laadullinen tutkimus onkin haasteellinen, koska pienellä 
havaintojoukolla ei voida väittää löydetyn ilmiön pitävän paikkaansa laajem- 


massa joukossa. 


2 Ks. hankkeen kuvaus kirjan sivulta 20. 

Tutkimuksen tulokset 


Kysely toteutettiin Digium-ohjelmalla ja se oli avoinna kolme viikkoa hel- 
mi-maaliskuun vaihteessa 2016. Kyselyssä kartoitettiin vastaajien kokemuksia 
ja näkemyksiä kunnan toiminnasta sote-markkinoilla erilaisin väittämäpat- 
teristojen ja avoimien kysymysten avulla (yhteensä 16 kysymystä). Vastauksia 
saatiin kaikkiaan 182 kappaletta. Kaupunkikohtaisesti vastaajamäärät ja vas- 
tausprosentit jakaantuivat seuraavasti: Tampere 71 (28 %), Turku 71 (23 %) ja 
Jyväskylä 40 (31 %). 

Tulosten alustavan analyysin perusteella aineistosta ei löydetty kovin mer- 
kittäviä eroja eri kuntien välillä muussa paitsi tyytyväisyydessä kunnan toi- 
mintaan”. Sen sijaan vastaajan organisaation kokoa käytettiin tulosten tarkas- 
teluissa pääasiallisena selittävänä muuttujana. 


Vastaajajoukko 


Kyselyyn vastanneet ulkoisten palveluntuottajien edustajat olivat valtaosin 
päättävässä asemassa olevia henkilöitä (kuvio 1). Melkein puolet, 44 prosent- 
tia, vastaajista edusti ylintä johtoa ja 20 prosenttia keskijohtoa. Yrittäjiksi 
itsensä nimesi 29 prosenttia, ja ”joku muu? -vaihtoehdon valitsi alle то pro- 


senttia vastaajista. Esitutkimuksessa ilmeni, että organisaatioiden ylimmän 


Joku muu 


Työntekijä 
0% 


Toimihenkilö 
4% 


Kuvio 1. Vastaajan asema organisaatiossa (n=182). 


3 Kuntakohtaisesti eroavia tuloksia on esitelty kuviossa 6. 

portaan uskottiin tunnistavan keskimääräistä laajemmin kuntien toiminnan 
merkityksiä markkinoiden kannalta. Vastaajien taustan voidaan siis ajatella 
tukevan kunnan toiminnan kokonaisvaltaista arviointia. 

Vastanneista lähes kaikki (97 %) tuottivat kyselyhetkellä palveluja kun- 
nalle, ja lisäksi loputkin olivat joko tuottaneet tai suunnitelleet tuottavansa. 
Vastaajat olivat myös melko kokeneita kuntien kanssa toimijoita (taulukko 1). 
Vain viidellä prosentilla vastaajista ei ollut lainkaan kokemusta palvelukilpai- 
lutuksiin osallistumisesta tai sopimusten aikaisesta yhteistyöstä, ja yli puolella 
oli paljon tai erittäin paljon kokemusta näistä toiminnoista. Sen sijaan peräti 
54 prosentilla, joista valtaosa tuli Tampereelta ja Turusta, ei ollut kokemusta 
palvelusetelituotannosta. Kokonaisuudessaan palvelusetelikysymystä lukuun 


ottamatta vastaajilla oli kuitenkin laajaa kokemuspohjaa kunnan toiminnasta. 


Taulukko 1. Vastaajien aiempi kokemus kuntien kanssa toimimisesta. 


Kokemus kuntien Kokemus kuntien so- Kokemus kuntien 
palvelukilpailutuksiin ^ pimusten aikaisesta palveluseteli- 
osallistumisesta yhteistyöstä (n=179) tuottajana 
(n=179) toimimisesta (n=176) 
% % % 
Ei lainkaan 5 5 54 
Jonkin verran 22 19 14 
Melko paljon 23 20 11 
Paljon 26 28 7 
Erittäin paljon 25 27 13 
Yht. 100 100 100 


Vastaajat edustivat erikokoisia organisaatioita. Lähes puolet vastaajista tulivat 
kooltaan 11—249 henkilön organisaatioista (taulukko 2). Alle то henkilön or- 
ganisaatioita oli vastaajien taustalla noin kolmanneksella (34 %) ja suurimpia, 
yli 250 henkilön organisaatioita, noin kuudenneksella (17 %). Organisaatiot 
jaettiin havainnon pohjalta kolmeen kokoluokkaan: mikro-, pk- ja suuryrityk- 
siin. Tämä kokoluokitus on yritystutkimuksissa tyypillinen, mutta on huo- 


SOTE-PALVELUT MARKKINOILLA 73 


Piia Tienhaara & Mikko Manka 


mioitava, että kyselyn vastaajissa oli myös yhdistyksiä ja säätiöitä“. Vastaajista 
suurin osa, yli 70 prosenttia, edusti kuitenkin yrityksiä. Yhdistyksen edustajia 
oli 13 prosenttia ja säätiöiden kahdeksan prosenttia vastaajista. Lisäksi kah- 


deksan prosenttia ilmoitti organisaation toimintamuodoksi ”muun”. 


Taulukko 2. Yrityksen koko (n=176). 


% 


alle 10 henkilöä (mikroyritys) 34 
11-249 henkilöä (pk-yritys) 49 
yli 250 henkilöä (suuryritys) 17 
Yht. 100 


Vastaajien taustaorganisaatioiden tuottamien palvelujen jakauma oli yhden- 
suuntainen teoriaosuudessa mainitun valtakunnallisen jaottelun kanssa — so- 
siaalipalvelujen tuottajia oli aineistossa terveyspalvelujen tuottajia enemmän. 
Valtaosa vastaajista (71 %) kertoi tuottavansa palveluja, jotka voidaan luokitel- 
la sosiaalipalveluiksi. Terveyspalveluiksi luokiteltavia palveluita tuotti 40 % ja 
muita palveluja kuusi prosenttia”. 

Teoriaosuudessa mainittiin, että ulkoiset sote-palveluntuottajat ovat riip- 
puvaisia kunnalle tuotettavista palveluista. Aineisto tuki tätä väitettä, sil- 
lä jopa yli puolelle (54 %, huom. n=145) vastanneista kunnalle tuotettavien 
sote-palvelujen osuus oli yli kolme neljäsosaa organisaatioiden liikevaihdosta 
(kuvio 2). Näille palveluntuottajille sopimus kunnan kanssa on elintärkeä ja 


sen loppuminen toisi välittömästi riskin liiketoiminnan loppumiseen. 


* Jatkossa käytetään termejä mikroyritys, pk-yritys ja suuryritys, vaikka mukana ovat 


myös säätiöt ja yhdistykset. 


5 Prosentit nousevat yli sadan, koska osa vastaajista tuotti sekä sosiaali- että terveyspal- 


veluja. 

60 54% 


—25% 26-50 % 51-75 % 76-100 96 


Kuvio 2. Kunnalle tuotettavien sote-palvelujen osuus 
vastaajan organisaation liikevaihdosta (96; n=145). 


Väittämiä kunnan toiminnasta 


Kyselyn perusteella kunnan nähdään vaikuttavan suuresti sote-markkinoihin, 
mikä tukee teoriassa kuvattua kunnan roolia markkinoiden muovaajana. Lä- 
hes 90 prosenttia vastaajista oli tätä asiaa koskevassa väittämässä täysin tai jok- 
seenkin samaa mieltä (kuvio 3). Se, millä tavalla kunnan puolestaan nähtiin 


vaikuttavan markkinoihin, vaihteli. 


Kunnan toiminta vaikuttaa suuresti sote-markkinoihin 14777737777 ES E 
Kunnan toiminta edistää sote-markkinoiden toimivuutta БОЗА 
Kunnan toiminta edistää liiketoimintamahdollisuuksiamme — Be 11 —— — 40 — БЫЗ 
Kunnan toiminta edistää palveluiden vaikuttavuutta 5:299 19 35 ШЫ 
Kunnan toiminta edistää palveluiden asiakaslähtöisyyttä БЗС 46 — шз шшш 
Kunnan toiminta edistää palveluntuottajien välistä Hmm 2 хл ШЫ 
yhteistyötä | 
Kunta on houkutteleva yhteistyökumppani БЭЗ 


0% 20% 40% 60% 80% 100 % 


m Täysin eri mieltä m Jokseenkin eri mieltä En samaa enkä eri mieltä 
m Jokseenkin samaa mieltä ш Täysin samaa mieltä m Ei osaa sanoa 


Kuvio 3. Väittämät kunnan toiminnasta sote-markkinoilla (n=182; 
asteikko 1=Täysin eri mieltä, 5=Täysin samaa mieltä). 

Vastausten hajonta oli kohtuullisen suurta kaikissa väittämissä. Ensinnäkin 
vain 45 prosenttia vastaajista oli täysin tai jokseenkin samaa mieltä siinä, että 
kunnan toiminta edistää markkinoiden toimivuutta. Hieman myönteisempä- 
nä nähtiin kunnan vaikutus palveluntuottajan liiketoimintamahdollisuuksiin 
(täysin tai jokseenkin samaa mieltä 55 prosenttia). Lisäksi kolme viidestä vas- 
taajasta piti kuntaa kohtuullisen houkuttelevana yhteistyökumppanina - toi- 
saalta noin joka neljäs vastaaja oli eri mieltä. Kokemukset kunnasta siis vaih- 
televat runsaasti. 

Kokemusten vaihtelu esimerkiksi kumppanuuden osalta tuli esille jo esi- 
tutkimusvaiheessa — joku koki kumppanuuden olevan kunnan kanssa hyvällä 
tasolla, kun taas toinen näki kumppanuutta puheessa mutta ei käytännöissä 
(vrt. Tynkkynen 2013). Nähtiin kuitenkin, että yhteistyön muodoissa oli men- 
ty pitkäkestoisempiin suuntiin. Aitoa kumppanuutta peräänkuulutettiin niin 


haastatteluissa kuin kyselyn avoimissa vastauksissakin. 
Kumppanuus yksityisen sektorin kanssa laajaa. 


Lisää avoimuutta ja luottamusta suhteessa palveluntuottajiin. Enem- 
män kumppanuus-, kuin kilpailu-ajattelua. 


Teoriassa kuvattiin, että julkisten palvelujen uudistamisessa painotus tulisi 
olla säästöjen ohella asiakaslähtöisyyden, innovatiivisuuden ja eri toimijoiden 
välisen yhteistyön lisäämisessä. Myös kaikkien kohdekuntien strategioissa 
(ks. strategiat Jyväskylä 2014; Tampere 2013; Turku 2014) painotetaan näihin 
liittyviä tekijöitä, kuten asukkaiden ja asiakkaiden hyvinvointia, hyvinvointi- 
erojen kaventamista ja yritysten osallistumista. Jyväskylän strategiassa maini- 
taan, että palvelut tuotetaan tehokkaasti ja laadukkaasti eri toimijoiden kanssa 
ja uudenlaisia toimintamalleja yhdessä ideoiden. Samoin siinä nostetaan esille 
vuorovaikutus yritysten kanssa ja yritysvaikutusten arviointien rooli kaupun- 
gin päätöksenteossa. Turun strategiassa puolestaan kerrotaan, että kaupunki 
tukee paikallisten palvelumarkkinoiden kehittymistä innovatiivisilla hankin- 
noilla. Hankintakäytäntöjen uudistamista on tehty myös ainakin Tampereel- 


la (Sitra 2015). 

Strategisista painotuksista huolimatta kunnilla näyttäisi olevan jonkin 
verran parannettavaa esimerkiksi asiakaslähtöisyyden samoin kuin vaikutta- 
vuudenkin edistämisen osalta, mutta erityisesti palveluntuottajien välisen yh- 
teistyön lisäämisessä. Peräti 49 prosenttia vastaajista oli täysin tai jokseenkin 
eri mieltä siitä, että kunta edistäisi toiminnallaan palveluntuottajien yhteis- 
työtä. Kuten Pirkanmaan Yrittäjien (2014) kyselyssä, niin tässäkin esiin nousi 
enemmänkin kilpailuasetelma esimerkiksi erikokoisten palveluntuottajien vä- 
lillä. Jotkut pienet palveluntuottajat kokivat suuremmat organisaatiot ja hei- 


dän suosimisensa uhkana. 


Liika keskittyminen, jolloin hankintamallit suosivat liian suuria toi- 
mijoita. Tällöin aluksi alihinnoittelulla pystytään hävittämään kil- 
pailu ja valtaamaan markkinat. 


Me emme vie julkisia työpaikkoja, kuten isot yritykset voivat olla 
vaihtoehtoisia, vaan täydennämme julkisia. 


Kunnan onkin mietittävä, miten toiminnassa voidaan huomioida erikokoiset 
palveluntuottajat, ja miten tuottajat hyötyisivät toistensa kanssa toimimisesta. 
Esimerkiksi osana palveluntuottajaketjua myös pienet palveluntuottajat voisi- 
vat hyötyä suurempien yritysten saamista palvelusopimuksista. Toki tällaisia 
malleja on joissain kaupungeissa käytössäkin (esim. Kotitori Tampereella). 
Esihaastatteluissa yhteistyöhön kerrottiin vaikuttavan sen, miten palveluja 
tilataan — käydäänkö keskustelut tilaajan ja tuottajan välillä vai tuottajien kes- 
ken. Verkostoitumista pidettiin tärkeänä, koska sen nähtiin lisäävän ymmär- 
rystä toimintaympäristöstä ja sen tarjoamista mahdollisuuksista. Silti, ehkä 
hieman yllättäen, palveluntuottajien välistä kilpailua ei pidetty esihaastatte- 
luissa yksinomaan huonona. Sitä pidettiin myös palveluja ja liiketoimintaa ke- 
hittävänä elementtinä. 

Vaikka 13 prosenttia vastaajista oli täysin eri mieltä siitä, että kunnan toi- 
minta edistäisi asiakaslähtöisyyttä, niin jotkut olivat nykytilanteeseen myös 
tyytyväisiä. Kerrottiin esimerkiksi, että kunnalla on melko monipuoliset ta- 
vat järjestää asiakaslähtöisiä palveluja. Samoin kerrottiin, että kunta on lähellä 


kuntalaisiaan, ratkaisuja tehdään yksilötasolla ainakin erityisryhmien kohdal- 

la. Asiassa esitetty kritiikki koski muun muassa palvelujen vastaamista asiak- 
kaiden yksilöllisiin tarpeisiin ja oikeudenmukaisuuden ja tasapuolisuuden 
toteutumista eri asiakasryhmille. Nähtiin esimerkiksi, että palvelun tiukka 
konseptointi yhdenmukaistaa asiakkaita. Ongelmia nähtiin myös esimerkiksi 
siinä, että kunnat eivät kykene rahoittamaan palveluja ja poliittiset päätökset 
eivät ohjaa asiakaslähtöisyyteen palvelujen hankinnassa. Ala nähtiin myös ha- 


janaisena. 


Ala on myös pirstaloitunut eikä perustu asiakaslähtöiseen yhden luu- 
kun periaatteeseen. 


Kaikille samaa ei ole asiakaslähtöistä. 


Väittämät organisaatiokoon mukaan ja kaupungeittain tarkasteltuna 


Kun edellisen kuvion 3 kuntaväittämiä katsotaan erikokoisten organisaatioi- 
den näkökulmasta, niin huomataan, että suuryritykset näyttäisivät suhtautu- 
van kunnan toimintaan positiivisemmin kuin muut suurimmassa osassa väit- 
tämiä — olkoonkin, että näiden vastaajamäärä on pienehkö (kuvio 4)*. Myös 
kunnan houkuttelevuus yhteistyökumppanina näyttäisi kasvavan yrityskoon 
kasvaessa. Kuitenkin vain kunnan houkuttelevuus yhteistyökumppanina 
(p=0,0512) ja kunnan toiminnan vaikuttavuus sote-markkinoihin (p=0,054) 
ovat edes tilastollisesti oireellisia, eli suuntaa antavia, joten vaihtelu voi johtua 
myös otoskoosta. 

Myös kaupunkikohtaisesti tähän kysymykseen nousi kaksi tilastollisesti 
melkein merkitsevää eroa. Jyväskylässä kunnan toiminta nähtiin enemmän 
palvelujen asiakaslähtöisyyttä ja palveluntuottajien välistä yhteistyötä edistä- 
vänä kuin Tampereella ja Turussa. Asiakaslähtöisyyden osalta keskiarvo oli 
Jyväskylässä 3,4, Tampereella 3,0 ja Turussa 2,7 ja yhteistyön osalta vastaavat 
luvut olivat 3,1 (Jyväskylä), 2,7 (Tampere) ja 2,5 (Turku). Myös kunnan hou- 
kuttelevuus oli tilastollisesti oireellinen eli suuntaa antava. Tässäkin Jyväs- 


kylän ulkoiset palveluntuottajat näkivät kunnan myönteisemmin kuin muut 


6 Huom. kuviossa 4 vastaajamäärä eroaa kuviossa 3 esitetystä, sillä kaikki eivät olleet 


ilmoittaneet organisaationsa kokoa. 

Kunnan toiminta vaikuttaa suuresti sote-markkinoihin © 47 
Kunnan toiminta edistaa sote-markkinoiden toimivuutta — 3» 35 
| s 

Kunnan toiminta edistää liiketoimintamahdollisuuksiamme = 
Kunnan toiminta edistää palveluiden vaikuttavuutta —— 11 
Kunnan toiminta edistää palveluiden asiakaslähtöisyyttä = 4), 3,1 

Kunnan toiminta edistää palveluntuottajien välistä е 8 
yhteistyötä | Ё | 
Kunta on houkutteleva yhteistyökumppani === KB 140 


1,0 2,0 3,0 4,0 5,0 


m mikroyritykset (n=57) ш pk-yritykset (n=84) suuryritykset (n=30) 


Kuvio 4. Kuntaväittämien keskiarvot organisaation koon mukaan (asteikolla 
1—5, jossa 1=Täysin eri mieltä, 5=Täysin samaa mieltä; n=171.) 


(keskiarvo oli 3,8, Tampereella 3,6 ja Turussa 3,3). Tätä eroa saattaa osittain 
selittää se, että Jyväskylän vastaajissa oli paljon palvelusetelituottajia, joiden 
suhde kuntaan on erityyppinen. Palvelusetelituottajat toimivat perinteistä jul- 
kista palvelutuotantoa hieman vapaammilla markkinoilla ja suorassa suhtees- 
sa asiakkaaseen. Palvelusetelitoimintaa käsiteltiin teoriaosuudessa ja sitä kuva- 
taan jäljempänä lisää. Joka tapauksessa voidaan todeta, että palveluntuottajien 
kokemuksissa on myös kuntakohtaisia eroja. 


Kunnan markkinoihin vaikuttamisen keinot 


Esitutkimusvaiheessa ja kirjallisuudessa nousi esille useita keinoja, joilla 
kunnan nähtiin vaikuttavan markkinoihin ja ulkoisten palveluntuottajien 


liiketoimintaedellytyksiin. Kyselyssä vastaajilta pyydettiin arvioita näiden 


keinojen tärkeydestä ja vastaajan tyytyväisyydestä nykytilaan asteikolla 1-5’. 


Kyselyn varsinaisissa väittämissä ja tärkeys-tyytyväisyys arvioinneissa käytettiin vii- 
siportaista asteikkoa. Väittämien osalta asteikko oli: 1=Täysin eri mieltä, 2=Jokseenkin 
eri mieltä, 3=En samaa enkä eri mieltä, 4=Jokseenkin samaa mieltä ja s=Täysin samaa 
mieltä. Tärkeyden osalta asteikko oli: 1=Ei lainkaan tärkeä, 2=Jonkin verran tärkeä, 

Arviot löytyvät koottuna kuviosta 5. Kuviossa vaikuttamisen tekijät on esitel- 
ty vastaajien arvottamassa tärkeysjärjestyksessä. 

Tärkeimmiksi tekijöiksi vastausten perusteella koettiin palvelutuotannon 
sopimusehdot, ulkoisten palveluntarjoajien potentiaalin hyödyntäminen pal- 
velujen kehittämisessä, yhteistyö ulkoisten palveluntuottajien kanssa, palve- 
lunkäyttäjien ottaminen mukaan palvelujen suunnitteluun ja kehittämiseen 
sekä palvelujen hankinnan tavat. Sen sijaan viisi vähiten tärkeäksi koettua 
tekijää olivat kaavoitus, palvelunkäyttäjien etujärjestöjen tukeminen, ulkois- 
ten palveluntuottajien tuominen kunnan toimitiloihin, poliittinen ohjaus ja 
uusien toimijoiden markkinoille pääsyn tukeminen. 

Kuntien kannalta selkeänä tulevaisuuden haasteena voidaan pitää sitä, että 
viiden tärkeimmän tekijän tekijöiden osalta myös tyytyväisyyden ja tärkeyden 
erotus (kuilu) oli suuri: palveluntuottajat eivät olleet tyytyväisiä nykytilaan. 
Myöskään vähiten tärkeissä keinoissa tyytyväisyys ei ollut kovin korkealla 
(kaavoitusta lukuun ottamatta). 

Suurimmat kuilut liittyivät eri toimijoiden osallistumiseen — palvelun- 
käyttäjien mukaan ottamiseen sekä ulkoisten palveluntarjoajien potentiaalin 
hyödyntämiseen. Käytännössä tämä voidaan tulkita jonkinlaisena kritiikkinä 
kunnan palvelujen suunnitteluprosesseihin: vastaajat näkevät tärkeänä sekä 
palvelun käyttäjien että ulkoisten palveluntarjoajien mukanaolon, mutta ovat 
varsin tyytymättömiä nykytilaan. Tämä näkyi muutamissa avoimissa vas- 


tauksissa. 


Palvelutuotannon prosesseja suunniteltaessa olisi äärimmäisen tär- 
keää, että sekä käyttäjät että tuottajat pääsisivät mukaan kehittämis- 
työhön. He ovat kunnalle myös ilmainen kehittämisresurssi. 


Yrittäjänä sain juuri kutsun työpajatapaamiseen, jossa halutaan tut- 
kia, kuinka kunta voisi toimia tehokkaammin yhteistyössä palvelun- 


3=Melko tärkeä, 4=Tärkeä, 5=Erittain tärkeä, ja tyytyväisyyden osalta: 1=Erittain tyy- 
tymätön, 2=Melko tyytymätön, 3=En tyytyväinen enkä tyytymätön, 4=Melko tyytyväi- 
nen, 5=Erittain tyytyväinen. Lisäksi vastaajille annettiin kaikissa kohdissa mahdollisuus 
"ei osaa sanoa”-vaihtoehtoon. 

palvelutuotannon sopimusehdot 


ulkoisten palveluntarjoajien potentiaalin hyödyntäminen 
palveluiden kehittämisessä 


yhteistyö ulkoisten palveluntuottajien kanssa 


palvelunkäyttäjien mukaan ottaminen palveluiden 
suunnitteluun ja kehittämiseen 


palveluiden hankinnan tavat 


palvelutuotannon sopimuskausien pituus 


asiakkaiden valinnanmahdollisuuksien tukeminen 


palveluiden hankkimisessa suoraan palveluntuottajalta... 


uusien tuote- ja palveluinnovaatioiden synnyn tukeminen 
kunnan oman tuotannon avaaminen kilpailulle 
sopimuskauden aikainen seuranta 


strategiset painotukset 


etukäteen tehdyt arviot kunnan toiminnan vaikutuksista 

yrittäjien toimintaedellytyksiin (yritysvaikutusten arviointi) 

kunnan toiminnan avaaminen innovaatio- ja 
tuotekehitysaluistoiksi 


strategioista viestiminen 
uusien toimijoiden markkinoille pääsyn tukeminen 
poliittinen ohjaus 


ulkoisten palveluntuottajien tuominen kunnan toimitiloihin 


palveluiden käyttäjien etujärjestöjen (esim. potilasjärjestöt) 
tukeminen 


kaavoitukset 


-3,0 


0 
= 
| 


П 
= 
to 
— Ha 


| 


55 


n2 
o 


EN 
765 


———— 


ana 


m Kuilu m Tärkeys 


Kuvio 5. Vastaajien kokema kunnan sote-markkinoiden vaikutuskeinojen 
tärkeys (asteikko 1—5) ja kuilu tyytyväisyyteen (asteikko 1-5). 


tuottajien kanssa. Koin sen tärkeänä ilmaisuna yhteistyöhalukkuu- 
desta, kehityshaluisuudesta sekä läpinäkyvyydestä. 


Osallistumisen osalta aineistossa näkyi hieman ristivetoa palveluntuottajien 
kesken, joka voidaan tulkita puheeksi osallistumisen tasavertaisista mahdolli- 

suuksista. Tärkeää näyttäisikin olevan erilaisten palveluntuottajien huomioin- 


ti osallistumisessa ja osaamispotentiaalin hyödyntämisessä. 


Palveluohjauksen suunnitteluun otetaan mukaan nimenomaan kol- 
mannen sektorin palveluntuottajat — säätiöt. Ovat tehneet vahvaa ke- 
hitys- ja palvelujen parantamistyötä jo kauan siten että tuottavuutta 
on tuotettu palvelujen vaikuttavuuden kautta. 


Kumppanuutta myös yksityisen sektorin kanssa. Osataan tehdä yh- 
teistyötä järjestöjen kanssa, mutta yksityiset yritykset ohitetaan. Yh- 
teisiä hankkeita ja kehitystyötä niin, että mukana on kaikki toimijat. 


Kuntien hankintakäytäntöjen kehittämistarpeet 


Sekä teoriaosuudessa että kyselyssä kunnan hankintatapoja pidettiin tärkei- 
nä kunnan markkinoihin vaikuttamisen keinona. Ne kirvoittivatkin runsaan 
määrän vastauksia, joista valtaosa oli kriittisiä. Kommentit olivat kuitenkin 
suurelta osin yksittäisiä. Hyvinä puolina hankintakäytännöissä mainittiin se, 
että ylipäätään järjestetään kilpailutuksia, käytetään monipuolisia hankinnan 
ja kilpailuttamisen tapoja sekä lisätään vuoropuhelua. Lisäksi esille nousi hy- 
vänä kilpailutuksen toteuttaminen sähköisenä, hankinnat kolmannelta sekto- 
rilta, hankintojen ennustettavuus ja vakaus sekä pyrkimys kasvattaa hankin- 
tayksiköiden ja kilpailutusten kokoa. Hankinnan kokoon liittyen mainittiin 
alueellinen ja suurempien kokonaisuuksien kilpailuttaminen. 

Hankintojen suuri koko ja alueellinen toteutus koettiin kuitenkin myös 
uhkana. Vastauksissa näkyi silti toivetta siihen, että tuotteen ja ominaisuuk- 
sien ostamisen sijaan kilpailutettaisiin koko asiakaspalveluprosesseja, jolloin 
asiakastarvetta katsottaisiin yli rajojen. Muutamien vastaajien kommenteissa 
näkyi huoli asiakkaan tai palveluntarvitsijan riittämättömästä osallistumi- 
sesta hankintaan. Pelättiin myös, että yhtenäistämällä hankinnat koskemaan 
isoa ja heterogeenistä asiakasjoukkoa tarjouspyynnöt niputtavat asiakkaiden 
tarpeet yhteen ja palveluntuottajan on vaikea tuoda esiin omaan osaamiseensa 


tai laatuunsa liittyvää erityisyyttä. 

Hankittava palvelu standardisoidaan liian yleiseksi, jolloin asiakkai- 
den yksilöllisyyttä ei huomioida. Pahimmillaan tämä johtaa siihen, 
että asiakkaalle hankitaan palvelukokonaisuus, joka ei hänelle sovi 
tai jota hän ei edes kokonaisuudessaan tarvitse. 


Vahvimmissa hankintaa tai kilpailuttamista koskevissa kritiikeissä toivottiin, 
että koko kilpailuttamisesta luovuttaisiin ja keskitettäisiin yhteiset voimat asia- 
kaslähtöisten palvelujen kehittämiseen, jossa kaikki palvelut täydentävät toi- 
siaan järjestäjästä riippumatta. Kunnilta toivottiin palvelujen verkostomaista 
toteutusta ja kumppanuusajattelua myös hankinnoissa. Jo esitutkimusvaihees- 
sa ehdotettiin esikaupallisen vaiheen yhteistyön lisäämistä. Kyselyn vastauk- 
sissa neuvottelumenettelyt nousivat esille mahdollisesti yhteistyötä tukevana 
välineenä. Kunnilta toivottiin toiminnan pitkäjänteisyyttä lyhytnäköisyyden 
sijasta sekä sitä, että yhteisissä kehittämistilaisuuksissa esiin nousseet koke- 
mukset oikeasti vaikuttavat lopputulemaan. 

Yksittäisissä vastauksissa tuli myös esille, että kilpailutukset saatetaan ko- 
kea raskaina, niihin liittyvien tietojen löytäminen vaikeana ja ehdot (esim. nii- 
den tiukentuminen sopimuskauden aikana) haastavina. Toivottiin, että kil- 
pailutusasiakirjat tehtäisiin mahdollisimman lyhyiksi ja helposti täytettäviksi. 
Heikkoutena esitettiin myös hankintakriteerit, kuten hinnan painottaminen 
laadun edellä. Joku toivoi hankintoihin vaikuttavuusmittaristoa ja tuloksista 
palkitsemista, toinen sosiaalisia kriteereitä. Myös kunnan hankintaosaamisen 
kehittämistä toivottiin parissa vastauksessa. Esille nousi myös käänteinen kil- 
pailuttaminen ja SIB-vaikuttavuusinvestointi kokeilemisen arvoisina asioina. 
Joissain kaupungeissa, kuten Tampereella, käänteistä kilpailusta on jo paljon 
tehtykin, samoin on käyty keskustelua SIB-mallin soveltamisesta. 

Eräs vastaaja ehdotti hankintatapaa, jossa asiakas ja maksaja valitsisivat yh- 
dessä toteuttajan. Tällöin palvelupaketti kilpailutettaisiin verkossa anonyymi- 
nä yksittäistapauksina, joita voisi helpottaa luomalla kunnan julkisesti esillä 
olevan hankintaehtojen kuvaus- ja menettelytavan. Vastaajan mielestä kilpai- 
lu olisi tällä tavalla toteutettuna nopeaa, reilua, yksinkertaista, uusia tulijoita 
huomioivaa ja kustannustehokasta. Vastaaja totesi sen edellyttävän palvelun- 


tuottajan edellytysten varmistamista ennakkoon (esim. yrityksen historia, on- 

nistumiset, aikaisempi toiminta jne.). Tällaisessa mallissa myös osa päätösval- 
lasta siirtyisi asiakkaalle. 

Kaiken kaikkiaan näyttäisi siltä, että kunnilla on töitä hankintakäytän- 
töjensä kehittämisessä. Esihaastateltavat kokivat silti kuntien hankintakäy- 
täntöjen menneen jo paljon eteenpäin ajoista, jolloin täyteltiin rastiruutuun- 
tyyppisiä tarjouspyyntöjä. Uusissa hankintakäytännöissä esimerkiksi tulosten 
ja vaikutusten mukaan kilpailuttaminen saattaa tehdä hankinnasta raskaam- 
man, mutta toisaalta paremmin tarpeita vastaavan (ks. Tienhaara, Tirronen & 
Rossi ja Tirronen & Rannisto tässä teoksessa). Kunnan on mietittävä, millai- 


seen hankintaprosessiin kunkin palvelun kohdalla on syytä ryhtyä. 


Innovaatiot, asiakkaiden valinnanvapaus ja palvelusetelit 


Kuviosta 5 nähdään, että kyselyn vastaajat pitivät asiakkaiden valinnanmah- 
dollisuuksien ja uusien tuote- ja palveluinnovaatioiden synnyn tukemista tär- 
keänä. Kuitenkin niiden toteutumiseen oltiin suhteessa tyytymättömiä (kuilu 
suurehko). Yksittäiset vastaajat pitivät uhkana sitä, että taloudelliset resurssit 
rajaavat asiakkaiden valinnanvapautta ja palvelujen kehittymistä, ja innovaa- 
tiot eivät toteudu. Kunnilta toivottiin rohkeutta uusien innovatiivisten ja te- 
hokkaampia tai kustannustehokkaampien toimintatapojen käyttöönottoon. 


Tilaa innovoinnille toivottiin myös kilpailutuksen jälkeen. 


Heti kun on kyse uusista innovaatioista, jotka voisivat mullistaa toi- 

mintatavat ymmärretään kyllä mahdollisuudet, mutta ei uskalleta 

edetä. 
Asiakkaiden valinnanmahdollisuuksien korostuminen ei ollut ajankohtai- 
seen keskusteluun nähden yllätys. Joissain vastauksissa vapauden nähtiinkin 
jo lisääntyneen, mutta monessa toivottiin sen edelleen vahvistuvan. Esimerk- 
keinä mainittiin vapauden huomiointi osana kilpailutusta ja laajennus tervey- 
denhuoltoon. Uhkana nähtiin, että tasavertaisuus asetetaan vapauden edelle. 
Kuitenkin myös vapaudessa ja sen lisääntymisessä nähtiin uhkia. Yksi vastaaja 
totesi, että hinta ja valinnanvapaus toimintaa ohjaavina tekijöinä voivat johtaa 


siihen, että asiakas joutuu tekemään valintoja tuotteista, joiden vertailuun hä- 

nella ei riitä osaaminen. Tämän epäiltiin lisäävän kuntalaisten eriarvoisuutta 
palvelujen saannissa. Valinnanmahdollisuuden pelättiin myös laskevan palve- 
luntasoa palveluissa, joissa ammattilaisten arvio sopivasta palveluntuottajasta 
on tarpeen erityisosaamisen hyödyntämiseksi. Myös valinnanvapaudessa näyt- 
täisi siis olevan kääntöpuoli, joka on otettava sitä laajennettaessa huomioon. 
Palvelusetelijärjestelmää pidettiin useissa vastauksissa hyvänä, ja sitä toi- 
vottiin laajennettavan koskemaan uusia palveluja ja alueita. Yksi vastaajista 
totesi, että laajennettuna palveluseteleiden ei tarvitsisi olla täysin ilmaisia, sillä 
pieni omavastuu ohjaisi asiakasta pitämään sovituista ajoista kiinni?. Mallin 
nähtiin mahdollistavan yritysten hinnoittelua ja erottautumista sekä samalla 
nopeaa korvauksen saamista. Erityismainintana nousi esille Jyväskylä, jonka 
osalta hyvänä pidettiin järjestelmän käyttöä, asiakkaan ohjaamista palveluvii- 


dakossa sekä tiedonkulkua Klemmari-palvelun kautta. 


Kaikki osapuolet hyötyvät: kunta siinä, että jonot lyhenevät, asiak- 
kaat saavat tarpeensa hoidetuiksi ja yrittäjät työllistyvät joustavasti ja 
mutkattomalla tavalla. 


Kilpailutukset pois ja tilalle palvelusetelit. 


Silti myöskään palvelusetelijärjestelmää ei pidetty yksinomaan toimivana. Vas- 
taajien mielestä järjestelmää tulisi edelleen kehittää, vaikka samalla pelättiin, 
ettei siihen ole kunnilla varaa. Yksittäinen huomio koski laskutuskäytäntö- 
jen kehittämistä. Suurempana ongelmana yhdessä vastauksessa mainittiin se, 
ettäammattilaisten houkuttelu töihin voi olla hankalaa palvelusetelillä, koska 
muut tahot maksavat samasta työstä paremmin. Parissa vastauksessa myös to- 
dettiin, että järjestelmä on polkenut hintoja alas, mikä nähtiin uhkana pienten 
palveluntuottajien liiketoiminnalle ja palvelunkäyttäjien tasa-arvoisuuden to- 


teutumiselle omavastuuosuuksien kasvaessa. 


[...] pieni yritys ei voi ottaa kantaakseen sitä riskiä, että asiakkaan 
hoitoisuus ei kasva ja samalla palvelun hinta nouse. 


8 Huom. useista julkisista sote-palveluista peritään nykyiselläänkin asiakasmaksu. Pal- 


velusetelijärjestelmässä omavastuuosa tavallaan korvaa tämän asiakasmaksun. 

Palvelusetelit ovat erityisen huono ratkaisu terveydenhuollon alalla. 

[...] Toivon todella, ettei palvelujen kustantamisessa siirrytä palvelu- 

seteleihin. 
Edeltävissä sitaateissa nousee esille erittäin mielenkiintoinen ilmiö: asiakkaan 
hoitoisuuden laskeminen, eli asiakkaan etu ja palvelun vaikuttavuutta osoitta- 
va tekijä, on samalla ulkoisen palveluntuottajan kannalta osittain nykyisessä 
järjestelmässä riski. Tämä on tekijä, jota palvelun järjestäjien on syytä miettiä. 
Miten järjestelmä kannustaisi entistä paremmin palveluntuottajia nopeaan 


asiakkaan hoitoisuuden laskemiseen ja sitä kautta kustannussäästöihin? 


Tyytyväisyys organisaatiokoon mukaan ja kaupungeittain tarkasteltuna 


Jos tyytyväisyyttä tarkastelee yksinkertaisena jakaumana (taulukko 3), niin 
huomaa, että sinänsä heikohkoista arvioista parhaat arviot annettiin sopimus- 
kauden pituudesta ja sopimuskauden aikaisesta seurannasta. Huonoimmat ar- 
viot taas liittyivät kunnan toiminnan avaamiseen innovaatioalustoiksi, palve- 
lunkäyttäjien ottamiseen mukaan suunnitteluprosesseihin ja uusien palvelu- ja 
tuoteinnovaatioiden tukemiseen. 

Tyytyväisyyden osalta vastaajien organisaation koko ei näyttäytynyt eroja 
selittävänä muuttujana — vastaajien kesken ei ollut mainittavia tilastollisia ero- 
ja tarkasteltaessa tuloksia erikokoisten vastaajaorganisaatioiden näkökulmas- 
ta. Yleisesti ottaen voikin todeta, että vastaajat olivat melko tyytymättömiä 
kunnan toiminnan nykytilaan organisaatiokoosta riippumatta. 

Sen sijaan muutamia tilastollisesti merkitseviä eroja tyytyväisyyden osal- 
ta löytyi kaupunkikohtaisesti (kuvio 6). Kuviosta huomaa, että Jyväskylässä 
ulkoiset palveluntarjoajat olivat keskimäärin hieman tyytyväisempiä kuin 
muissa kaupungeissa. Tilastollisesti merkitsevät erot keskiarvovertailuissa nä- 
kyivät asiakkaiden valinnanvapauden ja yritysvaikutusten arvioinnin osalta. 
Palvelusetelien kohdalla tämä ei ole kovin yllättävää, koska Jyväskylässä palve- 
lusetelijärjestelmä on laajemmin käytössä kuin muissa kaupungeissa. Näyttäisi 
siltä, että kuntien toiminnassa on eroja myös muuten kuin näiden kolmen kau- 


pungin osalta. Avoimissa vastauksissa nimittäin todettiin, että toisten kuntien 

Taulukko 3. Tyytyväisyysväittämien keskiarvot parhaasta 
huonoimpaan koko aineistossa (n=182, asteikko 1—5). 


palvelutuotannon sopimuskausien pituus 

sopimuskauden aikainen seuranta 

ulkoisten palveluntuottajien tuominen kunnan toimitiloihin 
palveluiden käyttäjien etujärjestöjen (esim. potilasjärjestöt) tukeminen 
strategiset painotukset 

uusien toimijoiden markkinoille pääsyn tukeminen 

kunnan oman tuotannon avaaminen kilpailulle 
palvelutuotannon sopimusehdot 

kaavoitukset 

yhteistyö ulkoisten palveluntuottajien kanssa 

palveluiden hankinnan tavat 


asiakkaiden valinnanmahdollisuuksien tukeminen palveluiden hankkimisessa 
suoraan palveluntuottajalta (esim. palvelusetelit) 

strategioista viestiminen 

poliittinen ohjaus 

ulkoisten palveluntarjoajien potentiaalin hyödyntäminen palveluiden 
kehittämisessä 


etukäteen tehdyt arviot kunnan toiminnan vaikutuksista yrittäjien 
toimintaedellytyksiin (yritysvaikutusten arviointi) 


uusien tuote- ja palveluinnovaatioiden synnyn tukeminen 


palvelunkäyttäjien mukaan ottaminen palveluiden suunnitteluun ja kehittämiseen 


kunnan toiminnan avaaminen innovaatio- ja tuotekehitysaluistoiksi 


ka 


3,2 
3,1 
2,9 
2,8 
2,8 
2,8 
2,8 
2,7 
2,7 
2,7 
2,6 
2,6 


2,6 
2,5 
2,4 


2,4 
2,4 


2,3 
2,2 


kanssa yhteistyö toimii ja toisten ei. Joku puolestaan näki, että erityisesti pien- 


ten kuntien kanssa innovaatiot ja nopeat tarvelähtöiset ratkaisut ovat mahdol- 


lisia. Myös muita kuntakohtaisia eroja tuotiin esille. 


[...] osa kunnista toimii moitteettomasti ja osan kuntien toiminta on 


ala-arvoista |...] 

Sopimukset ja sopimusten aikainen seuranta 


Aineistosta nousi myös lukuisia havaintoja koskien sopimuksia. Vaikka so- 
pimuskausien pituuteen oltiin koko aineiston osalta katsottuna kohtuullisen 
tyytyväisiä, niin esimerkiksi pitkään sopimuskauteen suhtauduttiin vaihte- 
levasti. Jotkut pitivät pitkiä sopimuksia suotavina, jopa toistaiseksi voimassa 
olevia sopimuksia toivottiin. Kuitenkin erään vastaajan mielestä pidemmän 
sopimuskauden aikana on käytännössä erittäin vaikeaa saada tarvittavia pe- 
rusteltuja hinnankorotuksia (vaikka sopimusteksteissä niin sovitaan), mikä 


voi ajaa yrityksen kestämättömään tilanteeseen. Sopimusten tulisikin tarjota 


Strategiset painotukset EE. 
Strategioista viestiminen 744; 
Poliittinen ohjaus m 2% 
Kaavoitukset ee, 4h 
Kunnan oman tuotannon avaaminen kilpailulle таана 
Palveluiden hankinnan tavat Ear, d 
** Asiakkaiden valinnanmahdollisuuksien tukeminen. NNN" м 
Palveluiden käyttäjien etujärjestöjen (esim. potilasjärjestöt. ARNETT! 
** Etukäteen tehdyt arviot kunnan toiminnan vaikutuksista... AT | 
Palvelutuotannon sopimuskausien pituus Жу 34 
Palvelutuotannon sopimusehdot TTT 
Sopimuskauden aikainen seuranta + s 
Ulkoisten palveluntuottajien tuominen kunnan toimitiloihin m—dÓÁ 38 
Uusien toimijoiden markkinoille pääsyn tukeminen p—ÀÓ p 
Uusien tuote- ja palveluinnovaatioiden synnyn tukeminen mmm. 
Kunnan toiminnan avaaminen innovaatio- ja.. а, 234 
Palvelunkayttajien mukaan ottaminen И 
Yhteistyö ulkoisten palveluntuottajien kanssa Иа г: 
Ulkoisten palveluntarjoajien potentiaalin hyödyntäminen... =. 2° 


0 3,0 
Turku (n=71) 


1,0 4,0 5,0 
m Jyväskylä (n=40) ж Tampere (п=71) 


H 


Kuvio 6. Tyytyvdisyyskeskiarvot kaupunkikohtaisesti 
(tilastollisesti merkitsevät erot **). 

riittävästi varmuutta jatkuvuudesta, mutta samalla kannustaa toiminnan jat- 


kuvaan parantamiseen. 


Tähän asti on ollut [...] pitkät op-sopimukset, joiden kautta olemme 
pystyneet kehittämään palvelujamme. 


[...] lyhyet sopimusajat, puitesopimukset luovat epävarmuutta 
Monen vuoden sopimuskaudet eivät ole kenenkään etu. 


Myös sopimuskaudenaikainen toiminta ja seuranta koettiin vaihtelevasti. 
Joku koki toiminnan sujuvan hyvässä yhteistyössä, kun taas toisten mielestä 
yhteistyö, seuranta, yhteydenpito ja viestintä kaipasivat parantamista. Hyvänä 
käytäntönä mainittiin vuosittaiset seurantapalaverit. Seurantaa siis kaivattiin, 
kuin myös valvontaa. Valvontaan kaivattiin parempaa laatukriteerien toteutu- 
misen ja vaikuttavuuden huomiointia. Pahimmillaan kunnan valvonta koet- 
tiin kuitenkin tempoilevaksi ja epäammatilliseksi. 

Yksi vastaaja toivoi kolmatta tahoa, jonne voisi antaa palautetta sopimus- 
kauden aikana, jos kunta toimii syrjivästi tai lainvastaisesti sopimuskauden 
aikana. Hänen mielestään yrittäjät eivät uskalla valittaa vääriksi kokemistaan 
asioista kunnalle, koska pelkäävät oman asemansa puolesta. Jotkut myös kar- 
sastivat byrokratiaa kunnan toiminnassa niin sopimuskauden aikana kuin 
muutoinkin. Kunnalta odotettiin sopimuksen kautta muodostuvaa varmuut- 


ta tasaisesta asiakasvirrasta. 


Yksityisten palveluntuottajien ei anneta toimia vapaasti tavoitteen 
toteuttamiseksi vaan niille tuputetaan byrokratialähtöistä toimintaa 
esim. raportointikäytännöissä. 


Toivoisin välittävämpää näkyä sote-palveluiden palveluntuottajien, 
eli ruohonjuuritason väkeä kohtaan, joille kilpailutus ja siitä seuraava 
sopimus kunnan kanssa on muutakin kuin sertifikaatti kansiossa. Sen 
tulisi olla leipämme. Asiakkaita odotellessa. 

Tärkeysväittämät organisaatiokoon mukaan 


Tärkeysväittämisen osalta organisaation koolla näkyy olevan merkitystä vas- 
tauksia selittävänä muuttujana. Suurimmat yritykset pitivät pääsääntöisesti 
pienempiä organisaatioita tärkeämpinä kaikkia muita tekijöitä paitsi palve- 
lunkäyttäjien etujärjestöjen tukemista ja yritysvaikutusten arviointia. Tilas- 
tollisesti melkein merkitsevät (0,01 < p < 0,05), merkitsevät (0,001 < p < 0,01) 
tai erittäin merkitsevät (p < 0,001) erot on lueteltu alla (taulukko 4) keskiarvo- 
jensa kanssa. Huomion arvoisia ovat erityisesti kaavoitukset ja sopimuskauden 


aikainen seuranta, joissa ero pienempiin organisaatioihin oli suuri. 


Taulukko 4. Eri tekijöiden tärkeyskeskiarvot organisaatiokoon 
mukaan: muuttujat, joissa on tilastollisesti melkein merkitsevä 
(*), merkitsevä (**) tai erittäin merkitsevä (***) ero. 


mikro- pk- suur- 
yritykset yritykset yritykset 

poliittinen ohjaus ** 2,8 3,5 3,8 
kaavoitukset *** 2,2 2,7 3,5 
palvelujen hankinnan tavat ** 4,0 4,3 4,7 
sopimuskauden aikainen seuranta *** 3,6 4,0 4,3 
strategioista viestiminen* 3,5 3,9 4,0 
palvelutuotannon sopimuskausien pituus* 4,0 4,2 4,5 
palvelutuotannon sopimusehdot* 4,3 4,4 4,7 
ulkoisten palveluntuottajien tuominen kunnan toimiti- 3,0 3,1 3,8 
loihin* 
uusien tuote- ja palveluinnovaatioiden synnyn tukemi- 3,9 4,0 4,5 
nen* 


Kokonaisnäkemyksiä markkinoista ja kunnan toiminnasta 


Teoriaosuudessa kuvattiin avoimia markkinoita, joilla asiakkaat määrittä- 
vät palveluntuottajan henkiin jäännin. Aineistosta kuvastuvan asiakkaiden 


valinnanvapauden ja palvelusetelitoiminnan painottumisen voidaan nähdä 

heijastelevan ajatusta markkinaehtoisten mallien paremmuudesta. Tämä tuli 


esille myös muutamissa avoimissa kommenteissa. 
Vapautetaan aidosti kilpailu. 
Kannustan siirtymään markkinatalouteen. 


Tätä ei kuitenkaan voi yleistää kaikkia ulkoisia palveluntuottajia koskevak- 
si, kuten jo aiemmat eriävät mielipiteet osoittavat. Vastauksista voidaan kui- 
tenkin tulkita, että julkiselta toimijalta, kuten kunnalta odotetaan erilaisten 
vaihtoehtojen luomista ja toiminnan tukemista. Yhden mielestä kunnan pi- 
täisi olla valmis tukemaan jo markkinoilla olevia palveluntuottajia, joilla on 
jo syntynyt vankka asiantuntevuus, luottamus ja näkyvyys. Samoin julkiseen 
toimintaan liitettiin yksittäisissä vastauksissa esimerkiksi ulkoistamisen mah- 
dollisuuksien ja kustannusten kartoittaminen, yksityisten toimijoiden mark- 
kinointi ja valvonta. Kunnalta toivottiin selkeää työnjakoa, riittävää nopeutta, 


rohkeutta kokeiluihin ja sitoutumista omiin tavoitteisiinsa ja sopimuksiin. 


Valvonta olisi hyvä säilyä julkisella muuten enemmän hyödynnettäi- 
siin myös yksityistä sektoria. 


Muutamassa vastauksessa kunnan toimintaan kilpailijana markkinoilla suh- 
tauduttiin kriittisesti. Yksi esitti, etteivät kunnat saisi kilpailla verorahoilla 
markkinoilla ja toinen kertoi kunnan käyttävän markkinoiden monopoli- ja 
määräysasemaansa väärin. Toivottiin, että kunnan omien palvelujen hinnat 
tuotaisiin julkisiksi ja kunnan toimintaa arvioitaisiin vastaavalla kuin yksi- 
tyisten palveluntuottajien toimintaa. Tämä toisi erään vastaajan mielestä rei- 
luutta kilpailuun. 

Vastauksissa kajastuu myös valmistautuminen sote-uudistuksen tuomiin 
muutoksiin, kuten uudelleen järjestelyihin ja kustannusten leikkaamisiin. 
Uudistuksia ajatellen aineistosta nousi mielenkiintoisia ajatuksia. Esimerkiksi 
eräs vastaaja kertoi, että ideaalitilanteessa tuottajia pidetään koko ajan kartalla 
siitä, miten hankinnat jatkossa toteutetaan, ja millaista uutta osaamista jat- 
kossa edellytetään. Toinen taas ehdotti, että toimijat voisivat vaihtaa hetkeksi 
paikkoja ja konsultoida toisiaan. Uudistuksessa tulee myös jokaista toimintoa 

puntaroida sen tuottaman lisäarvon näkökulmasta, kuten alla oleva sitaatti 
osoittaa. Silti palvelujen ja markkinoiden toimivuuden aikaan saaminen on 
haastava urakka. 


Jokaisen tehtävän, toimen ja toiminnan kohdalla pitäisi miettiä, 
miksi tämä on olemassa. Mihin kuntalaisten tarpeeseen tällä ollaan 
vastaamassa. Itseään ylläpitävät organisaatiot pitää uskaltaa purkaa 
ja rakentaa uudelleen vastaamaan alkuperäistä tarvetta. 


Kuitenkin Suomi on pieni, eivätkä markkinoista tule välttämättä toi- 
mivia, kuten on näht). 


Johtopäätökset ja keskustelu 

Tämän tutkimuksen pyrkimyksenä oli lisätä ymmärrystä kunnan toiminnas- 
ta sekä sen vaikutuksista sote-markkinoihin ja ulkoisten palveluntuottajien 
liiketoimintaedellytyksiin. Aihetta lähestyttiin ulkoisten palveluntuottajien 
kokemuksia tarkastellen. 

Tutkimus vahvisti aiempien selvitysten tuloksia samalla laajentaen han- 
kintakäytäntöihin tai sopimustoimintaan usein painottunutta teeman tar- 
kastelua (vrt. esim. Lith 2013). Tulosten perusteella kunnat vaikuttavat lukui- 
silla keinoilla sote-markkinoiden toimintaan ja siten yritysten, yhdistysten 
ja säätiöiden toimintaedellytyksiin. Tärkeimmiksi vaikuttamisen keinoiksi 
nousivat hankintakäytäntöjen ja sopimusehtojen lisäksi ulkoisten palvelun- 
tarjoajien potentiaalin hyödyntäminen palvelujen kehittämisessä, yhteistyö 
ulkoisten palveluntuottajien kanssa sekä palvelunkäyttäjien ottaminen mu- 
kaan palvelujen suunnitteluun ja kehittämiseen. Suuremmilla organisaatioilla 
myös esimerkiksi kaavoituksen, sopimuskauden aikaisen seurannan ja poliitti- 
sen ohjauksen merkitys painottuu. 

Kunnilla ja ulkoisilla palveluntuottajilla näyttäisi tutkimuksen perusteella 
olevan yhteinen tavoite: asiakkaiden tarpeiden täyttäminen. Samoin yhteis- 
työtä eri toimijoiden kanssa pidetään tärkeänä kautta linjan. Kaiken kaik- 


kiaan osallisuus korostuu — kunnan odotetaan ottavan mukaan palvelutoi- 

mintaansa ja sen kehittämiseen niin palveluntuottajat kuin palvelunkäyttäjät 
(ks. Tuurnas ym. tässä teoksessa). Osallisuuden toteutumisen nykytilaan ol- 
laan kuitenkin keskimäärin valitettavan tyytymättömiä, vaikka poikkeuksia- 
kin on. Myös kumppanuuden toteutumisesta on palveluntuottajilla edelleen 
erilaisia kokemuksia (vrt. Tynkkynen 2013). Näyttäisikin siltä, että palveluja 
järjestävillä tahoilla on vielä matkaa siihen, että strategioissa painotetut asiat 
näkyisivät arjen konkretiassa ja ulkoisten palveluntuottajien kokemuksissa. 
Tätä voidaan pitää sote-uudistuksen yhtenä haasteena. 

Jokseenkin kuvaava esimerkki yhteistyön merkityksestä oli yhden yrittäjän 
lausuma siitä, kuinka tärkeänä hän oli kokenut kutsun työpajatapaamiseen, 
jossa mietittiin ratkaisuja kunnan ja palveluntuottajien yhteistyön paranta- 
miseksi. Pelkkä asian tärkeäksi tunnustaminen luo kuvaa asian arvostuksesta. 
Silti se ei vielä riitä; uudet oivallukset ja osallistamisen muodot on vietävä käy- 


täntöön, jotta aktiivinen vuoropuhelu saadaan jatkumaan. 


Kyl sitä palloo kannattas heittää mun mielest mahollisimman varha- 
sessa vaiheessa jo pohdittavaks [...] (yritysedustaja esihaastattelussa) 


Osallisuuteen liittyen aineistossa näkyi painetta markkinaehtoisuuden, asiak- 
kaan valinnanvapauden ja palvelusetelien käytön lisäämiseen, mikä kuitenkin 
jakoi vahvasti mielipiteitä. Esimerkiksi palveluseteleiden osalta joudutaan 
pohtimaan, millaisiin palveluihin ne sopivat ja mitä niiden mahdollisesti 
aiheuttamasta hintojen laskusta aiheutuu palveluntuottajien tai esimerkiksi 
palvelujen laadun kannalta. Täysin selvää ei myöskään ole, mikä kunnan tai 
muun julkisen toimijan rooli tulisi jatkossa olla — missä määrin julkisten toi- 
mijoiden kannattaa kilpailla markkinoilla yksityisten palveluntarjoajien kans- 
sa, ja missä määrin ja miten niiden kannattaa esimerkiksi toteuttaa seurantaa 
ja valvontaa. 

Keskeinen tutkimuksen havainto on, että ulkoiset palveluntuottajat ovat 
varsin heterogeeninen joukko, joiden odotukset ja kokemukset kunnan toi- 
minnasta vaihtelevat. Esimerkiksi määrällisissä tuloksissa oli melko paljon 
hajontaa ja useat asiaa tarkentavat näkemykset olivat yksittäisiä. Ulkoisia pal- 


veluntuottajia ei tämän perusteella voida tarkastella kehittämisnäkökulmasta 

yhtenä könttänä. Esimerkiksi hankintakäytäntöjä edelleen kehitettäessä on 
otettava huomioon erilaiset ja erikokoiset organisaatiot. Samoin on huomioi- 
tava palveluntuottajien välisen yhteistyön mahdollistaminen — nykyisellään 
kunnan toiminnan voidaan pikemminkin nähdä lisäävän kilpailua tuotta- 
jien välillä kuin kannustavan yhteistyöhön. Toki on myös huomioitava, että 
markkinoiden toiminta ei ole kokonaan kuntien vaikutusmahdollisuuksien 
ulottuvilla, sillä esimerkiksi hankinnoista säädetään lailla (Laki julkisista 
hankinnoista 30.3.2007/348). Näitä havaintoja tulee siis huomioida myös lain 
uudistuksen yhteydessä. 

Tutkimuksessa ilmeni, että ulkoisten palveluntuottajien osuus kuntien os- 
toista on suuri etenkin sosiaalipalvelujen osalta. Siksi ei ole yhdentekevää, mi- 
ten nämä julkisia palveluja tuottavat tahot näkevät kunnan ja markkinoiden 
toiminnan. Tähän liittyen on yllättävää, ettei sote-palveluntuottajien määräs- 
tä tai muista tiedoista ole helposti ja julkisesti saatavilla olevaa ajankohtaista 
tietoa. Samoin yllättävää on se, että ulkoiset palveluntuottajat näyttävät olevan 
hyvin riippuvaisia kunnista niiden ostojen muodostaessa palveluntuottajien 
liikevaihdosta suuren osan. Tämä on syytä huomioida tulevissa uudistuksissa 
ja miettiä, halutaanko tällaista tilannetta ylläpitää ja mitä tämä voi aiheuttaa 
niin palvelujen kehittymisen kuin palveluntuottajien hengissä säilymisenkin 
kannalta. 

Artikkelin nimessä kysyimme, onko kuntien toiminta hidastajana vai 
vauhdittajana sote-markkinoilla. Tutkimuksen perusteella vastaus näyttäisi 
olevan ”sekä että”. Nykyisellään ulkoisten palveluntuottajien keskimääräinen 
tyytyväisyys kunnan toiminnan vaikutuksiin on kohtuullisen alhainen. Silti, 
palveluntuottajien kokemukset vaihtelevat. Myös kunnat ovat erilaisia — vaik- 
ka kuntia ohjaa sama lainsäädäntö, niin toimenpiteiden käytäntöön vienti so- 
te-markkinoilla vaihtelee osin kuntakohtaisesti. 

Tuloksia tarkastellessa onkin otettava huomioon, että tutkimus olisi voi- 
nut olla erilainen, jos tarkastelu olisi kohdennettu kolmen suuren kaupungin 
sijaan koko Suomen laajuudelta, jolloin mukana olisi ollut myös pieniä kuntia 
ja haja-asutusseutuja. Tuloksia ei voidakaan yleistää koskemaan koko Suomea. 


Tutkimuksen voidaan enemmänkin nähdä nostaneen esille kysymyksiä ja 

mahdollisia asioiden tiloja kuin kattavia totuuksia (vrt. Ruusuvuori ym. 2010, 
21). Tutkimuksen havainnot ovat silti asioita, joita kuntien toiminnassa ja tu- 
levissa uudistuksissa on hyödyllistä pohtia. Tässä eri tahot yhteen kokoava kes- 


kustelu tunnistettuine haasteineen saattaa tarjota ratkaisun avaimia. 

Johdanto 


Tämän käsitteellisen katsauksen tarkoituksena on hahmottaa kansalaisuu- 
den muotoutumista osallistujana osana laajempaa, yhteiskunnallista muutosta. 
Tarkastelemme kansalaisten rooleja muuttuvassa yhteiskunnassa erityisesti 
julkisen hallinnon reformin ja julkisten palvelujen uudistamisen valossa. Kan- 
salaisten osallistujaroolien moninaisuuden ymmärtäminen onkin olennaista 
julkisten palvelujen markkinoiden luomisen näkökulmasta: on tärkeää ym- 
märtää, kenelle ja mitä tarkoitusta varten markkinoita ollaan luomassa. 
Taustaksi luomme katsauksen julkisen hallinnon reformiin tarkastellen 
erityisesti kansalaisille asetetun roolin muutosta reformin myötä. Perinteises- 
sä julkisessa hallinnossa kansalainen nähtiin hallintoalamaisena. 1980-luvulla 
suosituksi nousseessa uuden julkisjohtamisen reformissa (engl. New Public 
Management [NPM]) käsitys kansalaisuudesta muuttui kuluttajuudeksi. 
NPM-reformin perusajatuksena on ollut kansalaisten vaikutusmahdollisuuk- 
sien vahvistaminen erityisesti asiakasroolin kautta. Sittemmin reformiin on 
kohdistunut paljon kritiikkiä (ks. esim. Osborne 2010). Tämän katsauksen 
kannalta olennaista on huomioida kansalaisen roolin kaventumiseen kohdis- 
tunut arvostelu. NPM-ajattelusta on jäänyt näet puuttumaan yhteisöelement- 
ti, jossa kansalaiset nähdään asiakkuuden lisäksi myös laajemman yhteisön 
jäseninä, kansalaisina ja kuntalaisina. Näin ollen, erityisesti 2000-luvun vaih- 
teen jälkeen NPM-reformia on seurannut kumppanuutta ja verkostoja koros- 
tava uuden julkisen hallinnan reformiaalto, jossa painostus on siirtynyt aktii- 


visen kansalaisuuden korostamiseen (Greve 2015). Tätä ”hallinnon kolmatta 

aaltoa” on kuvattu siirtymänä uudesta julkisjohtamisesta uuteen julkiseen 
hallintaan. (Ks. esim. Hakari 2013.) 

Viimeisimmän, aktiivista kansalaisuutta korostavan hallinnon reformin 
myötä erilaisten roolien ja osallistumiseen liittyvien käsitysten limittäisyys on 
korostunut. Osallistumisen erilaisia muotoja ja niihin sisältyviä kansalaisten 
erilaisia rooleja tarkastellaan tässä artikkelissa palvelujen yhteistuotannon kä- 
sitteen (engl. co-production) avulla. Palvelujen yhteistuottajana kansalainen 
tuottaa ja kehittää yksilönä tai jonkun ryhmän jäsenenä palveluja yhdessä jul- 
kisia palveluja tuottavien ammattilaisten kanssa. Perusajatuksena yhteistuo- 
tannossa on kansalaisen näkeminen aktiivisena toimijana, ei vain palveluja ku- 
luttavana asiakkaana tai toimenpiteiden kohteena (Osborne 2010; Verschuere 
ym. 2012). Tämä voiolla ideaali aktiivisesta kansalaisesta, mutta todellisuudes- 
sa kansalaisten ”kumppanuusroolin” toteuttamiseen liittyy monia haasteita. 

Näitä haasteita hahmotamme erityisesti asiakastarpeen ja palvelulupauk- 
sen määrittelyn kautta. Asiakkaan palvelutarpeet voivat määrittyä yhteiskun- 
tapoliittisina tavoitteina, mutta tällöin yksittäisen asiakkaan tarpeet eivät 
välttämättä täyty. Edelleen, erilaisissa tutkimusperinteissä lähtien osallistumi- 
sen perimmäiset rationaliteetit ja tavoitteet voidaan ymmärtää eri tavoin. On 
tärkeää ymmärtää erilaisiin tutkimusperinteisiin liittyvät erot ja ideologiset 
taustat. 

Tätä taustaa vasten, palvelulogiikkaan (Service-dominant logic) liittyvässä 
tutkimuksessa asiakasarvon luominen auttaa asiakkuuden uudelleentulkin- 
nassa julkisten palvelujen kohdalla: huomio tulisi kiinnittää asiakaslähtöi- 
siin palveluprosesseihin vaikuttavien palvelujen aikaansaamiseksi (Lusch ym. 
2007; Osborne ym. 2015). Samalla asiakasarvon luomisen kautta koko keskus- 
telu kansalaisen roolista asiakkaana voidaan ymmärtää uudella tavalla: julkis- 
ten palvelujen asiakkuutta ei tarvitse "kutistaa" passiivisen kuluttajan rooliin, 
vaan myös asiakas (ei vain kansalainen) voidaan nähdä aktiivisena toimijana, 
joka yhdessä ammattilaisten palveluntuottajien kanssa määrittää palvelupro- 
sessin ja halutut lopputulokset (esim. ks. Greve & Jespersen 1999; Ryan 2012). 

Artikkeli on luonteeltaan käsitteellinen. Tavoitteena on käsitellä osallistu- 


mista erilaisista käsitteellisistä ja teoreettisista näkökulmista ja näin hahmot- 

taa tutkittavaa ilmiötä mahdollisimman monipuolisesti. Näin ollen artikkeli 
voidaan menetelmällisesti nähdä integroivana kirjallisuuskatsauksena (Salmi- 


nen 2011). 


Julkisen hallinnon reformi ja kansalaisten muuttuvat roolit 


1970-luvulla alkunsa saanut uuden julkisjohtamisen idea (tässä artikkelissa 
NPM/uusi julkisjohtaminen) mullisti julkisen hallinnon toimintalogiikan 
ympäri maailman. NPM voi olla näkökulmasta riippuen reformi (Kallio ym. 
2006), paradigma, teoria, ilmiö tai vaihe siirtymässä julkishallinnon teoriasta 
uuteen julkiseen hallintaan (esim. Osborne 2010). 

Tarkoituksena NPM-reformissa on ollut parantaa erityisesti julkisen 
sektorin tehokkuutta ja vaikuttavuutta. Managerialismi, markkinasuuntau- 
tuneisuus, yksityistäminen, kilpailutus sekä arviointi ovat NPM-reformin 
avainkäsitteitä. (Osborne 2010; Denhardt & Denhardt 2008.) Ferlie ym. 
(1996, 10-15) ovat kuvanneet uutta julkisjohtamista luokitellen sen neljään eri 
malliin. Tehokkuuden korostamisen malli on NPM:n kulmakivi, jonka perus- 
teella koko käsite alkoi kehittyä. Mallissa korostuu taloudellinen vastuu sekä 
johtajan tulosvastuu. Hajauttamisen ja pienentämisen malli puolestaan perus- 
tuu siirtymään suurista, vertikaalisesti integroituneista organisaatioista kohti 
hajautettuja, joustavia ja pienempiä organisaatioyksiköitä. Ylivertaisuuden et- 
simisen malli korostaa johtajuutta: muutoksen johtamista sekä oikean orga- 
nisaatiokulttuurin löytämistä. Mallissa korostuu oppiminen, henkilövoima- 
varojen johtaminen (HRM) sekä tulokset myös henkilöstön näkökulmasta. 
Neljäs malli, julkinen palveluorientaatio, korostaa palvelujen laatua: julkisia 
palveluja tulisi muokata yhteisön tarpeiden mukaan, palvelujen laatua koros- 
taen. 

2010-luvulla tällaiset markkinasuuntautuneet instrumentit ovat jo arkipäi- 
vää kunnissa, ja reformia sovelletaan yhä muuttuvin tavoin. Kuitenkin refor- 
min arvostelijat ovat kyseenalaistaneet erityisesti kansalaisten vaikutusmah- 
dollisuuksien lisääntymisen NPM-käytäntöjen myötä. Denhardt ja Denhardt 


(2008) kuvailevat uuden julkisjohtamisen ideaalia laivan ohjaamismetaforan 

avulla: NPM:n mukaisesti viranomaiset ”ohjaavat, eivät souda” (engl. steer, 
not row) tarkoittaen esimerkiksi palvelujen käyttäjien valinnanvapauden li- 
säämistä (Denhardt & Denhardt 2008). Tässä yhteydessä viranomaisten rooli 
”ohjaajina, ei soutajina” kuitenkin herättää kysymyksen siitä, muuttaako re- 
formi oikeastaan julkisten organisaatioiden toimintaa millään tavalla asiakas- 
lähtöisemmäksi, kun viranomaiset saavat yhä enemmän mahdollisuuksia 
vaikuttaa julkisten toimenpiteiden suuntiin? (Denhardt & Denhardt 2008.) 
Osborne ja Gaebler (1992, 32) ovatkin mielikuvan avulla kyseenalaistaneet 
NPM:n asiakaslähtöisenä toimintatapana: laivaa ohjaavat pystyvät vaikutta- 
maan huomattavasti enemmän kulkusuuntaan kuin soutajat'. 

Edelleen, esimerkiksi Greve ja Jespersen (1999, 148) ovat kritisoineet erityi- 
sesti NPM-toimintalogiikan mukaista suhtautumista kansalaisiin vain kulut- 
tajina. Markkinoiden olennaisen toimintaedellytyksen, vapauden, puuttuessa 
markkinalogiikan istuttaminen julkisiin palveluihin on ongelmallista myös 
palveluntuottajan näkökulmasta. Julkisten palvelujen tuottajalla ei ole paljon 
mahdollisuuksia vaikuttaa siihen, tuotetaanko jotakin tiettyä palvelua vai ei. 
Tästä näkökulmasta "kuluttaja-kansalainen" ja palveluntarjojaja eivät pysty 
kuitenkaan todellisuudessa vaikuttamaan markkinoihin vaan päätökset kuu- 
luvat poliittisille päätöksentekijöille sekä tilaajille. Lisäksi kriitikkojen mu- 
kaan NPM-ajattelusta puuttuu yhteisöelementti; kansalaisten näkeminen, ei 
vain itsekkäinä kuluttajina, vaan julkista etua tavoittelevina yhteisön jäseninä, 
kansalaisina. Voidaan sanoa, että kuluttajuus ja managerialismi voivat antaa 
käyttäjille jaloilla äänestämisen mahdollisuuden, mutta ne eivät välttämättä 
anna mahdollisuutta vaikuttamiseen ja äänen kuuluville saamiseen palvelujen 
kehittämisessä (Bovaird 2005; Denhardt & Denhardt 2008; Osborne 2010; 
Pestoff & Brandsen 2010). NPM-reformia on kritisoitu myös siitä, että se kes- 
kittyy organisaatioiden sisäisten prosessien parantamiseen ja tehostamiseen, 
eikä sen vuoksi huomioi kompleksista ympäristöä, jossa julkisia palveluja tuo- 


tetaan ja poliittisia päätöksiä tehdään (Haveri 2006; Osborne 2010). 


E Alkuperäinen lainaus: Those who steer the boat have far more power over its destination 


than those who row it (Osborne & Gaebler 1992, 32). 

Taman seurauksena NPM-ajattelua on seurannut hallinnonuudistuksen 
kolmas aalto, joka korostaa kumppanuutta ja verkostoja palvelujen käyttä- 
jien, kolmannen sektorin, yksityisen yritysten ja julkisten toimijoiden välillä. 
Uuden julkisen hallinnan reformi ideologiana tai paradigmana suosii ajatte- 
lutapaa, jossa erilaiset palveluntuottajat ja kansalaiset osallistuvat julkisten 
palvelujen suunnitteluun ja tuottamiseen (Osborne 2010; Pestoff 2012). Ideo- 
logisesti tarkasteltuna uutta julkista hallintaa toteutetaan pluraalissa yhteis- 
kunnassa (plural state), jossa monet, toisistaan riippuvaiset toimijat antavat 
oman panoksensa esimerkiksi julkisten palvelujen tuottamiseen ja kehittä- 
miseen. Edelleen, moniarvoisessa yhteiskunnassa (pluralist state) päätöksiä 
tehdään kompleksisessa ympäristössä, jossa monet erilaiset prosessit vaikut- 
tavat julkiseen päätöksentekoon (Osborne 2010). Uusi hallinta koordinointi- 
käytäntöinä korostaa verkostoja ja kumppanuussuhteita uusina toimintata- 
poina. Uudenlainen, neuvottelusuhteisiin perustuva yhteistyö muodostetaan 
hyödyntämällä paikallista kapasiteettia, resursseja sekä avaintoimijoita. (Hirst 


2000; Rhodes 1996.) 


Kansalaisen osallistumisen tarkastelua palvelujen 
yhteistuotannon käsitteen avulla 


Palvelujen yhteistuotannon voidaan sanoa olevan yksi uuden julkisen hal- 
linnan ydinkäsitteistä. Yhteistuotannolla on perinteitä erityisesti Yhdysval- 
loissa ja Isossa-Britanniassa, joissa se on ollut esillä 1970-luvulta lähtien. Vä- 
lillä keskustelu palvelujen yhteistuotannosta on hiipunut, mutta erityisesti 
2010-luvulla se on noussut taas tutkijoita ja päättäjiä kiinnostavaksi kohteeksi 
(esim. Verschuere ym. 2012). Palvelujen yhteistuotannolla tarkoitetaan erilai- 
sia toimintoja, joissa (julkiset) palveluntuottajat ja kansalaiset osaltaan kont- 
ribuoivat palvelujen tuottamiseen. Palveluntuottajat ovat näissä prosesseissa 
ammattilaisen roolissa, kun taas kansalaisten kontribuutio perustuu heidän 
käyttämiensä palvelujen vapaaehtoiseen, palvelujen laadun tai määrän kehittä- 
miseen. Kansalaiset voivat olla tässä prosessina osallisina yksilöinä tai jonkun 


ryhmän jäseninä. (Verschuere et al. 2012, 1085.) 

Yhteistuotanto voidaan ymmärtää ensinnäkin yhtenä osallistumisen 
muotona jatkumossa, jossa liikutaan formaaleista osallistumisen muodoista 
epämuodollisemmalle tasolle. Evers (1998) on määritellyt neljä erilaista tapaa, 
joilla voidaan lisätä kansalaisten vaikutusmahdollisuuksia julkisten palvelujen 
kehittämiseen. Ensinnäkin kansalaiset voivat vaikuttaa epäsuorasti äänes- 
tämällä edustuksellinen poliittisen demokratian avulla. Tästä näkökulmasta 
palveluja kehitetään laajemmassa, koko yhteiskunnan intressit huomioivas- 
sa mittakaavassa. Toiseksi, osallistuvan demokratian avulla vaikuttaminen 
kumpuaa järjestöistä, kirkosta, työväenliikkeestä sekä erilaisista itseorgani- 
soituneista, ”self-help”-ryhmistä, joiden kautta kansalaiset voivat osallistua 
palvelujen kehittämiseen. Tästä näkökulmasta osallistumisen voidaan nähdä 
toimivan tasapainona edustukselliselle demokratialle. Osallistuva demokratia 
saattaa kuitenkin olla ristiriidassa edustustuksellisen demokratian periaattei- 
den kanssa esimerkiksi silloin, kun ”yhden asian liikkeet” ajavat oman asiansa 
kautta erilaisia ratkaisuja yhteisöllisiin ongelmiin osallistuvaa demokratiaa 
hyödyntäen. Kolmanneksi, kuluttajuuden voidaan nähdä vahvistavan demo- 
kratiaa esimerkiksi sosiaali- ja terveyspalveluissa markkinalähtöisten ratkai- 
sujen avulla. Kuluttajuus toimii Eversin mukaan nopeana ratkaisuna, mutta 
ei välttämättä vaadi kansalaisista suurtakaan panostusta palvelujen tuotta- 
miseen. Neljänneksi ja viimeiseksi osa/listuminen yhteistuottajana valtuuttaa 
kansalaiset tuottamaan palveluja ammattilaisten kanssa yhteistyössä ja näin 
kaventaa ammattilaisten ja kansalaisten välistä kuilua. 

Edelleen, Osborne ja Strokosch (2013) ovat luokitelleet yhteistuotannon 
erilaisia muotoja jatkumona, jotka liittyvät muuttuviin käsityksiin kansa- 
laisten osallistujarooleista. Kuten osallistuminen laajemmin edellä, myös 
yhteistuotanto voidaan ensinnäkin nähdä kuluttajuutena (consumer co- 
production). Tässä lähtökohtana on ajatus siitä, että palvelujen tuotanto ja 
kulutus ovat samanaikaisia prosesseja. Perusajatuksena on, että kun asiakas 
sitoutetaan yhteistuotantoon palveluprosessin aikana, niin lopputulokset 
ovat vaikuttavampia. Tarkoituksena kuluttajuuteen perustuvassa yhteistuo- 
tannossa on asiakkaan voimaannuttaminen. Toiseksi, osa/listavassa yhteis- 


tuotannossa (participative co-production) tarkoituksena on palvelujen laadun 

parantaminen erilaisia osallistumismekanismeja, kuten konsultointia ja osal- 
listuvaa suunnittelua, käyttämällä. Tarkoituksena on osallistuvan strategisen 
suunnittelun avulla lisätä käyttäjien osallisuutta yleisesti. Viimeisin tyyppi 
Osbornen ja Strokoschin kehittämässä jatkumossa on kehittynyt yhteistuotan- 
to (enhanced co-production), joka yhdistää edelliset, operationaalisen ja stra- 
tegisen tason yhteistuotannon muodot. Nykyisessä keskustelussa palvelujen 
yhteistuotanto ymmärretään käsitteellisesti monella eri tavalla riippuen siitä, 
mistä tutkimusperinteestä käsin asiaa tarkastellaan. Erilaiset tulkinnat siitä, 
mitä yhteistuotannolla tarkoitetaan, vaikuttavat myös vahvasti siihen, millai- 
sia toimijarooleja kansalaisille on näissä tulkintakehyksissä hahmotettu. (Ks. 
Tuurnas 2016.) 

Ensinnäkin, kuten mainittu, yhteistuotanto linkittyy uuden julkisen 
hallinnan suuntaukseen, jonka mukaan julkisia palveluja tuotetaan monista 
erilaisista toimijoista muodostuvassa yhteiskunnassa (plural state) sekä moni- 
arvoisessa yhteiskunnassa (pluralist state). Tästä lähtökohdasta tarkasteltuna 
palvelujen yhteistuotanto on olennainen ja sisäänrakennettu osa julkisia pal- 
velujärjestelmiä, jotka perustuvat erilaisiin kumppanuuksiin ja verkostoihin 
(Osborne 2010). Kansalaisuus hahmottuu erilaisien roolien kautta aktiivisena 
kansalaisuutena (Greve 2015). 

Toiseksi, kansalaisten muuttuvaa asemaa julkisten palvelujen tuotannossa 
edustaa myös näkemys, jonka mukaan yhteistuotanto kuvaa erityisesti muut- 
tuvia suhteita valtion ja kansalaisyhteiskunnan välillä. Varsinkin anglosaksi- 
sissa yhteiskunnissa tämä yhdistyy Big Society -politiikkaan, jossa julkisia pal- 
velutehtäviä on siirretty säästötoimenpiteiden seurauksena valtiolta yhteisöille 
ja yksittäisille kansalaisille (esim. Bailey 2011; Davies & Pill 2012; Lowndes 
& Sullivan 2008). Tällöin yhteistuotannolla tarkoitetaan sanan mukaisesti jär- 
jestelyjä, joissa yksittäiset kansalaiset tai erilaiset kansalaisten muodostamat 
ryhmät tuottavat julkisia palveluja esimerkiksi erilaisten järjestöjen tai tuki- 
ryhmien kautta. Tavoitteena on vahvistaa yhteisöjä ja kehittää erilaisia, paikal- 
lisia ratkaisuja julkispalvelujen tuottamiseen. (Davies & Pill 2012; Lowndes & 


Sullivan 2008.) 

Big Society -politiikan tavoitteena yhteisöjen vahvistamisen lisäksi voidaan 
nähdä asiakkuuden vahvistaminen. Esimerkiksi Isossa-Britanniassa on nostet- 
tu kansalaisten valinnanvapauden lisääminen julkisten palvelujen kehittämi- 
sen kärkeen. Big Society -ajattelun puolestapuhujien mukaan tavoitteena ei ole 
lisätä ”kuluttajakansalaisuutta”, vaan muokata julkisia palveluja käyttäjäläh- 
töisesti. Ajatus on, että yksittäisten käyttäjien valinnat täydentävät yhteisön 
valintoja — palvelujen personoinnin, yhteisuunnittelun (co-design) sekä palve- 
lujen yhteistuotannon avulla radikaalien muutosten edessä olevia julkisia pal- 
veluja on tarkoitus asteittain uudistaa kysyntälähtöisesti (Bailey 2011). Bailey 
nostaa kuitenkin esille myös palvelujen personalisoinnin varjopuolen: kansa- 
laisten valintamahdollisuuksien lisäämisestä sekä käyttäjien osallistumisesta 
palvelutuotantoon on tullut patenttiratkaisu palvelujärjestelmien liittyvien 
ongelmien selvittämiseen (Bailey 2011). 

Toinen kriittinen näkökulma liittyy demokratiaan. Ajatus uudenlaisesta, 
itsepalvelulogiikalla toimivasta palvelujärjestelmästä herättää kysymyksen 
siitä, kuka palvelujärjestelmää johtaa ja kenen äänellä kansanvaltaa tulevai- 
suudessa tullaan viemään eteenpäin. Asiantuntijuuteen nojaava, moderni yh- 
teiskunta tarvitsee monitaitoisia ja aktiivisia kansalaisia ohjaamaan palvelujen 
kehittämistä. Tällöin heikommassa asemassa olevat voivat hyvistä aikeista 
huolimatta estyä saamasta ääntään kuuluville. (Eriksson & Vogt 2012; Perry 
2007; Bailey 2011.) Palvelujen yhteistuotanto ja käyttäjälähtöisyys yhdistetään 
myös vahvasti innovaatioihin, joita julkisiin palveluihin kipeästi kaivataan 
yhteiskunnissa ympäri maailman (Pestoff & Brandsen 2010; Osborne 2010). 
Innovaatioiden kohdalla tärkeää ei ole vain se, kuka palvelun tuottamisen pro- 
sessissa on ollut mukana, vaan palvelujen laatu ja niiden kollektiivinen hyö- 
dynnettävyys. (Pestoff & Brandsen 2010.) Tämä idea haastaa demokratian ja 
tasa-arvon julkisten palvelujen peruslähtökohtana. 

Kolmanneksi, yhteistuotantoa on käytetty myös synonyyminä osallistumi- 
selle (engl. citizen participation; ks. esim. Marschall 2004; Pestoff 2009). Täs- 
tä lähtökohdasta yhteistuotanto nähdään tapana vahvistaa osallisuutta sekä 
yksilö- että yhteisötasolla (Pestoff 2009). Palvelujen kehittämisen kannalta 


tavoitteena on palvelujen laadun parantaminen erilaisia osallistumismekanis- 

meja, kuten konsultointia ja osallistuvaa suunnittelua käyttämällä. Tarkoituk- 
sena on osallistuvan strategisen suunnittelun ja palvelumuotoilun avulla lisätä 
käyttäjien osallisuutta (Osborne & Strokosch 2013). Tavoitteena voidaan myös 
nähdä osallisuuden lisääminen sinänsä ja tätä kautta osallistuvan demokratian 
vahvistaminen. Esimerkiksi Pestoffin (2012) mukaan osallisuuden vahvista- 
minen on jo itsessään innovaatio. Kun yhteistuotantoa tarkastellaan yleises- 
ti osallisuutta vahvistavana toimintana, kysymykset tasa-arvosta ja erilaisten 
kansalaisryhmien edustavuudesta nousevat olennaisiksi (Jakobsen & Calmar 
2013; Torfing & Triantafillou 2014). 

Neljänneksi, yhteistuotannon käsite liittyy asiakaslähtöiseen palvelu- 
logiikkaan, jossa palvelujen — niin yksityisen kuin julkisen organisaation tuot- 
tamana — tulisi perustua arvon yhteisluomiseen (value co-creation; ks. Saari- 
järvi 2011; tässä tekstissä myös sivu 9). Englanninkielisessä julkisen hallinnon 
tutkimukseen liittyvässä kirjallisuudessa co-production ja co-creation toimi- 
vatkin usein synonyymeina (Voorberg ym. 2014). Palvelulogiikan mukaisesti 
yhteistuotanto tarkoittaakin erityisesti asiakaslähtöisiä palveluprosesseja. Jul- 
kisten palvelujen johtamiseen liittyvässä keskustelussa asiakasarvon luominen 
rajoittuu sananmukaisesti kansalaisten tarkastelemiseen palvelujen käyttäjinä 
ja asiakkaina (Osborne & Strokosch 2013). Rationaliteettina on erityisesti ke- 
hittäminen ja uuden luominen ja tavoitteena innovaatiot (Brown & Osborne 
2013; Moore & Hartley 2008). Lisäksi yhteistuotanto nähdään tapana uudis- 
taa palvelujärjestelmiä (Osborne ym. 2015; Virtanen & Kaivo-oja 2015). Näkö- 
kulma ei kuitenkaan huomioi järjestelyjä, joissa asukkaat tai yhteisöt toimivat 
palvelujen tuottajina, vaan vain palvelujen kehittäjinä (Pestoff 2014). 

Näin ollen voidaankin todeta, että yhteistuotannolla voidaan kuvata osal- 
lisuutta erilaisista lähtökohdista, eritasoisina ilmiöinä. Kuvio 1 kiteyttää yh- 
teistuotannon erilaiset tulkintakehykset jaottelemalla yhteistuotannon käsit- 
teen neljään eri näkökulmaan. 

Kuvio 1 auttaa hahmottamaan myös erilaisia rooleja, joita asiakkaille ja 
kansalaiselle on mielletty yhteistuottajina. Kuviossa nousevat esille myös eri- 
laiset taustarationaliteetit: toisaalta tavoitteena voi olla osallistuvan demokra- 


tian vahvistaminen ja toisaalta yksilöllisten tarpeiden parempi huomioiminen 

* Big society, 
yhteisöllisyys, 
itseohjautuva 
kansalaisuus 


e Uusi julkinen hallinta, 
pluralismi 


Yhteistuotanto 
muuttuvina 
suhteina valtion 

ja kansalaisyhteis- 

kunnan välillä 


Yhteistuotanto 
institutionaalisena 
toimintatapana 


Yhteistuotanto Yhteistuotanto 
asiakaslähtöisinä osallisuuden 
palveluprosesseina vahvistajana 


e Keskiössä asiakkaat; e Keskiössä 


co-creation, service- kansalaiset; 
dominant logic osallistuva ja 
käyttäjädemokratia 


Kuvio 1. Yhteistuotannon tulkintakehykset ja niiden 
taustaideat (muokattuna lähteestä Tuurnas 2016, 38). 


palveluprosesseissa. Tämän kautta kuvion 1 avulla voidaan ymmärtää osallis- 
tumiseen ja yhteistuotantoon liittyviä ristiriitoja ja jännitteitä. Asiakasläh- 
töisyyden tavoite yhtäältä ja osallisuuden vahvistaminen toisaalta perustuvat 
erilaisiin taustaoletuksiin siitä, ketä tulisi kuunnella ja kenelle kumppanuutta 
tulisi tarjota. Tätä kautta tasa-arvo ja edustavuus nousevat ydinkysymyksiksi 
(ks. Tuurnas 2016). 


Palveluja yhteiskunnalle vai asiakkaalle? 


Edellä käyty keskustelu kansalaisten roolista tulevaisuuden palvelujen tuotta- 
jana nostaa esille kysymyksen siitä, miten saada aikaan yksittäisille asiakkaille 
arvoa tuottavia palveluja siten, että ne olisivat kuitenkin kaikille kansalaisille 
tasapuolisia. Suomalaisen hyvinvointipolitiikan toteuttamisessa politiikan ja 
julkishallinnon rooli onkin merkittävä. Keskeisenä tavoitteena hyvinvointi- 

palvelujen tuotannossa on pidetty kansalaisten tasa-arvoa. Tällöin tavoitteena 
on, että kansalaisten väliset hyvinvoinnin erot olisivat mahdollisimman pie- 
net. Edellä mainittujen seikkojen lisäksi tavoite on haasteellinen siksi, että eri 
ihmisten käsitys hyvinvoinnista vaihtelee hyvinkin paljon. Hyvinvointia on 
myös vaikea mitata ja siksi usein puhutaankin elintasosta, joka puolestaan on 
jaettu useisiin eri osatekijöihin, joita on mahdollista mitata ja vertailla. Elinta- 
son osatekijöiksi katsotaan esimerkiksi asumisen laatu, koulutustaso, tervey- 
dentila, käytettävissä olevat tulot tai sosiaalinen turvallisuus ja niin edelleen. 
(Taipale ym. 2006.) 

Tasa-arvon käsite on varsin vaikea hahmottaa. Sosiaalinen tasa-arvoisuus 
kiinnittää huomiota ihmisten ja ihmisryhmien hyvinvoinnin ja elintason 
eroihin, kun puolestaan hyvinvoinnin lopputulosten tasa-arvo kattaa jo ih- 
misten hyvinvoinnin, terveyden ja turvallisuuden erot ja toivoo erojen olevan 
mahdollisimman pieniä eri ihmisten välillä. Toisaalta hyvinvointimahdolli- 
suuksien tasa-arvosta puhuttaessa tavoitteena on, että ihmisillä olisi saman- 
laiset edellytykset tavoitella hyvinvointia, turvallisuutta ja elintasoa. (Taipale 
ym. 2006.) 

Julkisiin palveluihin, joita usein ohjaa lainsäädäntö, liittyy paljon yhteis- 
kuntapoliittisia tavoitteita. Tällaisina voidaan pitää muun muassa sosiaali- 
turvaa ja sosiaalivakuutusta, sosiaali- ja perhepolitiikkaa, työllistämistä ja 
työvoimapolitiikkaa, vanhus-, eläke- ja koulutuspolitiikkaa, terveydenhuoltoa 
ja kansanterveystyötä (Jaakkola ym. 1994). Yhteiskuntapoliittiset tavoitteet 
vaikuttavat suoraan myös palvelujen tuottamisen logiikkaan. Voidaan ajatella, 
että kun yritykset antavat palvelulupauksen asiakkaalle, resurssoivat ja johta- 
vat työntekijät tyydyttämään palvelulupauksen (vrt. Grönroos 1996), niin jul- 
kisten palvelujen osalta palveluja luvataan kansalaiselle. Tavoitteena ei tällöin 
suoraan ole asiakastarpeen tyydyttäminen, vaan yhteiskunnallisten tasa-arvo- 
erojen kaventaminen, eli toisin sanoen sosiaalisen tasa-arvon tai hyvinvoinnin 
lopputulosten tasa-arvon edistäminen (kuvio 2). Näin ollen voidaankin kysyä 
puhuttaessa julkisista palveluista, että onko kyseessä sittenkään palvelu vai 


vaan yhteiskunnallinen toiminta? 


SOTE-PALVELUT MARKKINOILLA 113 


Sanna Tuurnas, Kaisa Kurkela & Pasi-Heikki Rannisto 

motivointi Palvelu- 


lupaus 


Kansalainen 


Työntekijät Asiakas 
Lupauksen lunastaminen 


Asiakastarve 


W 


Kuvio 2. Julkiset palvelut ja asiakastarve (Rannisto 2013). 


Julkisten palvelujen kautta annettu palvelulupaus ei edellisen perusteella ole- 
kaan varsinainen palvelulupaus suoraan yksittäiselle ihmiselle eli asiakkaalle, 
vaan yhteiskuntapoliittinen tavoite, jonka perusteella pyritään ohjaamaan 
palveluja tuottavia ammattilaisia kohtelemaan kansalaisia yhdenvertaisesti ja 
tavoittelemaan toiminnallaan sosiaalista tasa-arvoa. Toisaalta ammattilaiset 
eivät kohtaa tasa-arvoeroja, vaan yksittäisiä kansalaisia asiakkaina erilaisine 
tarpeineen. Tämä tavoitteiden eroavaisuus, jota voidaan joissakin tapauksis- 
sa pitää jopa ristiriitana, voi haitata palvelun käyttäjän, maksajan ja palveluja 
tuottavien ammattilaisten välisiä suhteita. 

Ensinnäkin julkinen valta auktorisoi erilaisia koulutukseen perustuvia pro- 
fessioita tulkitsemaan palvelulupausta ja määrittämään, kuka on oikeutettu ja 
millaiseen palveluun. Pitkälle erikoistuneille ja kouluttautuneille professioil- 
le on aikojen saatossa syntynyt sekä asiakasta että toisia professioita kohtaan 
omia tapoja tulkita asiakkaan ongelmia. Usein tulkinnat nousevat profession 
näkökulmasta, jolloin voidaan ajatella palveluprosessien sisältävän myös edun- 
valvontaa. Käytännössä tästä ei ole suurta ongelmaa silloin, kun yksittäisellä 
asiakkaalla on vain yhden ammattikunnan ratkottavissa oleva ongelma. Usein 
kuitenkin palvelujen käyttäjällä on monia ongelmia, jolloin palveluprosesseis- 
ta muodostuu helposti professio- ja tuotantolähtöisiä, asiakkaan kokonaisuu- 


den sivuuttavia sekä ammattilaisten välisiin näkökulmaeroihin kompastuvia, 

katkonaisia prosesseja. Monia palveluja saavien asiakkaiden nakokulmasta 
prosessit eivät välttämättä ole asiakaslähtöisiä ja toimivia. (Rannisto ym. 2014; 
Tuurnas ym. 2014.) 

Toisena keskeisenä ongelmana julkisten palvelujen tuottamisessa on asiak- 
kaan ja asiakastarpeen käsite. Asiakastarve käsitteenä viittaa suoraan tavoittee- 
seen, että palvelun tulisi tyydyttää asiakkaan kokema palvelutarve ja synnyttää 
näin arvoa asiakkaalle. Tällöin palvelu nähdään toimintana, joka synnyttää 
nimenomaan asiakasarvoa. Tällöin palvelun määrittäjänä ei olekaan ammatti- 
kunta tai yhteiskunta, vaan asiakas, jolle arvoa syntyy tai ei synny. Palvelu- 
jen tuottajat, eli tässä tapauksessa palveluun osallistuvat ammattilaiset, ovat 
suoraan osallisina asiakkaan käytäntöihin. (Grönroos 2008; Reckwitz 2002.) 
Asiakkuuden kautta julkista palvelua lähestyttäessä voidaankin siis ajatella, 
että palvelun tarkoitus ei ole tuottaa yhteiskunnallisia tavoitteita vaan asiakas- 
arvoa. Kuten edellä on todettu, näin tulkiten kyseessä on asiakkaan arvon 
tuottamisen prosessi eikä yhteiskunnan arvon luonnin prosessi. Palvelujen 
tuottajat ovat näin resursseja asiakkaan arvon tuottamisen prosessissa (vrt. 
Vargo & Lush 2004; Vargo & Morgan 2005; Vandermerwe 1996; Wikström 
1996). 


Arvonluominen ja asiakkuuden uusi tulkinta 


Kuten edellä on todettu, kansalaisen rooli asiakkaana vahvistui manageria- 
listisen NPM-reformin myötä. Tällöin kritiikki kohdistui sekä nimenomaan 
kansalaisen roolin supistamiseen asiakkaaksi että osallistumismahdollisuuk- 
sien vähäisyyteen: asiakas ja kuluttaja (client, customer, consumer) ovat kä- 
sitteitä, joita on johdettu kaupallisista transaktioista. Tällöin voidaan ajatella, 
että asiakas vastaanottaa palvelua palveluntuottajalta objektina. Näin ollen ky- 
seessä ei ole tasavertainen yhteinen palveluprosessi, jonka asiakas ja palvelun- 
tarjoaja yhdessä tuottavat. Esimerkiksi King ja Stivers (1998) ovat korostaneet, 
että hallintoviranomaisten tulisi nähdä kansalaiset — ei äänestäjinä tai asiak- 
kaina — vaan kansalaisina, jotka jakavat määräysvaltaa viranomaisten kanssa. 


Kuten edellä on todettu, jaloilla äänestäminen on toki vaikuttamista, mutta se 

ei välttämättä auta palveluja tuottavaa tahoa parantamaan palvelua. Palvelujen 
vaihtamista olennaisempaa olisikin mahdollisuus vaikuttaa palveluun. 

Asiakkuutta on tätä taustaa vasten alettu viimeisten vuosien varrella tul- 
kitsemaan uudella tavalla. Julkisten palvelujen uudenlaisiin tuotantotapoihin 
liittyvän keskustelun ytimessä on palvelulogiikka (Lusch ym. 2007). Tähän 
keskusteluun viitattiin yllä yhtenä tapana tulkita yhteistuotantoa asiakasläh- 
töisinä palveluprosesseina. Keskeisenä ajatuksena on tällöin asiakkaan näke- 
minen kumppanina yhteisluomisen prosessissa (Vargo & Lusch 2004). Pal- 
velulogiikan ajatuksena on yhdistää palvelut ja tuotteet palveluprosesseiksi. 
Tämä kääntää ajattelun palvelujen tai tuotteiden valmistamisesta massoille 
kohti ajattelua, johon liittyy julkisen sektorin palvelukulttuuri, palveluorien- 
taatio ja arvon luominen. (Vargo & Lusch 2004; Virtanen & Stenvall 2014a.) 
Palvelujen yhteisluomisen prosessien mukaisesti asiakas nähdäänkin aktiivise- 
na toimijana ja kumppanina. 

Yhteisluomiseen (co-creation) liittyy myös tiedon kerääminen asiakkailta 
sekä heidän kokemuksensa ja käsityksensä palvelutarpeesta ja palveluproses- 
sista itsestään (Kristensson ym. 2008; Virtanen & Stenvall 2014b). Taustalla 
on aktiivinen pyrkimys paljastaa ja ymmärtää piileviä tai tulevaisuuteen liit- 
tyviä tarpeita eikä pelkästään reagoida olemassa oleviin tiedossa jo oleviin on- 
gelmiin. (Kristensson ym. 2008; Osborne 2013.) Kuitenkaan yhteisluominen 
ei tarkoita sitä, että kaikki asiakkaiden ilmaistut tarpeet täytettäisiin, vaan 
ennemminkin kyse on siitä, että tarjotaan asiakkaalle mahdollisuus vuoro- 
vaikutukseen organisaation kokemusmaailman kanssa (Chathoth ym. 2013; 
Prahalad & Ramaswamy 2004). 

Yhteisluominen julkisen sektorin kontekstissa on liittynyt osaksi sekä 
keskustelua asiakaslähtöisyydestä ja osallistumisesta että keskustelua inno- 
vaatioista. Asiakkaat ja heidän kokemukseensa perustuva tieto nähdään tästä 
näkökulmasta voimavarana ja mahdollisuutena uudistaa palvelujärjestelmiä 
"alhaalta-ylós"-periaatteella (Osborne & Strokosh 2013). Näin ollen koko 
julkista palvelutuotantoa tulisi tarkastella ja kehittää uudella tavalla siirtyen 
tuotantolähtöisyydestä kohti asiakaslähtöisyyttä. Kehittämisessä tulisikin 


kiinnittää huomiota organisaatioiden välisten suhteiden hallintaan ja palve- 

lusysteemin tehokkuuteen ennemmin kuin organsaatiorakenteisiin itsessään. 
(Virtanen & Stenvall 2014.) Asiakaslähtöiset ja -keskeiset palvelujärjestelmät 
voivat ideaalisesti toimia ”kulmakivenä” uuden julkisen hallinnan toiminto- 
jen suunnittelussa ja järjestämisessä (Osborne ym. 2013). Ajatus on kuitenkin 
verrattain uusi, ja käytännön palveluprosessien siirtyminen tuotantolähtöisyy- 


destä asiakaslähtöisyyteen on vielä varsin keskeneräinen asia. 


Lopuksi 
Erityisesti yllä käydyn tasa-arvokeskusten pohjalta voidaan kysyä, onko yli- 
päätään mahdollista lähestyä julkisia palveluja asiakasarvon ja asiakastarpeen 
kautta? Vastauksemme on kyllä, sillä yhteiskunnallisia tavoitteita mitataan 
juuri yksilöiden kautta ja yksilöiden toimintaa kuvaavina mittareina. 

Yhteiskunnalliset tavoitteet eivät siis toteudu yhteiskuntapolitiikan ja lain- 
säädännön määrääminä, vaan ovat kertomus yksittäisten kansalaisten ominai- 
suuksista ja toiminnasta, eli asiakasarvon realisoitumisesta tai realisoitumatto- 
muudesta. Lääkäri ei siis kohtaa terveyseroa, vaan potilaan, opettaja ei kohtaa 
koulutuseroa, vaan oppilaan, tai sosiaalityöntekijä ei kohtaa hyvinvointieroa, 
vaan yksittäisen ongelmissa olevan asiakkaan. Ammattilaisten toiminnan 
avulla asiakas voi tervehtyä, oppia tai voittaa ongelmansa. Vastuu tästä arvon 
luomisesta on kuitenkin keskeisesti asiakkaalla ja vain välillisesti ammattilai- 
sella. Jos siis halutaan vaikuttaa yhteiskunnallisiin tavoitteisiin, tulee palvelu- 
ja lähestyä asiakkaan ja asiakasarvon kautta, jolloin olennaista on valtuuttaa 
palveluja tuottavat ammattilaiset asiakasarvon tuotantoon. Asiakkaan kautta 
palveluntuotantoa lähestyttäessä olennaista ei ole palveluntuottajan omistus- 
pohja, vaan palvelussa syntyvä arvo asiakastarpeelle. Yhteiskuntapolitiikkaa 
on tällöin asiakkaiden segmentointi ja palvelujen kohdistaminen erityisesti 
heille, joilla siihen on yhteiskuntapoliittisesti arvioiden eniten tarvetta. Tämä 
huomio koskettaa erityisesti ruohonjuuritasolla toimivien ammattilaisten 
roolin muutosta. (Ks. Sullivan 2000.) 

Toisaalta asiakasarvon luominen asettaa myös paineita uudistaa palveluja 


järjestelmätasolla. Osbornen ja Strokoschin (2013) mukaan asiakaslähtöisyyttä 

tarkasteltaessa olennainen kysymys on erityisesti julkinen palvelujärjestelmä ja 
sen muutos. Palvelujärjestelmiä kehitettäessä on syytä huomioida laajempi ins- 
titutionaalinen kehys sekä toimintaympäristön asettamat riippuvuussuhteet. 
Palvelujen tuottajakentän laajentuessa toimintaympäristö muuttuu yhä moni- 
mutkaisemmaksi. Tällaista kehystä vasten pelkkien organisaatioiden välisten 
verkostojen kehittäminen ei riitä. Erilaiset suhteet toisistaan riippuvaisten 
elementtien välillä kuvaavat paremmin palvelujärjestelmiä ja niissä tapahtuvia 
ilmiöitä, kuten kehittämistä. Palvelujen yhteistuotanto voidaan nähdä yhdis- 
tävänä mekanismina ympäristössä, jossa julkiset palvelut ovat hajautuneet. On 
kuitenkin selvää, että rakenteellisten muutosten sekä palvelujen järjestäjien, 
erilaisten tuottajien, ammattilaisten ja vapaaehtoisten, sekä kansalaisten roo- 
lien sekoittuessa ja vastuun jakamisessa palveluja järjestetään yhä kompleksi- 
semmassa ympäristössä. Tällaisessa ympäristössä hallinnalla ja koordinoimi- 
sella on tärkeä merkitys toiminnan jatkuvuuden ja selkeyttämisen kannalta 
(Osborne 2010). 

Pohdittaessa osallisuuden monia kasvoja tällaisessa kompleksissa toimin- 
taympäristössä, voidaan todeta, että kansalaisuutta ei ole syytä määritellä 
vain yhden roolin kautta. Kansalainen voi toimia aktiivisena kumppanina 
viranomaisille niin asiakkaan kuin vaikkapa asukkaan tai yhteisön jäsenen 
roolissa. Tässä yhteydessä on kuitenkin tärkeää ymmärtää erilaisten roolien 
erot ja osallistumiseen liittyvät erilaiset mekanismit. Osallistuvan demokrati- 
an vahvistaminen toimii erilaisella logiikalla ja sisältää erilaisia haasteita kuin 
asiakaslähtöiset palveluprosessit ja käyttäjälähtöisten innovaatioiden etsintä 
(Tuurnas 2015). Tässä tärkeäksi seikaksi muodostuukin erityisesti yksittäisen 
asiakkaan tai asukkaan saama arvo suhteessa laajempaan, julkiseen arvoon 
(ks. esim. Alford & O'Flynn 2009). Kansalaisten roolien moninainuus sekä 
osallistumisen poliittinen ja demokraattinen luonne on osallisuuskeskustelun 
ytimessä: osallistumiseen liittyvän demokraattisuuden ja poliittisuuden ym- 
märtäminen on oleellista myös silloin, kun tarkastellaan kansalaisten ja julkis- 
ten palvelujen käyttäjien roolia yhteisluomisen prosesseissa (Farr 2013). 

Lopuksi voidaan todeta, että tasa-arvo julkisten palvelujen tuottamisen 


ydinarvona joutuu väistämättä koetukselle asiakaslähtöisten toimintatapo- 

jen myötä. Tässä suhteessa on olennaista löytää tasapaino ammattilaisuuteen 
perustuvien julkisten palvelujen lähtökohdan sekä avoimuutta, asiakaslähtöi- 
syyttä ja kumppanuutta tavoittelevien toimintamallien välillä siten, että arvoa 
muodostuu sekä yksittäisille asiakkaille että yhteiskunnalle laajemminkin (ks. 
Tuurnas 2016). 

Johdanto 


Professiolähtöinen tapa tuottaa palveluja ei useinkaan pysty tunnistamaan 
ihmisten moniammatillisia ja monitieteellisiä, sektorirajat ylittäviä pirullisia 
ongelmia. Tästä ihmisten ongelmien kompleksisuuden ja professiolähtöisen 
tuotantotavan välisestä yhteensopimattomuudesta voi seurata hajanaisia ja 
katkeilevia palveluprosesseja, päällekkäistä työtä ja asiakkaiden ”pomputte- 
lua”. Asiakkaan elämää koskevan kokonaiskuvan puuttuminen kuormittaa 
julkista palvelujärjestelmää ja antaa aihetta pyrkiä kehittämään palveluproses- 
seja ja toimintalogiikoita asiakkaiden ongelmia ja tarpeita vastaaviksi. (Sten- 
vall & Virtanen 2012.) 

Tarkastelen tässä artikkelissa asiakkaiden kokonaisvaltaisen ymmärtämi- 
sen kautta syntyvää asiakaslähtöisyyttä ja sen mukaisesti toimivan palvelun 
tarjoamia mahdollisuuksia parantaa julkisten sosiaali- ja terveyspalvelujen vai- 
kuttavuutta. Tällaisen kokonaisvaltaisuuden kautta syntyvä asiakaslähtöisyys 
voi kyseenalaistaa sekä radikaalistikin kehittää olemassa olevia toimintatapoja. 
Sen sijaan, että kysyisin, kuka nuorten palvelut tuottaa — yksityinen, julkinen 
vai kolmas sektori — tarkastelen sitä, miten nuorten palvelut voitaisiin tuottaa 


vaikuttavalla tavalla. Erityisesti tutkimuksen tarkoituksena on selvittää, mitä 

palvelutuotannon organisoinnille taytyisi tehda, jotta vaikuttavuuden tavoit- 
teeseen päästäisiin. 

Tutkimukseni kohteena oli asiakaslähtöisen, nuorten tarpeista rakentu- 
van Vamos-palvelukonseptin integroimisprosessi osaksi nuorten palvelujen 
kokonaisuutta ja julkista palvelujärjestelmää Turun kaupungissa. Tässä ar- 
tikkelissa lähestyn tutkimuskohdetta kysymällä, milla tavoin asiakaslähtöisen 
palvelukonseptin ja julkisen palvelujärjestelmän toimintalogiikoiden konflik- 
tit ja kehittyminen ilmenevät toimijoiden kokemuksissa. Aineisto, kahdeksan 
puolistrukturoitua teemahaastattelua, toteutettiin Vamos Turun toiminnan 
käynnistymisprosessissa mukana olleille toimijoille syksyllä 2015. Aineisto on 
analysoitu teoriaohjautuvan sisällönanalyysin keinoin. Tutkimuksen tuloksis- 
sa korostuu tarve nostaa asiakaslähtöistä palvelukonseptia ohjaava holistinen, 
eli kokonaisvaltainen toimintatapa, myös julkisen palvelujärjestelmän organi- 
soinnin keskiöön vaikuttavampien palveluprosessien ja -järjestelmän rakenne- 


muutoksen aikaansaamiseksi. 


Holistinen ihmiskäsitys kehittämisen keskiössä 
Tutkimuksen teoreettinen tarkastelutapa lähtee liikkeelle ajatuksesta, että 
asiakaslähtöisen toimintalogiikan keskiöön nousee holistinen ote nuorten 
elämään. Nuorten palveluja tarjoavan Vamos-palvelukonseptin toimijoiden 
asiakaslähtöinen toimintalogiikka korostaa holistista näkökulmaa asiakkaan 
elämään, käytäntöihin ja kokemuksiin, näiden osatekijöiden väistämättä liit- 
tyessä asiakkaiden palvelutarpeisiin. Tällöin sen tarkastelu, mikä merkitys 
palveluntarjoajien osallisuudella on asiakkaiden elämään, auttaa ymmärtä- 
mään palvelujen asiakaslähtöistä merkitystä. (Heinonen ym. 2010.) 
Asiakaslähtöisen toimintalogiikan holistista otetta voidaan lähestyä Lau- 
ri Rauhalan (1983; 1992; 1998) holistisen ihmiskäsityksen kautta. Holistinen 
ihmiskäsitys korostaa ihmisen ymmärtämistä tilannesidonnaisena, ainut- 
laatuisena ja dynaamisena toimijana, jonka maailmankuva on väistämättä 
subjektiivinen ja jatkuvasti muutoksessa oleva. Rauhala (em.) nimeää nämä 


olemassaolon ulottuvuudet kehollisuudeksi, tajunnallisuudeksi sekä situa- 

tionaalisuudeksi. Mikään näistä ei ole toista merkityksellisempi vaan kaikki 
ovat yhtä välttämättömiä, toisistaan riippuvaisia osatekijöitä kaksisuuntaisessa 
vuorovaikutusprosessissa. Näin ollen muutokset yhdessä osatekijässä vaikutta- 
vat paitsi muutoksessa olevaan osatekijään, niin myös muihin osatekijöihin. 
Vuorovaikutusprosessissa holistisen kokonaisuuden osatekijät väistämättä 
näin muokkaavat jatkuvasti toisiaan muuttaen kokonaisuutta. (Backman 
2016; Rauhala 1992; 1998.) Ihminen on siis holistisen ihmiskäsityksen mu- 
kaisesti yhtenäinen, erilaatuisista osatekijöistä muodostuva kompleksinen ko- 
konaisuus. 

Tällainen kokonaisuuden kompleksisuus, vietynä organisaatioiden tasolle, 
voidaan nähdä kompleksisten ja responsiivisten prosessien teorian kautta orga- 
nisaatioissa tapahtuvan, ihmisten välisen vuorovaikutuksen tarkasteluna, jossa 
ihmisten käsitykset sekä itsestä että maailmasta jatkuvasti muuttuvat (Stacey 
2011). Kompleksisten responsiivisten prosessien teoria korostaa konfliktien ja 
yhteistyön molempien olevan vuorovaikutusprosessissa väistämättä läsnä ja nii- 
den vuorottelun kautta ihmiset ja organisaatiot sekä vaikuttavat että vaikuttu- 
vat — kehittyvät (Stacey & Griffin 2005; Stacey 2011). 

Artikkelin teoreettinen näkökulma tarjoaa mahdollisuuden tarkastella 
ihmisiä sekä organisaatioita kompleksisina, vuorovaikutteisina ja tässä vuo- 
rovaikutuksessa läsnä olevien konfliktien ja yhteistyön kautta kehittyvinä 
toimijoina. Käytännön casen tarkastelussa keskityn näistä lähtökohdista or- 
ganisaatioissa toimivien ihmisten kokemuksiin Vamos-palvelukonseptin ja 
Turun kaupungin palvelujärjestelmän integroimisesta ja integroimisproses- 
sissa kohdatuista, erilaisten toimintalogiikoiden välisessä vuorovaikutukses- 
sa syntyneistä konflikteista. Tutkimukseni tulosten tarkoituksena on lisätä 
ymmärrystä asiakaslähtöisen toimintalogiikan ja julkisen palvelujärjestelmän 
toimintalogiikan välisistä konflikteista, sekä erityisesti asiakaslähtöisen toi- 
mintalogiikan integroimisen synnyttämistä julkisen palvelujärjestelmän ke- 


hittymistarpeista. 

Ainciston analyysi ja tulokset 


Lähestyin tässä laadullisessa tapaustutkimuksessa tutkimuskysymystä, milla 
tavoin asiakaslähtöisen palvelukonseptin ja julkisen palvelujärjestelmän toi- 
mintalogiikoiden konfliktit ja kehittyminen ilmenevät toimijoiden kokemuksis- 
sa, kahdeksan puolistrukturoidun teemahaastattelun kautta. Haastatteluista 
seitsemän oli Vamos Turku -palvelun hankinta- ja käynnistämisprosessiin 
osallistuneiden toimijoiden yksilöhaastatteluja ja kahdeksas palvelun työnte- 
kijöille suunnattu ryhmähaastattelu. 

Haastattelut litteroitiin ja analysoitiin teoriaohjautuvan sisällönanalyysin 
keinoin (Tuomi & Sarajärvi 2009). Haastateltavien kokemusten säilyttämi- 
seksi analyysi eteni merkityksellisten ilmausten erottelusta pelkistysten teke- 
miseen ja alaluokkien muodostamiseen tulkitsematta ja aineistolähtöisesti. 
Tämän jälkeen yläluokkien ja yläluokista koostuvien kategorioiden muodos- 
taminen tapahtui teoriaohjautuvasti. Seuraavaksi ennen casekuvausta ja varsi- 
naisten tulosten käsittelyä analyysin tuloksena syntyneet kategoriat on koos- 
tettu kuvaan 1. Tuloksissa tarkastellaan aluksi kategoriassa 1 asiakaslähtöisen 
palvelukonseptin ja julkisen palvelujärjestelmän integroimisprosessin vuoro- 
vaikutustilanteissa koettuja konflikteja, sekä sen jälkeen kategoriassa 2 holis- 
tisen tarkastelutavan merkityksiä julkisen palvelujärjestelmän kehittymiselle. 


Asiakaslähtöinen Julkinen 
palvelukonsepti N KOHTAAMISEN KONFLIKTIT 7 palvelujärjestelmä 


HOLISTISUUS JULKISEN 
PALVELUJÄRJESTELMÄN 
KEHITTYMISEN SUUNTANA 


Kuva 1. Tutkimuksen tulosten tiivistys 
teoreettisen viitekehyksen valossa. 

Casekuvaus 


Vamos Turku on Helsingin diakonissalaitoksen palvelukonsepti, jonka palvelu- 
valikoimaan kuuluvat yksilö- ja ryhmävalmennus sekä palvelujen koordinoin- 
ti. Turussa palvelukonseptin kohderyhmään kuuluvat, muista Vamos-paikka- 
kunnista poiketen, 12—19-vuotiaat nuoret. Kaupungin näkökulmasta Vamos 
on ensisijaisesti sosiaalihuoltolain mukaista sosiaaliohjausta, jonka lisäksi 
tarjotaan ryhmätyöskentelyä sekä jossain määrin yksilötukea. Vamoksen pal- 
velukonseptissa korostuu ennaltaehkäisevä työskentelyote. Palvelu perustuu 
vapaaehtoisuuteen — ketään ei pakoteta mukaan eikä Vamos myöskään ole 
niin sanottu hoitava taho. Vamoksen erilaisuutena ja vahvuutena verrattuna 
muihin samankaltaisiin palveluihin, joita muun muassa kaupunki itse ja eri 
yritykset sekä järjestöt tarjoavat, on mahdollisuus tehdä kohtuullisen pitkään- 
kin kestävää, intensiivistä työskentelyä tukea tarvitsevien nuorten kanssa. 

Turun kaupungilla oli olemassa vahva strateginen tavoite kehittää nuoriso- 
palvelujen kokonaisuutta. Tämä kokonaisuuden kehittäminen liittyi vahvasti 
kaupungin toimintamalliuudistukseen ja talouden sopeuttamisohjelmaan. 
Turussa oli tiedostettu lastensuojelun laitospainotteisuuden ja siitä seuran- 
neen hyvinvointitoimialan kustannusrakenteen olevan kestämättömiä, mihin 
haluttiin vaikuttaa siirtämällä toiminnan painopistettä ennaltaehkäisevien 
palvelujen suuntaan. Myöskin nuorten palveluvalikoimasta puuttui kanssa- 
kulkijuuteen perustuvia, nuorten tarpeista lähteviä vaikuttavia palveluja. Näi- 
hin haasteisiin vastaamiseksi koettiin tarvittavan uudenlaista toimintaa tai 
ainakin uutta toimintatapaa. Ulkoisen toimijan ketteryys koettiin merkittä- 
väksi eduksi vaihtoehtoja mietittäessä. 

Vamoksen hankintaprosessi osaksi Turun kaupungin lasten ja nuorten 
hyvinvointipalvelujen kokonaisuutta tapahtui poikkeuksellisen nopeasti. 
Turussa on perinteisesti tehty paljon verkostoyhteistyötä esimerkiksi nuoriso- 
neuvola-suunnitelmien ja erityisesti Nuoret-verkoston kautta nuorille tarjot- 
tavien palvelujen kokonaisuuden hahmottamiseksi ja kehittämiseksi. Tämän 
työskentelyn yhteydessä oli tunnistettu nuorten parista kohderyhmiä, joille 
palveluja ei ollut tarjota huolimatta runsaasta palveluvalikoimasta ja useista 


palveluihin ohjaavista tahoista. 

Samanaikaisesti tämän verkostoyhteistyön kanssa Helsingin Diakonissa- 
laitos ja Turun kaupungin hyvinvointitoimialan johtavat virkamiehet olivat 
käyneet HDL:n palveluista keskusteluja, joissa Vamos oli noussut esiin kiin- 
nostavana palvelukonseptina. Samaan aikaan Turun Vamoksen toiminnan 
osarahoittajaksi lähteneen, perusteilla olleen Me-säätiön ja Vamoksen toimi- 
jat saatettiin yhteen ja rahoittajan aloitteesta nostettiin esiin Vamoksen toi- 
minnan vieminen Turun kaupunkiin. Rahoittajalla oli kontakti myös Turun 
poliittiseen päättäjään, joka puolestaan oli yhteydessä hyvinvointitoimialan 
virkamiehiin. Kun Vamos, Turun kaupunki ja Me-säätiö näin saatettiin yh- 
teen, eteni prosessi hyvin nopeasti päätöksenteon kautta käytännön toimin- 
nan aloittamiseen. 

Käytännössä Vamoksen toivottiin siis tuovan uusia elementtejä kaupungin 
perinteiseen tapaan tehdä työtä nuorten parissa. Uutta Vamoksen toiminnas- 
sa oli erityisesti asiakkaiden tarpeista lähtevän toiminnan ensisijaisuus ja kans- 
sakulkijuuden korostaminen palvelukonseptissa. Vamoksen toimintakonsepti 
myös tarjosi mahdollisuuden suunnata ennaltaehkäisevä työ 12—19-vuotiai- 
den kohderyhmään, mikä samalla toteutti lastensuojelullista tarvetta varhai- 
seen puuttumiseen. 

Hankintaprosessi oli nopea, koska kaupungilla oli strateginen tavoite, jo- 
hon Vamoksen palvelukonseptilla katsottiin voitavan vastata. Prosessissa oli 
mukana myös avainhenkilöitä, jotka saivat prosessin etenemään. Merkittä- 
väksi prosessin nopeuttajaksi nousivat myös lastensuojelun laitospainottei- 
suudesta aiheutuneet mittavat kustannukset, jotka pakottivat kääntämään 
toiminnan suuntaa ja löytämään uusia, vaihtoehtoisia tapoja toimia. Vamos 
Turun hankinta nopeutui merkittävästi myös ulkopuolisen, vaikuttavia palve- 
luja rahoittavan Me-säätiön mukaan tulon vuoksi. Turun kaupungissa ja hy- 
vinvointitoimialalla todettiin tehtävän paljon palveluostoja, mutta erityisesti 
Vamoksen hankinta ja sen tarkastelu tässä tutkimuksessa kertoo halusta ostaa 
viisaammin nimenomaan asiakkaan tarpeen kohtaavia palveluja, joissa asiak- 


kaan osallisuus toteutuu. 

Asiakaslähtöisen palvelukonseptin ja julkisen 
palvelujärjestelmän kohtaamisen konfliktit 


Tähän asiakaslähtöisen palvelukonseptin ja julkisen palvelujärjestelmän koh- 
taamisen konfliktit -kategoriaan liittyy neljä tutkimuksen tuloksena synty- 
nyttä ristiriitatilannetta. Asiakkaiden määrittelyyn, käsityksiin palvelukon- 
septin tarpeellisuudesta, toimintalinjausten ja palvelukonseptin välisiin, sekä 
vaikuttavuuden mittaamiseen liittyvät ristiriidat Vamos Turun hankinta- ja 
käynnistämisprosessiin liittyneiden toimijoiden kokemana kuvataan seuraa- 
vaksi. 

Ensimmäisenä tarkastelun kohteena ovat asiakkaiden määrittelyyn liitty- 
vät ristiriidat, jotka ilmenivät erityisesti tavoitteiden määrittelyyn, asiakas- 
suhteiden kestoon, sekä kohderyhmän täsmentämiseen liittyvissä seikoissa. 
Ensinnäkin vanhemmissa ikäluokissa, noin 20-vuotiaiden keskuudessa, toi- 
mintaan hakeutuminen tapahtui pääosin vapaaehtoisesti ja tavoite työ- tai 
koulutuspaikan löytymisestä oli selkeä. Turun 12-19-vuotiaiden kohderyh- 
mässä sen sijaan suurin osa oli jo koulussa ja tavoitteeksi pohdittiin ensisijai- 
sesti koulunkäynnin ja koulun ulkopuolisen elämän hyvinvointia tukevan 
vaikutuksen vahvistamista. 

Toisekseen toiminnan kehittymiseen vaikutti vaihtuvuuden aikaansaami- 
sen haaste. Palvelulla täytyy olla myös kykyä päättää asiakassuhteet — tehdä 
palvelusta tarpeeton nuoren elämässä. Tämä siitä huolimatta, että asiakasmää- 
rien sijasta Vamoksessa painotettiin laadukasta työtä ja pystytään käyttämään 
nuorten kanssa kohtuullisen paljonkin aikaa. Ajankäytön ja asiakassuhteiden 
keston osalta kohderyhmäikäisten kanssa työn tekemisen intensiivisyys oli 


myös osittain tullut yllätyksenä. 


Mut sitten täällä jos tulee 13-vuotias tyyppi, joka on kärsiny koko elä- 
mänsä vaikka kiusaamisesta ja yksinäisyydestä ja perheessä on vaik 
erinäkösii ongelmii, niin ei se vielä 14-vuotiaana oo valmis. Et mikä 
se tapa sit tukee heitä on. 


Näiden lisäksi kohderyhmän täsmentämiseen — millaisessa tilanteessa olevia 


nuoria Vamoksen on tarkoitus palvella — liittyvät ongelmat nousivat yhdeksi 

toiminnan kehittymisen keskeisimmäksi haasteeksi. Kyseessä oli kaupungin 
näkökulmasta erityisesti rajanveto ennaltaehkäisevän toiminnan laajuudesta 


ja muodosta. 


mut se ei oo mikään kevyt palvelu. Siis sillä tavalla, että meidän nä- 
kökulmast se ei oo nuorisotila. Vaan se on nimenomaan sillä tavalla 
että se on jo siinä vaiheessa, kun tarvitaan apuu. Ja se on tietysti sella- 
nen Vamoksen toiminnan muotoutumisen, sellanen haaste, et millä 
tavalla se löytää sen kohderyhmän, et siinä pystytään toimimaan sillä 
järeydellä, kun sillä on mahdollista. Että me ei haaskata paukkuja. 
Koska sellaset, jotka pärjää hyvin sillä, että on kouluterkkari ja voi 
käydä vaikka kuraattorin kanssa juttelemassa, ei ne tarvii Vamosta. 


Käytännössä kohderyhmän täsmentämiseen liittyvä haaste näkyi erityisesti 
lastensuojelun ja Vamoksen toiminnan välille syntyneessä jännitteessä. Sopi- 
musvaiheessa Vamoksen toimenkuvaksi kirjattiin paitsi ennaltaehkäisy, niin 
myös toimiminen lastensuojelun avohuollon tukitoimena. Tämä tehty kir- 
jaus synnytti pelon siitä, riittävätkö Vamoksen resurssit hoitamaan kyseistä 
tehtävää. Toisaalta Vamoksen ei katsottu voivan toimia pelkkänä nuoriso- 
tilanakaan, jota ennaltaehkäisy keveimmillään saattaisi olla. Palvelun position 
ja tuettavien nuorten etsimisen täytyi siis sijoittua jonnekin näiden ääripäiden 
väliin. 

Jännite pakotti pohtimaan Vamoksen roolia julkisen palvelujärjestelmän 
kokonaisuudessa ja palvelun kohderyhmää perustavanlaatuisella tavalla. Poh- 
ditut kysymykset koskivat erityisesti sitä, voiko Vamos tarjota palvelua nuo- 
rille, joilla on jo lastensuojelun asiakkuus, ja onko Vamoksen toiminta enää 
tällaisissa tapauksissa ennaltaehkäisevää ja vapaaehtoisuuteen perustuvaa. 
Yhtenäinen linjaus tähän ongelmaan vastaamiseksi tehtiin siten, että Vamos 
ei palvele nuoria, jotka ovat jo lastensuojelun piirissä. Sosiaalitoimesta ei myös- 
kään ohjata nuoria Vamokseen, koska lastensuojeluasiakkaille katsottiin ole- 
van tarjota koko lastensuojelun palveluvalikoima käyttöön. 

Tehty linjaus asetti kuitenkin haasteita muille nuorten palveluja tarjoaville 


tahoille. Ammattilaiset kokivat, että usein juuri lastensuojelun asiakkuudessa 

olevat, jo ongelmista kärsivät nuoret olisivat enemmän hyötyneet Vamoksen 


toimintakonseptista, mutta heitä ei saanut palvelun piiriin ohjata. 


[...] se ei oo niille, jotka eniten sitä tarvii täl hetkel, eli ne syrjäytymis- 
vaaras olevat, niin ne on pudotettu täst pois ja ne oikeesti, niin niist 
meil on iso huoli. 
Lastensuojelun toimintakäytäntöjen ei koettu kohtaavan nuorten tarpeita, 
eikä toiminnassa myöskään nähty olevan mahdollisuutta toimia kanssakul- 
kijamaisesti erityisesti virka-aikoihin sidotun toiminnan ja palvelun vaikeam- 
man lähestyttävyyden vuoksi. 


Mä oon eri mieltä siitä, että lastensuojelun asiakkaat olis tämän ul- 
kopuolella, koska se on ollut nyt semmonen, et sitä on perusteltu sillä, 
et lastensuojelu! on resursseja esimerkiks just perhetyön järjestämiseen, 
mut se, mitä me tääl arjessa kohdataan esimerkiks [...] niin me kuul- 
laan aika useinkin, että nuoriso- tai perhetyöntekijä saattaa tulla 
puhumaan sinne kotiin äidin ja nuoren kanssa ja sit nuori ilmasee 
asian niin, etä ei má en sitä tätiä haluaa enää nähdä”. eli se tuki mikä 
sielt perhetyöst tulee, niin se ei oo meijän mielest riittävä vaan nimen- 
omaan |... meijän toive olis siit kanssakulkijuudesta. 


Toisaalta kohderyhmän täsmentymisen haaste voidaan nähdä myös vahvasti 
kaupungille kuuluvana ohjeistuskysymyksenä: päätöksinä siitä, kuka ja mistä 
ohjaa, ketä ohjataan ja koska ohjataan Vamoksen palvelun piiriin. Palvelun oi- 
kea-aikaisuus ja oikeanlaatuisuus korostuvat asiakkuuden määrittelyyn liitty- 
vien haasteiden yhteydessä — Vamoksen toiminnalla täytyy pystyä tukemaan 
oikealla tavalla nuoren hyvinvointia siten, että heille syntyy kokemus Vamok- 
sen tarpeettomuudesta. 

Toisena merkittävänä kysymyksenä esiin nousivat ristiriitaiset käsitykset 
palvelukonseptin tarpeellisuudesta — millä tavoin uuden toimijan koettiin so- 
pivan osaksi Turun kaupungin nuorille tarjottavien palvelujen kokonaisuutta. 
Vaikka kaupungin näkökulmasta Vamos oli kokonaisuudessaan otettu hyvin 
vastaan, ei uuden toimijan mukaan tulo nuorten palvelujen kokonaisuuteen 
sujunut täysin ongelmitta. Vaikka tukea tarvitsevien nuorten määrä ja palvelu- 


kokonaisuuden puutteet oli tunnistettu, ilmeni palvelukokonaisuuden toimi- 

joiden keskuudessa myés asenteellista vastustusta ulkoista palveluntuottajaa 


kohtaan. 


ei se nyt oo mustasukkasuuttakaan, mut siin tulee semmosii, että jon- 
kun varpaille astutaan ja joku kokee, et nyt noi tulee tekemään sitä 
työtä, mitä me tehdään ja miten se nyt, tavallaan sen paikan läytämi- 
nen sit kuitenkin, siin kentässä et |... 


Must se ajatus on ihan hölmö, et se ois päällekkäistä, koska niit nuoria 

on niin paljon, ei varmaan tuu pulaa niist asiakkaista. Et semmonen 

ajatus, et jotenkin ollaan meijän tontil, niin semmonen ajatus pitää 

heittää tästä kaupungist romukoppaan, et tätä tonttiajattelua on lii- 

kaa. Mun mielest meijän pitää ajatella, et meil on yhteiset nuoret ja 

me kannetaan yhdessä niistä vastuu. 
Näitä ristiriitaisia käsityksiä Vamoksen toiminnan tarpeellisuudesta vaikutti 
syntyneen erityisesti nuorisotoimen etsivä nuorisotyö kanssa. Etsivää nuoriso- 
työtä kuvattiin kaupungin omaksi, vaikuttavaksi toiminnaksi, joka hyödyn- 
tää toiminnassaan paljon samankaltaisia elementtejä kuin Vamos omassaan. 
Kuitenkaan Vamoksen ja etsivän nuorisotyön välinen yhteistyö ei ollut päässyt 
käynnistymään juuri lainkaan. Nuorisopalvelujen näkökulmasta omat organi- 
saatiomuutokset olivat vieneet voimavaroja ja ohjanneet keskittymään muut- 
tuneiden toimintatapojen haltuun ottamiseen. Nuorten ohjautumisen vähyys 
— etsivästä nuorisotyöstä Vamokseen – nähtiin myös vahvasti kohderyhmän 
määrittelyn seuraukseksi etsivän nuorisotyön kohderyhmän ollessa vanhem- 
missa nuorissa. 

Nuorisopalveluissa koettiin, että Vamos vain "ujutettiin" mukaan osaksi 
palveluvalikoimaa ylemmillä tahoilla käytyjen keskustelujen seurauksena, ky- 
symättä operatiivista työtä tekevien mielipidettä. Näin eri osapuolilla ei ollut 
tarpeeksi aikaa miettiä, mikä olisi toiminnan lähtökohta ja työkohde. Ristirii- 
doista huolimatta Vamoksen ja etsivän nuorisotyön toimintatavat vaikuttivat 
olevan pitkälti samankaltaisia — nuorten tarpeista lähteviä ja ennaltaehkäisyyn 
keskittyviä — ja esimerkiksi kouluissa tehtävän työn kautta voimavaroja kat- 


sottiin olevan järkeväkin yhdistää Vamoksen kohderyhmän osalta. 

Erojakin kuitenkin löytyi: ensinnäkään etsivällä nuorisotyöllä ei ole las- 
tensuojelun kanssa sellaisia raja-aitoja, kuin Vamoksella on, koska kyseessä 
kuitenkin on vapaa-ajan palvelu — lastensuojelun asiakkaat voivat olla etsivän 
nuorisotyön toiminnassa mukana ja toimintaa on myös ilta-aikoihin. Toisek- 
seen merkittävä ero näkyi ajattelutavassa, jonka mukaan nuorten pitäisi oh- 
jautua Vamokseen vapaaehtoisesti. Etsivä nuorisotyö nimensä mukaisesti sen 
sijaan jalkautuu ja etsii ne nuoret, jotka eivät vielä ole palvelujen piirissä. Kau- 
pungin toimijat korostivat tässä yhteydessä vahvasti toivetta myös Vamoksen 


toiminnan jalkauttamisesta nuorten pariin. 


Jos Turun kaaviost löytyy joku viranomainen, joka ei tiedä, et meil on 

Vamos-toimintaa, niin mä ihmettelen. Eli sitä on kyllä toitotettu ja 

tuotu esiin hyvin monessa paikassa, mut se, että kun se ei auta. 
Toisaalta uuden toimijan mukaan tulon aiheuttama asenteellinen vastustus 
näkyy myös paitsi edellä kuvatun kaltaisessa tilanteessa, jossa kaksi saman- 
kaltaisen toimintakonseptin omaavaa palveluntarjoajaa hakevat positiotaan, 
niin myös sosiaali- ja terveysalalle tyypillisen professionaalisuuden kohdatessa 
eri lähtökohdista kumpuavan toimintatavan. Vamoksen haasteena integroitu- 
misessa osaksi nuorten palvelujen kokonaisuutta näyttäytyi palvelufilosofian 
erilaisuus. Ennakkoluulot saattoivat toimia jopa Vamoksen toiminnan käyn- 
nistymisen yhtenä hidastajista. 


[...] kun taas Vamos yrittääkin olla jotain aivan toista ja se varmaan 
hämmentää. 


Kolmantena tarkastelukohteena esiin nousivat Vamoksen palvelukonseptin ja 
toimintalinjausten väliset ristiriidat. Työskentelyajat olivat ensimmäinen koh- 
ta, jossa Vamoksen toiminta ja sitä kohtaan asetetut joustavuuden odotukset 
eivät kohdanneet. Vamoksen toiminta keskittyi pitkälti koulujen kanssa teh- 
tävään yhteistyöhön ja nuorten kiinnittämiseen koulunkäyntiin. Ongelmaksi 
tässä muodostui se, ettei kouluista haluttu ohjata niitä nuoria pois koulupäi- 
vän aikana, joilla jo muutoinkin oli paljon poissaoloja. Vamoksen ratkaisuna 
tähän oli kouluyhteistyön kehittäminen ja mahdollisuus työskennellä tukea 


tarvitsevien nuorten kanssa koulupäivän aikana. Kuitenkin muiden nuorten 

palveluja tarjoavien toimijoiden mielestä Vamos piti liian tiukasti kiinni toi- 
minnan sijoittumisesta päiväaikaan. Heidän mielestään toiminnan täytyi- 
si keskittyä nimenomaan nuorten vapaa-ajalle tukien toiminnallisuuden ja 
kanssakulkijuuden periaatteita, jotka palvelufilosofiassa erityisesti koettiin 
tarpeellisiksi. 


siinä tuli vahvasti semmosta viestiä, et pitäis, kun tämmösen ulkoisen 
[toimijan] tulisi olla ja sitä toivotaan, et se ois nimenomaan ketterä ja 
tekis, ja muuttais sitä toimintaa sitten semmoseks, ku tarvitaan. Että 
pitäis ehdottomasti saaha, ilta-aikoihin semmosta toimintaa ja sitä 
kanssakulkemista, nimenomaan virastoaikojen ulkopuolelle. 


Toinen kohta, jossa syntyi työskentelytapaan liittyviä haasteita, oli ryhmäval- 
mennusten tarkoituksenmukaisuus. Kaupungin toiveesta Vamoksessa oli tar- 
jottu ryhmävalmennusta erityisesti toisen asteen koulupudokkaille. Kuiten- 
kin käytännössä ryhmävalmennusten käynnistymisessä oli ongelmia liittyen 
nuorten sitouttamiseen, sekä toiminnan sopimattomuuteen kohderyhmänä 
oleville nuorille, eikä ryhmätoiminta ei ollut lähtenyt toimimaan odotetulla 
tavalla. Tästä johtuen toiminnan painopisteen siirtämistä yksilövalmennuk- 


seen pidettiin toivottavana, kaupungin toiveesta huolimatta. 


[...] me järjestettiin hänelle se Vamos, mut hänet pistettiin siihen ryh- 
mään, mikä oli täys katastrofi [...] Mul oli kauheen isot odotukset, että 
nyt päästään ja saadaan kanssakulkija, niin sit hänet laitettiin semm- 
moseen ryhmään |...) mä aattelin, että ei voi olla totta, että nyt meil 
ois ollu last chance, ni jotenkin sillai, et miksi. 


Neljännessä tähän kategoriaan sisältyvässä yläluokassa käsitellään vaikutta- 
vuuden mittaamiseen liittyviä ristiriitoja. Vamos tarkasteli toimintansa on- 
nistumista mittaamalla vaikutuksia, eli konkreettisesti sitä, kuinka nuorten 
hyvinvointi on Vamoksen palvelun piirissä olon aikana muuttunut. Tätä mit- 
taamista pyrittiin toteuttamaan kyselylomakkeiden kautta. Vaikuttavuuden 
mittaamisen kehittämistarpeet olivat kuitenkin ilmeiset. Näiden kehittämis- 
tarpeiden lisäksi oli tunnistettu tarve luoda malleja myös pidempikestoisten 
vaikutusten mittaamiselle. 

Se vaikuttavuus on semmonen |...] vaan et meiän pitäs jotenkin saa- 
da sieltä ulos sit se, et just nimenomaan et onko sillä [toiminnalla] 
vaikutusta oikeesti ennaltaehkäsevästi siihen, just niihin lastensuoje- 
lun toimenpiteisiin ja se on tietty se vaikutta-, se on hirveen vaikeeta, 
se on tosi vaikee asia, koske ne voi olla paljon, sitä ei voi lyhyes ajas 
välttämättä... Siel on monta muuttuvaa tekijää, tai muuttavaa, et 
semmosta tekijää, jotka vaikuttaa siihen, mut et se on semmonen et, 
aktiivinen mietintä siinä, et just [...] se vaikuttavuus on hirveen tär- 
keetä, et pystyy, et se saatas ulos. 


Työntekijöiden kannalta erityisesti mahdollisuus ylipäätään mitata toimin- 
nan vaikuttavuutta nousi mietityttäväksi seikaksi. Arjen työssä onnistuminen 
tarkoitti heille nuoren ja perheen kanssa asetettujen tavoitteiden saavuttamista 
ja ennen kaikkea nuoren subjektiivista kokemusta siitä, onko palvelusta ollut 
hänelle hyötyä. Työntekijät ovatkin pohtineet, millä tavalla tällaisessa työssä 
onnistumista voidaan ylipäätään arvioida mittaamisen keinoin — miten sub- 


jektiivista kokemusta voidaan seurata, mitata ja dokumentoida. 


Et meil on nyt ne, palatekyselyt nyt sitte, et on nuorelle ja nuoren van- 

hemmille, erikseen tekeillään. Niin jotenkin sit se että, ethän sä voi 

mitata sitä. Se on sit se subjektiivinen kokemus, onko se nuori kokenu, 

et täst on ollu hyötyä ja sen tiedon kerääminen ja vanhemman koke- 

mus siitä, et onko hieän perheelle tai heiän nuorelle ollu täst hyötyä ja 

mitä se tarkoittaa. 
Vaikka suoritekeskeisen tuloksellisuuden mittaamisen ongelma on tiedostet- 
tu, keskityttiin Vamoksen toiminnan tarkastelussa kuitenkin käynnistymis- 
vaiheessa ensisijaisesti asiakasmäärien kehittymisen seurantaan. Kaupungin 
huolena oli asiakasmäärien hidas kasvu ja sen myötä mahdollinen tavoitteiden 
toteutumatta jääminen. Asiakasmäärien seuraamisen keskeisyys toimintaa 
arvioitaessa näkyi myös tarpeessa kehittää ryhmätoimintaan soveltuvia asia- 
kasmäärämittareita. Asiakasmäärätavoitteiden keskeisyyden ja seuraamisen 
hankaluudeksi kuitenkin muodostui se, ettei kokonaismäärällä voida nähdä 


olevan suoraa yhteyttä palvelun vaikuttavuuteen. 

Et on tullu ahdistus, että mist me niitä asiakkaita saadaan, koska 
joku tuijottaa kauheesti niitten asiakkaitten lukumäärii. Mä en ehkä 
katsois niitä, koska mun mielestä on helpompaa et vaik niil ois yks 
nuori, kun ne sais sen kans, sen jutun toimimaan, lastensuojelutar- 
vetta ei ois, niin se on euromääräisesti jos joku niit haluaa laskee, niin 
paljon arvokkaampaa ku se, et siel on kymmeniä, jotka sit viheltäen 
tulee ja menee. 


Kaupungille toiminnasta dokumentoidaankin numeraalista tietoa paitsi asia- 
kasmääristä, myös esimerkiksi koulupoissaolojen vähentymisestä Vamoksen 
toimintaan osallistumisen jälkeen. Kuitenkin tällaisen määrällisten mittaa- 
misten kohdalla työntekijät kiinnittävät erityisesti huomiota mittaamisen 


kompleksisuuteen. 


[...] poissaolojen määrä, ei meil kaikilla nuoril oo mitään poissaoloja 
koulust ja vaikka sit oiski ja se ois se pääjuttu ni, kaikkee muutaki ta- 
pahtuu. Ei sillä voida näyttää, et poissaolot on vähentynyt et se johtuu 
Vamoksest tai ei oo vähentyny ni ei oo tapahtunu mitään. 


Erityisesti mahdollisuutta löytää syy-seuraussuhteita laajemmassa toiminnan 
vaikutusten ja lastensuojelun kustannus- ja rakennekehityksen yhteyden ar- 
vioinnin näkökulmasta epäiltiin. Kaupungin näkökulmasta hyvin toimivien 
ennaltaehkäisevien palvelujen tulisi laskea lastensuojelun palveluja tarvitse- 
vien määrää. Koska onnistumiset tapahtuvat konkreettisesti arjen työssä ja 
siinä, että työntekijä pystyy auttamaan nuorta saavuttamaan tavoitteensa, 


epäilytti työntekijöitä näiden onnistumisien näkyväksi tekeminen. 


Holistisuus julkisen palvelujärjestelmän kehittymisen suuntana 


Tulosten toinen kategoria käsittelee puolestaan ensinnäkin laajemmin käsi- 
tyksiä kaupungin hankkimien palvelujen merkitystä julkisen palvelujärjestel- 
män kehittäjänä, sekä erityisesti Vamoksen palvelukonseptia koskien asiakas- 
lähtöisestä palvelukonseptista julkisen palvelujärjestelmän tehostajana, sekä 


vuorovaikutteisen kehittämisen merkitystä toiminnan lähtökohtana. 

Ensimmäisenä haastattelujen perusteella esiin nousi palvelubankintojen 
merkitys julkisen palvelujärjestelmän kehittäjinä. Turun kaupungissa oli tun- 
nistettu tarve luoda selkeä kokonaiskuva siitä, mitä kukin toimija tekee en- 
sisijaisesti omassa organisaatiossa, ja myöhemmin myös oman organisaation 
ulkopuolella. Tämän kokonaiskuvan luomisen tavoitteena oli rakentaa haja- 
naisistakin nuorten palveluista organisoitu kokonaisuus, jotta "ze saatas tästä 
kaikki irti |...] nyt me ollaan sen järkevän verovarojen käytön äärel täs asias”. 
Yhteistyön tiivistäminen myös oman organisaation sisällä nähtiin yhtä tär- 
keäksi kuin yritysyhteistyönkin rakentaminen kokonaisvaltaisen tarkastelun 
mahdollistamiseksi. 

Oman organisaation tuottamien palvelujen lisäksi yksityinen ja kolmas 
sektori nähtiin välttämättöminä julkisen palvelukokonaisuuden täydentäji- 
nä. Ulkoiset palveluhankinnat, kuten Vamos tämän tutkimuksen kohteena, 
liittyivät Turussa ensisijaisesti kaupungin tavoitteisiin ratkaista hyvinvointi- 
toimialan palvelurakenteen ongelmia kääntämällä toimintaa ennaltaehkäise- 
vien palvelujen suuntaan. Kaupunki siis yritti olla olematta kasvava markkina 
yrityksille ja järjestöille ja keskittyä sen sijaan palvelurakenteen muutoksella 
— ostamalla palvelurakennetta kehittäviä hankintoja — ennemminkin vähen- 
tämään ostamistarvetta. Ulkoisten palveluhankintojen nähtiin ensisijaisesti 
olevan julkisen palvelutuotannon rakennemuutoksen toteuttamisvälineitä. 

Yhteistyö yksityisen ja kolmannen sektorin kanssa täytyisi näin tarkastel- 
tuna olla ensisijaisesti julkista sektoria ja palvelujärjestelmää kehittävää toi- 
mintaa. Kaupungilta kehittämiseen pyrkivä yhteistyö vaatii erityisesti palvelu- 
hankintojen kannustimien luomista siten, että ulkoisen palvelutuottajan olisi 
kannattavaa ensinnäkin kehittää hallitusti päättyviä palveluprosesseja ja toi- 
sekseen luoda uusia, hyvinvointitoimialan avohuollon tarpeita vastaavia palve- 
luja. Vamoksen kohdalla tämä kehittämisvaatimus toteutui palvelukonseptin 
tavassa keskittyä nuorten tarpeista nousevaan, asiakaslähtöiseen toimintaan. 

[...] ylipäätään kyllähän tätä palvelujärjestelmää pitäs kääntää 
enemmän siit järjestelmälähtösyydest siihen tarvelähtösyyteen. Rat- 
kasut vois olla aika erilaisia ja tulokset vähän pysyvämpiä. 

Toisena analyysissa keskityttiin erityisesti asiakaslähtöisen palvelukonseptin 
merkitykseen julkisen palvelujärjestelmän tehostajana ja kehittäjänä. Käytän- 
nössä tämä kehittävä toiminta Vamoksen hankintaprosessissa näkyi tapana 
tuoda kaupungin palvelukokonaisuuteen palvelukonsepti, jossa tarpeiden kä- 
sittely lähtee nuoren maailmasta eikä ole asiantuntijan sanelemaa. Kaupungin 
omassa toiminnassa asiakaslähtöisyyden ja ennaltaehkäisevän toimintatavan 
täytyisi näkyä kaikessa palvelutoiminnassa. Kuitenkin tunnustettiin, että 
näin ei vielä ole huolimatta vahvasta strategisesta painotuksesta. Nykyinen 
palvelurakenne nähtiin tehottomana tapana käyttää verorahoja. Siksi koet- 
tiin, että kaikki toiminta ja yhteistyö, joiden avulla esimerkiksi lastensuojelun 
raskaampien palvelujen tarve vähenee, on strategianmukaista, kustannusteho- 


kasta ja edistettävää toimintaa. 


[...] jos me pystyttäis tekemään hupskeikkaa sellanen liike, et me pys- 
tyttäis siirtämään ne tänne ulkokehälle, tänne kevyempään toimin- 
taan. Ni johan näyttäs maailma toiselta. Tällä hetkellä kun ne on si- 
dottuja kustannuksii, kaikki nää tällaset liikkeet esimerkis sen takia, 
jos nyt ajatellaan, et on 45 miljoonan tai 43 miljoonan lastensuojelun 
budjetti. Ja sit sinne tulee 200 tuhannen ulkopuolinen rahoituspanos, 
joka saa aikaan tämmösen na-nak-nak-nak -liikkeen... siis se on ai- 
van... se on jo tähän mennessä ollu hirveen vaikuttavaa. 


Sektorijakoinen julkinen palvelujärjestelmä ei kovinkaan hyvin onnistu koh- 
taamaan ihmisiä ja ihmisten ongelmia kokonaisuutena. Näin ollen, kokonai- 
suuden hallinnan puuttuessa, palveluprosessien ja toimintojen hukkakäytön 


mahdollisuus kasvaa. 


Mut sitä just mä oon aina sitä painottanu, ku täst on puhuttu täst 
yhden luukun mallista, et kun se ei vielä sekään riitä. ET se on tär- 
keetä, että siin on kuitenkin se niin sanottu yhden ihmisen malli, joka 
sit katsoo, että vaikka ne [palvelut] ois saman luukun takana, et ne 
kuitenkin pelittää yhteen ja on joku, joka jakaa sen kokonaiskuvan 
siitä tilanteesta. |...] Ja ylipäätään pystyy toimiin jonkinlaisena pei- 
linä sille nuorelle myös siit tilanteesta. Et se voi olla aika pirstaleinen 
omassa päässä. 

Vamoksen kaltainen palvelukonsepti ei kilpailekaan kaupungin omien palve- 
lujen kanssa. Kilpailun sijaan tavoitteena onkin ennen kaikkea julkisten pal- 
velujen toiminnan tehostaminen kanssakulkijuuden avulla — integroimalla 
palveluja hukkakäyntien määrä vähentyy. Vamoksen palvelukonseptin kan- 
tava idea, kanssakulkijuus, nähtiin parhaimmillaan toimivan juuri julkisen 
palvelujärjestelmän sektorijakoisuuden ylittäjänä. Kanssakulkijuuden avulla 
yhdellä työntekijällä on mahdollisuus tarkastella nuoren elämän kokonaisuut- 
ta ja varmistaa, että palvelut vastaavat nuoren tarpeita. 

Kolmantena yläluokkana esiin nousi Vamoksen palvelukonseptin vuoro- 
vaikutteisen kehittämisen välttämättömyys. Palvelukonseptin toiminnan ke- 
hittämisen avaimeksi nostettiin avoin yhteistyö ja vuorovaikutus Vamoksen ja 
kaupungin virkamiesten välillä. Toisaalta Vamoksessa toivottiin kaupungilta 
luottamusta ja mahdollisuutta keskittyä työn tekemiseen. Käytännössä yh- 
teistyö toteutui palvelun kehittämisen tavoitteessa rakentaa nuorten tarpeista 
lähtevä yhtenäinen palvelukokonaisuus, jossa Vamoksen palvelut integroitui- 
vat sekä kaupungin omien että muiden toimijoiden tuottamien nuorten pal- 
velujen kanssa. Yhteistyön tiivistyminen ajan kanssa ja palvelun tuleminen 
tunnetuksi koettiin kehittämistä edistäviksi tekijöiksi sekä nuorten että mui- 
den nuorten parissa työskentelevien toimijoiden kanssa. Jatkuva kehittymisen 
vaatimus oli toisaalta myös haaste palvelun toiminnan ja yhteistyön käynnis- 
tymiselle. Kun edes Vamoksessa ei ollut täysin selvää, mitä tehdään, ei voitu 
myöskään olettaa, että yhteistyökumppanit tietäisivät tai osaisivat välittää tie- 


toa toiminnasta eteenpäin. 


[...] mut siin on vähän sama kuin niitten nuorten kanssa, et sit ku se 
yksittäinen työntekijä löytää ikään kuin Vamoksesta avun, niin taas 
siinäkin se, kyl se viidakkorumpu toimii sitten, et niin hän se menee, 
et sit on niinku et sitten hän ottaa myöskin seuraavan nuoren koh- 
dalla ja kertoo kollegalle ja siin se lähtee sitten, kokemukset tuo sitä 
vahvuutta sinne. 
Myös Vamoksen asiakaslähtöisestä taustafilosofiasta kumpuava tavoitteel- 
lisuus koettiin erityisesti työntekijöiden keskuudessa mahdollistavan kehit- 


tämisen. Työntekijät toivoivatkin, että palvelun perusajatus pysyisi muuttu- 

mattomana. Myös kaupungin toimijoiden mukaan luottamusta ja sen kautta 
kehittymistä tukevia asioita olivatkin erityisesti Vamoksen palvelukonseptin 
kanssakulkijuuden mahdollistava luonne, työntekijöiden osaaminen ja asenne 
työn tekemiseen, hyvät resurssit ja ylipäätään työntekijöiden ja toimintakon- 


septin mahdollistama toiminnan muuttamisen ketteryys. 


Johtopäätökset 


Mut se, mikä meillä on ihan selvä suunta on, ja uskon, et ylipäätään 
palvelutuotannos tullaan menee siihen, että sen sijan, et ostaa vaan 
palveluja, ni aletaan ostaa enemmänkin vaikutuksia. Eli just, var- 
maan tiiät nää SIB-mallit, social investment bond -ajatuksen siitä, 
et oiskin esimerkiks yrityksiä tai vaikka yksittäisii muita tahoja, jotka 
sijoittais tän kaltaisiin palveluihin. Ja sit katotaan ne vaikutukset ja 
kunta maksaa niitten vaikutuksien perusteella vast siitä palvelusta. 


Tutkimuksen mukaan julkisten palvelumarkkinoiden kehittyminen ja tavoit- 
teellinen luominen vaatii erilaisten toimintalogiikoiden kehittymistä asiakas- 
lähtöisyyden, verkostomaisen ja moniammatillisen sekä organisaatio- ja hal- 
lintorajat ylittävän toiminnan suuntaan. Erityisesti tällä toimintalogiikoiden 
muutoksella tavoitellaan vaikuttavampia ja tehokkaampia palveluprosesseja. 

Asiakkaiden määrittelyn ongelmat haastavat vaikuttavien palvelujen 
kehittämistä ja tuotantolähtöisestä palvelulogiikasta asiakaslähtöiseen lo- 
giikkaan siirtymistä. Toimijoiden roolien ja toimijoiden välisten suhteiden 
uudistuminen nousikin tässä tutkimuksessa avainasemaan: julkinen organi- 
saatio palvelujen hankkijana on kehittymässä suuntaan, jossa palvelujen sijaan 
pyritään ostamaan vaikutuksia — palveluja, jotka toimivat asiakaslähtöisen 
toimintalogiikan mukaan ja saavat aikaan kohderyhmässään hyvinvoinnin 
kehittymistä ja toisaalta myös tarjoavat mahdollisuuden kehittää julkisen pal- 
velujärjestelmän kokonaisuutta. 

Holistinen ihmiskäsitys tarjoaa mahdollisuuden myös organisaatioiden 
holistiselle tarkastelulle. Kuten ihmisten, myös organisaatioiden voidaan aja- 


tella koostuvan erilaisista osatekijöistä, jotka ovat välttämättömiä, toisiinsa 

vaikuttavia ja toisistaan vaikuttuvia, sekä holistisen kokonaisuuden muodos- 
tavia. Tutkimuksessa julkinen palvelujärjestelmä nähtiin tällaisena holistise- 
na kokonaisuutena, jonka osatekijöinä ovat nuorten palveluja tarjoavat, sekä 
yksityiset että julkiset toimijat. Tutkimuksen mukaan Turun kaupungissa 
julkista palvelujärjestelmää on selkeästi pyritty kehittämään holistisesta näkö- 
kulmasta erityisesti strategisella tasolla nuorten palvelujen kokonaisuuden 
muodostamiseksi. 

Käytännössä vuorovaikutteisuuden kautta syntyvä dynaamisuus ja 
kompleksisuus holistisen ihmiskäsityksen piirteinä näkyvät tässä julkisen 
palvelujärjestelmän tarkastelussa jatkuvana, vastavuoroisena ja yllättävänkin 
suuntaisena muutoksena. Tämän muutoksen tarkastellut ristiriitatilanteet te- 
kivät näkyväksi. Ristiriitatilanteet — asiakkaiden määrittelyyn liittyvät risti- 
riidat, ristiriitaiset käsitykset uuden palvelun tarpeellisuudesta, toimintalinja- 
usten ja palvelulogiikan väliset ristiriidat, sekä vaikuttavuuden mittaamiseen 
liittyvät ristiriidat — ilmenivät kokonaisuuden eri osien välisessä vuorovaiku- 
tuksessa ja paljastivat ongelmakohdat, joiden kautta ja joissa osien ja laajem- 
min palvelujärjestelmän kehittyminen ja muutos tapahtui. 

Mikäli näitä konflikteja ei olisi tarkasteltu ja niiden avulla tunnistettu 
asiakaslähtöisen toimintalogiikan ja julkisen palvelujärjestelmän kehittymi- 
sen taustalla vaikuttavaa osatekijöiden kaksisuuntaista vuorovaikutusta, oli- 
si palvelun muutoksen suunta — vaikuttuminen julkisen palvelujärjestelmän 
toimintalogiikasta — jäänyt tunnistamatta. Vamosta pidettiin julkista palve- 
lujärjestelmää kehittävänä hankintana, mutta todellisuudessa huomaamatta 
jäi, että myös kaupunki toimintalogiikkansa kautta väistämättä vaikuttaa 
hankittuun palveluun mahdollisesti rajoittaen sen mahdollisuuksia muuttaa 
järjestelmää. Kysymys lienee osittain myös vallasta: kuka saa määrittää sen, 
millaista palvelua tarvitaan ja millä toimintamallilla tämä palvelu tuotetaan. 
Entä, annetaanko muutoksen välineenä pidetylle palveluhankinnalle riittä- 
västi mahdollisuuksia saada laajempaa kehittymistä aikaan oman toimintalo- 
giikkansa kautta? 

Johdanto 


Julkisten palvelujen ja palvelumarkkinoiden kehittymisen mahdollisuus piilee 
julkisten ja yksityisten toimijoiden sekä kansalaisten välisissä vuorovaikutus- 
suhteissa. Vuorovaikutuksen ja sitä myötä innovatiivisten julkisten palvelujen 
kehittymisen tarpeesta kertovatkin julkisen sektorin toimijoiden jatkuvasti 
kohtaamat yhteistyövaatimukset (Durose ym. 2013; Parrado ym. 2013). 
Vaikka tämän yhteistyön merkitys julkisten palvelujen kehittämisessä on- 
kin laajasti tunnistettu, on vähemmälle huomiolle jäänyt vuorovaikutuksen 
toisen puolen, eli konfliktien tarkastelu. Tutkimuskirjallisuudessa konfliktit 
määritellään oppimisprosesseina, mutta tästä määrittelystä huolimatta kon- 
fliktit usein kuitenkin ymmärretään ilmiöinä, joita täytyy johtaa ja jopa vält- 
tää (Pehrman 2011). Tästä perinteisestä tarkastelutavasta poiketen tässä artik- 
kelissa on omaksuttu kompleksisuusnäkökulma konflikteihin. Tavoitteena on 
siis kompleksisuusajattelun mukaisesti tarkastella tilanteita, joissa konflikteja 


koetaan johtamisen ja välttämisen tarkastelun sijaan prosesseina, joiden avulla 


Tämä teksti on tiivistelmä South Asian Journal of Business and Management Cases 
-journaalista julkaistusta artikkelista Rossi, P., Rannisto, P-H. & Stenvall, J. (2016). 
Creating Innovative Public Services by Fostering Conflicts. South Asian Journal of 
Business and Management Cases 5:1. 1-12. 

julkisilla palveluilla on mahdollisuus kehittyä (Stacey 2011; Wall & Callister 
1995). 

Innovatiivisten palvelujen kehittämisessä julkisen sektorin johtajuudel- 
la on luonnollisesti oma merkityksensä. Kompleksisuusajattelun mukaisesti 
artikkelissa julkisjohtaminen nähdään erilaisten, keskenään ristiriitaisten 
toimintalogiikoiden yhteensovittamisen mahdollistajana ja rajoittajana. Mah- 
dollisuuksien ja rajoitteiden esiin saamiseksi johtajuutta tarkastellaankin 
mikrotasolla käytäntöjen ja kompleksisuuden näkökulmista, kokoamalla teo- 
reettisessa viitekehyksessä yhteen institutionaalisten logiikoiden, institutio- 
naalisen työn ja kompleksisuuden teoreettista keskustelua (Blomgren & Waks 
2015; Carroll ym. 2008; Raelin 2011; Stacey 2011). 

Empiirisessä case-tutkimuksessa keskityttiin Jyväskylän kaupungissa Tik- 
kakoskella syksyllä 2015 avatun monipalvelupisteprojektin toimijoihin. Pro- 
jektin tavoitteena oli kustannustehokkuuden sekä sosiaali- sekä terveyspal- 
velujen prosessien parantaminen kaupungin palveluverkostoa kehittämällä. 
Monipalvelupisteprojektin toimijoiden kokemuksia tutkittiin tarkastelemalla 
tutkimuskysymystä kuinka toimijat selviytyivät useiden, keskenään ristiriitais- 
ten toimintalogiikoiden vaikuttaessa arjen työn käytäntöihin? 

Artikkelin lopuksi johtopäätöksissä keskustellaan siitä, millä tavoin jul- 
kisen sektorin johtajuus näytti mahdollistavan tai rajoittavan innovatiivisten 
julkisten palvelujen ja palvelumarkkinoiden kehittymistä tutkitussa konteks- 
tissa. Tutkimuksen tulokset osoittavat, että palvelunäkökulman, uusien toi- 
mintakäytäntöjen sekä yhteistyölle annettujen merkitysten laajempien näkö- 


kulmien huomioiminen on tarpeen julkisen sektorin johtajuudessa. 


Teoreettinen viitekehys 


Institutionaaliset logiikat voidaan määritellä sosiaalisesti rakentuneiksi ja 
historiallisiksi käyttäytymismalleiksi, jotka koostuvat materiaalisista käytän- 
nöistä, oletuksista, arvoista, uskomuksista ja säännöistä, joiden mukaan yksi- 
löt tuottavat ja kehittävät materiaalista olemassaoloaan, organisoivat ajankäyt- 


töään ja antavat merkityksiä sosiaaliselle todellisuudelleen (Thornton & Ocasio 

2008). Institutionaalisen tutkimuksen tarkoitus onkin laajentaa ymmärrystä 
koskien yksilöiden ja organisaatioiden käyttäytymistä. Tässä artikkelissa ins- 
titutionaalinen tutkimus tarjoaa mahdollisuuden ymmärtää paremmin joh- 
tajuuden roolia ja merkitystä kehitettäessä julkisia sosiaali- ja terveyspalveluja 
ja näiden palvelujen markkinoita innovatiivisella tavalla. (Blomgren & Waks 
2015; Thornton & Ocasio 2008.) Institutionaaliset logiikat siis vaikuttavat 
niihin prosesseihin, joissa ihmisten käyttäytyminen muodostuu ja muuttuu 
(Blomgren & Waks 2015; Reay & Hinings 2009). 

Todellisuuden kompleksisesta luonteesta johtuen ihmisten käyttäytymis- 
tä ei voida tarkastella ja selittää yhden logiikan näkökulmasta — käytännössä 
ihmisillä on valittavinaan useita, usein keskenään ristiriitaisia toimintalogii- 
koita yhtäaikaisesti (Blomgren & Waks 2015; Greenwood ym. 2010; Thornton 
& Ocasio 2008). Monipalvelupisteprojektissa tämä yhtäaikaisten logiikoiden 
läsnäolo konkretisoitui tilanteessa, jossa asukkaiden, julkisten palvelujen tuot- 
tajien ja julkisen sektorin johtajien erilaisista toimintalogiikoista johtuen inno- 
vatiivisten palvelujen kehittäminen osoittautui kompleksiseksi ja hankalaksi 
hallita. Tästä kompleksisuudesta johtuen Smetsin ja Jarzabkowskin (2013) teo- 
retisointi koskien institutionaalisia logiikoita, työtä ja kompleksisuutta osoit- 
tautui käytännölliseksi tavoiteltaessa ymmärrystä johtajuuden kehittämisen 
mahdollistavasta ja rajoittavasta roolista monipalvelupisteprojektiin liittyen. 

Institutionaalisten logiikoiden, työn ja kompleksisuuden muodostaman 
viitekehyksen taustalla vaikuttavana perusajatuksena on, että konfliktit voi- 
vat toimia keinona kehittää julkisia palveluja. Konflikteilla tässä yhteydessä 
tarkoitetaan monipalvelupisteprosessista löytyneiden, keskenään erilaisten 
institutionaalisten logiikoiden kohtaamista. Näiden keskenään konfliktissa 
olevien logiikoiden kohdatessa muotoutuvilla uusilla toimintakäytännöillä, 
eli innovaatioilla, on mahdollisuus syntyä (Andrade, Plowman & Duchon 
2008; Smets & Jarzabkowski 2013; Stacey 2011). 

Smets ja Jarzabkowski (2013) argumentoivat, että institutionaalisten logii- 
koiden kompleksisuus ei itsessään edistä kehittymistä. Sen sijaan arjen työssä 
tapahtuvan toiminnan muuttuminen ja sen kautta tapahtuva julkisten palve- 


lujen kehittyminen joko tapahtuu tai ei tapahdu niissä käytännöissä, joilla toi- 

mijat pyrkivät kohtaamaan tämän kompleksisuuden ja selviytymään työstään 
(Smets & Jarzabkowski 2013). Tästä johtuen tutkimuksessa käsitellään Moni- 
palvelupisteprojektissa mukana olleiden toimijoiden arjen työn tekemisen 
käytäntöjä lähtökohtana, jonka kautta institutionaaliset vaikutukset tulevat 
näkyviksi ja tutkittaviksi. 

Yhteenvetona voidaan todeta, että ristiriitaiset ja tilanteessa saatavilla ole- 
vat institutionaaliset logiikat, jotka vaikuttavat ihmisten toimintaan ja arjen 
työn käytäntöihin, voivat sekä rajoittaa että mahdollistaa julkisten palvelujen 
kehittymisen. Jotta tätä kehittymistä voidaan edistää, sekä rakenteiden että 
toimijoiden asioille antamien merkitysten täytyy muuttua näissä kompleksi- 
sissa tilanteissa (Friedland & Alford 1991). Sitä, millä tavoin julkisen sektorin 
johtajuus näytti mahdollistavan tai rajoittavan tätä kehittymistä, tarkastellaan 


tutkimuksen empiirisessä osiossa. 


Tutkimusmenetelmä 


Tutkimus on kriittisen realismin periaatteita mukaileva laadullinen tapaus- 
tutkimus. Kriittinen realismi korostaa tapaustutkimuksen hyödynnettävyyt- 
tä: tutkittaessa sosiaalisia, tietyssä ajassa ja paikassa tapahtuvia ilmiöitä, on 
ensiarvoisen tärkeää huomioida ilmiön konteksti. Sosiaalisen maailman ta- 
pahtumat, kuten tässä monipalvelupisteiden käynnistämisprosessi, ilmenevät 
avoimissa systeemeissä ja vaikuttuvat useiden, usein ristiriitaisten mekanis- 
mien kautta. Tämä kompleksisuus yhdistettynä avoimien systeemien emer- 
genttiin luonteeseen tekee mahdottomaksi irrottaa tunnistettujen empiiristen 
tapahtumien taustalla vaikuttavia mekanismeja siitä kontekstista, joissa meka- 
nismit tulevat esille (Bhaskar 2014; O'Mahoney & Vincent 2014). 
Tutkimuksen aineisto koostui monipalvelupisteprosessia koskevista kir- 
jallisista dokumenteista, toimijakokousten havainnoinnista ja seitsemästä 
puolistrukturoidusta teemahaastattelusta, jotka analysoitiin teoriaohjautuvan 
sisällönanalyysin keinoin (Tuomi & Sarajärvi 2009). Monipuolisen aineiston 


tarkoituksena oli tunnistaa sekä käytännön mekanismeja ja niiden vaikutuk- 

sia monipalvelupisteprosessissa että prosessin tavoitteena olleita suunniteltuja 


mekanismeja ja niiden odotettuja vaikutuksia. 


Tulokset 


Case Monipalvelupiste Tikkakoski 


Kunnilla on lakiin kirjattu velvollisuus toimia sosiaali- ja terveyspalvelujen 
järjestäjinä (Kuntalaki 2§; Laki sosiaali- ja terveydenhuollon suunnittelusta ja 
valtionavustuksesta 4$). Johtuen julkisen sektorin taloudellisista vaikeuksista, 
uusien organisointi- ja tuottamistapojen löytämisestä sekä julkisten organi- 
saatioiden sisällä että yhteistyössä yksityisen sektorin kanssa on tullut entistä 
tärkeämpää. 

Tapaustutkimuksessa keskityttiin toimijoihin, jotka monipalvelupistepro- 
jektin kautta pyrkivät parantamaan sekä kustannustehokkuutta että sosiaa- 
li- ja terveyspalvelujen prosesseja Jyväskylässä. Jyväskylän kaupungin palvelu- 
linjauksissa 2013—2016 ja vuoden 2014 talousarviossa linjattiin uudenlaisten 
monipalvelupisteiden muodostamisesta kaupungin alue- ja lähikeskuksiin, 
tavoitteenaan saavuttaa säästöjä erityisesti tilakustannuksissa. Palvelulinjauk- 
sissa todettiin tarve kehittää kaupungin palveluverkkoa vastaamaan tulevia 
muutoksia alueellisessa ja väestöllisessä kehityksessä sekä palvelurakenteissa. 
Monipalvelupisteisiin koostettavien palvelujen sisältö ja rakenne jätettiin mää- 
riteltäväksi alueittain perustuen jo olemassa oleviin palveluihin sekä alue- ja 
lähikeskusten erityispiirteisiin. 

Kuitenkin palvelulinjauksissa ja monipalvelupisteselvityksessä linjattiin, 
että monipalvelupisteisiin keskitetään terveys-, sosiaali-, kirjasto-, nuoriso- ja 
vanhuspalveluja (Palvelulinjaukset 2013—2016; Selvitys monipalvelupisteistä). 
Monipalvelupisteiden sijainti määriteltiin myös Palvelulinjaukset-asiakirjassa: 
monipalvelupisteet tultaisiin sijoittamaan kaupungin omistamiin tiloihin. 

Monipalvelupisteitä koskevat ja palvelulinjaukset-asiakirjassa tehdyt linja- 


ukset määriteltiin tarkemmin Selvitys monipalvelupisteistä -raportissa. Kysei- 

nen raportti muodostui eri palvelusektoreiden toimijoiden yhteistyön tulok- 
sena ja tätä yhteistyötä organisoi Jyväskylän kaupungin Tilapalvelut-yksikkó 
lokakuun 2013 ja toukokuun 2014 välisenä aikana (Palvelulinjaukset 2013- 
2014; Selvitys monipalvelupisteistä). Palveluverkoston kehittämisen lisäksi 
monipalvelupisteitä koskevassa selvityksessä nostettiin esiin tarve kehittää toi- 
mintakäytäntöjä, hyödyntää uutta teknologiaa, sekä vahvistaa eri sektoreilla 
toimivien työntekijöiden yhteistyötä. 

Monipalvelupisteet siis nähtiin uusien palvelumallien käyttöönoton mah- 
dollistajina. Kuntalaisten ja asukkaiden näkökulmasta puolestaan monipal- 
velupisteiden toivottiin mahdollistavan palvelujen saatavuuden paraneminen 
useiden palvelujen keskittyessä samoihin tiloihin. Monipalvelupisteet nähtiin 
myös mahdollisuutena turvata julkisten palvelujen säilyminen kaupungin kes- 
kustan ulkopuolisilla alueilla (Selvitys monipalvelupisteistä). Aikataulullisista 
syistä, sekä alue- ja lähikeskusten erilaisuudesta johtuen tässä tutkimuksessa 
keskityttiin Tikkakosken monipalvelupisteen käynnistämisprosessin tarkas- 


teluun. 


Palvelunäkökulman tarve 


Haastattelujen perusteella palvelunäkökulman puuttuminen monipalvelupis- 
teen kehittämisprosessin aikana oli toimijoiden mielestä ilmeinen. Tämä puu- 
te näkyi esimerkiksi tilankäyttökysymyksen ja tilajärjestelyiden keskeisyyden 
korostumisessa prosessin perusteluna sekä prosessia koskevien päätösten teke- 
misen tavassa. Palvelujen tuottajilla ei ollut mahdollisuutta osallistua päätök- 
sen tekoon. Kaikki haastatellut toimijat myös kuvailivat monipalvelupisteitä 


tilaksi, jonne pääasiassa kaupungin omia palveluja kootaan. 
Mutta sillai, että oli jo päätetty niistä tiloista. Ei ollenkaan lähdetty 


siitä asiakkaasta ja toiminnasta ja palveluista ja tarpeesta |...) meille 
on asetettu tällanen, että teil on nyt ne tilat tossa ja that's it. 


Palvelujen tuottajien näkökulmasta kaupungin johtajien monipalvelupisteitä 
koskevat päätökset tapahtuivat hitaasti ja ne tehtiin säästönäkökulmasta kes- 


kittyen tilaratkaisuihin. Palvelujen tuottajat myös kokivat tämän hitaan pää- 

töksentekoprosessin hankaloittaneen toimintamahdollisuuksia operationaali- 
sella tasolla, kun päätöksiä jouduttiin odottamaan. Tämä johti tilanteeseen, 
jossa konkreettisia päätöksiä ja asukkaiden osallistamista palvelujen kehittä- 
miseen ei pystytty toteuttamaan, koska toimijoilla ei ollut käytettävissä tietoa 
tulevista monipalvelupisteitä koskevista järjestelyistä ja niiden vaikutuksista 
heidän palveluihinsa. Kun perustamispäätökset viimein tulivat, itse prosessi 
toteutettiin kohtuullisen lyhyessä ajassa. 

Vaikka tilajärjestelyillä tavoitellut kustannussäästöt prosessin perustelui- 
na olivatkin ymmärrettävissä myös palvelujen tuottajien ja asukkaiden näkö- 
kulmasta, kritisoivat he sitä tapaa, jolla säästöjä tavoiteltiin. Samoin kritisoi- 
tiin palvelujen näkökulman puuttumista prosessista. Toimijat kokivat, että 
olemassa olleiden palvelujen laatutekijät olisi pitänyt ottaa huomioon, kuten 
myös tarpeet uudistaa ja kehittää palveluja. Sen sijaan, että prosessin aikana 
olisi keskusteltu siitä, mitä muita vaikutuksia monipalvelupisteillä mahdolli- 


sesti voisi olla kustannussäästöjen lisäksi, palvelut vain saatettiin yhteen. 


Jyväskylässähän tätä monipalvelupisteprosessia ruvettiin vetämään 
tilat edellä, mikä on aika omituinen tapa [naurahtaa], mutta halut- 
tiin tilasäästöjä ja ajateltiin, että jos laitetaan nää tilat yhteen niin 
siitä seuraa säästöjä ja sitten vasta ne, vasta sen jälkeen kun ruvettiin 
niitä neliöitä piirtämään niin ruvettiin miettii, että mitäs siel ois tar- 
kotus tehdä niitten neliöitten sisällä. 
Tilanäkökulma toimi paitsi prosessin niin myös palvelujen tuottajien välisen 
yhteistyön lähtökohtana. Yhteiset tilat olivatkin olleet sekä ennen monipal- 
velupisteprosessia että sen aikana palveluja yhdistävä tekijä. Monipalvelupis- 
teprosessissa tilat myös nähtiin sektorijakoisesti. Tämän jaon ei nähty tuke- 
van uudenlaisia tapoja, joilla palvelujen tuottajat olisivat voineet yhteistyötä 
toteuttaa. 


Niin mä luulen, että tää tilaratkasu on ollu se semmonen avain, joka 
on vieny meiät nyt siihen yhteen. 


Tos meidän tulevassa tilassa on tilat ehkä sillä tavalla aika sektioitu, 
että on tietyt tilat tietyille palveluille, et ne ei oo sillä tavalla avarat, 


SOTE-PALVELUT MARKKINOILLA ISI 


Paula Rossi 


että siellä voi olla vaikka neuvola ja kirjasto ihan yhtä tilaa, sillalail- 
la, enemmän. 


Palvelujen tuottajien ja asukkaiden edustajien välisen yhteistyön vahvistu- 
misessa kaupungin Strategia- ja kehittäminen -yksikön roolia korostettiin. 
Kun päätökset Tikkakosken monipalvelupisteen perustamisesta oli saatu, 
toteutettiin suunnitteluvaihe yksikön erityissuunnittelijan vetämien toimija- 
kokousten avulla. Eri palvelujen ja asukkaiden edustajia yhteen koonneet toi- 
mijakokoukset koettiin tärkeänä työskentelytapana ja mahdollisuutena konk- 


reettisesti vaikuttaa yhteisten tilojen kehittämiseen. 


Uusien toimintakäytäntöjen tarve 


Vaikka toimijakokouksia pidettiinkin välttämättömänä työskentelytapana, 
olivat huomiot kokouksista ristiriitaisia. Tarpeellisuuden lisäksi työskente- 
lyssä mukana olleet toimijat korostivat tarvetta suunnitella aidosti yhteisiä 
palveluja. Tällainen uusien yhteistyön tekemisen tapojen tarkastelu puuttui 


keskusteluista kokonaan. 


[...] mikä se on se este, mutta meil ei oo ollu oikeen semmosta yhteen 
kutsuvaa, me ei olla onnistuttu varmaan näissä meidän tapaamisissa 
vielä ruveta vetään sitä siihen asti, että ruvettais yhdessä ideoimaan, 
että mitäs minä voisin antaa sinulle ja ne toimijat keskenään rupeis 
oikeesti pohtimaan. 


Operationaalisten prosessien uudistaminen, vaikkakin mainittuna Selvitys 
monipalvelupisteistä -raportissa, ei edennyt käytäntöön saakka. Toimija- 
kokousten pääasiallinen tarkoitus oli yksittäisten palvelujen esittely ja konk- 


reettisten, sektoreittain ja palveluittain esiin nousseet tarpeet tiloja kohtaan. 
[...] tällä hetkellä on tehty sitä, et jokainen toimija on esitelly sitä 


omaa palveluaan, mutta ei olla oikeen päästy siihen yhteisen tekemi- 
sen keskusteluun. 


Kuitenkin haastatteluissa ilmeni yhteistyön laajentamisen ja kehittämisen 
toiveita. Nämä toiveet näkyivät tarpeena käynnistää prosessi, jossa voitaisiin 


löytää uusia tapoja työskennellä yhdessä hyödyntäen yhteisiä tiloja. 

Just tätä yhdessä tekemistä ja uudenlaista tekemistä sillai, että kun 
sinne nyt tulee niitä, vaikkapa neuvola ja sosiaalipalveluja ja teerve- 
ysasemaa, niin miten nää vois yhdessä tehdä asioita ja saada semmos- 
ta vähän kevyempää mallia kenties kehitettyä. Ja just se, että tehtäs 
asioita erilailla. |...] että just tosiaan, että se ei ois vaan sitä, mikä on 
sen monipalvelupisteen irvikuva, että tehdään asioita niin ku ennen- 
kin, mutta ahtaammissa tiloissa. 


Mut kyllähän se jotenkin kertoo siitä, et okei, että tää sektori, tämä 
sektori, mut entäs se sitten oikeesti se sektorien välinen yhteistyö ja 
muu, niin kyl se toistaseks näyttää hyvin ohuelta. Et siellä ollaan sa- 
man kanton alla, juu, mutta |...) 


Tällaisten uusien yhdessä työskentelyn tapojen ja innovatiivisten palvelujen 
kehittäminen vaatisi koko julkisen organisaation sitoutumista kehittämiseen. 
Haastateltujen toimijoiden näkökulmasta prosessista puuttuivat tavoittee. 
Myöskään selkeää strategista linjausta siitä, miten ja miksi yhteistyötä tulisi 
tehdä, ei ollut tarjolla. Erityisesti rohkeutta kokeilla uusia tapoja tehdä työtä 
ja tarkastella asioita yhdessä asukkaiden kanssa peräänkuulutettiin jokaiselle 


organisaatiotasolle. 


Se et asukkaat kun otettais alusta lähtien ihan siihen suunnitelutyö- 
hön mukaan, niin vois löytyy sellasia yllättäviä toimintatapoja, mitä 
ei oo kerta kaikkiaan ennakoitu, kun katotaan sieltä kaupungin ta- 
vallaan lakisääteisistä tehtävistä käsin [...] Ja toki on siinä varmaan 
myöskin semmosta, että vaatii suurta rohkeutta lähtee avaamaan sitä 
keskustelua oikeesti, koska siinähän antaa ittensä alttiiksi arvostelul- 
le, kaikennäköiselle ryöpytykselle, sille, että huomaa itse, ettei osaak- 
kaan kaikkee, ei tiedäkkään kaikkee. 


Yhteistyöajattelun laajentamisen tarve 


Rohkeus tarttua uusiin, toimijoiden välisiin yhteistyön tekemisen tapoihin 
nähtiin oleellisimpana kehitettävänä asiana julkisen sektorin johtajuudessa. 
Tästä johtuen haastatteluissa nousi esiin tarve muuttaa ja laajentaa merkityk- 


siä, joita yhteistyölle annetaan. Kun yhteistyötä koskevat huomiot nyt pääosin 

keskittyivät julkisen sektorien omien palveluntuottajien välisen yhteistyön 
tarkasteluun tilanteessa, jossa kuitenkin tarpeena olisi ollut kehittää julkisia 
palveluja, oli selvää, että yhteistyön käsitteen laajentamista tarvitaan, jotta in- 
novatiivisten julkisten palvelujen luominen mahdollistuisi. 

Ensinnäkin kaikki toimijat kritisoivat asukkaiden mahdollisuuksia vai- 
kuttaa monipalvelupisteprosessiin. Huolimatta tästä huomiosta, asukkaita sen 
paremmin kuin palvelujen tuottajiakaan ei pyritty osallistamaan päätöksen- 
tekovaiheessa. Asukkaiden osallistuminen keskittyi kaupungin järjestämiin 
asukasiltoihin, jotka pidettiin siinä vaiheessa, kun päätökset monipalvelupis- 
teen perustamisesta oli jo tehty. Haastateltujen mukaan olisi tarvittu erityises- 
ti asukkaiden osallistaminen aikaisemmin prosessiin sekä aitoa mahdollisuut- 


ta kehittää palveluja juuri asukkaiden tarpeista lähtöisin. 


Puute on tässä on ollu [...] En tiedä, miten se voitaisiin tehdä, mutta 
se on semmonen hyvä haaste, ottaa asukkaat mukaan suunnitteluun 
ihan siellä varhaisessa vaiheessa. 


Ne asukkaat ois pitäny ottaa aikasemmin jo mukaan. Mut ku sekin 
on meille vähän sillai uutta, sitä harjotellaan tätä osallisuutta ja näin 
[...] tai meil on vieläkin se tapa, että me kumminkin tehdään aika 
valmista ja sitten me tarjoillaan se sille asiakkaalle tai asukkaalle. 
Että rohkeemmin meiän pitää ruveta niitä siinä ihan alussa, et meillä 
ois tämmöstä tarkotus ruveta tekemään, että katotaanko yhessä, että 
miltä tää vois näyttää. Kyl se meiltä vaatii semmosta uutta ajattelua. 


Kuitenkin toimijoiden välisen dialogin oli huomattu vahvistuneen prosessin 
aikana osoittaen julkisen sektorin halukkuutta tehdä yhteistyötä asukkaiden 
kanssa. 


Kyl mä olen tunnistanu tästä keskustelusta mitä tässä tänäki kevää- 
nä näissä palavereissa on käyty ni sen, että tavallan sit et nyt matkan 
varrella nää virkamiehet esimerkis on oivaltaneet sen, että hei ei asuk- 
kaat olekaan tässä semmonen kapula rattaissa... jarruna kehityksel- 
le.. vaan yhteistyökumppani ja ehkä semmonen boosteri ja oikeesti 
sellanen, joka haluaa tehdä yhteistyötä. 

Osallistumisen ja yhteisten tapahtumien seurauksena olikin huomattavissa, 
että prosessille annetut merkitykset olivat jo muuttuneet. Palvelujen tuottajat 
olivat huomanneet asukkaiden asenteiden muutoksen pessimistisestä enem- 


män optimistisiksi tulevia palveluja koskevan tiedon lisäännyttyä. 


Ja aina kun tietoa siirtyy, se vähentää tätä, kun et tiedä niin alat 
kuvittelemaan asioitten olevan huonommin kuin ne todellisuudessa 
onkaan. Toisaalta tämä tilanne on muuttunut parempaan suuntaan 
siitä, mitä se ensin oli koskien terveyspalveluita, esimerkiks, ja se on 
hyvä asia. 
Kuitenkin kaupungin työntekijät pysyivät edelleen roolissaan, tiedon antaji- 
na, palvelujen yhteiskehittäjien sijaan. Yhteinen kehittäminen olisi voinut tar- 
jota mahdollisuuksia uusien, asukkaiden tarpeista lähtevien ideoiden syntymi- 
selle ja asukkaiden monipalvelupisteprosessia kohtaan kokeman vastustuksen 
vähentämiselle. Yhteenvetona voidaankin sanoa, että taitoja tehdä yhteistyötä 
asukkaiden kanssa käytännön tasolla yhä opeteltiin. 

Toisekseen, erityisesti markkinoiden luomisen näkökulmasta, yhteistyö 
julkisen ja yksityisen sektorin välillä nähtiin ainoastaan yhteisten, julkisomis- 
teisten tilojen käytön tarjoamisena. Tämä yksityisen sektorin kanssa tehtävän 
yhteistyön strategisen linjauksen puute vahvistettiin Selvitys monipalvelupis- 
teistä -raportissa, jonka mukaan kaupungin omistamien tilojen käytön tulisi 
olla mahdollisimman tehokasta, ja että tämä tehokkuus mahdollistuu vähen- 
tämällä julkisten palvelujen käyttämää tilaa. Yksityisen sektorin palvelun tar- 


joajat nähtiin pelkästään tämän vapautuneen tilan potentiaalisina käyttäjinä. 


Meillä saattais olla tyhjää tilaa siellä, se vois olla perusteltua saada 
yksityisiä toimijoita ja organisaatioita sinne. Ja suunnittelussa |...) 
Tikkakoskella on meidän mukana olleet asukkaiden edustajat mutta 
ei niinkään yksityisiä yrityksiä, me ei olla osattu saada niitä mukaan 
eikä me olla vielä keksitty, että miten se vois toimia. 


Vaikka julkisten sektorin palvelun tuottajat näkivät yksityisen sektorin kanssa 
tehtävän yhteistyön mahdollisuudet, ei yksityinen sektori ollut virkamiesten 
näkökulmasta potentiaalinen yhteistyökumppani. 

[...] jos mietittäis se, että ulkonen palveluntuottaja, jos niinku aattelin 
tossakin joku jalkahoitaja tulis noihin tiloihin, niin se olis ihan var- 
maan tervettä |...) niin se ehkä varmaan on vielä, että me ollaan niin 
jäykkä, julkinen organisaatio on kuitenkin vielä sen verran jäykkä, 
että me ei osata nähdä sitä, että mikä hyöty me kuitenkin voitais saa- 
ha ihan niinku kustannustehokkudenkin näkökulmasta siitä, että osa 
siit meijän toiminnasta ulkoistetaan. 


Kaupungilla ei nähty olevan myöskään työntekijöitä, halukkuutta tai käytän- 
töjä, joiden avulla yhteistyötä yksityisen sektorin kanssa voitaisiin toteuttaa 


monipalvelupisteprosessissa. 


Kyllä siinä voisi olla monia mahdollisuuksia jos aktiivisesti pidettäis 
niitä yllä... siellä on selkeitä rakoja, missä nää yritykset vois astua mu- 
kaan tekemään meidän kanssa, mutta meillä ei oo... kukaan ei tee 
sitä. 
Kuitenkin kaupungin terveyspalvelut muodostivat poikkeuksen yksityisen 
sektorin kanssa tehtävän yhteistyön suhteen. Koska kaupunki ei ollut onnis- 
tunut rekrytoimaan lääkäreitä Tikkakosken terveysasemalle, täytyi poliitik- 
kojen tunnistaa uusia tapoja tuottaa julkisia palveluja. Ratkaisuksi muodostui 
terveyspalvelujen ulkoistaminen yksityiselle yritykselle. 

Yleisesti ottaen prosessissa mukana olleet palvelujen tuottajat lähestyivät 
yksityisen sektorin mukaan ottamista yhteistyöhön strategisen lähestymi- 
sen sijaan kokeellisesti. Haastateltavat totesivat, että uusiin yhteisiin tiloihin 
muuttamisen ja yhdessä toimimaan oppimisen jälkeen on mahdollista löytää 
uusia yhteistyókumppaneita ja tapoja tehdä työtä. Asukkaiden näkökulmasta 
se, kuka palvelut tuottaa, ei ollut merkityksellistä ja asukkaiden edustajat vai- 
kuttivatkin olevan avoimempia yhteistyöhön yksityisen sektorin kanssa sekä 
löytämään sen tarjoamia mahdollisuuksia muuttaa toimintakäytäntöjä. 

Tulosten yhteenvetona voidaan todeta kahden keskenään ristiriitaisen ins- 
titutionaalisen logiikan olemassaolo Tikkakosken monipalvelupisteen käyn- 
nistämisprosessin toimijoilla: kaupungin kustannusperusteinen logiikka ja 
palveluun keskittyvä asukkaiden ja julkisten palveluntuottajien logiikka. Pal- 


velunäkökulman, uusien toimintakäytäntöjen ja yhteistyöajattelun laajenta- 

misen tarpeet, kuten aiemmin kuvattuna tässä tulokset-luvussa, nousevat esiin 


näiden ristiriitaisten logiikoiden kohtaamisen kompleksisuudesta. 


Johtopäätökset 

Monipalvelupisteiden käynnistämisprosessia tutkittiin tässä artikkelissa kes- 
kittymällä mukana olleiden toimijoiden kokemuksiin ja käytäntöihin heidän 
pyrkiessään selviytymään kahden ristiriitaisen toimintalogiikan aikaansaa- 
masta kompleksisuudesta. Tapaustutkimus korosti useiden institutionaalisten 
logiikoiden, niiden välisten suhteiden, sekä suhteiden tarjoaminen muutok- 
sen mahdollisuuksien tarkastelutapaa (Blomgren & Waks 2015; Greenwood 
ym. 2010; Thornton & Ocasio 2008). Tutkimuksen aineiston analysoinnis- 
sa oli tunnistettavissa kaksi toisistaan eroavaa institutionaalista logiikkaa. 
Ensimmäinen, kaupungin kustannusperusteinen ja tilajärjestelyihin keskitty- 
vä logiikka ilmeni strategisella tasolla. Tämä logiikka oli konfliktissa toisen, 
julkisten palveluntuottajien ja asukkaiden palvelulähtöisen, operationaalisella 
tasolla ilmenneen logiikan kanssa. 

Julkisen organisaation johtajilla on asemastaan johtuen mahdollisuus 
toimia joko toimintakäytäntöjen sekä niiden taustalla vaikuttavien institu- 
tionaalisten logiikoiden kehittymisen estäjinä tai mahdollistajina (Lawrence, 
Leca & Zilber 2013; Smets & Jarzabkowski 2013). Kuten käytännöt osoittivat, 
johtajuus kaupungin strategisella tasolla näytti toteutuvan kaupungin insti- 
tutionaalisen logiikan mukaisesti ollen myös johdonmukainen strategisten 
linjausten ja valintojen kanssa. Tulosten perusteella vaikuttikin siltä, että 
julkisten palveluntuottajien toimintalogiikka oli lähempänä asukkaiden toi- 
mintalogiikkaa. Kuitenkin palveluntuottajien mahdollisuudet muuttaa käy- 
täntöjään asukkaiden tarpeita tukeviksi oli rajoittunut heidän omassa orga- 
nisaatiossaan vallitsevana olleen kustannusperusteisen logiikan seurauksena. 

Julkisten palveluntuottajien ja asukkaiden logiikat olivat lähentyneet 
toisiaan yhdistymiseen saakka prosessin aikana, erityisesti yhteisten toimija- 
kokousten seurauksena. Tätä yhdistymistä kuvattiin muun muassa ilmauk- 


silla "tuntemaan oppiminen” ja ”yhteisen kielen löytyminen”. Kuitenkin val- 

litseva kaupungin logiikka sailyi ristiriitaisena (Smets & Jarzabkowski 2013). 
Kysymys kuuluukin — onko todella mahdollista kehittää uusia työn tekemisen 
tapoja ja innovatiivisia julkisia palveluja, mikäli johtajuus, toteutuneena vallit- 
sevan logiikan kautta, ei tue tätä kehitystä? 

Smetsin ja Jarzabkowskin (2013) suhteissa tapahtuvan institutionaalisen 
työn ja kompleksisuuden mallin mukaisesti voidaan todeta, että monipalvelu- 
pisteiden käynnistämisprosessi Tikkakoskella ei ollut vaiheessa, jossa löydet- 
tyjen, keskenään konfliktissa olleiden logiikoiden välinen suhde olisi voinut 
rakentua vastakkaisesta yhteensopivaksi. Arjen työssä eri logiikoiden tarjoa- 
mat ristiriitaiset työn tekemisen tavat kuitenkin ovat sitä vaikeampia ylläpi- 
tää, mitä tiiviimmin logiikoiden mukaisesti toimivat ihmiset joutuvat koh- 
taamaan toisensa. Näiden kohtaamisen kautta logiikoilla on mahdollisuus 
integroitua ja tuottaa uusia tapoja tehdä työtä ja tuottaa julkisia palveluja 
(Smets & Jarzabkowski 2013). 

Institutionaalisten logiikoiden uudelleenrakentuminen kohti yhteen- 
sopivuutta voi ilmetä tilanteessa, jossa nykyiset käytännöt eivät enää ole riit- 
täviä työstä selviytymiseen. Analyysin perusteella voidaankin todeta julkisten 
organisaatioiden kohtaamien taloudellisten vaikeuksien toimivan kriisinä, 
joka nostaa esiin tarpeen uudistaa julkisia palveluja ja niiden markkinoita 
koko organisaation tasolla. Tarve antaa terveyspalvelujen tuottaminen yk- 
sityiselle organisaatiolle Tikkakoskella toimi esimerkkinä tilanteessa, jossa 
uusien palveluntuottamistapojen löytäminen oli välttämätöntä. Smetsin ja 
Jarzabkowskin (2013) mukaisesti kyseessä oli työ-tason kriisi, jonka ratkaisu 
vaati uuden toimintatavan löytämisen. 

Voidaan kuitenkin todeta, että niin kauan kuin vallitseva logiikka, jonka 
mukaisesti johtajuus ja toimijoiden käyttäytyminen tapahtuvat, säilyy risti- 
riitaisena, uusien toimintakäytäntöjen ilmeneminen ei ole todennäköistä tai 
vähintäänkin niiden muotoutuminen vie aikaa ja jää sattumanvaraiseksi. Ylei- 
sesti ottaen monipalvelupisteprosessin tapaustutkimus osoitti, että Jyväskylän 
kaupungissa johtajuus ei ollut vielä tilanteessa, jossa olisi aktiivisesti pyritty 
lähestymään ja yhdistämään konfliktissa olevia toimintalogiikoita palvelujen 


uusien organisoimis- ja tuottamistapojen löytämiseksi. 

Johdanto ja artikkelin tavoitteet 

Suomalainen keskustelu hyvinvointipalvelujen järjestämisestä on lisääntynyt 
ja monipuolistunut merkittävästi. Keskustelua ei enää käydä vain juridisesta 
näkökulmasta tai siitä, tuottavatko palvelut julkinen vai yksityinen sektori. 
Diskurssista voidaan löytää muun muassa sote-uudistuksen, asiakaslähtöisyy- 
den ja vaikuttavuuden, verkostojen, osallistamisen, osaamisen, innovaatioiden 
ja kumppanuuden näkökulmia (ks. mm. Hakari 2013; Junnila & Fredriksson 
2012; Jäppinen 2011; Kuhmonen ym. 2013; Lith 2014; Lundström 2011; Pauni 
2011; Saarelainen & Virtanen 2010; STM & VM zorsa; Tynkkynen 2013). 
Vähemmälle on kuitenkin jäänyt keskustelu palvelujen järjestämisen johtami- 
sesta. 

Ulkoisia palvelujen tuottajia hyödynnetään suomalaisissa kunnissa varsin 
laajasti osana palvelutuotantoa. Usein palvelujen hankinta liitetään tilaaja- 
tuottaja-asetelmaan, vaikka palveluja hankitaan laajasti myös perinteisessä toi- 
mialakohtaisen hierarkian mallissa. Palvelujen hankinnasta ja järjestämisestä 
onkin tullut kunnille ydintoimintaa ja keskeisistä palvelujen tilaamiseen osal- 
listuvista ammattilaisista jo lähes oma professionsa (Glasby 2012). Kuitenkin 
palvelujen hankintatavat ja organisaatioiden toimintatavat palveluja hankit- 
taessa vaihtelevat varsin laajasti eikä yhtä oikeata toimintatapaa voida tarkasti 
määrittää (vrt. Pauni 2011). 

Verovaroin rahoitettaviin julkisiin palveluihin liittyy vahvasti poliittinen 
tarveharkinta, jolloin laeilla ja muilla normeilla säädellään sekä palvelujen 


tuottamista että niiden käyttämistä. Palvelujen ja hankintaprosessin määrit- 

tely on ratkaisevaa myös lopullisen palvelun ja sen tuottamisen näkökulmasta, 
sillä kilpailutetut palveluntuottajat lähtökohtaisesti tuottavat vain niitä suo- 
ritteita ja palveluja, joita niiltä on tilattu. Normituksen ja tilaajan määrittele- 
mät tarpeet sekä kilpailutusprosessin aikana tapahtuvat neuvottelut ovat mer- 
kittävämpiä palvelujen muotoutumisessa kuin palveluja saavien asiakkaiden 
palvelutilanteessa esiintyvät tarpeet ja toiveet (Stenvall & Airaksinen 2009). 
Palvelujen hankinta ja sopimusmenettelyt myös muuttuvat hankinnan elin- 
kaaren eri vaiheissa. Usein palveluja ensimmäisen kerran hankittaessa huomio 
painottuu loppusuoritteen hintaan, kun puolestaan hinnoittelun erottelevuu- 
den vähentyessä alkavat laatu ja vaikuttavuustekijät korostua (Stenvall & Ran- 
nisto 2011). 

Kuntien hyvinvointipalvelujen hankinnoista suurin osa tehdään suorite- 
perusteisesti. Tämä tarkoittaa, että kunta hankkii palveluja tai suoritteita, 
jotka sen palveluista vastaava tilaaja määrittelee palvelukuvauksineen ja laatu- 
kriteereineen ennen palvelujen hankkimista. Olennaista palvelujen hankin- 
nan onnistumiselle on tilaajan kyky ennalta määritellä palvelutarve ja var- 
mistaa prosessi, johon hankittava ja sovitettava palvelu istutetaan. Tämä on 
kohtuullisen helppoa esimerkiksi rakennusprojekteissa, joissa piirustuksista 
voi päätellä yksittäisten toimintojen ja suoritteiden sisällön. Hyvinvointi- 
palveluja tilattaessa asiakkaiden palvelutarpeet vaihtelevat ja muun muassa 
siksi suoriteperusteiseen hankintaan onkin viime aikoina kohdistettu merkit- 
tävää kritiikkiä. Suoriteperusteinen hankinta myös tietyllä tavalla standardoi 
hinnan, jolloin palveluja tarjoavan ammattilaisen oma harkinta ja mahdolli- 
suus luoviin ratkaisuihin vähenevät. Kritiikkiä suoriteperusteista hankintaa 
kohtaan esitetäänkin sekä palveluja tuottavien ammattilaisten että asiakkai- 
den suunnasta (vrt. Stenvall & Rannisto 2011; Rannisto & Tienhaara 2011). 

Kritiikin seurauksena on alettu keskustella siitä, millä muulla tavoin 
olisi mahdollista järjestää palveluja ja toteuttaa hankintoja. Yksi lähesty- 
mistapa on ns. tulosperusteinen palvelujen järjestäminen (outcomes-based 
commissioning). Siinä hankinnan kohde määrittyy tavoiteltavien tulosten 
kautta, jolloin tuottajille jää enemmän vapautta määritellä palvelut ja toimen- 


piteet, joilla tulokseen päästään. Tuloksiin eli tavoitteisiin pääsemistä mittaa- 

maan asetetaan mittarit. Tilaaja voi tehdä sopimuksen useamman tuottajan 
kanssa tulokseen pääsemiseksi, jolloin tilaaja neuvottelee jokaisen tuottajan 
kanssa, miltä osin kukin tuottaja pystyy vastaamaan tulokseen pääsemises- 
tä. Tulosperusteiseen hankintaan voidaan liittää myös tuottajalle palveluis- 
ta maksaminen vasta silloin, kun tulokseen tai osatavoitteeseen on päästy 
(payment by results), tai muita sopimukseen liittyviä mekanismeja, jotka tuke- 
vat tulosperusteisuutta sopimuskauden aikana. Tulosperusteisen hankinnan 
arviointiperusteena ja onnistumisen mittarina käytetään erityisesti asiakkaille 
tuotettavaa hyötyä ja vaikuttavuutta. 

Laajemmin asiaa tarkasteltaessa voidaan havaita, että suoriteperusteisessa ja 
tulosperusteisessa hankinnassa ja niiden hyödyntämisessä on laajempi teoreet- 
tinen его. Suoriteperusteinen hankinta toteuttaa arvolähtökohdiltaan vahvaa 
johtajuutta ja tuotannon tehokkuutta korostavaa New Public Management 
-ajattelua (NPM), kun puolestaan tulosperusteisuutta ja vaikuttavuutta pai- 
nottavat hankinnan muodot perustuvat New Public Governance -ajattelulle 
(NPG). NPG-ajattelussa tarkastellaan pelkkien tuotosten ja suoritteiden li- 
säksi palveluja tuottavaa verkostoa ja palvelulla saavutettavaa asiakasvaikutus- 
ta ja tulosta (vrt. Tirronen ym. 2014). 

Artikkelissa määritellään tulosperusteisen hankinnan käsitettä ja selvi- 
tetään, miten tulosperusteista hankintaa sovelletaan hyvinvointipalvelujen 
järjestämiseen Suomessa. Tutkimuskysymykseksi muodostuu: miten tulos- 
perusteista hankintaa sovelletaan hyvinvointipalvelujen hankinnassa Suomessa. 
Tulosperusteinen hankinta nähdään strategisen tason hankintana ja mahdol- 
lisena vastauksena palvelujen järjestämiseen ja sen johtamiseen vaikuttavasti. 

Kiinnostuksen kohteena ovat myös tulosperusteinen palvelujen järjestämi- 
nen johtamis- ja osaamiskysymyksenä sekä tulosperusteisen hankinnan yhteys 
innovaatioihin. Tutkittavaa ilmiötä, tulosperusteista hankintaa Suomessa, 
tarkastellaan analysoimalla vuonna 2015 ja vuoden 2016 tammi-maaliskuussa 
käynnissä olleita julkisia hankintoja. Kirjoituksen aineisto koostuu alan teo- 
reettisesta ja käytännönläheisestä tutkimuksesta sekä viranomaisaineistosta. 
Empiirinen aineisto on koottu hankintojen sähköisestä ilmoituskanavasta 
HILMAsta (www.hankintailmoitukset.fi). 

Hankinta rajataan tässä artikkelissa koskemaan pelkästään toimintaa, 
jolla julkinen hankintayksikkö hankkii palveluja ulkoisilta palveluntuotta- 
jilta kilpailuttaen tai muulla tavoin. Julkisen toimijan sisäistä hankintaa ei 
tarkastella, koska se ei ole samalla tavalla kilpailulainsäädännön alainen kuin 
ulkoinen hankinta. Lisäksi palvelusetelillä järjestettävät palvelut rajataan tar- 
kastelun ulkopuolelle. Tarkastelun kohteena ovat erityisesti kuntien järjestä- 
mät hyvinvointipalvelut, joiksi ymmärretään tässä kirjoituksessa sosiaali- ja 
terveyspalvelujen lisäksi kulttuuri- ja vapaa-aikapalvelut, koulutuspalvelut, 


varhaiskasvatuksen palvelut ja työllisyyspalvelut. 


Teoreettinen viitekehys ja keskeiset käsitteet 


Hankinta ja hankinnan prosessi 


Hankinta on toimintaa, jonka puitteissa valmistellaan ja toteutetaan jonkin 
palvelukokonaisuuden tai tuotteen ostaminen tilaajan tai toisen toimijan 
käyttöön. Käytännössä hankintaa suoritetaan julkisten hankintayksiköiden 
omana toimintana, hankkimista varten perustettujen yhteistoimintaelinten 
avulla (nk. hankintarenkaat) tai hyödyntämällä hankintakonsultteja eli niin 
kutsuttuja brokereita hankinnan toteuttamisessa. Tällöin konsultti kilpailut- 
taa saadun tehtäväkokonaisuuden hankintayksikön toimeksiannosta. Brokerit 
voivat olla yksittäisiä konsultteja tai varta vasten rooliin perustettuja organi- 
saatioita, kuten Tampereen Kotitori. 

Perinteisen hankintayksikön tehtäväkenttä pitää sisällään muun muassa 
seuraavia tehtäviä (Junnila & Fredriksson 2012, 21): 

1) palvelutarpeen määrittelyn 
) tilaamisen omalta tuotannolta 
3) ulkoisten palveluntuottajien kilpailuttamisen ja sopimisen 
) sopimusseurantaan liittyvät tehtävät 


5) eri tuottajien välisen yhteistyön organisoinnin. 

Palvelujen järjestämisessä voidaan erottaa yksilötaso, operationaalinen taso 
ja strateginen taso. Epäselvää on, mitä palveluja tulisi järjestää milläkin ta- 
solla. Tiedämme sangen vähän vielä strategisen hankinnan vaikutuksista 
verrattuna perinteisempiin tapoihin järjestää palveluja. (Glasby 2012, 248.) 
Hankintayksiköstä käytetään usein myös termiä tilaaja. Palvelujen järjestämi- 
nen voidaan nähdä hankintaa laajempana käsitteenä. Lithin (2014) mukaan 
hankintayksiköllä on kykyä määritellä ratkaistava ongelma, mutta ei välttä- 
mättä sen ratkaisua, koska hankintayksiköllä ei ole tarkkaa käsitystä kaikista 
mahdollisista markkinoilla olemassa olevista tai kehittyvistä ratkaisuista (Lith 
2014, 84). Käsitteellä hankinta tarkoitetaan usein julkisia hankintoja eli orga- 
nisaation ulkopuolelta tehtäviä hankintoja. Hankinnan käsite ei pidä sisällään 
oletusta suoriteperusteisuudesta tai tulosperusteisuudesta. 

Euroopan unionin kilpailulainsäädännöllä on ollut keskeinen vaikutus 
suomalaiseen hankintalainsäädäntöön erityisesti 2000-luvun alusta alkaen. 
Sosiaali- ja terveyspalvelujen sisällyttäminen hankintalainsäädännön piiriin 
on ollut kansallinen ratkaisu. (Junnila ym. 2012, 9.) EU-hankintadirektiive- 
jä on vuoden 2014 alussa uudistettu, ja uuden kansallisen hankintalain on 
tarkoitus tulla voimaan vuoden 2016 aikana. EU-kynnysarvot muuttuivat 
1.1.2016 alkaen. 

Suomessa 1.6.2007 voimaan tulleen hankintalain (laki julkisista hankin- 
noista 30.3.2007/348) mukaan hankintayksiköitä ovat hankintoja tekevät 
kuntien ja kuntayhtymien viranomaiset, valtion viranomaiset, evankelisluteri- 
lainen kirkko ja ortodoksinen kirkko sekä julkisoikeudelliset laitokset, kuten 
kunnalliset liikelaitokset, ja lisäksi mikä tahansa hankinnan tekijä silloin, kun 
se on saanut hankinnan tekemistä varten tukea yli puolet hankinnan arvosta 
edellä mainitulta hankintayksiköltä. Hankintalakia on muutettu ja uudistet- 


tu useita kertoja, viimeksi 8.4.2016. 

Taulukko 1. Ulkoisen hankinnan prosessi vaiheittain keskittyen 
kilpailutukseen (mukaillen Lundström 2011, 44 ja 110). 


Hankintaprosessin eri vaiheet 

Hankinnan suunnittelu ja markkinoiden kartoitus 
Hankintailmoituksen julkaiseminen 
Tarjouspyynnön ja liitteiden laatiminen 
Tarjouspyynnön julkaisu 

Tarjousten vastaanottaminen 

Tarjoajien soveltuvuuden ja tarjousten tarjouspyynnönmukaisuuden tarkastaminen 
Tarjousten vertailu 

Hankintapäätöksen tekeminen 

Sopimuksen tekeminen 

Mahdollinen muutoksenhaku 


Sopimuksenaikainen yhteistyö ja sopimusseuranta 


Tulosperusteinen hankinta 


Tulosperusteisessa palvelujen järjestämisessä ollaan organisaation kannalta 
strategisella tasolla. Puhuttaessa kuntien hankintastrategioista kysymys on 
usein siitä, mitkä ovat organisaation tarpeet tulevaisuudessa ja mitä palveluja 
aiotaan tuottaa itse, mitä kuntien yhteistyönä ja mitä ostaa ulkoisilta palve- 
luntuottajilta. Hankintastrategiasta palveluntuottajat voivat omalta osaltaan 
saada tietoa palvelujen järjestämisen suunnitelmista, painotuksista sekä palve- 
lujen hankintatavoista. 

Tarkasteltaessa tulosperusteista hankintaa, on havaittavissa kaksi eri- 
laista lähestymistapaa. Yksi lähestymistapa on Isossa-Britanniassa kehitetty 
outcomes-based-malli (outcome(s)-based model). Toinen lähestymistapa on 
arvoverkkoajatteluun perustuva ns. porterilainen toimintamalli (ks. mm. 
Porter 2009). Tarkastelemme tätä hankintayksiköiden "lihestymistapojen" 
kehitystä osana muutosta, jossa julkisessa hallinnossa on siirrytty yhä voimak- 
kaammin ns. julkisesta johtamisesta (New Public Management, NPM) kohti 
uutta julkista hallintaa (New Public Governance, NPG). (Ks. Tirronen ym. 

2014.) Uuden julkisen hallinnan (NPG) viitekehyksessä voidaan erottaa kol- 
me eri asioita korostavaa kehityssuuntaa — ensiksi verkostojen hallinta, toisena 
kuntalaisten ja kansalaisten osallistuminen sekä demokraattinen päätöksen- 
teko ja kolmantena palvelujen asiakaslähtöisyys ja yhteistuotanto. Kehitys- 
suunnat seuraavat ajallisesti toisiaan. (Hakari 2013, 5-6.) Näitä kaikkia kol- 
mea suuntausta voidaan tunnistaa tulosperusteisessa hankinnassa. 

Tulosperusteinen palvelujen hankinta voidaan siten nähdä osana uutta jul- 
kista hallintaa (New Public Governance) ja sitä voidaan toteuttaa sekä oman 
tuotannon että ulkoisten palveluntuottajien sopimusohjauksessa. Tulos- 
perusteisuus hankinnoissa muuttaa tilaajan ja tuottajan suhteita antamalla 
tuottajille vapautta toteutukseen ja oman toimintansa kehittämiseen. Tulok- 
sia tarkastellaan palveluja käyttävän asiakkaan näkökulmasta, jolloin tällaiset 
hankinnat edellyttävät usein palveluntuottajien konsortioita, palvelujen inte- 
groimista tai alihankintaa. (Hakari 2013, 66 ja 77.) 

Tulosperusteinen hankinta on käsitteenä monitulkintainen. Tulosperus- 
teinen hankinta (outcomes-based commissioning) ymmärretään kirjoitukses- 
sa ensisijaisesti hankinnaksi, jossa hankinnan kohde määrittyy tavoiteltavien 
tulosten kautta. Aikaisemmin tästä näkökulmasta asiaa on lähestytty pää- 
mies-agenttiteorian avulla, jossa palveluja agentilta tilaava päämies on kiinnos- 
tunut lähinnä vain haluttavasta lopputuloksesta (Baxter ym. 2008). Kuitenkin 
palvelutuotannossa myös prosessi on usein merkittävä asiakkaan saaman lop- 
putuloksen ja päämiehen tavoitteleman vaikutuksen kannalta, ja siksi pää- 
mies-agenttiteoria on tulosperusteisen hankinnan näkökulmasta liian rajau- 
tunut näkökulma. Tulosperusteisen hankinnan tutkimusta on Suomessa vielä 
melko vähän tehtynä ja sen voidaan katsoa olevan tutkimuskentässä uudehko 
suuntaus. 

Tulosperusteiselle hankinnalle läheisiksi käsitteiksi eli reunakäsitteiksi ym- 
märretään arvoperusteinen hankinta, vaikuttavat hankinnat ja innovatiiviset 
hankinnat. Tulosperusteisesta tai arvoperusteisesta palvelujen järjestämisestä 
tai hankinnasta artikkeleita ja kirjallisuutta suomeksi löytyy vielä toistaiseksi 
hyvin niukalti, mikä asettaa omat haasteensa käsitteen määrittelylle. Suomen 


kielellä vaikuttavat hankinnat tai hankintojen vaikuttavuus ja innovatiiviset 


SOTE-PALVELUT MARKKINOILLA 169 


Anniina Tirronen & Pasi-Heikki Rannisto 


hankinnat ovat käytetympiä käsitteitä. Sen sijaan englanninkielisiä terme- 
jä tulosperusteisella hankinnalla on useita (outcome-based commissioning, 
outcome-based procurement/outcomes-based commissioning, outcomes-based 
procurement/outcome based commissioning, outcome based procurement) sa- 
moin kuin arvoperusteisella hankinnalla (value-based purchasing, value-based 
procurement/values-based purchasing, values-based procurement/value based 
purchasing, value based procurement). (Tirronen ym. 2014.) Tassa kirjoituk- 
sessä tulosperusteisesta hankinnasta käytetään englanninkielista termiä out- 
comes-based commissioning. 

Tulosperusteisuus näkyy Suomessa esimerkiksi hankinnoissa sovellet- 
tavina bonus-sanktiomalleina ja palvelutasosopimuksina, joissa asetetaan 
mitattavat palvelutasot ja tavoiteltavat tulokset, joita tavoitellaan ja joihin 
palveluntuottajan on päästävä. Tulosperusteisen hankinnan soveltaminen ei 
edellytä, että koko palveluhankinta olisi tulosperusteinen, vaan hankinta voi 
pitää sisällään yhden tai useamman tulosperusteisen hankinnan elementin. 
Huomionarvoista on myös se, että kilpailutus on vain pienehkö osa palvelu- 
jen järjestämisen prosessia. Lisäksi suurin osa hyvinvointipalveluista Suomessa 
järjestetään omana tuotantona. Tulosperusteisuutta sovellettaessa palvelujen 
järjestämiseen tulisi myös kilpailutus tehdä tulosperusteisesti, mikäli palvelut 
päätetään kilpailuttaa. 

Mitattavien tavoitteiden asettaminen palvelujen järjestämiseen 
(commissioning) ja hankinnan (procurement) prosesseihin ei välttämättä 
ole helppoa, eikä siitä ole vielä pitkällistä kokemusta. Edistyneimpiä alueita 
tulosperusteisessa palvelujen järjestämisessä on työllisyysohjelmien saralta, 
joissa tarjoajia on pyydetty toimittamaan määriteltyjä tuloksia, kuten saatuja 
ja pidettyjä työpaikkoja tietyllä aikajaksolla. Tarjoajille on annettu vapautta 
määritellä keinot työpaikkojen saavuttamiseksi. (Willis & Bovaird 2012, 151.) 
Tulosperusteisessa palvelujen järjestämisessä tulosten määrittämisen lisäksi 
keskeistä on palvelutarpeen arviointi (needs assessment). Valitettavasti se, mitä 
palveluja tuotetaan, ei välttämättä pohjaudu palvelutarpeeseen (Marshall & 
Hothersall 2012, 43). 


170 Past-HEIKKI RANNISTO & PIIA TIENHAARA (TOIM.) 


Tulosperusteinen hankinta Suomessa 


Tulosperusteisen palvelujen järjestämisen sykli 


Tulosperusteisessa palvelujen hankinnassa sopimus painottaa tuotoksia, laa- 
tua ja tuloksia ja vähintään osa sopimuksen hinnasta sekä mahdolliset jatko- 
hankinnat voidaan sitoa palveluntuottajan saavutuksiin (ks. Martin 1999). 
Tulosperusteinen lähestymistapa hyvinvointipalvelujen hankintaan keskittyy 
muutokseen, joka palvelujen tuloksena tapahtuu. Tavoiteltu muutos voi olla 
vaikkapa palvelujen käyttäjien parempi hyvinvointi tai ikäihmisten toiminta- 
kyvyn alenemisen ennaltaehkäisy. Keskitytään palvelusta johtuviin vaikutuk- 
siin ja tuloksiin — ei siihen, miten palvelu toimii tai mistä eri toiminnoista se 
koostuu. Tämä lähestymistapa muuttaa jossain määrin hankinnan prosessia. 
Tulosperusteisen hankinnan prosessi on usein suoriteperusteisen hankinnan 
prosessia työläämpi ja prosessina pitempikestoinen. Tuloksellisuus terminä 
pitää sisällään organisaation laadullisten pyrkimysten lisäksi myös tavoitteen 
saada parempaa vastinetta rahoille. 

Hermeneuttisen kehän tapaan tulosperusteinen palvelujen järjestäminen 
etenee vaiheittain, joissa kussakin tapahtuu oppimista ja seuraavaan vaihee- 
seen valmistautumista. Erityisesti hyödynnettäessä neuvottelumenettelyä osa- 
na tulosperusteista hankintaa yhtäläisyys hermeneuttisen kehän ajatukseen on 
ilmeinen. Hermeneuttisen kehän ajatusta soveltaen jokainen hankinnan vaihe 
tuottaa oppimista ja valmistautumista seuraavalle vaiheelle. (Vrt. Gummesson 
1991.) Joskus myös oppimisen seurauksena kehitetään edelleen aikaisemmin 
päätettyjä asioita. Prosessina tai pikemminkin syklinä tulosperusteinen palve- 
lujen järjestäminen lähtee liikkeelle tarpeiden määrittelystä (ks. kuvio 1). Kui- 
tenkin esimerkiksi Willis ja Bovaird (2012, 150) kuvaavat tulosperusteisen pal- 
velujen järjestämisen syklissään ensimmäiseksi vaiheeksi tulosten määrittelyn. 

Tarpeiden pohjalta edetään tulosten asettamiseen. Tämän jälkeen kartoi- 
tetaan markkinoita, jolloin saatetaan havaita joitain tarpeita määrittelyjen 
muuttamiselle joko täydentävään tai karsivaan suuntaan. Seuraavassa vaihees- 
sa suunnitellaan hankinnan strategia, määritellään käytettävissä olevat panok- 
set ja hankinnan mahdolliset muut reunaehdot sekä sovitetaan tältä pohjalta 
yhteen asetetut tulokset eli tavoitteet sekä palvelut. Tätä seuraa hankintatavan 


valinta ja palvelujen kilpailuttaminen, mikäli kyseessä on julkinen hankinta. 

Kuvio 1. Tulosperusteisen palvelujen järjestämisen 
sykli (synteesi useista eri sykleistä). 


Tulosperusteisessa hankinnassa neuvottelumenettelyt ovat tyypillisiä ja vuo- 
rovaikutus palveluntuottajien kanssa on merkittävässä asemassa. Jos hankin- 
tatavaksi valitaan kilpailutus käyttäen siinä neuvottelumenettelyä, saatetaan 
hankinnan aikana muun muassa tarjouspyynnön kriteerejä, tavoitteita ja han- 
kittavan palvelun sisältöjä kehittää yhdessä kilpailuun osallistuvien tarjoajien 
ja hankinnan suorittavan toimijan kesken. Joko osana kilpailutusprosessia tai 
hankinnan muissa vaiheissa olennaista on myös yhteissuunnittelu asukkaiden 
ja eri yhteisöjen ja mahdollisesti muiden viranomaisten kanssa. Hankintapää- 
töksen pohjalta solmitaan sopimus tai sopimukset palvelujen tuottamisesta, 
mikäli valittavia palveluntuottajia on useita, ja käynnistetään palvelu. Palvelu- 
jen käyttöönottoa kuvataan harvoin hankinnan sykleissä omana vaiheenaan, 
vaikka se edellyttää yleensä toimenpiteitä myös hankkivalta organisaatiolta. 
Sopimuskaudella sopimusta seurataan ja hankittujen palvelujen vaikutuksia ja 
tavoitteisiin pääsemistä sekä palvelujen tuotantotapaa arvioidaan. Palveluista 

kerätään palautetta ja koko hankintaa analysoidaan eri näkökulmista. Palve- 
lujen järjestämisen prosessia arvioidaan myös oppimisen kannalta, jolloin val- 
mistaudutaan tulevaisuudessa eteen tuleviin hankintoihin. Hermeneuttinen 
kehä alkaa näin alusta uudessa tulosperusteisessa hankinnassa. 

Mittaaminen, arviointi ja kumppanuus ovat keskeisessä asemassa läpi koko 
palvelujen järjestämisen prosessin. Yhteissuunnittelun lisäksi pyritään yhteis- 
tuotantoon tuottajien, asiakkaiden ja heidän läheistensä ja eri yhteisöjen kans- 
sa. (Vrt. esimerkiksi Slay & Penny 2014, 18.) Hankinnassa tulisi huomioida 
myös se, että palvelun tuottajalla tulee olla mahdollisuus joustavasti muuttaa, 
korjata tai parantaa palveluprosessejaan tavoiteltavan tuloksen mahdollistami- 
seksi asiakkaan tarpeen tai olosuhteiden muuttuessa. 

Tulosperusteinen palvelujen järjestäminen ei sinällään edellytä kilpailu- 
tusta, mutta kuvion 1 synteesissä tulosperusteisen palvelujen järjestämisen 
sykleistä on kilpailutus mukana. Artikkelin keskittyessä julkisiin hankin- 
toihin, on kilpailutus normaali käytäntö hankittaessa ulkoisesti tuotettuja 
palveluja. Hankinnan sykli muistuttaa oppimisen sykliä ja etenee jatkuvasti 
oppien hermeneuttisen kehän tavoin (Gummesson 1991). Grounded theory 
eroaa hermeneuttisesta kehästä esimerkiksi siinä, että hermeneuttisen kehän 
menetelmä lähtee esiymmärryksestä ja jatkuvasta kehittymisestä. Hermeneut- 
tinen kehä jatkuvasti oppivana ja uudistuvana oppimisen ja tutkimisen me- 
netelmänä mahdollistaa myös tutkimusasetelman ja aineiston keräämisen ja 
täydentämisen sekä jatkuvan tutkimuksen aikaisen kehittymisen, kun puoles- 
taan grounded theory (mm. Glaser 1992; Strauss & Gorbin 1990) tarkastelee 
tutkimusasetelmassa valittua ja kerättyä aineistoa ja etsii aineistosta teemoja 


mahdollisimman vapaana aikaisemmista ennakkokäsityksistä. 


Tulosperusteinen hankinta uusien ratkaisujen mahdollistajana 


Suomessa on käyty paljon keskustelua innovatiivisista hankinnoista julkisten 
hankintojen yhteydessä. Innovatiivisilla hankinnoilla tarkoitetaan menettely- 
jä, joilla pyritään kehittämään ja parantamaan hankinnan kohdetta eli han- 


kittavaa palvelua jokaisen hankinnan yhteydessä. (Pauni 2011, 74.) Lith (2014) 

on huolissaan julkisten hankintojen osalta siitä, että niissä painotetaan ole- 
massa olevaa osaamista, hintaa ja hinnoitteluperusteita eikä niinkään uusien 
toimintatapojen kehittämistä ja soveltamista. Julkisissa hankinnoissa asiakas- 
lähtöisyydellä, palveluhalulla, joustavuudella ja paikallisen toimintaympäris- 
tön tuntemuksella ei tällä hetkellä ole suurta painoarvoa. Uusien menetelmien 
kehittäminen ja kokeilu ovat keskeisiä julkisen sektorin ja tarjoajien toimin- 
nan kehitykselle — ja innovatiiviset hankinnat on yksi väline tähän kehitys- 
työhön. (Lith 2014, 83.) 

Palvelujen määrittely kunnan tarjouspyynnöissä voidaan nähdä ahtaaksi 
kehykseksi palveluinnovaatioiden kehittämiselle (Valkama 2004, 334). Tulos- 
perusteisessa hankinnassa tämä ongelma on pyritty ratkaisemaan siten, että 
palveluja ei välttämättä määritellä tarjouspyynnössä, vaan tarjouspyynnössä 
määritellään tavoiteltavat tulokset. Tarjoajat ja palvelujen käyttäjät pohtivat ja 
suunnittelevat yhdessä hankintayksikön kanssa, millä keinoin tuloksiin pääs- 
tään. Tulosperusteisen hankinnan voidaan ajatella mahdollistavan tätä kautta 
innovaatiot. 

Palveluntuottajilta voidaan edellyttää parempaa tehokkuutta, uudistumis- 
kykyä ja joustavuutta vastata erilaistuviin palvelutarpeisiin, jos niille annetaan 
enemmän vapautta päättää toimeenpanosta. Tällöin kontrolli kohdistuu en- 
sisijaisesti toiminnan aikaansaannoksiin ja vaikutuksiin. (Junnila ym. 2012, 
76.) Tulosperusteisen hankinnan voidaan ajatella mahdollistavan uusia rat- 
kaisuja, sillä siinä hankintayksikkö määrittelee hankinnan kohdetta tulosten 
kautta antaen enemmän vapautta tarjoajille ja palvelujen käyttäjille vaikuttaa 
palvelujen sisältöihin. 

Julkisesta hankinnasta on tulossa keskeinen elementti Euroopan unionin 
innovaatiopolitiikassa (Rolfstam 2009, 350). Suomessa uusien innovaatioiden 
edistäminen julkisten hankintojen tavoitteissa on vielä ollut vähäistä. Kehit- 
tymishaasteena voidaan nähdä kumppanuus- ja hankintaosaaminen sekä kyky 
johtaa hankintoja visioiden ja tavoitteiden kautta. Usein innovatiivisten han- 
kintojen taustalla on hyvä vuoropuhelu tuottajien ja asiakkaiden kanssa. Eri 
osapuolten välinen ymmärrys on tärkeää, kun ollaan luomassa uutta. (TEM 


2012, 12—13.) Innovatiivista hankintaa ja samalla tulosperusteista hankintaa 

katalysoivat muun muassa kansalliset rahoitusinstrumentit, kuten Tekesin 
Huippuostajat-ohjelma. 

Innovaatiokeskustelussa ovat nousseet esiin myös avoimuus, asiakkaiden 
roolin painottuminen ja verkostojen kasvava merkitys. Avaamalla julkisten 
hankintojen kehittämistä käyttäjille tai kuluttajille paranevat mahdollisuudet 
palveluinnovaatioiden syntymiseen merkittävästi. Kunnilla on paitsi perin- 
teisempi innovaatiotoiminnan mahdollistajan rooli, myös soveltajan ja käyt- 
täjän rooli julkisten hankintojen ja palveluinnovaatioiden kautta, sekä lisäksi 
kehittäjän rooli kunnan toimiessa osana innovaatioympäristöjä. Uudet roolit 
innostavat kuntia innovatiivisiin julkisiin hankintoihin ja etsimään yhdessä 
yritysten, järjestöjen ja palvelujen käyttäjien kanssa tuoreita toimintamalleja 
palvelujen tuottamiseen avoimen innovaatiotoiminnan avulla. Palvelujen jär- 
jestämisessä sopimukset ja erilaiset yhteistyöjärjestelyt lisääntyvät, ja kunnat 
muuttuvat verkostokunniksi. (Jäppinen 2011.) Ymmärrys julkisten hankin- 
tojen roolista innovaatioiden edistäjänä on vahvistunut viime vuosina, mikä 
näkyy esimerkiksi EU-tason ja kansallisen tason erilaisten innovatiivisten 


hankintojen rahoitusinstrumenttien lisääntymisenä. 


Tulosperusteisen hankinnan vaikutuksia johtamiseen ja osaamiseen 


Palvelujen järjestämisen ja hankinnan prosessin johtamiselle ja organisoinnil- 
le tulosperusteisuus asettaa haasteita. Mikäli tulosperusteista hankintaa tavoi- 
tellaan sovellettavan sekä ulkoa että omalta tuotannolta hankittaviin palve- 
luihin, vaatii se organisaatiolta jonkinasteista tilaaja-tuottaja-toimintatapaa. 
Tuotanto-organisaatio voidaan tosin organisoida arvoperusteisesti ja palvelu- 
jen tuottamista johtaa arvoperusteisesti ilman tilaajaa samassa organisaatios- 
sa. Suomesta Terveystalo on mukana kehittämässä arvoperusteisen sairaalan 
(value-based hospital) toimintamallia (ks. Hansson ym. 2014). 

Palvelujen järjestämisessä onnistuminen on erittäin merkityksellistä, ja 
odotukset palvelujen järjestämistä kohtaan ovat myös Suomessa suuret. Or- 
ganisaatiokulttuuri ja johtaminen eivät kuntakentällä kuitenkaan näyttäisi 


riittävästi tukevan strategista palvelujen hankintaa. Hankintaprosessissa on- 

nistuminen on riippuvainen pitkälti ostavasta organisaatiosta eli tilaajasta 
(Lonsdale 2012, 105). Sovellettaessa monituottajamallia ja verkostomaista 
toimintatapaa korostuvat toiminnan yhdessä kehittämisen tärkeys ja sään- 
nöllinen yhteistyö palvelujen järjestämisessä. Palveluja järjestävän tahon tulisi 
mahdollistaa oman tuotannon ja ulkoisten palveluntuottajien välinen yhteis- 
työ osana kokonaisuuden johtamista. Toimivat palvelut ja hoitoketjut edellyt- 
tävät tiedonvaihtoa ja yhteistyötä monituottajamallin eri tasoilla. (Junnila & 
Fredriksson 2012, 19—20.) 

Ilona Lundström (2011, 190) on väitöskirjassaan arvioinut, että poliit- 
tinen ohjaus palveluhankinnoissa on kohdistunut liiaksi hankintojen yksi- 
tyiskohtiin, ei palveluhankintojen ohjaamiseen ja strategisiin kysymyksiin. 
Tulosperusteisessa hankinnassa tavoitteet ulotetaan koskemaan hankintaa. 
Hankinnan tavoitteet voidaan jaotella 1) strategisiksi tavoitteiksi, kuten ul- 
koistamiseen liittyvät tavoitteet 2) hankintaan liittyviksi eli yksittäiselle han- 
kinnalle asetettaviksi tavoitteiksi 3) hankinnan sisäisiksi eli tuotekohtaisiksi 
tavoitteiksi (Junnila ym. 2012, 124—125). Avoimella, verkostoja hyödyntävällä 
toimintatavalla monet hankintaprosessin karikot ovat väistettävissä. Kump- 
panuudet korostuvat ja ”hallinnan verkostojen” rooli painottuu. (Lundström 
2011, 195 ja 197.) Tulosperusteinen hankinta edellyttää uudenlaista hankin- 
taosaamista ja myös erilaisten hankintatapojen ja -käytäntöjen kokeilemista. 

Suomalainen sosiaali- ja terveydenhuollon johtaminen on pohjautunut hy- 
vin pitkälle tuotanto- ja talouslähtöiseen ajatteluun. Palvelujen järjestämisen 
sekä tuotannon tuloksellisuuteen ja vaikuttavuuteen liittyviä mittareita on 
vielä syytä kehittää. (Stenvall & Virtanen 2012, 35.) 

Jotta palvelujen järjestämisen johtamisessa voitaisiin tehdä muutoksia, 
esimerkiksi soveltaakseen kattavammin tulosperusteista hankintaa, on joh- 
tamisen lisäksi tunnistettava ja tunnustettava organisaatiokulttuurin vaiku- 
tus. Organisaatiokulttuuriteorian mukaan organisaatio on avoin systeemi ja 
monella tavalla riippuvainen ympäristöstään. Organisaation menestys riippuu 
paljolti sen vuorovaikutuksesta toimintaympäristönsä kanssa ja siitä, miten or- 
ganisaatio hyödyntää ulkopuolelta tulevat mahdollisuudet. Organisaatiokult- 


tuuriteoria tuo näkyväksi asioita, kuten totuttuja tapoja ja uskomuksia, joihin 

organisaatiossa kannattaa kiinnittää huomiota muutoksessa, jotta organisaa- 


tiokulttuuria voitaisiin hallita. (Ks. esim. Virtanen & Stenvall 2014, 71—73.) 


Kunnat hankkijoina ja tulosperusteisen hankinnan soveltajina 


Suomessa palvelujen järjestäminen ja hankinta ovat murroksessa. Hankinto- 
jen merkitys ei pelkästään palvelujen järjestämisen tapana, vaan myös kuntien, 
kuntayhtymien ja muun julkisen sektorin strategioiden toteuttajina on tun- 
nistettu, ja sitä kautta hankintoihin ja laajemmin palvelujen järjestämiseen 
halutaan tavoitteellisuutta. Hankinnoilla nähdään olevan myös roolia innova- 
tiivisuuden ja elinkeinopolitiikan edistäjänä. Palveluja pyritään järjestämään 
tarvelähtöisesti ja asiakasvaikuttavasti. 

Kunnan perustehtävänä on palvelujen järjestäminen kuntalaisille. Palvelut 
tuotetaan joko itse, yhteistoiminnassa muiden kuntien kanssa tai hankkimalla 
palveluja muilta, ulkopuolisilta tuottajilta, kuten yrityksiltä tai yhdistyksiltä. 
Hallitus ohjaa monin tavoin kuntien toimintaa, mutta Suomessa ja muissa 
Pohjoismaissa ratkaisut palvelutuotannosta tehdään viime kädessä kunnissa 
(Hyvärinen & Lith 2008, 28). Samoin kunnissa tehdään myös ratkaisut sii- 
tä, millä tavoin palveluja hankitaan. Julkisten hankintojen arvo Suomessa 
vuositasolla on HILMAssa vuonna 2014 julkaistujen hankintailmoitusten 
perusteella noin 32 miljardia euroa. Hankinnat painottuvat palveluhankin- 
toihin. (HILMA 2015.) Sosiaali- ja terveyspalvelujen järjestämistä koskevan 
uudistuksen, niin kutsutun sote-uudistuksen, myötä sosiaali- ja terveyspalve- 
lujen järjestämisvastuun on suunniteltu siirtyvän nykyisiä kuntia suuremmille 
yksiköille. 

Keskeinen ero palvelujen järjestämisessä ja palvelutuotannon ohjaamises- 
sa on sopimusohjauksen ja hierarkkisen toimintatavan välillä. Palvelujen ul- 
koisen hankinnan voidaan katsoa kuuluvan organisaation toimintamallista 
riippumatta sopimusohjauksen piiriin. Sopimusohjauksen toimintatavat ja 
kilpailuttamisen yhteydessä määritellyt tekijät ratkaisevat osaltaan palvelujen 
hankintaan liittyvät prosessit ja tavoitteet eli sen, millainen painoarvo laite- 


taan hinnalle, palvelujen laadulle, palvelun tuottamiseen liittyville tekijöille, 

loppusuoritteille tai palveluista seuraaville vaikutuksille (vrt. Stenvall & Ran- 
nisto 2011). 

Noin 20 %:ssa suomalaisista kunnista sovelletaan tilaaja-tuottaja-toimin- 
tatapaa sekä kunnan sisäisen että ulkoisen palvelutuotannon hallinnon järjes- 
tämisen periaatteena. Molemmissa tapauksissa eriytetään tilaaja ja tuottajat 
toisistaan perustamalla erillinen tilaajatoimi ja toimintaa ohjataan sopimuk- 
sin. Erona on, että ulkoisilta tuottajilta hankittaessa palvelujen tilaamista oh- 
jaa hankintalainsäädäntö, joka ei koske sisäistä tilaaja-tuottaja-toimintatapaa. 
Omalta palvelutuotannolta palveluja tilataan sopimuksin ilman kilpailutusta. 
(Junnila ym. 2012, 7.) Useampi kunta on tosin päättänyt luopua sisäisestä ti- 
laaja—tuottaja-mallista. Kolmas vaihtoehto on palvelujen järjestäminen palve- 
lusetelillä. Suomessa palvelusetelituottajina voivat toimia vain yksityiset palve- 
luntuottajat. Henkilökohtaista budjettia on Suomessa jonkin verran pilotoitu. 

Tilaaja-tuottaja-toimintatavassa tilaajan tehtävänkuvaan kuuluu palve- 
lutarpeen määrittely, kilpailuttaminen ja hankinta, sopiminen ja valvonta. 
Junnilan ja Fredrikssonin (2012) mukaan ei ole tutkimuksellista näyttöä siitä, 
että kunnan sisäinen tilaaja-tuottaja-toimintatapa olisi kuntien perinteistä 
tulosohjausta parempi tai huonompi toimintatapa. Sosiaali- ja terveyspalveluja 
kunnat hankkivat kuntalaiselle eli kolmannelle osapuolelle, jonka vaikutus- 
mahdollisuudet palveluun saattavat olla vähäiset. Palvelujen järjestämisen kes- 
kiössä tulee olla kuntalaisten palvelutarpeet. (Junnila & Fredriksson 2012, 5, 
7 ja 17-18.) Jaon tilaajaan ja tuottajaan on tarkoitus parantaa palvelujen tulok- 
sellisuutta, mutta mallin soveltaminen ei ole tuloksellisuuden tae. Sopimuk- 
sellisuus muodostaa ikään kuin toiminnanohjauksen viitekehyksen, mutta tu- 
loksellisuus edellyttää myös tavoitteellista johtamiskulttuuria. Saarelaisen ja 
Virtasen (2010) mukaan sopimusohjaus on uuden julkisen johtamisen (NPM) 
opin mukaista, ja siinä toiminta pohjautuu sopimuksellisuuteen ja kumppa- 
nuuteen tilaajan ja tuottajan välillä. Sopimuksellisuudella pyritään julkisen 
sektorin parempaan tuloksellisuuteen. (Saarelainen & Virtanen 2010, 135—136 
ja 142.) 

Kunnilla hankintayksikköinä ja yksityisillä palveluntuottajilla on erilaisia 


käsityksiä kumppanuudesta ja yhteistyöstä. Kunnat näkevät useammin yksi- 

tyiset palveluntuottajat kumppaneina kuin toisinpäin. Säännölliset kunnan ja 
yksityisten tuottajien tapaamiset ja sopimusseurantaneuvottelut sekä alustan 
muodostaminen palvelujen yhteiselle kehittämiselle voivat luoda edellytyksiä 
paremmalle kumppanuudelle. (Tynkkynen 2013, 100 ja 105.) 

Osa kunnista toteuttaa ulkoiset hankinnat kunkin yksikön omana työ- 
nä, osalla on keskitetty hankintatoimi ja osa hankinnoista tehdään kuntien 
yhteishankintoina. Hankinnan kohde määrittelee hankintaprosessia. (Kuh- 
monen ym. 2013, 5.) Palveluja hankitaan usein erilaisten suoritteiden, kuten 
käyntien, paikkojen tai vuorokausien, perusteella. Kunnan hankkijat määrit- 
televät palvelut, jotka hankitaan, palvelukuvauksineen, laatukriteereineen ja 
volyymeineen. Kuntien palvelustrategioissa tai vastaavissa palvelujen järjestä- 
mistä ohjaavissa strategisen tason asiakirjoissa määritellään tavallisesti omalta 
tuotannolta ja ulkoisilta tuottajilta hankittavat palvelut. Samoin strategioissa 
asetetaan palvelujen järjestämiselle tavoitteita, esimerkiksi vanhuspalveluissa 
kotona asumisen tukeminen ja pitkäaikaisen laitoshoidon vähentäminen. Ti- 
laaja-tuottaja-mallissa tilaaja voi asettaa myös omalta tuotannolta palveluja 
tilatessaan hankinnalle tavoitteita, jotka johdetaan strategiasta. Tavoitteita 
voidaan asettaa myös palvelu- tai tuotekohtaisesti. Tulosperusteista hankintaa 
voidaan soveltaa sekä julkisen sektorin ulkoisissa että sisäisissä hankinnoissa. 

Tuomas Kuhmonen ym. (2013) tutkivat kuntien hankintoja elinvoiman 
johtamisen välineenä ja löysivät elinvoimajohtamista palvelevista kuntien han- 
kintatoimista seuraavia ominaispiirteitä: 

1) hankinnat perustuvat ennakoituun tarpeeseen ja pitkäjänteiseen strate- 

giseen suunnitteluun 

2) oman tuotannon asema selvitetään osana hankintojen suunnittelua 

3) hankintaprosessissa tavoitellaan kustannustehokkuutta tai vaikuttavaa 


hankintaa, mikä pitää sisällään kannusteet ja seurannan. 


Kustannustehokkuuteen tähtäävät hankinnat ovat perushankintoja ja vai- 
kuttavuuteen pyrkivät kehittäviä palveluhankintoja. (Kuhmonen ym. 2013, 
26-27.) ”Kuntalaisen paras ja asiakaslähtöisyyden kehittäminen ovat vahvasti 
esillä kuntien palvelustrategioiden yleisenä tavoitteena.” Tämä ei kuitenkaan 


ole vielä näkynyt käytännön toimissa juurikaan. (Junnila & Fredriksson 2012, 

16.) Strateginen hankinta ja tulosperusteinen hankinta sen välineenä voidaan 
yhdistää myös organisaation omia tavoitteita ylemmäs, kuten kansallisen ta- 


son tavoitteisiin. 


Aineisto ja menetelmät 


Aineisto koostuu alan teoreettisesta ja käytännönläheisestä tutkimuksesta 
sekä viranomaisaineistosta. Empiiristä aineistoa kirjoituksen toteuttamisek- 
si on haettu julkisten hankintojen sähköinen ilmoituskanava HILMAsta 


(www.hankintailmoitukset.fi). 


Taulukko 2. Kuntien ja kuntayhtymien ulkoiset palveluhankinnat 
Suomessa vuosina 2004—2014 (SVT 2016). 


2004 2005 2006 2007 2008 2009 2010 2011 2012 2013 2014 


mrd. € mrd.€ тає mrd.€ mrd.€ mrd.€ mrd.€ mrd.€ mrd.€ mrd.€ mrd.€ 
4,6 4,9 5,3 5,8 6,6 7,3 8,0 8,8 9,3 9,8 9,9 


Julkisten hankintojen HILMA-ilmoitusjärjestelmässä julkaistiin vuonna 
2014 varsinaisia hankintailmoituksia yhteensä 18 064 kappaletta. Eniten il- 
moituksia tehtiin palvelujen hankinnasta, yhteensä 8 025 kappaletta. Kunnat 
ja kuntayhtymät ovat hankintayksiköistä suurin ilmoittajaryhmä, ja ne ilmoit- 
tivat hankinnasta vuonna 2014 yhteensä 9 271 kertaa. Valtion viranomaiset ja 
liikelaitokset ilmoittivat hankinnasta 1 881 kertaa vuonna 2014 ja muut han- 
kintayksiköt tekivät yhteensä 6 912 ilmoitusta. (HILMA 2015.) Suurimman 
osan palveluista kunnat ja kuntayhtymät tuottavat kuitenkin edelleen itse. 

Tietokannasta haettiin julkisia hankintoja aikarajauksilla 1.1.2015— 
31.12.2015 ja 1.1.2016—31.3.2016 seuraavilla CPV'-koodeilla: 

e 85000000-9, sosiaali- ja terveyspalvelut 

e 98000000-3, muut yhteisöön liittyvät yhteiskunnalliset ja henkilökoh- 

taiset palvelut 


' CPV (Common Procurement Vocabulary) on EU:n komission hyväksymä hankinta- 


sanaston luokittelujärjestelmä. 

e 92000000-1, virkistys-, kulttuuri- ja urheilupalvelut 
e 80000000-4, yleissivistävän ja ammatillisen koulutuksen palvelut 


e 79600000-o, työhönottopalvelut. 


Julkisten hankintojen ilmoituksia löytyi vuoden 2015 osalta näillä rajauksilla 
yhteensä 140 ilmoitusta, jotka jakautuivat CPV-luokittain seuraavasti: 
• 85000000-9, sosiaali- ja terveyspalvelut, 92 kpl 
e 98000000-5, muut yhteisöön liittyvät yhteiskunnalliset ja henkilökoh- 
taiset palvelut, 23 kpl 
e 92000000-1, virkistys-, kulttuuri- ja urheilupalvelut, 7 kpl 
• 80000000-4, yleissivistävän ja ammatillisen koulutuksen palvelut, 13 
kpl 
e 79600000-0, työhönottopalvelut, 5 kpl. 


Julkisten hankintojen ilmoituksia löytyi aikarajauksen 1.1.2016—31.3.2016 
osalta yhteensä 225 ilmoitusta, jotka jakautuivat CPV-luokittain seuraavasti: 
e 85000000-9, sosiaali- ja terveyspalvelut, 117 kpl 
e 98000000-5, muut yhteisöön liittyvät yhteiskunnalliset ja henkilokoh- 
taiset palvelut, 17 kpl 
• 92000000-1, virkistys-, kulttuuri- ja urheilupalvelut, 8 kpl 
e 80000000-4, yleissivistävän ja ammatillisen koulutuksen palvelut, 75 
kpl 
e 79600000-o, työhönottopalvelut, 8 kpl. 


Osa ilmoituksista koski samaa hankintaa kyseessä olevan julkisen hankinnan 
eri vaiheissa. Haut kohdistuivat hankintailmoituksiin, joihin oli mahdollisuus 
osallistua eli määräaikaa oli vielä jäljellä. Ennakkoilmoitukset ovat voimassa 
12 kuukautta julkaisupäivästä lukien, suorahankintaa koskevat ilmoitukset 
kuusi kuukautta ja jälki-ilmoitukset kolme kuukautta.? 

Haut tehtiin HILMA-tietokannasta vuoden 2015 ilmoitusten osalta 
10.2.2016 ja vuoden 2016 ilmoitusten osalta 24.4.2016 ja sosiaali- ja terveys- 


palvelujen osalta 27.4.2016. Suurimmassa osassa valittuja hankintailmoituksia 


2 HILMA-tietokannan hakuohje https://www.hankintailmoitukset.fi/fi/docs/ 
hakuohje/. 

hankintayksikkönä oli kunta tai kuntayhtymä. Aineistossa korostuivat vuo- 
den 2015 osalta ennakkoilmoitukset hakuajankohdasta johtuen ja ennakkoil- 
moitusten pisimmän voimassaoloajan vuoksi. 

Aineiston analyysi on toteutettu teoriaohjaavasti. Aikaisemman teorian ja 
käsitteistön pohjalta on koottu teoria- ja käsitepohjainen analyysirunko sisäl- 
lönanalyysiä varten. Aineiston analysoinnissa hyödynnettiin sisällönanalyysia, 
jota ohjasi tutkimuksen viitekehys ja analyysia varten koottu analyysirunko. 
(Tuomi & Sarajärvi 2009, 113—118.) Hankintailmoitukset, joita oli yhteensä 
365 kappaletta, käytiin läpi ja niistä valittiin vuoden 2015 osalta 11 kappaletta 
ja aikavälin 1.1.2016—31.3.2016 osalta 17 kappaletta tarkempaan tarkasteluun. 
Valinta toteutettiin relevanssin perusteella, eli tarkastellen hankintailmoituk- 
sista löytyviä tulosperusteisuuteen viittaavia termejä ja ilmoitusten vastaamis- 
ta tutkimuksen viitekehykseen. Muutamassa hankintailmoituksessa mainit- 
tiin myös suoraan tulosperusteisuus. 

Tämän jälkeen aineisto ryhmiteltiin poimittujen pelkistettyjen ilmausten 
pohjalta analyysirungon mukaisiin luokkiin. Analyysirunkoa täydennettiin 
analyysin edetessä kolmella uudella alaluokalla ja luokkia myös yhdisteltiin. 
Yläluokat (4 kpl) muotoutuivat analyysin aikana verrattuna alkuperäiseen 
analyysirunkoon. Tutkimusote oli kuvaileva ja ymmärtävä. (Tuomi & Sarajär- 
vi 2009, 113—118.) Aineistoa analysointiin sisällönanalyysin avulla ja peilattiin 
luotua analyysirunkoa vasten. Analyysin tuloksena saatiin kuvaus niistä tulos- 
perusteisen hankinnan elementeistä, joita hyvinvointipalvelujen hankinnassa 


Suomessa sovellettiin määriteltynä ajanjaksona. 


Tulosperusteisen hankinnan tunnusmerkkejä 


HILMA-tietokannasta kootun aineiston analysoinnin perusteella voidaan 
suomalaisessa hyvinvointipalvelujen hankinnassa havaita seuraavia tulospe- 


rusteisen hankinnan tunnusmerkkejä (taulukko 3). 

Taulukko 3. Tulosperusteisen hankinnan tunnusmerkkejä. 


Koko hankintaan liittyvät elementit 


1) Hankinnassa panoksien ja prosessien sijaan tuotosten, laadun ja tulosten painotus 
2) Tavoitteellisuus ja tulosorientoituneisuus 

3) Pyrkimys suoriteperusteisesta hankinnasta vaikuttavuusperusteiseen hankintaan 
4) Kehittämisorientoituneisuus ja pyrkimys innovatiiviseen hankintaan 


Sopimuskauteen liittyvät elementit 


1) Tavoitetasosopimukset (service level agreements) 

2) Pitkäjänteisyys hankinnoissa, mikä ilmenee yleensä pitkinä sopimuskausina 

3) Lisä- tai jatkohankintojen kytkeminen palveluntuottajan palvelukykyyn ja saavutuksiin 
4) Bonus-sanktiomallit, jotka tosin voivat olla kytköksissä suoritteisiin 

5) Selkeästi määritellyt tavoitteet ja aikajänteet 

6) Tuotosten, laadun ja tulosten seurantaan ja mittaamiseen panostus 

7) Maksettavan hinnan perustuminen kokonaan tai osittain tuloksiin 


Asiakkaaseen ja toimintaympäristöön liittyvät elementit 


1) Markkinoiden kartoitus 

2) Sosiaalisten kriteerien käyttö 

3) Hankinnan pohjaksi palvelutarpeiden määrittely 

4) Arvon luominen asiakkaalle ja ympäröivälle yhteisölle 

5) Hankittavan palvelun muuntautuminen muuttuviin tarpeisiin 


Kumppanuuteen liittyvät elementit 


1) Avoimuus, vuorovaikutuksen korostuminen ja neuvottelut 

2) Pyrkimys kumppanuuteen ja allianssimallin soveltaminen 

3) Palveluntuottajien ja asiakkaiden tai kokemusasiantuntijoiden sekä kuntalaisten osallis- 
taminen hankintaan 

4) Monituottajuus ja yhteistyö kolmannen sektorin kanssa 


Nämä edellä olevassa taulukossa neljään yläluokkaan — koko hankintaan liit- 
tyvät elementit, sopimuskauteen liittyvät elementit, asiakkaaseen ja toimin- 
taympäristöön liittyvät elementit ja kumppanuuteen liittyvät elementit — jae- 
tut 20 alaluokkaa ovat aineiston perusteella havaitsemiamme tulosperusteisen 
hankinnan soveltamisen tunnusmerkkejä järjestettäessä hyvinvointipalveluja 
Suomessa. Monissa hankinnoissa on mukana tulosperusteisuuden elementte- 
jä, mutta läpikäymiämme hankintoja ei kauttaaltaan voi kutsua tulosperus- 


teisiksi. Suurin osa aineistoon kuuluvista hankinnoista oli suoriteperusteisia. 

Analyysin tuloksena voidaankin todeta, että alle 10 prosentissa aineiston han- 
kintailmoituksista oli havaittavissa tulosperusteisuutta. 

Useimmin esiintyviä piirteitä olivat kehittämisorientoituneisuus ja pyr- 
kimys innovatiiviseen hankintaan, monituottajuus ja yhteistyö kolmannen 
sektorin kanssa, avoimuus, vuorovaikutuksen korostuminen ja neuvottelut, 
tavoitteellisuus ja tulosorientoituneisuus, palveluntuottajien ja asiakkaiden 
— yleensä palveluntuottajien — osallistaminen hankintaan, arvon luominen 
asiakkaalle ja ympäröivälle yhteisölle sekä markkinoiden kartoitus. Myös 
bonus-sanktiomalleja esiintyi usein, mutta mallit olivat osassa hankintoja 
kytköksissä tulosten sijaan suoritteisiin. Harvimmin esiintyviä piirteitä ai- 
neistossa olivat tavoitetasosopimukset, pitkäjänteisyys hankinnoissa, lisä- ja 
jatkohankintojen (optiot ja optiokaudet) kytkeminen palveluntuottajan on- 
nistumiseen ja sosiaalisten kriteerien käyttö. Käytettyinä hankintamenettelyi- 
nä korostuivat neuvottelumenettelyt. Tulosperusteiseen hankintaan näyttää 
kytkeytyvän Suomessakin tiiviisti yhdessä kehittäminen ja pyrkimys innova- 
tiivisiin hankintoihin. Palvelumuotoilua ja yhteistuotantoa sovelletaan kunti- 
en hankinnoissa aikaisempaa enemmän. 

Tulosperusteisen hankinnan soveltaminen siirtää määrittelyvaltaa pal- 
velujen järjestäjiltä tuottajille ja asiakkaille. Tämä edellyttää muutosta han- 
kintakäytännöissä sekä hankkijoiden osaamisessa ja asenteissa, mikä tekee 
tulosperusteisen hankinnan soveltamisesta johtamis- ja osaamiskysymyksen. 
Tulosperusteisen hankinnan onnistumisen mittarina käytettävä palveluja 
käyttäville asiakkaille tuotettava lisäarvo — tai pikemminkin sen tavoittelu 
– näkyi aineistossa hyvin. Lisäksi arvoa halutaan luoda myös ympäröivälle 
yhteisölle tai laajemminkin, mikä näkyi muun muassa sosiaalisten kriteerien 
käyttönä. Näyttää siltä, että hankkijat ovat oivaltaneet ja oivaltamassa, että 
vuorovaikutus ja tavoitteellisuus ovat avaimia palvelujen järjestämisessä on- 
nistumiseen. Aineistosta nousi myös selkeästi tuottajien palkitsemiseen liit- 
tyviä erilaisia elementtejä. Tulosperusteisessa palvelujen järjestämisessä aivan 
keskeinen palvelutarpeiden määrittely näkyi aineistossa oletettua heikommin, 


mutta se saattoi johtua aineiston luonteesta. 

Johtopäätökset ja keskustelua 


Tulosperusteisuus palvelujen järjestämisessä nähdään tässä kirjoituksessa osa- 
na uutta julkista hallintaa (New Public Governance), jossa korostuvat asia- 
kaslähtöisyys, verkostot, vuorovaikutteisuus ja yhteistuotanto. Yhteys New 
Public Managementiin löytyy tulosorientoituneisuuden kautta, mutta muu- 
toin yhtymäkohtia on vähemmän NPM:n ja tulosperusteisen hankinnan vä- 
lillä. Tulosperusteisen hankinnan onnistumisen mittarina käytetään erityises- 
ti asiakkaille tuotettavaa hyötyä ja vaikuttavuutta. 

Palvelujen järjestäminen tulosperusteisesti muuttaa hankkivan yksikön, 
palveluntarjoajien ja palvelujen käyttäjien rooleja, mikä vaatii vielä opettelua 
ja totuttelua. Määrittelyvaltaa siirtyy hankkivalta taholta palveluntuottajille 
ja asiakkaille. Hankintaprosesseista tulee myös aikaisempaa työläämpiä ja ne 
vievät siten myös todennäköisesti aiempaa enemmän aikaa ja ovat siten pro- 
sesseina pitempiä. Tulosperusteinen hankinta voidaan nähdä innovatiivisena 
hankintana ja se soveltuu erityisesti palvelujen hankintaan, jolla tavoitellaan 
uusia ratkaisuja ja lisäarvoa paitsi palvelujen käyttäjälle myös hankkivalle orga- 
nisaatiolle sekä mahdollisesti myös ympäröivälle yhteisölle. Tulosperusteisel- 
la hankinnalla voidaan tavoitella myös laajempaa vaikuttavuutta esimerkiksi 
käyttämällä hankinnassa sosiaalisia kriteerejä. Hankkijoilta edellytetään uu- 
denlaista hankintaosaamista ja innovatiivisten hankintatapojen käyttöä, tuot- 
tajilta innovatiivisuutta ja sitoutumista pitkään hankintaprosessiin. Uudet 
tavat edellyttävät myös rohkeutta kokeilla ja ottaa riskejä. Tulosperusteinen 
hankinta haastaa palvelujen järjestämisen johtamista. Kuten kaikessa palve- 
lujen järjestämisessä, kaikkein merkittävintä on palvelutoiminta sopimuskau- 
della. Muuttuko se todella tulosperusteisen hankinnan myötä? Muutos edel- 
lyttää muutoksen ja verkostojen johtamista. 

Mahdollisesti tulevaisuudessa tulosperusteisen palvelujen järjestämisen 
lähestymistavalla on soveltamisarvoa sosiaali- ja terveyspalvelujen järjestämi- 
sessä ns. sote-uudistuksen myötä, jossa tarkoitus on jalkauttaa valtakunnan 
tason strategisia tavoitteita koko Suomen sote-palvelujen järjestämiseen ja 


tuotantoon. Tosin näyttää siltä, ettei maakunnilla ole läheskään siinä määrin 

liikkumavapautta järjestää palveluja kuin nyt kunnilla on. Palvelujen järjes- 
täjinä toimivien maakuntien tulisi noudattaa valtioneuvoston järjestämispää- 
töstä. Järjestämispäätöksen valmisteluun osallistuisi asiantuntijana alueiden 
yhteishankintayksikkö. Sote-uudistus on kytketty maakuntauudistukseen, ja 
voimaan muutosten on tarkoitus tulla vuoden 2019 alusta alkaen. (STM & 
VM 20152 ja 2015b.) 

Ainakin periaatteessa ollaan luomassa kehikkoa, jolla kansallisen tason 
tavoitteita voidaan — halutessa sosiaali- ja terveyspalvelujen tulosperusteisel- 
la järjestämisellä — valuttaa koko valtakuntaan. Kehikko muistuttaa kovasti 
tilaaja-tuottaja-toimintatapaa. Tällainen kansallisen tason järjestämispäätös 
olisi kuitenkin hankala tulosperusteisen palvelujen järjestämisen siitä näkö- 
kulmasta, että voimakkaalla keskitetyllä valtionohjauksella ei välttämättä jä- 
tetä riittävästi tilaa palvelujen järjestäjille, tuottajille ja asiakkaille palvelujen 
suunnittelun ja yhteistuotannon suhteen. 

Suomalaisen hyvinvointivaltion tulevaisuus on riippuvainen erityisesti jul- 
kisen sektorin tuloksellisuuden kehityksestä. Paasion mukaan tähän asti ”tär- 
keimpiä palvelusektorin tuottavuutta ja vaikuttavuutta lisänneitä oivalluksia 
on ollut se, että ihmiset eivät enää liiku palvelujen luokse, vaan palvelut tulevat 
ihmisten luokse” (Paasio 2006, 106). Ehkä seuraava askel on palvelujen järjes- 
tämisen muutos kohti tulosperusteista palvelujen järjestämistä, jossa vapautta 
palvelujen toteuttamisesta annetaan paitsi palveluntuottajille myös palvelujen 
käyttäjille. 

Hyvin vähän on vielä tutkimusta siitä, onko tulosperusteinen palvelu- 
jen järjestäminen suoriteperusteista parempi tapa järjestää palveluja. Isossa- 
Britanniassa vapaaehtoisjärjestöt ovat kritisoineet tulosperusteiseen palvelu- 
jen järjestämiseen liittyvää maksua tuloksista (payment by results, PbR) siitä, 
että mekanismi suosisi suuria, yksityisen sektorin organisaatioita (Battye 2015, 
194). Tulosperusteisuutta sovellettaessa maksua tuloksista -mekanismia ei kui- 
tenkaan ole välttämätöntä käyttää. 

Kirjoituksessamme olemme tarkastelleet tulosperusteisen hankinnan kä- 
sitettä ja tulosperusteisuuden soveltamista hyvinvointipalvelujen hankintaan 


Suomessa. Olemme havainneet, että tulosperusteisen palvelujen järjestämisen 


186 Past-HEIKKI RANNISTO & PIIA TIENHAARA (TOIM.) 


Tulosperusteinen hankinta Suomessa 


sykli muistuttaa kovasti oppimisen syklia. Tulosperusteista hankintaa sovel- 
letaan ja se näyttää soveltuvan myös meillä palvelujen järjestämiseen. Sovel- 
taminen on myös paljolti osaamisen ja palvelujen järjestämisen johtamisen 
kysymys. Tulosperusteisuuden havaittavia tunnusmerkkejä ovat muun muassa 
kehittämisorientoituneisuus ja pyrkimys innovatiiviseen hankintaan, moni- 
tuottajuus ja yhteistyö kolmannen sektorin kanssa, avoimuus, vuorovaikutuk- 
sen korostuminen ja neuvottelut sekä tulosorientoituneisuus. Tosin valtaosa 
hyvinvointipalvelujen hankinnasta tehdään edelleen suoriteperusteisesti. 
Tulosperusteisen hankinnan viitekehyksen käytön voidaan nähdä mah- 
dollistavan suoriteperusteista hankintaa paremmin innovaatiot. Odotukset 
palvelujen järjestämistä kohtaan ovat suuret, mutta organisaatiokulttuuri ja 
johtaminen eivät näyttäisi riittävästi tukevan strategista palvelujen järjestä- 
mistä. Jatkotutkimuksen kannalta vaikuttavuuden mittaamisen problema- 
tiikan lisäksi kiinnostavaa on, mitä mahdollisia haasteita tulosperusteiselle 
hankinnalle esimerkiksi hankintalaki ja oikeuskäytäntö asettavat ja toisaalta, 
mitä mahdollisuuksia ne siihen antavat. Lisäksi kumppanuus ja sen tarve näyt- 


täytyvät vahvasti osana tulosperusteista hankintaa — sitä tulisi tutkia lisää. 

Kumppanuus tulosperusteisessa 
hankinnassa - Case Härmälä 


Piia Tienhaara, Anniina Tirronen & Paula Rossi 


Johdanto - kohti kumppanuutta palvelujen järjestämisessä 

”Now, the public sector increasingly is not automatically above all 

actors anymore but becomes a partner with other actors.” (Bouckaert 

2015, 32.) 
Taloudellisten reunaehtojen kaventuminen ja väestön ikääntyminen haastavat 
kuntia uudistamaan järjestämisvastuullaan olevien palvelujen hankkimisen ja 
tuottamisen tapoja. Erityisen vahvasti uudistamisen tarve näkyy sosiaali- ja 
terveyspalveluissa (sote), joissa palvelujen volyymit ovat merkittäviä (ks. esim. 
Bergman & Lundberg 2013). Suomen hallituksen sote-linjauksissa koroste- 
taan paljolti brittimalleja mukaillen palvelutuotannon monipuolisuutta ja 
erilaisten tuottajien rinnakkaiseloa ja yhteistyötä. Linjauksissa ja niihin liitty- 
vissä hankkeissa painottuu palvelujen verkostomainen tuottaminen, jossa toi- 
minnan lähtökohtana ovat palvelujen käyttäjäasiakkaiden tarpeet. (Ks. mm. 
Karsio & Tynkkynen 2015; STM 2013; 2015/1; 2015/2.) 

Palvelujen järjestämisessä huomio kiinnittyy aikaansaataviin tuloksiin ja 
vaikutuksiin (engl. outcomes) — muutoksiin palvelunkäyttäjien hyvinvoinnis- 
sa, terveydentilassa tai toimintaympäristössä. Puhutaan myös vaikuttavuudes- 
ta (engl. effectiveness), jonka tunnistaminen, mittaaminen ja määrittäminen 
nähdään tulevaisuuden julkishallinnon keskeisenä tehtävänä. Vaikuttavuus 
on kuitenkin monen tekijän summa ja sen aikaansaaminen vaatii usein uu- 


denlaista osaamista, uusia toimintamalleja ja muutoksia toimijoiden välisissä 

suhteissa. Sen nähdään myös edellyttävän verkostojen ja pidempiaikaisten 
kumppanuuksien rakentamista lyhyen tähtäyksen hintakilpailun sijaan. (Ks. 
Bouckaert 2015, 32; Koivuniemi ym. 2014, 102; Lehto 2012, 11; Rannisto 
2007, 45; STM 2011.) Myös innovaatioiden aikaansaaminen korostuu, jossa 
keskeisessä asemassa on eri toimijoiden välinen yhteistyö (ks. mm. Jäppinen 
2011; Lusch & Nambisan 2015; Virtanen & Stenvall 201 4a, 98). 

Palvelujen järjestämisessä erilaiset vaikutuksiin tähtäävät ja yhteistyöhön 
sekä kumppanuuteen perustuvat ratkaisut ovatkin lisääntyneet. Myös uuden- 
laisten hankintatapojen käyttö ja kokeilu ovat kasvussa. (Ks. Halme ym. 
2008; Kostiainen 2007, 12; Lith 2013, 2 ja 23; STM 2008; 2012; Tekes 2008; 
Tynkkynen 2013.) Kumppanuuden on uskottu auttavan vastaamaan useisiin 
palvelujen järjestämisen ja hankinnan ongelmakohtiin — yhteisille tavoitteille 
perustuva kumppanuussuhde mahdollistaa esimerkiksi palvelujen kehittämis- 
näkökulman mukaan kytkemisen tilaajan ja tuottajan yhteistoimintaan (ks. 
Vedenkannas 2007, 73). Yhteistyöllä on myös parhaimmillaan mahdollista 
saada aikaan sekä yksityistä ja julkista sektoria että palvelunkäyttäjiä hyödyt- 
täviä etuja (vrt. Karsio & Tynkkynen 2015, 99; Virtanen & Stenvall 2014b, 87). 

Kumppanuuksien rakentaminen ja uusien käytäntöjen kehittäminen ovat 
kuitenkin melkoisia haasteita. Syvempi yhteistyö ja kumppanuus edellyttävät 
toimintakulttuurin ja -tapojen muutosta, jotka eivät tapahdu hetkessä. Esi- 
merkiksi tilaajilla ja tuottajilla saattaa olla kumppanuuden ja yhteistyön luon- 
teesta erilaisia näkemyksiä, tai kumppanuuden kehittämistä saattaa hidastaa 
epävarmuus yhteistyösuhteen jatkuvuudesta tuottajan sopimuskauden lähes- 
tyessä loppuaan (vrt. Hämäläinen ym. 2014, 82-83; Tynkkynen 2013). 

Koska kumppanuus korostuu palvelujen järjestämisessä ja hankkimisessa, 
niin korostuu myös tarve kumppanuutta käsittelevälle tutkimukselle. Tässä 
artikkelissa kumppanuutta tarkastellaankin tulosperusteisen palvelujen jär- 
jestamisen ja hankinnan (engl. outcomes-based commissioning, myöhemmin 
tekstissä tulosperusteinen hankinta), kontekstissa. Tulosperusteinen hankinta 
on esimerkki uudenlaisesta hankintatavasta, jossa hankinnan kohde määrit- 
tyy tavoiteltavien tulosten kautta. Tuloksia ja onnistumista siinä arvioidaan 
erityisesti asiakkaille tuotettavan hyödyn ja vaikuttavuuden, kuten aikaansaa- 


dun terveyden, kautta. 

Tutkimuskysymyksenä on, millaisena kumppanuus näyttäytyy tulosperus- 
teisessa hankinnassa eri osapuolten näkökulmista. Tarkemmin ottaen tutki- 
muksessa selvitetään, miten aiemmista tutkimuksista ja teoriasta muodostuva 
synteesi, malli, kumppanuudesta näkyy käytännössä palvelujen tulosperustei- 
sessa hankinnassa. Osapuolilla tässä tarkoitetaan tilaajan, kunnan, ja yksityis- 
ten palveluntarjoajien, yritysten, yhdistysten ja säätiöiden, edustajia. 

Tulosperusteinen palvelujen järjestäminen ja hankinta on mielenkiintoi- 
nen konteksti kumppanuuden tarkasteluun, koska kumppanuutta ei ole aiem- 
min tässä yhteydessä tutkittu. Lisäksi koko tulosperusteisesta hankinnasta 
on hyvin vähän aiempaa tutkimusta ja kokemusta Suomessa (vrt. Tirronen & 
Rannisto tässä teoksessa). Tulosperusteinen hankinta mahdollistaa kumppa- 
nuusnäkökulman mukaan kytkemisen, mutta on mielenkiintoista selvittää, 
miten kumppanuus siinä tosiasiassa ilmenee. Tulosperusteisessa hankinnassa 
lähtöasetelma kumppanuuteen voi olla haastava, koska siinä näkyy sekä tilaa- 
ja-tuottaja-asetelma että kilpailuasetelma palveluntarjoajien välillä. 

Empiirisen tarkastelun kohteena on Tampereen Härmälän alueen ikäih- 
misten palvelujen tulosperusteisen hankinta, jossa tavoitteena oli avoimen 
kehittämiskumppanuuden muodostaminen valitun palveluntuottajan kanssa. 
Tapauksen tekee mielenkiintoiseksi ja ainutlaatuiseksi tulosperusteisuuden 
soveltaminen sekä hankinnan suuruus — vastaavan kokoluokan innovatiivisia 
hankintoja toteutetaan harvoin. Hankinta edellyttikin, että tarjoaja on suu- 
ri organisaatio tai pienempien organisaatioiden yhteenliittymä eli konsortio. 
Tutkimusaineisto koostuu haastatteluista, hankintaa koskevasta dokumen- 
taatiosta sekä aiemmasta kirjallisuudesta. Tapausta on aiemmin sivuttu Tam- 
pereen kaupungin toimintamallin arvioinnin yhteydessä (ks. Tuurnas 2015). 

Kumppanuutta tarkastellaan tutkimuksessa hyödyntäen eri tutkimus- 
perinteiden yhteen tuomista ilmiön ymmärtämiseksi. Näkökulmia tuodaan 
julkiseen johtamiseen, erityisesti uuteen julkiseen hallintaan (New Public 
Governance, МРС!) liittyvästä kirjallisuudesta, mutta myös yksityiseltä sek- 
torilta lähteneen palvelulähtöisen logiikan (Service-dominant logic, SDL) 
näkökulmista. Palvelulähtöisen logiikan hyödynnettävyyteen julkisten palve- 


Uudesta julkisesta hallinnasta käytetään myös nimeä verkostojen hallinta (engl. 
Network Governance). 

lujen tarkastelussa on viitattu aiemmissa tutkimuksissa (ks. Virtanen & Sten- 
vall 2012; 2014, 92; Osborne ym. 2012). Tässä tutkimuksessa palvelulähtöistä 
logiikkaa hyödynnetään siltä osin kuin se tuo kumppanuuskeskusteluun ri- 
kastavia ja täydentäviä elementtejä. Kaiken kaikkiaan aikaisemmasta kirjalli- 
suudesta rakennetaan synteesi, malli, kumppanuudesta ja sen elementeistä, jota 


hyödynnetään empiirisen aineiston analyysissa. 


Näkökulmia kumppanuuteen 

Vaikka kumppanuusajattelu on viime vuosina korostunut, niin kyse ei ole 
uudesta asiasta. Esimerkiksi julkisen ja yksityisen sektorin yhteistyössä tuot- 
tamaa ja veroista rahoitettua palvelua (engl. Public-Private Partnership, PPP) 
on ollut useissa maissa jo satoja vuosia. Samoin kunnallisen yksikön kyvystä 
verkostoitua innovatiivisesti alueellisten toimijoiden kanssa on keskusteltu jo 
vuosikymmeniä. (Ks. esim. Carroll & Steane 2000, 38; Heinonen 1999, 13; 
Osborne & Gaebler 1992; Pento 2007, 24.) 

Kumppanuusajattelun vahvistumiseen ovat osaltaan vaikuttaneet 1980-lu- 
vulta alkaen julkisen johtamisen opit, uusi julkinen johtaminen (New Public 
Management, NPM) ja myöhemmin uusi julkinen hallinta. NPM toi malle- 
ja yksityisen sektorin johtamisesta ja toiminnasta korostaen yksilön valintaa, 
asiakasorientaatiota, toiminnan tehostamista, tuloksellisuutta, innovatiivi- 
suutta ja vaikuttavuutta. Tähän liittyi kilpailun lisääminen, tilaajan ja tuot- 
tajan toisistaan erottaminen sekä toiminnan ja tulosten seuranta ja arvioin- 
ti. Uusi julkinen hallinta puolestaan nosti esille julkisten toimijoiden, kuten 
kuntien, yhteisöllisen luonteen — yhteistyön, vuorovaikutuksen, verkostot ja 
kumppanuussuhteiden luomisen yksityisen ja kolmannen sektorin sekä kansa- 
laisten kanssa. (Ks. Hakari 2013; Haveri & Anttiroiko 2009, 200-201; Hodge 
ym. 2010; Klijn 2008; Niemelä & Saarinen 2015, 21; Osborne 2006; 2010; Os- 
borne ym. 2012, 137; Pestoff 2012; Pierre 2000.) 

Uuden julkisen hallinnan eri pohdinnoille yhteistä näyttää olevan perin- 
teisen, hierarkkisen hallinnon vieroksunta. Käyttövoimana hallinnalle näh- 


dään usein verkostot ja kumppanuudet, jotka perustuvat epämuodolliseen val- 

taan. (Nousiainen 2011, 10.) Hierarkian ja byrokratian rinnalle onkin tuotu 
markkinoihin ja kilpailuun seka kumppanuuksiin ja verkostoihin pohjautuvia 
malleja, jotka perustuvat vapaaehtoiseen intressien ja panosten yhdistamiseen. 
Tällaiset mallit sijoittuvat perinteisen julkisen hallinnon ja markkinoihin pe- 
rustuvien mallien välimaastoon. (Anttiroiko 2010, 8.) Esimerkiksi tulosperus- 
teinen hankinta on osa tätä kokonaisuutta pohjautuen uuden julkisen hallin- 
nan mukaiseen ajatukseen hallinnon avoimuudesta ja vuorovaikutteisuudesta 
(Hakari 2013, 66—67). 

Uusia malleja ja vaikutteita on saatu myös yksityiseltä sektorilta; viime 
vuosikymmenen aikana esimerkiksi palvelulähtöiseen logiikkaan perustuvas- 
ta ajattelusta. Logiikan alkuperäinen idea lähtee organisaation ja asiakkaan 
välisestä suhteesta ja siinä syntyvästä arvosta, mutta erityisesti logiikan myö- 
hemmissä kehitysvaiheissa myös kumppanuudet ja ekosysteemiajattelu ovat 
painottuneet. Kumppanuuksien nähdään avaavan uudenlaisia mahdollisuuk- 
sia, kun arvon luominen siirtyy yksittäisistä resursseista suurempiin palvelu- 
kokonaisuuksiin. Palvelulähtöiseen logiikkaan perustuva kumppanuus tuo 
kuitenkin mukanaan uudenlaisia osaamishaasteita, kun palveluja pyritään 
uudistamaan eri organisaatioiden osaamisia yhdistellen (kuvattu jäljempänä 
tarkemmin). (Gummesson 2006, 350; Rintamäki 2014, 16-17; Vargo & Lusch 
2008, 5; 2015, 6 ja 8.) 


Synteesi kumppanuuden elementeistä 


Koskiahon (2008, 181) mukaan käsite ”kumppanuus” on suomen kielessä 
vahvasti emotionaalinen, kun taas sen englanninkielinen versio "partnership" 
(”partner”, partneri) on huomattavasti neutraalimpi. Kumppanuus-termille ei 
myöskään ole yhtä hyväksyttyä määritelmää, vaikka siitä erinäisiä kuvauksia 
onkin annettu. Esimerkiksi Lithin (2012, 7) mukaan kumppanuus voi olla 
mikä tahansa julkisyhteisön palvelutuotannon tai urakoinnin järjestely kos- 
kien rahoitusta, omistusta tai tuotantoa. Yliherva (2006, 29—30) määrittelee 


kumppanuuden näin: 


SOTE-PALVELUT MARKKINOILLA 197 


Piia Tienhaara, Anniina Tirronen & Paula Rossi 


”Kumppanuus on kahden välinen suhde, jonka tarkoituksena on osa- 
puolten välisten tietojen, osaamisten, luovuuden, näkemyksien ja ko- 
kemusten sekä muiden resurssien yhdistäminen yhteisten tavoitteiden 
saavuttamiseksi.” 


Ylihervan määritelmässä tulee esille muutamia kumppanuuden ja verkostotoi- 
minnan elementtejä. Yksi niistä on erilaisen osaamisen ja resurssien yhdistämi- 
nen. Pierren ja Petersin (2000, ks. myös Virtanen & Stenvall 2010, 56) mukaan 
verkostohallinnassa (engl. Governance by Networks) verkostot on muodostet- 
tu eri osallistujien osaamisen ja resurssien saattamiseksi yhteen siten, että kaik- 
ki osallistujat voisivat niistä hyötyä. Lithin (2012, 7) mielestä kumppanuus tar- 
joaa eri toimijoille mahdollisuuden tehdä sitä, mitä parhaiten osaavat. 
Palvelulähtöisessä logiikassa resurssien ja osaamisen yhdistäminen koros- 
tuu. Palvelu nähdään prosessina, jossa tiettyä osaamista, eli tietoa ja taitoa, 
käytetään toisen osapuolen tai sen itsensä hyödyksi (” for the benefit of another 
entity or the entity itself”, ks. Vargo & Lusch 20044, 2). Palvelua pyritään raken- 
tamaan ja osaamista yhdistämään asiakkaan lähtökohdista käsin — palvelun 
arvon määrittäjänä on asiakas? toisin kuin niin sanotussa tuotantolähtöisessä 
logiikassa. Arvon uskotaan syntyvän yhteisluomisessa (engl. co-creation), jota 
kuvataan toimijoiden välisiä raja-aitoja madaltavana vuorovaikutuksena. Sosi- 
aaliset ja taloudelliset toimijat puolestaan nähdään erilaisten resurssien yhdis- 
täjinä (engl. resource integrators). (Grönroos 2006; Jaworski & Kohli 2006; 
Reijonsaari 2013, 10, 47 ja 132—133; Saarijärvi ym. 2013, 7; Vargo & Lusch 
2004, 4 ja 10—21; 2006b, 44; 2008, 4 ja 7; 2015; Vargo ym. 2006, 40 ja 43.) 
Vuorovaikutus nimetään useissa tutkimuksissa kumppanuuden elemen- 
tiksi. Tähän puolestaan liittyy avoimuus ja yhteistyö, jotka Virtasen ja Sten- 
vallin (2014b, 84—87) mielestä vaativat vastavuoroisuutta, kuuntelemista ja yh- 
teisiä päämääriä. Kumppanuutta ja yhteistyötä he pitävät älykkään toiminnan 
alustana, jossa kunnioitetaan toista ja jossa menestytään yhdessä. Myös Tynk- 
kysen (2013, 21—22 ja 35) mukaan kumppanuutta kuvaavat erilaiset yhteistyön 


2 Vaikka palvelulähtöisen logiikan ajattelu on saanut valtavasti huomiota osakseen, on 


esimerkiksi sen asiakasorientaation osalta esitetty myös kritiikkiä (ks. esim. Heinonen & 
Strandvik 2015; Tynan ym. 2014). 

elementit, kuten avoin tiedonvaihto ja -jakaminen, yhdessä kehittäminen sekä 
ongelmien ratkaiseminen yhdessä. 

Kumppanuutta ja pitkäkestoisempia suhteita rakentavissa malleissa johta- 
minen vaatii aktiivista molemminpuolista luottamuksen rakentamista, avoi- 
muutta ja muiden aseman ymmärtämistä (Clark ym. 2015, 195; Grönroos 
2000, 30 ja 41; O'Flynn 2007, 261). Luottamus puolestaan syntyy ihmisten 
välisen kanssakäymisen, yhteistyön ja vuorovaikutuksen yhteisvaikutuksena. 
Tämä vaatii kohtaamista ja kehittämistä sekä dialogia, jossa lähtökohtana on 
osapuolten välinen kunnioitus ja tasa-arvo. (Harisalo & Miettinen 2010, 29; 
Harisalo 2013, 37—38; Raitakari ym. 2012, 63—64; Syvänen ym. 2015, 9.) 

Kumppanuus käsitteenä pitää sisällään ajatuksen vastavuoroisuudesta; mi- 
kään taho ei kumppanuutta voi yksin harjoittaa. Mielenkiintoinen on siten 
Tynkkysen (2013) havainto siitä, että vanhus- ja terveyspalvelujen tilaajat ja 
palvelujen yksityiset tuottajat kokevat kumppanuuden toteutumisen kovin 
eri tavoin. Tynkkynen tunnisti kumppanuuden elementtejä julkisten palve- 
lujen tilaajien näkökulmasta, mutta palveluntuottajien näkökulmasta kump- 
panuuden elementtejä ei juurikaan ollut havaittavissa. Kumppanuus julkisten 
palvelujen tilaajien ja tuottajien välillä onkin mielenkiintoinen ilmiö, koska 
siinä toimijoiden tasavertaista asetelmaa voi olla vaikea saavuttaa, mikä saat- 
taa heijastua esimerkiksi palvelujen tuottajien kokemukseen kumppanuuden 
toteutumisesta. Tasavertaisuus haastaa perinteisiä valtasuhteita, joissa tilaajal- 
la on vahva määräys- ja päätösvalta esimerkiksi resurssien suuntaamisesta ja 
sopimusten jatkamisesta. Tällainen ulkoinen kumppanuus perustuukin usein 
sopimukseen ja yhteisiin pelisääntöihin. Julkisten palvelujen järjestämistä ja 
hankkimista tutkittaessa kumppanuuksia ja verkostojen rakentumista täytyy 
kuitenkin tarkastella myös tilaaja-tuottaja-suhdetta laajemmin. 

Kumppanuuksiin liittyy useita haasteita. Yhteistoiminnan luominen saat- 
taa vaatia aikaa ja asettaa vaatimuksia organisaatiokulttuurien yhtenäisyy- 
delle. Riskinä voi olla yritystoiminnan keskittyminen, riippuvaisuus yhdestä 
palveluntuottajasta ja palvelujen järjestämisvastuun hämärtyminen. Muita 
tunnistettuja kumppanuuden riskitekijöitä ovat muun muassa kustannusten 


aiheutuminen yhteisistä keskusteluista, keskinäisen tilivelvollisuuden osoitta- 

misen haasteellisuus, kuppikuntien muodostuminen, tarkoittamattomat vai- 
kutukset muihin palveluihin ja organisationaaliset ongelmat toimenpiteiden 
soveltamisessa. Kumppaneilla on myös usein hieman erilaiset motiivit, arvot ja 
tavoitteet, jotka tulee sovittaa yhteen yhteisten tavoitteiden muodostamisek- 
si. (Ks. Karsio & Tynkkynen 2015, 99; MacQuaid 2000, 22-25; Tynkkynen 
2013, 21—22 ja 35.) Palvelulähtöisen logiikan näkökulmasta kumppanuuden 
tavoitteiden tulisi liittyä yhteisen arvonluonnin ja vuorovaikutuksen prosessiin 
ja sitä kautta arvon luomiseen asiakkaalle (vrt. esim. Lusch & Vargo 2006, 408 
ja 419). 

Kaiken kaikkiaan kumppanuudessa tärkeää näyttäisi olevan ”win-win” 
-tilanteen aikaansaaminen. Silloin päätöksiä tehdään yhdessä ja toisilta oppi- 
minen on mahdollista. (Vrt. Tynkkynen 2013, 35.) Kun kumppanuutta tar- 
kastellaan kokonaisuutena edellä esitellyistä näkökulmista, voidaan kump- 


Yhteistyö ja yhdessä 
kehittäminen 


Osaamisen 
ja resurssien 
yhdistäminen 


Vapaaehtoisuus ja 
vastavuoroisuus 


Vuorovaikutus ja Yhteinen pyrkimys 
dialogi asiakkaan parhaaseen 


Avoimuus ja 


Tasavertaisuus 
luottamus 


Kuvio 1. Synteesi kumppanuuden elementeistä (Tienhaara & Tirronen). 

panuutta hahmottaa kuviossa 1 kuvatulla tavalla. Tätä synteesiä käytetään 


artikkelissa aineiston analyysikehyksenä. 


Tulosperusteinen palvelujen järjestäminen ja 
hankinta kumppanuuden mahdollistajana 


“Outcome-based commissioning — that is commissioning for a 
measurable outcome for the person who uses service.” (Klée 2008.) 


Käsitteellä hankinta (engl. procurement) viitataan usein julkisiin hankin- 
toihin, mutta se voidaan nähdä myös tätä laajempana terminä. Hankinnalla 
tarkoitetaan tavaroiden ja palvelujen ostamista, vuokraamista tai siihen rin- 
nastettavaa toimintaa sekä urakalla teettämistä (ks. esim. Eskola & Ruoho- 
niemi 2011). Se ei ole synonyymi kilpailuttamiselle. Palveluja voidaan hankkia 
julkisorganisaation ulkopuolelta, omalta tuotannolta tai esimerkiksi kun- 
tayhtymältä. Hankintaa laajempi käsite on palvelujen järjestäminen (engl. 
commissioning), joka pitää sisällään palvelutarpeiden arvioinnin, tarpeisiin 
vastaavien palvelujen määrittämisen, palvelujen turvaamisen, toteutumisen 
seurannan ja arvioinnin. Palvelujen järjestäjällä on ennakoiva, strateginen roo- 
li. (Ks. Woodin 2006.) 

Palveluja hankitaan usein suoriteperusteisesti, jolloin tilaaja määritte- 
lee hankittavan palvelun ennalta palvelukuvauksineen ja laatukriteereineen. 
Hankinnan onnistuminen on tällöin kiinni tilaajan kyvystä määritellä palve- 
lutarve ja varmistaa palveluihin liittyvät prosessit. Lisäksi usein tilaaja raken- 
taa erilliset sopimukset ja tavoitteet jokaisen palveluntuottajan kanssa, jolloin 
ei ole takeita siitä, että organisaatiot tekevät keskenään yhteistyötä. Näistä 
tekijöistä seuraa toiminnan pirstaloitumista ja joustamattomuutta suhteessa 
palvelun käyttäjien muuttuviin tarpeisiin. (Vrt. Clark ym. 2014, 194-195; Tir- 
ronen & Rannisto tässä teoksessa.) Lisäksi tällaiset hankintatavat ottavat hei- 
kosti huomioon suoritteilla aikaansaatavia vaikutuksia, mistä saattaa koitua 


3 Kuviota tarkastellessa on huomioitava se, että kumppanuuteen liittyy useita muitakin 


näkökulmia (esim. sopimuksellisuus, oppiminen, toiminnan tehostaminen ja tulokselli- 
suuden lisääminen), joita ei tässä yhteydessä laajemmin käsitellä. 

epätoivottujakin seurauksia, kuten turhia lääkärikäyntejä. Muun muassa näis- 
tä syistä keskustelu vaikuttavista ja innovatiivisista hankinnoista on kiihtynyt 
viime vuosina (ks. Billings & de Weger 2015, 154; Suomen Kuntaliitto 2010, 
5). Innovatiivisiin hankintoihin on myös saatavissa eurooppalaista ja kansal- 
lista rahoitusta, mikä osaltaan on lisännyt kiinnostusta aiheeseen. 

Uusimpina nostoina innovatiivisiin hankintoihin liittyvissä diskurs- 
seissa esiintyvät tulosperusteinen palvelujen järjestäminen ja hankinta (engl. 
outcomes-based commissioning) sekä -raboitus^ Kuten aiemmin jo mainit- 
tiin, tulosperusteisessa hankinnassa kohde määrittyy tavoiteltavien tulosten 
kautta, ja tuloksia ja onnistumista arvioidaan erityisesti asiakkaan saaman 
hyödyn ja vaikuttavuuden kautta. Hankinnan pohjaksi tehdään palvelutar- 
peiden arviointi ja tuloksiin pääsemistä seurataan mittareilla. Hankintaan 
voidaan liittää myös sopimusmekanismeja tukemaan tulosperusteisuutta so- 
pimuskauden aikana. (Ks. Clark ym. 2015, 192; Tirronen ym. 2014.) Tulospe- 
rusteinen rahoitus viittaa puolestaan vähitellen myös Suomeen rantautuvaan 
vaikuttavuusinvestoimiseen (engl. Social impact bond, SIB), joka sitoo tulos- 
perusteisen palvelujen järjestämisen ja tuloksista maksamisen yhteen (ks. esim. 
Hilli ym. 2015; Johnstone 2016). Sekä tulosperusteiseen hankintaan että ra- 
hoitukseen liittyvät tekijät muuttavat palvelujen järjestämisen perusasetelmaa 
radikaalisti. 

Yksi radikaaleista muutoksista innovatiivisissa hankinnoissa ja tulospe- 
rusteisuudessa on sidosryhmien, kuten palvelujen käyttäjien ja tarjoajien, yhä 
vahvempi mukaan ottaminen palvelujen järjestämiseen ja yhteistuotantoon 
(engl. co-production, ks. esim. Tuurnas 2016). Esimerkiksi tulosperusteisessa 
hankinnassa palveluntarjoajille tarjotaan aikaisempaa vapaammat kädet tu- 


losten saavuttamisen mahdollistavien keinojen määrittämiseen, mikä muuttaa 
N Tulosperusteisen näkökulman painottumiseen ovat vaikuttaneet Isossa-Britanniassa 
kehitetty tulosperusteinen malli (engl. outcomes-based model) sekä erityisesti Michael 
E. Porterin arvoverkkoajatteluun perustuva malli (engl. value-based model). Tulosten 
(engl. outcomes) mittaaminen vauhdittui erityisesti 1980-luvulla, kun tulosjohtaminen 
sai jalansijaa julkisella sektorilla painottuen taloudellisuuteen, tehokkuuteen mutta myös 
vaikuttavuuteen. Tulosorientoituneisuus kytkeytyy myös uuteen julkisen johtamiseen 
ja hallintaan ja esimerkiksi päämies-agenttiteoriaan. (Ks. Baxter ym. 2008; Bovaird & 
Davies 2011, 94; Pollitt & Bouckaert 2004; Tirronen ym. 2014.) 

tilaajan ja tarjoajien valista suhdetta ja hankinnan kulkua. (Ks. esim. Bovaird 
& Davies 2011, 108.) Hankittavat palvelut ja niiden kuvaukset on määritettävä 
riittävän väljästi, ja prosessiin on jätettävä tilaa vuorovaikutuksessa syntyville 
uusille toteutusmalleille. Yhteistyö, vuoropuhelu ja kumppanuustyyppinen työs- 
kentely korostuvat. Siirtyminen tarkoista palvelukuvausten ja laatukriteerien 
laatimisesta sekä suoritteiden seurannasta tulosten saavuttamisen seurantaan 
vaatii erityisesti tilaajalta, mutta myös palveluntuottajilta, muutosta ajatteluta- 
voissa. Se edellyttää myös tukea hankinnan aikana kaikille osapuolille (Slay & 
Penny 2014, 91). 

Näyttö innovatiivisten hankintojen, jona myös tulosperusteinen hankinta 
voidaan nähdä, toimivuudesta ja vaikutuksista on vielä niukkaa. Aiemmissa 
tutkimuksissa on kuitenkin tunnistettu, että tulosten määrittäminen palve- 
lunkäyttäjän ja vaikuttavuuden näkökulmasta on tärkeää palvelujen uudista- 
misen kannalta. Tulosten seuraamiseen tarvittavien mittareiden asettaminen 
ja mittaaminen ovatkin keskeisiä haasteita esimerkiksi tulosperusteisessa han- 
kinnassa.? (Billings & de Weger 2015, 164-166 ja 168; Checkland ym. 2012, 
534; Willis & Bovaird 2012, 151.) 

Mittaamisen lisaksi haasteina innovatiivisissa hankinnoissa voivat olla osa- 
puolien yhteistyó- ja substanssikykyjen puutteellisuus, vuorovaikutteisuus ja 
avoimuus tilaajan ja tuottajan prosessien kehittämisessä, hankintojen sisällön 
ja resursoinnin liian tarkka määritys etukäteen, osaamisen puuttuminen han- 
kinnan aikana ja hankinnan monimutkaisuus, joka kasvattaa kustannuksia. 
Samoin haasteena voi olla, ettei hankinta ja ansaintalogiikka kannusta yri- 
tyksiä riittävästi parhaiden mahdollisten ratkaisujen kehittämiseen. (Hämä- 
läinen ym. 2014, 44.) Tulosperusteisuuden hyödyntäminen saattaakin tehdä 
hankinnasta suoriteperusteista hankintaa työläämmän ja pidemmän, mutta 
sen voidaan nähdä sekä edellyttävän että tukevan kumppanuutta perinteisiä 


hankintatapoja enemmän. 


N Strategisen palvelujen järjestämisen edelläkävijän New Economics Foundationin 


(NEF) lähestymistapa tavoitteisiin ja mittareihin pohjautuu julkisen hyödyn (engl. public 
benefit) käsitteeseen, jossa olennaista on saada julkinen raha hyödyttämään mahdollisim- 
man laajaa yleisöä eikä pelkästään järjestettävän palvelun asiakkaita ja tuottajia. Tällöin 
tavoitellaankin sosiaalisia, ympäristöön liittyviä ja taloudellisia tuloksia hankintakohtais- 
ten tavoitteiden lisäksi. (Slay & Penny 2014, 20.) 

Tutkimuksen toteutus ja metodologiset valinnat 


Tutkimus on luonteeltaan laadullinen tapaustutkimus, jossa tutkittavaa tapa- 
usta ja siihen liittyvää todellisuutta tarkastellaan kokonaisuutena eri näkökul- 
mista. Tapauksena on vuonna 2014 toteutettu Tampereen kaupungin Härmä- 
län alueen ikäihmisten palvelujen tulosperusteinen hankinta. 

Empiirinen aineisto muodostuu hankintaa linjaavista ja koskevista asiakir- 
joista sekä hankintaan osallistuneiden puolistrukturoiduista ja litteroiduista 
asiantuntijahaastatteluista. Haastattelut toteutettiin vuoden 2015 aikana ja 
niissä haastateltiin viisi tilaajatahon (Tampereen kaupunki ja Tampereen Lo- 
gistiikka Liikelaitos) ja kahdeksan tarjoajatahon edustajaa. Palveluntarjoajal- 
la tässä tarkoitetaan toimittajaa, joka on jättänyt tarjouksen (Laki julkisista 
hankinnoista 30.3.2007/348, 5 $ 9). Tarjoajat edustavat hankinnan neuvotte- 
luvaiheeseen päässeitä kolmea konsortiota tai organisaatiota (2-3 edustajaa 
kustakin). Haastattelurunko rakennettiin esiymmärryksen varassa ja sitä so- 
vellettiin joustavasti ilmiön tarkentuessa haastattelun aikana. Haastatteluissa 
informantit kuvasivat omaa rooliaan hankintaprosessissa, mukaan lähtemisen 
taustoja, eri toimijoiden hankintaan liittyviä tavoitteita, eri toimijoiden osal- 
listumista prosessiin, prosessin sujuvuutta, onnistuneisuutta ja tavoitteiden 
toteutumista. Haastatteluissa ei ollut erillistä kysymystä kumppanuudesta, 
mutta kumppanuus ja siihen liittyvät elementit nousivat vahvasti esille haasta- 
teltavien puheessa. 

Aineiston laadullinen sisällönanalyysi toteutettiin abduktiivisella logiikal- 
la teoriaohjautuvasti — aineistoa luokiteltiin esiymmärryksen varassa havainto- 
ja pelkistäen ja sen jälkeen tarkentaen luokitusta teoriasta nousevilla teemoilla. 

Tapaustutkimus asettaa luonteensa puolesta haasteita tulosten yleistettä- 
vyydelle, jolloin korostuu tutkimuksen ymmärtämisen lisäämiseen pyrkivä 
luonne. Lisäksi tutkittavien esittämät tapahtumankulut ovat vuorovaikutusti- 
lanteessa tuotettuja tulkintoja, joten tärkeää on analyysin luotettavuus sekä se, 
että ilmiö asettuu teoriaan tukeutuen uuteen valoon ja kutsuu aiheen edelleen 
kehittelyyn. (Ks. esim. Alastalo & Äkerman 2010, 318; Ruusuvuori ym. 2010, 


15, 21 ja 23.) Tutkimuksen tiedonintressi onkin hermeneuttinen: deskriptiivi- 

nen (kuvaileva), merkityksiä ymmärtävä, tulkitseva ja löydöksiä ajankohtaiseen 
tilanteeseen kytkevä. Empirian avulla ilmiötä pyritään ymmärtämään laajasti 
ja muodostamaan teorian ja todellisuuden välinen kytkös. Samalla nostetaan 
esille prosessiin osallistuneiden tapahtumankuluille antamia merkityksiä ja 
hiljaista tietoa (engl. tacit knowledge). (Ks. esim. Alasuutari 2011; Gummes- 
son 2000, 15-16, 20 ja 57-81; Hannula 2007, 119; Hirsjärvi ym. 2004, 155; 
Judén-Tupakka 2007, 64; Laine ym. 2015; Mäntylä 2007, 45; Syrjäläinen ym. 
2007, 8.) 

Yksi artikkelin kirjoittajista, Anniina Tirronen, työskentelee Tampereen 
kaupungin tilaajaorganisaatiossa. Tutkimuksen reliabiliteetin eli luotettavuu- 
den varmistamiseksi hän ei osallistunut haastatteluaineiston keräämiseen ja 
käsittelyyn, vaan toimi ainoastaan informanttina. Tirrosen esiymmärrys ja 


henkilökohtainen kokemus aiheesta tukivat tutkimuksen toteutusta. 


Case: Härmälän ikäihmisten palvelujen hankinta 


Tampereen kaupungin sote-palveluissa on viime vuosina kokeiltu erilaisia 
palvelujen järjestämisen ja hankinnan tapoja entistä vaikuttavampien hankin- 
tojen ja jatkuvaan kehittämiseen kannustavien sopimusten aikaansaamiseksi 
(Koivumäki & Karikko 2013; Sitra 2015).* Härmälän alueen ikäihmisten pal- 
velujen hankinta on esimerkki uudenlaisesta tulosperusteisesta hankintatavasta 
ja alueyhteistyöstä. Siinä kilpailutettiin alueen noin 1500 ikäihmiselle suun- 
natut hyvinvointia ja terveyttä edistävät ja tukevat palvelut. Tavoitteena oli 
löytää yksi palveluntarjoaja ja muodostaa tämän kanssa jatkokehittämisen ja 
innovatiivisten ratkaisujen mahdollistava avoin kehittämiskumppanuus, jota 
ohjaisi säännöllinen arviointi. (Tampereen kaupunki 20144; 2014c.) 
Tulosperusteisuutta sovellettiin hankinnassa tietoisesti. Hankinnalle ase- 
tettiin tavoitteet, jotka juontuivat kaupungin strategiasta. Suoritteiden sijaan 


painotettiin vaikuttavuutta erityisesti palvelujen käyttäjien eli alueen asuk- 


$ Tampereen kaupunki korostaa strategioissaan asiakaslähtöisiä palveluprosesseja ja en- 


naltaehkäiseviä palveluja. Samoin kaupungin strategioista heijastuu vuosi vuodelta voi- 
mistuen muun muassa asiakkaiden osallistuminen kehittämiseen sekä yhteistyö ja kump- 
panuus. (Ks. esim. Tampereen kaupunki 2009; 2013.) 


SOTE-PALVELUT MARKKINOILLA 205 


Piia Tienhaara, Anniina Tirronen & Paula Rossi 


kaiden näkökulmasta. Vaikuttavuuden nähtiin edellyttävän alueen yhteis- 
työverkostojen hyödyntämistä, uudenlaisia teknologiaratkaisuja, palvelujen 
verkostomaista toteuttamista ja kumppanuuksien rakentamista. Hankinnassa 
käytettiin kilpailullista neuvottelumenettelyä, jonka on toivottu helpottavan 
ja lisäävän yksityisen sektorin kanssa käytävää vuoropuhelua (Laki julkisista 
hankinnoista 30.3.2007/348, 5 luku, 29 $). Menettely voidaan nähdä myös 
kumppanuuden rakentumista tukevana tekijänä. 

Kokonaisuudessaan hankinta eteni kuviossa 2 esitetyllä tavalla. Osallistu- 
mishakemukset käsitteli asiantuntijaraati nimettömyyden suojaamana. Sopi- 
muskaudeksi määriteltiin kolme vuotta, jonka jälkeen olisi mahdollista sopia 
optiokaudesta sovittujen mittareiden tason saavuttamisen sekä tilaajan arvion 
mukaan. Optiokausi olisi joko kolme vuotta tai toistaiseksi voimassa oleva 
sopimus. Hankinnan kokonaisarvo oli noin 44,5 miljoonaa sisältäen kolmen 


vuoden optiokauden, noin 7 miljoonaa euroa vuodessa. 


Osallistumishake- 
mukset (11 kpl), 
vertailu ja kolmen 
tarjoajan valinta 
neuvottelu- 
kierrokselle 


Palvelutarpeiden 
selvitys: hankinnan 
kohteen alustava 
määrittäminen 


Hankintailmoitus 


Hankintainfo 
marraskuussa 2013 


Sopimus kilpailun 
voittaneen konsortion 
kanssa ja sopimuksen- 

aikainen yhteistyö 

syyskuusta 2014 

alkaen 


Lopulliset tarjoukset 
kesäkuussa 2014, 
tarjousten vertailu ja 
tuottajan valinta 


Neuvottelukierrokset 
(3 kpl): hankinnan 
kohteen tarkennus 


Tarjouspyyntö ja 
mittareiden valinta 


Kuvio 2. Hankinnan kulku pääpiirteissään (vrt. 
Tampereen kaupunki 20140; 2014b; 2015). 


Vaikka kyseinen hankinta sisältää useita tulosperusteisen hankinnan element- 
tejä, niin se sisältää myös suoriteperusteisuutta. Tulosperusteinen hankinta ei 


tarkoitakaan, etteikö siinä voitaisi käyttää suoritteita esimerkiksi mittaamisen 

välineenä. Oleellista on lähteä liikkeelle palvelutarpeiden selvittämisestä ja tu- 
losten asettamisesta. Hankinnassa tavoitteet ja palvelutarveselvitys olivatkin 
olemassa hankinnan kilpailutusvaiheen käynnistyessä, mikä voidaan nähdä 
tulosperusteisen hankinnan elementtinä. Tulosperusteisuuden soveltamista 
voidaan nähdä myös mittareiden asettamisessa, tulosten seuraamisessa sekä 
siinä, että hankinnan sisältöä muokattiin tarjoajien kanssa käytyjen neuvot- 
telukierrosten aikana. Hankinnan kohteista väljimmin oli määritelty omaeh- 
toisten ja ennaltaehkäisevien palvelujen kokonaisuus, joten se jätti eniten tilaa 
tarjoajille pohtia palveluja ja ratkaisuja, joilla hankinnan tavoitteisiin voitai- 
siin päästä. 

Kolmessa muussa kokonaisuudessa palvelujen nimet ohjasivat ajattelua 
tiettyihin palveluihin ja sisältöihin. Samoin tarjouspyynnössä palvelut oli 
kuvattu melko tarkasti laatukriteereineen. Käytetty hinnoittelumalli oli pe- 
rinteinen perustuen suurimmalta osin suoritteisiin. Ainoastaan yhden palve- 
lukokonaisuuden osalta käyttöön oli otettu kokonaishinnoittelu vuositasolla. 
Tapaus on siten yhdistelmä sekä tulos- että suoriteperusteista hankintaa, erään- 
lainen hybridimalli. 


Analyysi - kumppanuus tulosperusteisessa hankinnassa 


Aineiston analyysissa kumppanuutta tarkastellaan aiemmasta kirjallisuudesta 
ja teoriasta rakennettuun synteesiin (kuvio 1) peilaten. 

Haastattelujen perusteella kumppanuus ja siihen liittyvät elementit näkyi- 
vät Härmälän ikäihmisten palvelujen tulosperusteisessa hankinnassa monella 
tavalla. Sen lisäksi, että koko hankinnalla tavoiteltiin kehittämiskumppanuut- 
ta kilpailutuksen voittavan palveluntarjoajan kanssa, niin kumppanuuden toi- 
vottiin vahvistuvan palveluntarjoajien välillä sekä kunnan oman tuotannon, 


asiakkaiden ja omaisten suuntaan. 


Ja onhan se selvä kanssa, että kaupunkihan usein haluais että palve- 
luntuottajat keskenään tekis yhteistyötä, jotta sitte se lopputulos asi- 
akkaan näkökulmasta olis paras mahdollinen. Se että ei ne hirveen 

halukkaita oo palveluntuottajat keskenään verkostoitumaan, tekeen 
yhteistyötä. — Tilaaja 
Vaikka tilaajalla oli ollut yhteistyötä valitun palveluntarjoajan kanssa jo aiem- 
min, niin yhteistyön koettiin lisääntyneen ja kumppanuuden vahvistuneen 
hankinnan aikana. Lisäksi toistensa kanssa kilpailleet tarjoajat liittoutuivat 
yhteen, minkä sekä tilaaja että tarjoajat kokivat hyödyllisenä. Konsortiona 
toimimista pidettiin yleisesti ottaen hyvänä, vaikka joitain haasteitakin siinä 


tunnistettiin. 


Sillai tästä on kyllä paljon tullu hyvää, ja se että me ollaan myös yh- 
distetty myöskin konsortiona |...] paljon jaetaan asioita ja semmosta 
kollegiaalista yhteistyötä |...) — Tarjoaja 


[...] jos miettii tulevaisuuden kehitysjuttuja niin tommonen konsortio- 

na tarjoaminen ois, semmonen ehkä vois olla hyvä juttu, jota kunta 

tai kaupunki vois edellyttää enemmänkin. — Tarjoaja 
Teoriassa mainitut kumppaneiden erilaiset lähtömotiivit näkyivät aineistos- 
sa. Osa palveluntarjoajista kuvasi, että tarjouskilpailuun lähtö oli elämän ja 
kuoleman kysymys. Toisille se oli taas mahdollisuus osaamisen näyttämiseen, 


uusien ratkaisujen kehittelyyn, toiminnan laajentamiseen ja kasvuun. 


[...] ainutkertanen tilasuus tämmöselle mikroyritykselle päästä mu- 
kaan tämmöseen. Ja siinähän sitte jos se olis onnistunu niin olis tullu 
toki sitten, yritys olis kertaheitolla kasvanu yrityksen toiminnot laa- 
jentunu ja liikevaihto kasvanu että, sillä lailla. — Tarjoaja 


Vaikka teoriassa kumppanuutta tarkasteltiin pääosin organisaatioiden väli- 
senä, niin aineisto tarjosi havaintoja myös organisaatioiden sisäisten kump- 
panuuksien muodostumisesta. Esimerkiksi tilaajaorganisaation sisällä han- 
kintaan liittyvää toimintaa kuvattiin jatkuvaksi vuoropuheluksi ja hyvin 
sujuneeksi yhteistyöksi. Hankinnan koettiin vaikuttaneen myös alueen eri 
toimijoiden välisiin raja-aitoihin. 

[...] ehkä nyt ensimmäistä kertaa vähä pystytetty semmosia raja-aitoja 


et ei oo niin tiukasti määritelty sitä että, kuka palvelua tuottaa ja että 
ei voida tehdä yhteistyötä. — Tilaaja 

Tarkastelua kumppanuuden elementeista 


Aineisto tarjosi mielenkiintoisia nakokulmia kuviossa 1 kuvattuihin kump- 
panuuden elementteihin liittyen. Osaamisen ja resurssien yhdistäminen näyt- 
täytyi aineistossa hankinnan onnistumisen edellytyksenä. Jo tilaajan lähtö- 
oletuksena oli, ettei yhdeltä taholta löydy riittävää osaamista näin laajaan 
palvelutarjontaan. Myös haastatellut kokivat, että hankintatapa vaatii moni- 
puolista ja uudenlaista osaamista sekä substanssin että hankinnan osalta. 
Erityisesti pienten organisaatioiden edustajat kuvasivat tätä haasteena, sillä 
osaamista ei välttämättä löytynyt organisaatiolta itseltään ja sen ulkopuolelta 


hakeminen koettiin vaikeaksi. 


Tietysti ensin katottiin et paljon meil on omaa osaamista, ja mitä me 
tarvitaan ulkopuolelta. [...] Niin että se |...) uskottavuus on riittävä. 
- Tarjoaja 


Ilman toisiimme me ei oltais kaikkea sitä palvelutuotantoo pystytty 

ikään kuin hallitsemaan että meillä toisella toista osioo ja toisella tois- 

ta niin yhdessä me oltiin vahvoja. — Tarjoaja 
Voimavarojen yhdistäminen näyttäytyikin välttämättömänä niin tarjoajien 
välillä kuin myös tilaajaorganisaation sisälläkin. Joidenkin tarjoajien osalta 
yhteistyö käynnistyi luontevasti alueellisen ja aiemman yhteistyön pohjalta. 
Toisilla taas se alkoi enemmän sattumanvaraisesti. Osa tarjoajista olisi toivo- 
nut tilaajalle enemmän substanssiosaamista, mutta pääosin tilaajan hankinta- 
osaamiseen ja paneutumiseen oltiin tyytyväisiä. 

Sitä en tiedä tänä päivänä että miksi oli päätyny soittamaan meiän 

yritykseen. — Tarjoaja 

[...] olin hämmästynyt siitä kuinka hyvin he [tilaaja] hallitsivat sen, 

jotenkin sen protokollan. Tietysti se että koska mä en hallinnut sitä sit- 


ten taas ollenkaan, niin sitte heiän osaamisensa tuntu niin vankalta 
ja mahtavalta. — Tarjoaja 


Niin kaupungilla, palveluntuottajilla kuin konsortioiden sisälläkin näkyi yh- 


teistä tahtotilaa kehittää asioita ja saada aikaan innovatiivisia ratkaisuja. 

[...] yks suuri voitto tässä kilpailutuksessa on se että me ollaan varmas- 
ti pystytty siihen että kaikilla on yhteiset tavoitteet. Ennen tätä jokai- 
sella on ollu hyvät tavoitteet ja halu tehdä hyvää, mutta kun tehdään 
erikseen niin sillon saadaan paljon vähemmän aikaseks. — Tarjoaja 


Tilaajan edustaja uskoi palveluntuottajien tiedostaneen jo kilpailuun lähties- 
sään kaupungin tavoitteet, minkä takia suuria ristiriitoja ei ilmennyt. Tavoit- 
teita tarkennettiin neuvottelujen aikana. Pari tarjoajaa koki, että hankinnan 
loppuvaiheessa hinta ja palvelutuotannon perinteisyys painottuivat suhteessa 
laatuun ja uusiin teknologioihin. Yksi tarjoaja myös uskoi, että julkisissa han- 
kinnoissa taustalla voi olla poliittisia motiiveja, jotka ohjaavat lopullista va- 
lintaa. Pari tilaajan edustajaa puolestaan epäili tarjoajien motiiveja. Tarjoajien 
puheesta ilmeni, että joillain heistä oli yhteisen hyvän lisäksi tarve ”hengissä 
säilymiseen” ja ”kilpailun voittamiseen”. 

Mun mielestä se että siinä loppuvaiheessa purettiin niitä, sitä tahtoti- 

laa ja laskettiin rimaa [...] — Tarjoaja 


[...] ei kuitenkaan yritykset varmaan pysty ajatteleen tätä ihan siitä 
näkökulmasta — meiän tehtävä on jotenki se hoitaa, et se loppuasia- 
kas saa sen parhaan mahdollisen palvelun tai tavaran, mistä ikinä 
onkaan kyse. Joskus tuntuu vaan siis siltä että palveluntuottajat.. toki 
nekin sitä haluaa, mutta toki niil on niin vaan se, et ne on ne tulosta- 
votteet ja raha se pääasia. — Tilaaja 
Haastatteluissa erityisesti tilaajien mutta myös tarjoajien osalta näkyi pyrki- 
mystä asiakkaan parhaaseen, jota palvelulähtöisessä logiikassa korostetaan. 
Asiakkaan kuvattiin olleen pääosin mukana aikaisemmista hankkeista ja 
alueelta kerätyn tiedon kautta. Lisäksi asiakasryhmän edustaja oli ollut mu- 
kana arvioimassa osallistumishakemuksia. Jotkut tarjoajat olisivat kaivanneet 
asiakkaiden vahvempaa mukaan ottamista ja esimerkiksi dialogista kehittä- 
mistä edustuksellisuuden sijaan. Yksi myös ehdotti palveluntuottajan valin- 
nan jättämistä kokonaan asiakkaalle, mikä heijastaa ajankohtaista keskustelua 
asiakkaan valinnanvapaudesta (ks. esim. STM 2016). Myös tilaajan puolella 


asiakkaan osallistuminen nähtiin tärkeänä. 

Me yritettiin kirjottaa hirveen paljon osallistamisen näkökulmasta 
[...] et me pyritään rakentamaan sen semmosen |...] toimintamallin 
kautta jossa ihmiset saa itse vaikuttaa. Se oli kyllä itse asiassa meidän 
molempienkin tahtotila, sekä tilaajan että meidän. — Tarjoaja 


Ja yhteinen etu on se, että se asiakas voi hyvin. Tosiaan se on se tavote, 
jonka eteen tehään. — Tilaaja 


Myös avoimuus ja luottamus tulivat esille aineistossa olennaisena osana sekä 
tilaajan ja tarjoajan välistä että tarjoajien keskinäistä yhteistyötä. 
[...] et pystytään tosiaan hyvin avoimesti kuitenki käymään sitä kes- 
kustelua. |...) Molemminpuolista luottamusta siihen että noi tietää 


mitä ne tekee ja noi tietää mitä ne hankkii. |...] Ja kaikki tietää ... se 
visio ja tavote on, ne tulokset on selvillä tai tiedossa. — Tilaaja 


Avoimuutta pidettiin välttämättömyytenä ja sen uskottiin esimerkiksi vähen- 
tävän valitusten tekemistä. Toisaalta avoimuus nähtiin myös riskinä esimer- 
kiksi palveluntarjoajien keskinäisessä yhteistyössä liikesalaisuuksien mahdol- 
lisen paljastumisen takia. Riskinä pidettiin myös sitä, että tilaaja hyödyntää 
palveluntuottajilta saamiansa kehittämisideoita jossain toisessa yhteydessä tai 
toisen palveluntarjoajan kanssa. Tilaajan edustaja totesikin hankinnan vaati- 
van luottamuksellisuuden huomioimista — tietynlaista skarppina olemista sii- 
nä, etteivät muiden innovaatiot paljastu. 

Tasavertaisuuden näkökulmasta hankinnan lähtöasetelma oli poikkeuk- 
sellinen. Yksi kolmesta tarjoajasta toimi alueella jo aikaisemmin, ja sillä oli 
yhtymäpintaa kiinteistöt omistaviin tahoihin. Lisäksi se oli jo aiemmin tehnyt 
alueella kehitysyhteistyötä kaupungin kanssa. Tarjoajien osalta huoli tasaver- 
taisuudesta näkyi puheena kilpailun reiluudesta. Haasteen tunnistivat kaikki 
osapuolet, myös tilaaja ja valittu palveluntarjoaja. Tasavertaisuutta tuettiin 
sillä, että tarjoajien osallistumishakemukset arvioitiin nimettömyyden suojaa- 
mana. Tätä kaikki osapuolet pitivätkin hyvänä käytäntönä. Tilaajan ja palve- 
luntarjoajien välisessä toiminnassa tasavertaisuuteen voidaan nähdä liittyneen 
myös tarjoajien mahdollisuus vaikuttaa lopulliseen tarjouspyyntöön. Tässä 


olennaisena nähtiin neuvottelut. 

Ja silleen et kyl se koko ajan oli ittellä aika semmonen ... se mietitytti 
ettei me nyt vaan suosita yhtään tai ettei ne nyt vaan saa jotain etua 
tosta toisiin verrattuna. — Tilaaja 


Varmastiki sitä et me löydetään yhessä neuvotellen se ratkasu. Ei niin 
et toisella on määräävä asema siinä. Toki kaupungilla on se raha, mil- 
lä se toimija sit toimii |...) — Tilaaja 


[...] sen neuvottelun aikana sehä hioutu sit se konsepti mitä lopulta, 
tarjouspyyntöö kirjattii että mitä sitte, kilpailutetaan. Ja sitten heillä 
oli myös mahdollisuus vaikuttaa siihen että mikkä ne palvelukoko- 
naisuudet on [...] — Tilaaja 


Tarjoajien kokemukset vaikutusmahdollisuuksistaan vaihtelivat. Kilpailu 
koettiin kovana — viitattiin esimerkiksi siihen, että neuvottelutilanteissa esiin 
tulleet kehittämisehdotukset lisäsivät tarjouspyynnön vaatimuslistaa. Samoin 
pelättiin, että hinnan polkeminen alas estää yhteisen kehittämisen sopimus- 
kauden aikana. Eräs tarjoaja viittasikin siihen, kuinka kovilla oltaisiin, jos 
kunta joutuisi samalla tavalla kilpailemaan oman tuotantonsa kanssa. Koh- 
tuuttomia vaatimuksia pyrittiin kuitenkin tilaajan edustajan mukaan välttä- 
mään. Esimerkiksi mittareiden valinta jätettiin osittain sen takia auki, ettei 
tarjoaja joutuisi lupaamaan mitään, mitä ei voisi pitää. 
[...] se että on avoin keskusteluyhteys pystyy vaikuttaan asioihin niin se 
kyllä toimii, ja sit myös yhdes miettiin ja kehittään, et kyllä kaupunki 
kuuntelee mun mielest aika herkälläki korvalla sitte kun asioist kes- 
kustelee ja kertoo että, ei oo semmonen kylmä [naurahtaen]. — Tarjoaja 


Eihän me samalla rivillä, samalla viivalla olla. |...] Et täytyy tehdä 
just tasan tarkkaan niin kun siitä kunnasta tulee. Et kyllä se neuvot- 
teluasetelma ei oo ihan tasaväkinen. — Tarjoaja 
Vuorovaikutukseen ja dialogisuuteen liittyen keskustelumahdollisuutta ja esi- 
merkiksi kaupungin järjestämiä avoimia tilaisuuksia pidettiin edellytyksenä 
kumppanuudelle. Neuvottelut nähtiin tärkeinä vaikuttamismahdollisuuksien 
lisäksi ymmärretyksi tulemisen, ymmärryksen lisäämisen ja yhteisen kielen 


muodostumisen kannalta. Haastatellut kuvasivat neuvottelutilanteiden tun- 

nelmaa valtaosin hyvaksi ja moni koki keskustelun vuorovaikutteisena. Osa 


olisi kaivannut enemmän dialogisuutta. 


Ne oli kovin jännittäviä tietenkin että [nauraen] saadaanko me it- 
semme ymmärretyksi |...] ehkä se oli justiin se kommunikointi siinä 
sitten et sitä ei välttämättä kaikkea osaa sillä tavalla kirjallisesti il- 
maista että siinä varmasti saatiin puolin ja toisin enemmän niitä 
asioita auki sillon kun niistä juteltiin ja keskusteltiin ja sai esittää ky- 
symyksiä. — Tarjoaja 


Se oli ihan lämminhenkistä ja hyvää keskustelua mitä siel niissä neu- 
votteluissa sitten käytiin. — Tarjoaja 


Ja itse asias mä en tiä olikse kuin paljon neuvottelua. Mun mielest 

se oli enemmän meidän esitys ja sitten jotain keskustelua käytiin. — 

Tarjoaja 
Kuten aiemmin kerrottiin, hankintaan osallistuminen ja sitä kautta kump- 
panuus ei kaikkien osalta perustunut täysin vapaaehtoisuudelle. Myös vasta- 
vuoroisuuden toteutumisessa tilaajan ja tarjoajien suhteessa näkyi aineiston 
perusteella haasteita. Yksi tarjoajista esimerkiksi kommentoi, että julkisissa 
hankinnoissa riski hukkatyöstä jää palveluntarjoajalle. Sama tarjoaja näki tär- 
keänä kannustimien rakentamisen palveluntarjoajalle siihen, että ”raskas ka- 
lusto” pidettäisiin tyhjillään. 

Ja se palkkio voi olla vaan se että, saa niitä uusia asiakkaita et pääsee 

kasvattaa sitä liiketoimintaa ja sitä kautta, kasvattaa sen hyvän toi- 

minnan vaikuttavuutta. Must se vois olla semmonen hyvä lähtökohta 


kumppanuudelle. 


Myös yhteistyö näyttäytyi aineiston perusteella keskeisenä kumppanuuden 
elementtinä ja tulosperusteiseen hankintatapaan liittyvänä tekijänä. Erityises- 
ti sen merkitystä korostettiin ennen tarjouspyynnön viimeistelyä. Kumppa- 
nuutta myös kuvattiin ”aidosti todella tiiviinä yhteisenä tekemisenä”. Tilaajan 
edustajien mielestä yhteistyö palveluntuottajien kanssa oli hankinnassa erit- 
täin tiivistä ja hyvässä yhteishengessä toteutettua. Samoin sillä nähtiin olleen 


lopputuloksen kannalta tärkeä rooli. Valtaosa tarjoajista koki samoin, mutta 

joku kyseenalaisti yhteistyön luonteen. Yksi tarjoajista nosti esille yhteisen ke- 
hittämisen — hänen mielestään kumppanuus näkyy yleisesti ottaen erityisesti 
siinä. 

[...] se oli tämmöstä tiivistä vuoropuhelua koko ajan. — Tilaaja 


[...] mut se on ehkä tää tämmönen perinteisempi palveluntuotanto 
niin siinä ei niinkään ehkä sellasta, ainoastaan jos tulee jotain virhei- 
tä [naurahdellen] niin sitten mutta tää tämmönen, ne kehittämisen 
kohteet niin niissä mun mielestä tulee se kumppanuus. Siinä vaiheessa 
ku tehdään jotain yhteistä tällästä ni siinä se kumppanuus kyllä ihan 
näkyy [...] — Tarjoaja 


No, mitä mä nyt sit sanosin. En mä ehkä jotenkin nähnyt sitä yhteis- 
työnä vaan että kyllä se oli sillai että kaupunki kysyi, ja odotti ja sitten 
konsortio yritti mahdollisimman vakuuttavasti täyttää ne odotukset 
[naurahtaa]. — Tarjoaja 
Valtaosa hankintaan osallistuneista koki, että neuvotteluita käyden saatiin 
aikaan uudenlaisia ratkaisuja. Muutaman mielestä mahdollisuudet olisivat 
kuitenkin olleet vielä suurempaan muutokseen. Eräs tilaaja totesikin, että jo- 


kaisella tarjoajalla oli omia vahvuuksiaan. 


[...] e£ varmaan täydellinen ois ollu ku ois ottanu tosta ton ja tosta ton 
ja tuolta ton [...] — Tilaaja 


Johtopäätökset ja keskustelu 

Tässä tutkimuksessa tarkasteltiin kumppanuutta tulosperusteisessa hankin- 
nassa tapaustutkimusta hyödyntäen. Tutkimuskysymyksenä oli, millaisena 
kumppanuus näyttäytyy tulosperusteisessa hankinnassa eri osapuolten näkökul- 
mista. Aiemman kirjallisuuden ja teorian avulla kumppanuuden elementeistä 


rakennettiin synteesi, jota peilattiin konkreettiseen esimerkkiin tulosperus- 

teisesta hankinnasta. Tutkimustapauksena oli Tampereen kaupungin ikaih- 
misten palvelujen hankinta Harmalan alueella’. 

Aiemmassa kirjallisuudessa viitattiin siihen, että palvelulähtöistä logiikkaa 
olisi hyödyllistä soveltaa myös julkisia palveluja tarkasteltaessa (ks. Virtanen 
& Stenvall 2012; 2014a, 92; Osborne ym. 2012). Tässä tutkimuksessa palvelu- 
lähtöisen logiikan näkökulmat toivat kumppanuuden tarkasteluun erityisesti 
painotusta erilaisten osaamisten yhdistämiseen sekä yhteiseen pyrkimykseen, 
jossa keskiössä ovat asiakasarvon rakentaminen ja asiakkaan parhaaksi työs- 
kenteleminen. Nämä näkökulmat eivät olleet ristiriidassa muuhun kirjalli- 
suuteen nähden vaan pikemminkin tukivat tai rikastivat aiheen tarkastelua. 
Tutkimus antaakin viitteitä siihen, että julkisiin palveluihin liittyvän kump- 
panuuden tarkastelussa voidaan hyödyntää myös palvelulähtöisen logiikan 
näkökulmia. 

Tutkimuksessa pyrittiin selvittämään, miten kirjallisuudesta ja teoriasta 
rakennettu synteesi kumppanuuden elementeistä (kuvio 1) istuu yhteen käy- 
tännön toiminnan kanssa tulosperusteisessa hankinnassa. Aineisto vahvisti 
synteesissä kuvattuja elementtejä ja teorian ja empirian välistä kytkentää. Kaik- 
ki kuviossa 1 esitetyt elementit tulivat esille aineistossa, mutta niiden paino- 


tukset vaihtelivat. 


Kumppanuuden elementtien ilmeneminen tulosperusteisessa hankinnassa 


Kyseisessä tutkimustapauksessa kumppanuuden elementit ilmenivät monella 
eri tavalla. Esimerkiksi palvelun tilaajan ja tarjoajien suhteessa näytti koros- 
tuvan avoimuus, neuvottelut, vaikutusmahdollisuudet sekä aidon dialogin ai- 
kaansaaminen. Tähän liittyi tasavertaisuuden varmistaminen niin palvelun- 
tarjoajien välillä kuin tilaajan ja tarjoajien suhteen. 

Tasavertaisuus näyttäytyi kokonaisuudessaan haasteellisena ja huomiota 
vaativana ilmiönä: ei pelkästään tilaajan määräävän aseman vaan myös tar- 


joajien erilaisten lähtötilanteiden takia. Myös vastavuoroisuus ilmeni varsin 


7 Tuloksia tarkastellessa on huomioitava, että tutkimustapaus ei ollut täysin puhdas esi- 
merkki tulosperusteisesta hankinnasta, vaan yhdistelmä sekä tulos- että suoriteperusteis- 


ta hankintaa, eräänlainen hybridimalli. 

mielenkiintoisena kysymyksenä. Kyseisessä hankinnassa voittava tarjoaja sai 
sopimuksen ja mittareiden tavoitetasojen saavuttamisen jälkeen mahdollisesti 
sopimuksen jatkoa. Sen sijaan hävinneet organisaatiot kantoivat riskin resurs- 
sien käyttämisestä hankintaprosessiin. 

Hankintatapa edellytti kumppanuuksien muodostamista etenkin pienten 
tarjoajien välille. Tarjoajien välisessä suhteessa painottuikin erilaisten osaa- 
misten yhdistäminen. Tarjoajien ja tilaajan suhteessa tätä yhdistämistä ei ollut 
niin selvästi nähtävissä, mutta tilaajan sisäisessä toiminnassa sen sijaan jon- 
kin verran oli. Toki esimerkiksi ennen hankintaa tapahtuneen palvelutarpeen 
määrittämisen ja neuvottelujen voidaan ajatella liittyvän tilaajan ja tarjoajien 
osaamisen yhdistämiseen. 

Tilaajan ja tarjoajien motiiveissa näkyi jonkin verran erilaisuutta, mikä 
saattaa näyttäytyä kumppanuuden haasteena. Motiivien erilaisuus nosti esille 
myös mahdollisen tarpeen kannustejärjestelmien luomiselle, jotta tavoitteet 
saadaan yhteen sovitettua. Lisäksi, kuten Tynkkysen (2013) tutkimuksessa, 
niin tässäkin tilaajien ja tarjoajien kokemuksissa kumppanuuden toteutumi- 
sessa on havaittavissa joitain eroja. Kokemukset kumppanuudesta erosivat 
kuitenkin myös palveluntarjoajien kesken, joten näin pienellä aineistolla eri 
osapuolten näkökulmien erosta ei voida tehdä yleistäviä johtopäätöksiä. 

Kaiken kaikkiaan tutkimuksen perusteella kumppanuus näyttäytyy julkis- 
ten palvelujen tulosperusteisessa hankinnassa keskeisenä huomioitavana näkö- 
kulmana ja monesta elementistä koostuvana kokonaisuutena — sellaisena, jota 
tulee tarkastella niin tilaajan ja tarjoajien välisenä kuin konsortioiden tai orga- 
nisaatioiden sisäisenäkin. Näyttäisi myös siltä, että kumppanuuden rakentu- 
mista tulisi tutkia pidemmällä aikaperspektiivillä. Kumppanuus ei rakennu 
vain hankinnan aikana vaan myös sitä ennen ja sen jälkeen. 

Tulosperusteisessa hankinnassa on havaittavissa kumppanuutta mahdol- 
listavia tekijöitä, kuten tilattavan palvelukokonaisuuden hioutumista neu- 
votteluja hyödyntäen. Silti pelkkä kumppanuutta mahdollistavien tekijöiden 
olemassaolo ei riitä. Esimerkiksi pelkkä neuvottelutilanteen järjestäminen ei 
tutkimuksen perusteella takaa vaikutusmahdollisuuksia, prosessin dialogi- 


suutta tai vuorovaikutusta. Se vaatii kohtaamista ja kuuntelua sekä sitä kautta 

uudenlaisen ymmärryksen muodostumista ja osaamisen tunnistamista puolin 
ja toisin. Tällöin palvelua todella rakennetaan erilaisen, yhdistetyn osaamisen 
varaan. Samoin se vaatii rohkeutta toimia toisin, mikä muuttaa toimijoiden 
roolia ja perinteisiä valta-asetelmia. 

Tutkimuksessa ilmeni, että tulosperusteisessa hankinnassa tavoiteltavat 
tulokset voidaan liittää asiakkaan kannalta vaikuttaviin tekijöihin, mikä 
näyttäisi tarjoavan mahdollisuuden palvelulähtöisen logiikan mukaiselle ajat- 
telulle — vuorovaikutukselle, yhteiselle arvonluonnille ja asiakkaan mukaan 
ottamiselle. Suuressa hankinnassa tulosperusteisuus näyttäisi myös ohjaavan 
ja osittain pakottavan tarjoajia osaamisen ja resurssien yhdistämiseen. Hyö- 
tyjen realisoituminen vaatii kuitenkin tässäkin uudenlaista toimintatapaa, 
jossa kaikki tuovat omalla osaamisellaan prosessiin lisäarvoa — ja niin, että asi- 
akas on prosessissa mukana. Esimerkiksi tässä hankinnassa palvelunkäyttäjän 
osallistuminen arvon yhteisluomiseen oli rajallinen: heidän roolinsa rajoittui 
pitkälti heitä koskevan informaation hyödyntämiseen osana hankintaa (vrt. 
"The customer is always a co-creator of value”. Vargo & Lusch 2008, 2; ks. myös 
Larjovuori ym. 2012, 11). 

Tutkimus osoitti, etta palvelujen tilaaja, kuten kunta, voi hankintatavan 
valinnallaan ja sen toteutustavalla vaikuttaa palvelujen kehittymiseen ja kump- 
panuuksien rakentumiseen. Kumppanuuden elementtien toteutuminen on 
huomioitava hankintaa suunnitellessa, mutta onneksi kaikkien elementtien 
täydellinen toteutuminen ei näytä olevan kumppanuuden ehdoton edellytys. 
Jotkut elementit voivat myös painottua vahvemmin kuin toiset. Virtasen ja 
Stenvallin (2014, 91—92) mukaan julkiset palvelut voidaan nähdä areenoina 
vuorovaikutukselle, yhteistyölle ja yhteisluomiselle, jota johtavat palveluita 
tuottavien organisaatioiden verkostot. Tulosperusteisen hankinnan hyödyn- 
täminen ja hankinnan suuri koko näyttäisivät mahdollistavan alustan, jolla 
verkostoja ja yhteistyötä voidaan uudella tavalla hyödyntää — jos ja kun tilaa- 


jalla, mutta myös tarjoajilla, on siihen tahtoa ja osaamista. 

Jatkotutkimuksen aiheita 


Aineistosta nousi esille sekä kumppanuudesta että tulosperusteisesta hankin- 
nasta monia varsin kiinnostavia näkökulmia, joihin tässä artikkelissa ei vali- 
tettavasti päästy syventymään. Kumppanuuden osalta tarvetta olisi edelleen 
laajentaa tarkastelua sen erilaisista elementeistä. Esimerkiksi kumppanuuteen 
liittyvää sopimuksellisuutta voisi tarkastella omana kokonaisuutenaan. Pal- 
velulähtöisen logiikan painotuksissa on nähtävissä myös julkisten palvelujen 
tarkastelua hyödyttäviä näkökulmia koskien asiakkaan saamaa hyötyä, kump- 
panuutta ja verkostomaista toimintaa. Näiden teemojen tarkastelua voisikin 
olla hyödyllistä jatkossa laajentaa. 

Tutkimustapauksen osalta mielenkiintoista olisi seurata sitä, miten ti- 
laajan ja valitun palveluntarjoajan kumppanuus on käynnistynyt ja jatkunut 
sopimuskauden aikana. Samoin mielenkiintoista olisi tutkia, miten sopimus- 
kaudella aikanaan optiokauden ratkaisevien mittareiden seurantaa tehdään ja 
minkälaisia mahdollisia haasteita mittaristo on asettanut. Tulosperusteisen 
hankinnan keskeisenä haasteena näkyi nimittäin niin tutkitussa tapauksessa 
kuin teoriassakin mittareiden määrittäminen ja mittaaminen. Lisäksi han- 
kinnan raskaus näkyi selvästi. Hankintaan käytettiin valtavasti aikaa, osit- 
tain jaksamisen rajoilla paikoittain erittäin kiireisen aikataulun takia. Se oli 
myös tekijä, jonka takia valtaosa haastatelluista miettisi tarkkaan lähtemistä 
prosessiin uudestaan. Hankinta nähtiin kuitenkin, yhden vastaajan sanoin, 
”opettavaisena pinnistyksenä”. Hankintatapaa ja hankinnan suuruutta pidet- 
tiin innostavana, mielenkiintoisena ja myös parhaimmillaan mahdollisuutena 
koko palveluprosessin uudenlaiseen tarkasteluun sekä uudenlaisten ratkaisu- 
jen kehittelyyn. 

Tutkimus jätti siis vielä aiheita jatkotutkimukselle. Jatkossa myös nähdään, 
miten hankinnan kautta aikaansaadut muutokset palvelussa näkyvät palvelu- 


jen tuottamisessa ja Härmälän alueen asukkaiden arjessa. 

filosofia — liberalistinen näkökulma 


Risto Harisalo & Pasi-Heikki Rannisto 


Johdanto 


Julkiset palvelut ovat jatkuvasti olleet kiihkeän keskustelun ja väittelyn koh- 
teina. Kansalaiset palvelujen käyttäjinä, ammattilaiset palvelujen tuottajina, 
poliitikot palvelujen rahoittajina ja tutkijat palvelujen analysoijina ovat otta- 
neet yhteen julkisten palvelujen asemasta ja kehittämisestä. Ajatus jatkuvasti 
laajenevista uusista ja lisätyistä julkisista palveluista on haastettu. On kiinni- 
tetty huomiota palvelujen tehokkuuteen ja vaikuttavuuteen (Montin 2011). 
Tarve vahvistaa kansalaisten vaikutusmahdollisuuksia julkisten palvelujen 
suunnittelussa, rahoittamisessa ja tuottamisessa on puolestaan haastanut te- 
hokkuuspyrkimykset (ks. esim. Vedung 2000). Näiden rinnalla on jatkuvasti 
keskusteltu julkisia palveluja koskevan päätöksenteon keskittämisestä ja ha- 
jauttamisesta valtion ja kuntien välillä sekä ohjauksen yleisyydestä ja yksityis- 
kohtaisuudesta (Montin 2011). 

Kilpailuttaminen ja siirtäminen markkinoille ovat viimeisimpiä julkisia 
palveluja koskevia haasteita. Tässä ajatuksena on, että palvelujen tehokkuus- 
pyrkimykset, osallistumismahdollisuuksien lisääminen, päätöksenteon kes- 
kittäminen ja yksityiskohtainen ohjaus eivät ole tuottaneet haluttuja tulok- 
sia, ja että yhteiskunnan kehitys kansalaisyhteiskunnan suuntaan vaatii uutta 
ajattelua julkisten palvelujen suunnittelusta, rahoittamisesta ja tuottamisesta. 

Tarkastelu on tärkeää ja ajankohtaista, sillä ihmisten käsitykset kilpailu- 


prosessista, kilpailuttamisesta, voittojen tavoittelusta ja niin edelleen ovat suh- 

teellisen vahvasti poliittisesti tulehtuneita ja ideologisesti värittyneitä. Eikä 
vähiten siitä syystä, että keskustelussa julkiset palvelut erotetaan yksityisistä 
palveluista lähinnä järjestämisvastuun ja tuottamisen omistajuuden perusteel- 
la eikä palvelujen luonteesta riippuen (vrt. Hallipelto 2008). On siis luonnollis- 
ta selvittää, mitä julkiset ja yksityiset palvelut ovat, miten ne eroavat toisistaan 
ja mitä kilpailuprosessi tarkoittaa julkisten palvelujen nykyisessä kehitysvai- 
heessa. Tarkoitus on tarkastella kilpailun käsitettä mahdollisimman teknisesti 
ja neutraalisti eikä esimerkiksi vaatia julkisten palvelujen kilpailuttamista tai 
siirtämistä markkinoille. 


Julkisen palvelun monimuotoisuus 


Palvelut julkisina instituutioina 


Ennen markkinoiden toiminnan ja kilpailuprosessin tarkastelua on tarkastel- 
tava julkisen palvelun käsitettä ja erityisesti sen institutionaalista luonnetta. 
Julkinen palvelu ei ole vain palvelu, vaan myös monimutkainen institutionaa- 
linen järjestely, jossa keskitetyn päätösvallan tehtävänä on varmistaa suunnit- 
telun laaja-alaisuus, toimenpiteiden rationaalisuus ja käyttäjien tasa-arvo ylei- 
sen hyvinvoinnin edistämiseksi (Douglas 1982; Little 2002). Julkisia palveluja 
on enemmän tai vähemmän johdonmukaisesti kehitetty näiden kriteereiden 
mukaan huolimatta siitä, että niiden keskinäinen painoarvo on ajan myötä 
vaihdellut. Tätä palvelun ympärillä olevaa kokonaisuutta on luonnehdittu 
muun muassa kaavamaisiksi hallinnollisiksi prosesseiksi (Lindbeck 1973) ja 
byrokratiaksi (Almqvist 2012). 

Päätöksenteon keskitys on ensimmäinen julkisen palvelun institutionaa- 
lisista kriteereistä. Se kohdistaa huomion valtion ja kuntien välisiin suhteisiin 
olettamalla, että valtio pystyy näkemään kokonaisuuden toisin kuin kunnat, 
jotka tarkastelevat asioita pääsääntöisesti omasta näkökulmastaan (Hill 1997; 
Noponen 1992). Valtiolla on usein intressi edellyttää, että kaikki kunnat toi- 
mivat tietyllä tavalla tietyissä tilanteissa. Kun päätöksenteko on keskitetty 


230 Past-HEIKKI RANNISTO & PIIA TIENHAARA (TOIM.) 


Markkinoiden luomisen ja huoltamisen filosofia 


valtiolle, se suunnittelee, rahoittaa ja organisoi palvelujen tuotannon. Samalla 
se ohjaa ja valvoo kuntia toimimaan haluamallaan tavalla joko yksityiskohtai- 
sella ohjauksella tai yleispiirteisillä tavoitteilla. Tähän tulkintaan perustuu 
yleiseen mielipiteeseen vahvasti juurtunut käsitys kunnista julkisen hallinnon 
hierarkian alimpana tasona. 

Suunnittelun laaja-alaisuus ja kokonaisvaltaisuus on toinen julkisiin pal- 
veluihin yleisesti liitetty institutionaalinen kriteeri (Douglas 1982; Montin 
2011). Kokonaisuuden hallintaan tähtäävää suunnittelua — kehittämistä — on 
tehtävä hallitusti ja ohjelmallisesti. Tämä on ainoa tapa kohdentaa kansakun- 
nan voimavarat optimaalisesti. Suunnittelun kokonaisvaltaisuudessa on kysy- 
mys tasapainoajattelusta, jossa tavoitteena on tila, jossa yhden kunnan tilan 
parantaminen edellyttää jonkun toisen kunnan olosuhteiden huonontamista 
(Little 2002). Tällaista tilaa kutsutaan Pareto-optimiksi. 

Suunnittelun käsite on lähes kokonaan kadonnut julkisista palveluista käy- 
tävässä keskustelussa. Se ei kuitenkaan tarkoita, että suunnittelulle ei enää oli- 
si sijaa. Käytännössä suunnittelun synonyymeinä käytetään sellaisia käsitteitä 
kuin kehittäminen, uudistaminen ja muuttaminen. Vaikka käsitteet ovat vaih- 
tuneet, niiden toiminnallinen sisältö on pysynyt suurin piirtein ennallaan. 

Toimenpiteiden rationaalisuus on kolmas julkisiin palveluihin liitetty ins- 
titutionaalinen kriteeri. Tässä ajatuksena on, että rationaalisesti toimiva valtio 
hyväksyy vain sellaiset toimenpiteet, jotka läpäisevät järjen kritiikin (Simon 
1983, 3; Townley 2008). Weber erotti toisistaan tavoiterationaalisuuden ja kei- 
norationaalisuuden (Weber 1978). Tavoitteet ja keinot on muotoiltava avoi- 
mesti ja demokraattisesti ja valittujen keinojen on tuettava tavoitteiden saavut- 
tamista. Kun näin tapahtuu, voidaan puhua välineellisestä rationaalisuudesta. 

Kansalaisten tasa-arvo julkisten palvelujen kuluttajina on neljäs institutio- 
naalinen kriteeri, jonka mukaan kansalaisten on kaikkialla saatava suurin 
piirtein samat, yhteisillä resursseilla tuotetut palvelut asuinpaikastaan ja va- 
rallisuudestaan huolimatta (Paloheimo & Wiberg 1997). Tasa-arvo on yksi 
vaikeimmista kriteereistä julkisten palvelujen yhteydessä. Kuvio 1 havainnol- 


listaa edellä sanottua. 

Kokonaisvaltainen 
suunnittelu 


Kansalaisten 
hyvinvointi 


Päätöksenteon 
keskittäminen 


Toimenpiteiden 
rationaalisuus 


Kansalaisten 
tasa-arvo 


Kuvio 1. Julkiset palvelut instituutiona. 


Tämä institutionaalinen järjestely toimi niin kauan, kun yhteiskunnalliset 
olosuhteet pysyivät suhteellisen vakiona ja muuttumattomina, ja yhteiskun- 
nasta tuotettiin luotettavaa tietoa, jonka avulla valtio pystyi toteuttamaan ta- 
voitteensa kansalaisten hyvinvoinnin edistämiseksi. Kun olosuhteet alkoivat 
yhteiskunnassa muuttua ja muutoksista oli yhä vaikeampi saada luotettavaa 
tietoa, kävi vaikeaksi perustella päätösvallan keskittämistä valtiolle. 
Päätöksentekoa koskeva tutkimus on osoittanut, että rationaalisuus on 
parhaimmillaankin vain rajoitetusti rationaalista eikä täydellisesti rationaalis- 
ta (ks. esim. Simon 1983). Koko yhteiskuntaa koskettavat tavoitteet ja keinot 
ovat väistämättä liian moniselitteisiä ja ristiriitaisia sekä niiden vaikutukset 
suurelta osin ennakoimattomia (March & Simon 1993). Ihmiset eivät yksin- 
kertaisesti voi tietää kaikkea eivätkä hallita valintoihinsa vaikuttavia tekijöitä. 
He voivat myös tehdä samanaikaisesti keskenään ristiriitaisia asioita (March 
1994). Heidän ajatteluaan ohjaavat monet asioita pelkistävät, yksinkertaista- 
vat ja jopa vääristävät tekijät. Vaikka he ovat tietoisia näistä tekijöistä, he eivät 
ole perillä siitä, kuinka ne vaikuttavat heidän ajatteluunsa. Vaikka yleisessä 
kielenkäytössä rationaalisuus viittaa loogiseen harkintaan ja tunteiden elimi- 
nointiin, päätöksenteon teoreetikot eivät näe asiaa samalla tavoin. (Kahneman 


2011.) Heille rationaalisuudessa ei ole kysymys siitä, ovatko yksilön preferens- 

sit ja uskomukset rationaalisia, vaan siitä, missä määrin ne ovat keskenään joh- 
donmukaisia (Kahneman 2011). 

Kansalaisten tasa-arvo julkisten palvelujen kriteerinä on parhaiten kestä- 
nyt ajan haasteita, ja sitä pidetään yhä edelleen yleisesti hyväksyttävänä. Kun 
ihmisten arvot ja tarpeet ovat suurin piirtein samanlaisia, tasa-arvo on hyö- 
dyllinen kriteeri arvioida palvelujen jakamista ja käyttöä. Jos ihmisten arvot 
ja tarpeet ovat erilaiset ja niiden kehitys on luonteeltaan eriytyvää, tasa-arvon 
soveltaminen muuttuu ongelmalliseksi. Tasa-arvoa sovellettaessa arvojen ja 
tarpeiden muutoksessa jotkut saavat julkisia palveluja enemmän ja toiset vä- 
hemmän kuin heidän tarpeensa edellyttäisivät. 

Perinteisesti julkisten palvelujen tuottamia vaikutuksia on luonnehdittu 
kollektiiviseksi hyödyksi ja hyvinvoinniksi. Tällöin ajatuksena on, että kan- 
salaiset kokevat palvelujen vaikutukset suurin piirtein samalla tavoin omassa 
elämässään. Tästä seuraa, että kansalaisten hyvinvointia voidaan laaja-alaisesti 
ja rationaalisesti lisätä, ja että heidän keskinäistä hyvinvointiaan voidaan suh- 
teellisen luotettavasti verrata keskenään (Little 2002). Näitä kahta käsitystä on 
kuitenkin vaikea vakuuttavasti puolustaa. Esimerkiksi yhden mielestä inves- 
tointi tiettyyn julkiseen palveluun on hyödyllinen, kun taas toisen mielestä se 
on hyödytön. 

Edellä käsitellyn perusteella on mahdollista päätellä, että julkisen palvelun 
perustana olevaa institutionaalista viitekehystä voidaan perustellusti kritisoi- 
da. Vaikka kritiikki on teoreettiseen päättelyyn perustuvaa eikä empiriasta 
johdettua, se antaa oikeuden ajatella, että julkisten palvelujen institutionaa- 
lisessa viitekehyksessä on korjausta ja kehittämistä vaativia ongelmia. Näissä 
pyrkimyksissä tärkeintä on huomata, että niissä on kysymys loogisen ja kriit- 
tisen ajattelun teknisestä soveltamisesta julkisiin palveluihin eikä poliittisista 


tai ideologisista tavoitteista. 
Julkisten palvelujen määrittäminen 


Edellä julkisia palveluja on käsitelty ikään kuin ne kaikki olisivat luonteeltaan 


samanlaisia. Näin asia ei kuitenkaan ole. Julkisia palveluja määriteltäessä on 

hyödyllistä käyttää hyödykkeen käsitettä, johon sisältyvät sekä aineettomat 
palvelut että fyysiset tuotteet. Hyödykkeet muodostavat jatkumon, jonka ää- 
ripäinä ovat puhtaat yksityiset ja julkiset hyödykkeet. 

Puhdas yksityinen hyödyke on sellainen, että sen käyttö — ostaminen — vä- 
hentää hyödykkeen määrää ja ostajalla on oman tahtonsa mukaan oikeus kayt- 
tää sitä muiden estämättä (Paloheimo & Wiberg 1997). Tämän määritelmän 
mukaan erilaiset kulutushyödykkeet, kuten auto, vaatteet, kengät ja asunto, 
ovat puhtaita yksityisiä hyödykkeitä. Myös erilaiset investointihyödykkeet, 
kuten koneet ja laitteet, ovat määritelmällisesti puhtaita yksityisiä hyödykkei- 
tä. Huomattakoon, että puhtaana yksityisenä hyödykkeenä on pidettävä myös 
markkinoilla tarjolla olevia terveys- ja koulupalveluja. Puhtaiden yksityisten 
hyödykkeiden perustana on ajatus, että ne on järkevää tuottaa markkinoilla 
kilpailuprosessissa eikä siirtää niitä koskevaa päätöksentekoa poliittiseen pro- 
sessiin. 

Puhdas julkinen hyödyke on puolestaan sellainen, että sen käyttö ei vähen- 
nä hyödykkeen määrää, ja että ketään ei voida estää käyttämästä sitä, jos se on 
yhdelle mahdollinen (Paloheimo & Wiberg 1997). Tällöin puhtaita julkisia 
hyödykkeitä ovat puhdas ilma, kansakunnan ulkoinen ja sisäinen turvallisuus 
ja infrastruktuuripalvelut kuten maantiet. Puhtaiden julkisten hyödykkeiden 
perustana on ajatus, että ne on järkevää tuottaa poliittisessa prosessissa eikä 
siirtää niitä koskevaa päätöksentekoa markkinoille kilpailuprosessiin. 

Jos julkisen hyödykkeen kriteereiksi valitaan niukkuuden periaate (kulu- 
tus ei vähennä tarjolla olevaa määrää) ja poissulkemisen periaate (ketään ei 
voida estää kuluttamasta), on mahdollista huomata, että monet tällä hetkellä 
julkisen vallan vastuulla olevat hyödykkeet eivät ole puhtaita julkisia hyödyk- 
keitä. Julkisella vallalla on vastuullaan myös sellaisia hyödykkeitä, jotka ovat 
ainakin osittain täyttävät puhtaan yksityisen hyödykkeen kriteerit. Näitä ovat 
maksulliset hyödykkeet ja yhteisresurssit. 

Julkisen vallan omistamia maksullisia hyödykkeitä ovat esimerkiksi teat- 
terit, vesilaitokset, sähkölaitokset ja radio- ja televisiokanavat. Nämä ovat 
hyödykkeitä, joita monet ihmiset voivat käyttää yhtä aikaa edellyttäen, että he 


ovat maksaneet kulutuksestaan. Jos he eivät ole maksaneet vaadittua hintaa, 

heitä voidaan estää kuluttamasta. Esimerkiksi teatteriin pääsee lipun lunasta- 
malla. Yhteisresurssit osittain julkisina hyödykkeinä ovat kaavoitetut alueet, 
muut maa-alueet, kuten luonnonsuojelualueet, vesivarannot jne. Näitä hyö- 
dykkeitä jokainen voi käyttää muista riippumatta, mutta ketään ei voida estää 
niitä kuluttamasta. 

Maksullisista hyödykkeistä ja yhteisresursseista puhuttaessa on syytä huo- 
mata, että niiden luonne voi radikaalisti muuttua teknologisen kehityksen 
myötä (Friedman 1986). Radioaaltojen lukumäärän ollessa hyvin suppea radio 
ja televisio sijoittuivat edelliseen kategoriaan. Kun niiden lukumäärä kasvoi, 
radio- ja televisiolähetykset siirtyivät samalla jälkimmäiseen kategoriaan. 

Puhdas yksityinen hyödyke on käsite, joka ensikatsannolla tuntuu ongel- 
mattomalta, mutta on kuitenkin kaikkea muuta. Tällaisia ovat ensinnäkin 
luonnolliset eli tekniset monopolit, kuten postilaitos, rautatiet, sähkönsiir- 
toverkot, vesi- ja viemäriverkot ja niin edelleen. (Friedman 1982.) Näille on 
tunnusomaista, että kuluttajat eivät voi valita mieleistään tuottajaa. On kol- 
me tapaa käsitellä luonnollisia monopoleja, joista yksikään ei ole täysin tyy- 
dyttävä, ja joilla kaikilla on omat kannattajansa. Ne ovat 1) siirto yksityisille 
markkinoille 2) siirto poliittiseen päätöksentekoon ja 3) näitä kahta välittävä- 
nä siirto yksityiselle markkinoille suhteellisen vahvassa julkisessa sääntelyssä 
(Friedman 1982). 

Toinen puhtaisiin yksityisiin hyödykkeisiin liittyvä ongelma koskee palve- 
luja, jotka toimivat markkinoilla, mutta ovat funktionaalisesti lähellä julkisen 
hyödykkeen käsitettä. Tällainen hyödyke on esimerkiksi haja-asutusalueita 
palveleva linja-autoliikenne tai muut vastaavat kuljetuspalvelut, joissa julkisel- 
la vallalla on suhteellisen vahva intressi toimia. Yhteiskunnalliset erityisolo- 
suhteet luovat kysynnän tällaisille perusluonteeltaan yksityisille, mutta funk- 
tionaalisesti julkisille palveluille. 

Kolmas puhtaiden yksityisten hyödykkeiden ongelmallinen alue kytkey- 
tyy sellaisiin hyödykkeisiin, joiden tuotanto työllistää huomattavan osan pai- 
kallisyhteisön työvoimasta. Tällaisia ovat erityisesti yhden tehtaan ympärille 


muodostuneet kunnat. Liiketaloudellisten periaatteiden mukaan toimiessaan 

tällainen yritys on väistämättä myös tavallista voimakkaamman poliittisen 
tarkkailun alainen (Rhenman 1975). 

Edellä sanotun perusteella lienee ensinnäkin selvää, että kaikki julkiset 
hyödykkeet eivät ole täysin julkisia siinä mielessä, että ne voitaisiin perustel- 
lusti pitää julkisessa viitekehyksessä. Lisäksi lienee yhtä selvää, että monien yk- 
sityisten palvelujen yhteiskunnallinen merkittävyys on sitä luokkaa, että niitä 
koskevassa päätöksenteossa on kiinnitettävä huomiota poliittisiin näkökoh- 
tiin. Jos elämä markkinoilla on ainakin jossain määrin poliittisen tarkkailun 
alaisena, myös poliittinen elämä on vähintään samassa määrin taloudellisen 
tarkkailun alaisena. Lisäksi julkisia ja yksityisiä hyödykkeitä olisi analysoitava 


eriytyneesti eikä kategorisesti homogeenisena ryhmänä. 


Markkinoiden luomisen vaihtoehtojen jäljittäminen 


Yksityistäminen markkinoiden luomisen vaihtoehtona 


Toisen maailmansodan jälkeen läntiset teollisuusmaat alkoivat tarjota yhä 
useampia julkisia palveluja kansalaisilleen. Samalla ne hankkivat omistuk- 
seensa huomattavan joukon yrityksiä erilaisin perustein. Osa hallituksista 
halusi valtiollista yrityksiä, joilla oli huomattava yhteiskunnallinen merkitys. 
Oli strategista merkitystä omaavia tuotannonaloja, joissa julkinen intressi oli 
huomattava. Oli myös tuotannonaloja, joihin valtio investoi taloudellisen ja 
yhteiskunnallisen kehityksen nopeuttamiseksi. 

Yhteistä näille kahdelle toisiaan tukevalle prosessille oli, että valtioista ja 
erityisesti pohjoismaisista kunnista tuli merkittäviä taloudellisia toimijoita, 
joiden valinnoilla oli huomattava yhteiskunnallinen merkitys. Tämä kehi- 
tys, jossa valtio vastasi eri hyödykkeiden tuotannosta, ei tapahtunut pelkäs- 
tään läntisissä teollisuusmaissa, vaan myös kehitysmaissa ja etenkin kaikissa 
sosialistisissa valtioissa, joissa valtio ei antanut tilaa yksityiselle tuotannolle ja 


markkinoille. 

Toisen maailmasodan jälkeisessä politiikassa ajateltiin, että julkinen valta 
pystyy ohjaamaan, johtamaan ja kehittämään tuotannollista toimintaa huo- 
mattavasti paremmin kuin yksityiset omistajat vapailla markkinoilla. Tätä 
kehitystä John Kenneth Galbraith todisti kirjassaan Uusi yhteiskunta väittäes- 
sään, että taloudellinen valta oli siirtynyt yksilöiltä organisaatioille, jotka kol- 
lektiivisina yksikköinä pystyivät toimimaan luonnollisia henkilöitä paremmin 
ja olivat vielä kaiken lisäksi kuolemattomia (Galbraith 1970). 

Galbraith meni ajattelussaan vieläkin pidemmälle esittäessään, että län- 
tisissä teollisuusmaissa valtion, suurten yritysten ja ay-liikkeen muodostama 
koalitio — teknostruktuuri — oli ottanut itselleen johtavan aseman taloudel- 
lisen ja yhteiskunnallisen vallan käyttäjänä.’ Tällä oli Galbraithin mukaan 
se seuraus, että yritysten johto oli korvannut yrittäjät, teknostruktuuri oli 
syrjäyttänyt kuluttajien valinnan vapauden ja sen harjoittama suunnittelu oli 
korvannut markkinatalouden. 

Yksityistämisen nimellä kulkeva kritiikki kollektiivisessa viitekehykses- 
sä olevia julkisia palveluja ja muuta yritystoimintaa kohtaan käynnistyi jo 
1970-luvulla Yhdysvalloissa ja Isossa-Britanniassa (Butler 1985). Julkisesta val- 
lasta kertyvä tieto antoi aiheen epäillä valtion ja teknostruktuurin kykyä saada 
asiat etenemään toivotulla tavalla. Yksityistämisen tavoitteena oli korjata näi- 
tä ongelmia antamalla tilaa yrittäjyydelle, kilpailulle ja kuluttajien valinnan 
vapaudelle (Harisalo 1987). 

Kun valtio myy tuotannollista toimintaansa yksityisille toimijoille, se akti- 
voi yrittäjyyttä uusien ideoiden ja oivallusten lähteenä. Yrittäjyyden aktivointi 
edellytti myös markkinoiden vapauttamista siihen kohdistetusta ohjauksesta 
ja sääntelystä (McPherson 1987). Tuotannollisen vapauden vastapainona on 
kuitenkin oltava kuluttajien valinnan vapaus (Friedman & Rose 1990). Vaikka 
yksityistäminen aikoinaan kuulosti radikaalilta, se otti huomioon käytännöl- 
liset olosuhteet, kuten kuvion 2 logiikka osoittaa (Marston 1987). 

Ajatus julkisesta edusta piittaamattomasta kaikkien julkisen vallan vas- 


tuulla olevien hyödykkeiden yksityistämisestä on virheellinen. Yksityistämi- 


1 Meillä Suomessa teknostruktuuria on kutsuttu kolmikannaksi. 

Kyllä, ei voi 
yksityistää 


Onko pakottavia syitä pitää hyödyke 
julkisena funktiona 


Vaikeuttaako yksityistäminen tärkeän 
palvelun tuottamista 


Kyllä, ei voi 
yksityistää 


Ei ole, ei voi 
yksityistää 


Onko tarjolla yksityisiä resursseja ja 
kilpailukykyistä tarjontaa 


Kyllä on 


Ei ole, ei voi 
yksityistää 


Voivatko yksityiset tuottaa palvelua 
tehokkaammin kuin julkinen 


Kyllä on 


Laaditaan suunnitelma palvelun 
yksityistämiseksi 


Kuvio 2. Yksityistämisen päätöksentekoa ohjaavat askeleet. 


nen on strateginen prosessi luoda markkinoita edellytyksenä yrittäjyydelle, 
kilpailulle ja kuluttajien valinnan vapaudelle. 

Vaikka yksityistämistä on yhteiskunnallisine seurauksineen pidetty hyö- 
dyllisenä, ei kehitys ole ollut tällä saralla mairittelevaa, ajoittain julkisuudessa 
olevista toisenlaisista väitteistä huolimatta. Ruotsalaiset Stefan Fölster ja Dag 
Detter ovat maansa tilaa koskevassa arvioissa hyvin kriittisiä (Fölster & Detter 
2016). He väittävät, että Ruotsin valtion omistuksessa olevien tuotannollisten 
resurssien arvo on suurempi kuin maan ulkomaanvelka, ja että tätä omaisuus- 
massaa on käytetty hyvin tehottomasti. 

Myöhemmin yksityistämiseen liitettiin toinen merkitys, joka koski kan- 
salaisten vastuuta heidän omaan elämäänsä vaikuttavista valinnoista (ks. eri- 
tyisesti Gray 1989; Isaksson 1994). Yksityistämisellä haettiin uutta tasapainoa 
yksityisen ja julkisen vastuun välillä. Tässä problematiikassa ajatuksena oli, 

että julkinen valta on mennyt liian pitkälle kantaessaan vastuuta kansalaisten 
elämästä, ja että näillä valinnoilla on ollut huolestuttavia ennakoimattomia 
vaikutuksia yhteiskunnassa (ks. erityisesti Gray 1989). Yhden näkökulman 
mukaan valtiosta oli kehittymässä omalaatuinen tarkkailu- ja valvontavaltio 
(Eräsaari 1983; Hirsch 1983). Toisen mukaan valtio kavensi viranomaisko- 
neistollaan kansalaisten valinnan vapautta ja alisti heidät julkisten palvelujen 
passiivisiksi vastaanottajiksi (Lasch 1996). Kolmannen mukaan valtiota ei 
kritisoitu pelkästään virheistä, vaan erityisesti sen huonosta kyvystä joustaa ja 
sopeutua uusiin olosuhteisiin (Riihinen 1985). 

Suomessa yksityistämiseen alettiin kiinnittää huomiota 1980-luvulla (Ha- 
risalo 1985; 1986; 1987). Yksityistämisen kärki kohdistui kuntien vastuulla 
oleviin julkisiin palveluihin. Ajatuksena oli siirtää kunnallisia palveluja mark- 
kinoille ja antaa yksityisille tuottajille mahdollisuus kilpailla asiakkaista jul- 
kisten tuottajien kanssa. Ajatus tällaisesta yksityistämisestä oli radikaali ja po- 
liittista ja ideologista vastustusta herättävä, eivätkä asiat sen vuoksi edenneet 
kovin nopeasti. 

Suomalaisessa yksityistämiskeskustelussa huomio on kohdistunut kolmeen 
asiaan: palvelujen kehittämiseen, kuluttajien edun edistämiseen ja rakenteelli- 
seen uudistamiseen (Granqvist ym. 1991). Palvelujen kehittämisen tavoitteena 
oli parantaa kunnallisten palvelujen laatua, innovatiivisuutta ja tehokkuutta. 
Kuluttajien edun edistämisen tavoitteena oli valinnan vapauden lisääminen, 
omaa elämää koskevan vaikutusvallan vahvistaminen ja mahdollisuus tuoda 
esiin uusia palvelutarpeita. 

Kunnallisten palvelujen rakenteellinen uudistaminen oletettiin vauhdit- 
tuvan yksityistämisen myötä. Tavoitteena oli lisätä rakenteiden joustavuutta 
ja aktivoida yrittäjyyttä kunnissa. Rakenteellinen uudistaminen osoittautui 
vaikeaksi. Kuntien palveluista vastaavan hallinnollisen rakenteen kehittämi- 
nen riippuu ainakin jossain määrin lainsäädännöstä ja ministeriöiden myötä- 


mielisyydestä. 

Julkinen valinta markkinoiden luomisen vaihtoehtona 


Julkisen valinnan teoria 


Julkisen valinnan teoria (public choice) kehittyi yksityistämisen rinnal- 
la 1970-luvulta alkaen, mutta sai alkunsa jo edellisellä vuosikymmenellä 
Buchananin ja Tullockin työn tuloksena. He tarjosivat vaihtoehdon hallitse- 
valle käsitykselle julkisesta toiminnasta, jossa julkista toimintaa analysoitiin 
julkisen intressin ja yleisen hyvän käsittein, ja joka korosti julkista valtaa yh- 
teiskunnallisen hyvän tuottajana (Buchanan & Tullock 1962). He kohdistivat 
huomionsa yksilön rationaalisuuteen, kaiken julkisen toiminnan prosessuaa- 
liseen luonteeseen ja instituutioiden luontaiseen dynamiikkaan. Näistä lähtö- 
kohdista se tunnisti vakavia ongelmia julkisessa toiminnassa ja esitti niihin 
omat ratkaisunsa. 

Julkisen valinnan teoriassa jokainen yksilö toimii tilaisuuden tullen ta- 
loudellisena agenttina sekä yksityisellä että julkisella sektorilla. Havaittiin, 
että julkisista palveluista vastaavat poliitikot ja virkamiehet eivät ole aina ja 
kaikessa yleistä etua pyyteettömästi ajavia rationaalisia ja hyväntahtoisia pää- 
töksentekijöitä (Buchanan & Tullock 1962; Tullock 1994). Tapana on ajatella, 
että poliittiset ja hallinnolliset johtajat tietävät ja ymmärtävät asioita huomat- 
tavasti laaja-alaisemmin ja perusteellisemmin kuin ihmiset ylipäätään, ja että 
tästä syystä he huolehtivat optimaalisesti kokonaisuudesta. Julkisen valinnan 
näkemys asetti kyseenalaiseksi poliitikkojen ja virkamiesten rationaalisen 
epäitsekkyyden havaittuaan, että poliittiset päättäjät ja virkamiehet kehittävät 
julkisia palveluja tavalla, joka vastaa heidän intressejään (Buchanan & Tullock 
1962). Tämä käsitys oli ristiriidassa sen näkemyksen kanssa, jonka mukaan 
vain julkinen valta pystyi tuottamaan tehokkaasti optimaalisen määrän julki- 
sia palveluja ja estämään palvelujen ylituotannon ja niukkojen resurssien suun- 
taamisen maksukykyisille kuluttajille. Poliitikkojen ja virkamiesten toimiessa 
omien intressiensä mukaan he voivat syyllistyä ylituotantoon ja tuottaa myös 
sellaisia julkisia palveluja, jotka lähinnä vastaavat heidän oman sosiaalisen vii- 
teryhmänsä tarpeita. Riski tälle syntyy siitä, että kuluttajat eivät voi kyseen- 


alaistaa heille suunnattua tarjontaa (Buchanan & Yoon 2005a; 2005b). Se, että 

palvelut eivät palvele kansalaisten tarpeita, selittyy sillä, että kansalaisilla ei ole 
tehokasta mahdollisuutta tuoda esille palvelutarpeitaan eikä varmistua siitä, 
että ne otetaan huomioon. Perinteinen julkinen toiminta syyllistyy juuri nii- 
hin ongelmiin, joilta se haluaa välttyä. 

Kokonaisuutena ottaen julkisen valinnan teoria kiisti yleisen käsityksen, 
jonka mukaan julkinen valta on ratkaisu kansalaisten ja yhteiskunnan ongel- 
miin. Julkisen valinnan teorian puolustajat väittivät, että julkinen valta on 
kansalaisten ja yhteiskunnan ongelmien lähde, ja että ratkaisua on haettava 
muualta kuin perinteisestä julkisesta hallinnosta (Harisalo & Pitkänen 2015). 
Tunnistamiensa ongelmien korjaamiseksi julkisen valinnan teoria korosti 
demokratiaa, politiikan ja palveluinstituutioiden erottamista toisistaan sekä 


kilpailua. 


Julkisen valinnan teoria ja julkiset palvelut 


Julkisen valinnan teoria analysoi julkista toimintaa kolmesta näkökulmasta, 
joissa oli kysymys poliittis-hallinnollisen päätöksenteon perustana olevista 
säännöistä, omaisuutta koskevista valinnoista ja julkisista palveluista (Shapiro 
2006). Kun kysymys on päätöksentekoa ohjaavista säännöistä, julkinen valin- 
ta suosii yksimielisyyden tavoittelua pienten, mutta vahvojen intressiryhmien 
vaikutusvallan minimoimiseksi (Buchanan & Tullock 1962). 

Omaisuutta koskevassa analyysissa (tragedy of the commons) on kysymys 
sellaisesta omaisuudesta, jonka vapaa käyttö voi vähentää omaisuuden arvoa 
tai jopa tuhota sen (Buchanan & Yoon 20153). Tällaista omaisuutta kuten ka- 
lavesiä tai laidunmaata on edellä kutsuttu yhteisresurssiksi. Julkisen vallan on 
luonnollista säädellä tällaisten hyödykkeiden käyttöä esimerkiksi yksityista- 
mällä ne (Buchanan & Yoon 2015a). 

Kun kysymys on muista julkisista palveluista, julkisen vallan teorian ta- 
voitteena on korjata niiden ongelmat jakamalla perinteiset palveluinstituutiot 
poliittisiksi ja tuotannollisiksi organisaatioiksi.. Poliittisilla organisaatioilla 
on kolme keskeistä tehtävää: 1. toimia kansalaisten intressien asianajajina ja 
arvokeskustelun areenana 2. kilpailuttaa tuottajat ja 3. luoda kilpailua (Hari- 


salo 1986; 1987; Ostrom & Ostrom 1977). 

Kunnassa valtuusto on se areena, jolle kansalaiset voivat tuoda palvelutar- 
peensa ja -odotuksensa ja varmistua siitä, että ne otetaan huomioon. Tämä 
edellyttää kansalaisten aktiivista osallistumista ja vaikuttavien osallistumis- 
mahdollisuuksien ennakkoluulotonta kehittämistä. Julkisen valinnan lo- 
giikassa vain aktiivisesti osallistuvat kansalaiset voivat kyseenalaistaa heille 
suunnattua palvelutarjontaa ja rajoittaa poliitikkojen ja virkamiesten omia 
pyrkimyksiä. Osallistuminen voi tuoda esille myös uusia palvelutarpeita. 

Miksi poliittinen organisaatio on erotettava tuotannollisista organisaa- 
tioista? Jos valtuusto omistaa tuotannolliset organisaatiot, se on riippuvainen 
niiden asiantuntemuksesta ja voimavaroista. Tässä tilanteessa valtuusto aset- 
tuu kiistoissa ja valinnoissa todennäköisesti oman organisaationsa kuin kun- 
talaisten puolelle. Kun valtuusto ei omista tuotanto-organisaatioita, sillä on 
vahva rooli kuntalaisten ja palveluntuottajien suhteiden välittäjänä. Demokra- 
tia julkisen valinnan ajattelussa edellyttää, että valtuustossa keskustellaan ja 
väitellään koko yhteisön rakennetta ja toimintaa koskettavista arvovalinnois- 
ta. Arvoja koskevalla keskustelulla ja väittelyllä voi olla yhteisölle suurempi 
merkitys kuin konkreettisilla päätöksillä (Harisalo & Aarrevaara 2015). De- 
mokratia ei ole vain vaatimista ja saamista, vaan vastuunkantoa kuntayhteisön 
olemassaolosta ja tulevaisuudesta. 

Kilpailuttaminen edellyttää, että valtuustolla on monia vaihtoehtoja va- 
littavanaan. Palvelujen tuottajat ovat itsenäisiä oikeushenkilöitä, jotka voivat 
olla voittoa tavoittelevia yksityisiä yrityksiä, voittoa tavoittelemattomia jul- 
kisia organisaatioita ja voittoa tuottamattomia yhteisöjä. Julkisen valinnan 
ajattelussa valtuusto omistaa ensisijaisesti vain puhtaita julkisia hyödykkeitä 
tuotavat organisaatiot. 

Julkisen valinnan teoriassa palvelujen tuottajat kilpailevat keskenään omal- 
la ainutlaatuisella tavallaan yhdistämällä henkisen ja aineelliset voimavarat 
inhimillisesti, innovatiivisesti, laadullisesti ja tehokkaasti. Tätä voimavarojen 
käyttötapaa voidaan luonnehtia yrityksen palvelufilosofiaksi. On mahdollista, 
että samaa palvelua tuottavat ja keskenään kilpailevat yritykset omaavat toisis- 
taan poikkeavan palvelufilosofian, jota valtuusto voi käyttää valintakriteeri- 


nään. Tulojensa hankkimiseksi yritykset kehittävät, tuottavat ja markkinoivat 

palvelujaan kaikille maksukykyisille ja -halukkaille kuluttajille vapailla mark- 
kinoilla. Ne päättävät itsenäisesti osallistumisestaan kilpailuprosessiin. 

Kilpailuttaminen ei onnistu, jos valtuustolla ei ole vaihtoehtoja valittava- 
naan (Friedman 1986). Markkinoiden luominen edellyttää, että julkinen valta 
luo yhteiskuntaan sellaisen juridisen ja institutionaalisen viitekehyksen, joka 
synnyttää jatkuvana prosessina uusia ja erilaisia yrityksiä, mahdollistaa niiden 
pääsyn markkinoille ja sallii niiden toimia markkinoilla yleisten ja ennustet- 
tavien sääntöjen mukaan. Julkinen valta ei voi kuin marginaalisesti perustaa 
yrityksiä. 

On todennäköistä, että jo suhteellisen pienellä määrällä kilpailua ja mark- 
kinoita on myönteisiä yhteiskunnallisia vaikutuksia (Harisalo 1986). Keske- 
nään kilpailevat yritykset synnyttävät uusia tuote- ja palveluinnovaatioita ja 
työpaikkoja ja luovat uutta pääomaa ja teknologiaa. Kilpailu edistää itseohjau- 
tuvuutta, responsiivisuutta, tehokkuutta ja virheiden automaattista korjaan- 
tumista. Kilpailu pakottaa tuottajat kehittämään osaamistaan, kouluttamaan 


henkilöstöään ja kohtelemaan asiakkaitaan hyvin. 


Uusi julkinen johtaminen markkinoiden luomisen vaihtoehtona 


Uuden julkisen johtamisen (New Public Management, NPM) juuret löytyvät 
1990-luvulta (Almqvist 2012). NPM korostaa joukkoa erilaisia keinoja, joiden 
avulla on mahdollista lisätä julkisten palvelujen laatua ja tehokkuutta, laskea 
kustannuksia, kilpailuttaa hallitusti yksityisiä ja julkisia palvelujen tuottajia 
ja vahvistaa kuluttajien vaikutusvaltaa palveluprosesseissa (ks. esim. Almgvist 
2012; Hood 1991; Montin 2011; Pollit & Bouchaer 2000). NPM on enemmän 
prosessi ja filosofinen tapa katsoa asioita kuin teoria. 

Vaikka NPM:n henkiset juuret löytyvät muun muassa julkisen valinnan 
teoriasta (Almgvist 2012), se otti itselleen perinteisen hierarkkisen hallinnon 
ja radikaalien yksityistämisen ja julkisen valinnan väliin jäävän tilan. NPM:n 
kehittäjät halusivat kehittää julkisia organisaatioita niiden omista yleisesti hy- 
väksytyistä lähtökodista yhdessä niistä vastaavien poliittisten ja hallinnollis- 


ten ammattilaisten kanssa. Lienee todennäköistä, että he halusivat myös vält- 

гаа tukeutumisen suhteellisen ankaran kritiikin kohteina oleviin liberalismin 
klassisiin teorioihin, joita julkisen valinnan teorian lisäksi olivat mm. itavalta- 
lainen teoria ja chigacolainen teoria (näistä teorioista ks. erityisesti Harisalo & 
Miettinen 1997). 

NPM:ssa on kolme keskeistä työkalua, jotka ovat päätösvallan hajauttami- 
nen, sopimusohjaus ja palvelujen kilpailuttaminen (Almqvist 2012). Päätös- 
vallan hajauttaminen on yleensä tehokas tapa korjata keskitetyn hallinnon on- 
gelmia; byrokraattisia käytäntöjä, joustamattomuutta, päätöstenteon hitautta, 
pikkutarkkaa ohjausta ja valvontaa. Hajauttaminen mahdollistaa julkisten 
palvelujen mukauttamisen paikallisiin olosuhteisiin ja luo otollisen maaperän 
paikallisille palveluinnovaatioille (Micklethwait & Woolridge 2014). Toisin 
kuin valtio, kunnat voivat toimia erilaisten kokeilujen testauskenttänä ennen 
ideoiden hyväksymistä. 

Sopimusohjaus korostaa poliittisen johdon johtavaa asemaa palvelua kos- 
kevassa päätöksenteossa. Se nojaa ajatuksellisesti julkisen valinnan teorian 
suosittelemaan menettelyyn erottaa päätöksenteko ja tuottaminen toisistaan. 
Sopimusohjauksella on ilmeiset ja vaikeasti ratkaistavat ongelmat (Almgvist 
2012), joiden vuoksi se ei täysin ole vastannut alkuperäisiä toiveita. Sopimus- 
ohjaus ja kilpailuttaminen ovat vaihtoehtoisia työkaluja siten, että sopimus- 
ohjausta käytetään, kun kilpailuttamiselle ei ole edellytyksiä. 

Kun sopimusohjaus on kuntaorganisaation sisäinen prosessi, kilpailutta- 
misessa otetaan huomioon oman organisaation lisäksi myös markkinoilla toi- 
mivat yritykset. Kilpailuttamisessa voidaan turvautua sääntelyyn, sopimuk- 
siin, edustussopimuksiin, palveluseteleihin ja moniin erilaisiin vapaaehtoisiin 
voittoa tavoittelemattomiin yhteisöihin (näistä keinoista ja niihin liittyvistä 
teknisistä yksityiskohdista ks. esim. Harisalo 1986; 1987). 

NPM:n vaikutuksista on tehty tutkimuksia, joiden mukaan kunnat ovat 
menestyneet suhteellisen hyvin erilaisten tukipalvelujen (siivous, kiinteistöjen 
huolto jne.) ja muiden puhtaita yksityisiä palveluja muistuttavien palvelujen 
(liikennelaitokset jne.) kilpailuttamisessa. Kunnille ongelmia on sen sijaan 


aiheuttanut julkisiksi peruspalveluiksi tulkittujen palvelujen (esimerkiksi pe- 

ruskoulu) kilpailuttaminen, koska niilla ei toistaiseksi ole markkinoilla yksi- 
tyisia vaihtoehtoja. 

Kilpailuttaminen on aikaa, kustannuksia ja vahvaa juridista ammattitaitoa 
vaativa laji, jota ei hetkessä opita. On mahdollista, että juridisten pelisääntöjen 
hallinta ja niissä tiukasti pitäytyminen voivat syrjäyttää palvelujen dynaamiset 
vaatimukset joustavuudesta, innovatiivisuudesta ja tarjonnan monipuolisuu- 
desta. Jos näin tapahtuu, kilpailuttaminen ei vahvista paikallistalouden elin- 
voimaa eikä synnytä uutta yrityskantaa. On mahdollista, että kilpailuttaminen 
yksipuolistaa paikallista taloutta keskittämällä yhteistyön suurille yrityksille. 

NPM еї ole mainittavasti edistänyt poliittisen ja taloudellisen elämän 
hajautusta Valtio pitää hallinnollisia, juridisia ja taloudellisia naruja vahvas- 
ti itsellään eikä ole mainittavasti hajauttanut valtaa kunnille. Vaikka NPM 
saattaa kuulostaa radikaalilta, se ei ole kyennyt ratkaisemaan joukkoa julkisen 
hallinnon omissa käsissä olevia sisäisiä ongelmia, kuten julkisten rakenteiden 
heikkoa mukautuvuutta uusiin olosuhteisiin (Micklethwait & Woolridge 
2014). 


Markkinoiden luomisen filosofia 


Vapaus tuottaa ja vapaus valita 


Jokaisessa poliittisessa järjestelmässä on jollain tavoin ratkaistava kysymys 
hyödykkeiden tuotannosta ja kulutuksesta (Lindbeck 1973). Tämä proble- 
matiikka voidaan kiteyttää vapaudeksi tuottaa ja vapaudeksi valita. Ne ovat 
ihmisten inhimillisiä perusoikeuksia, joita koskevat ratkaisut määrittävät ta- 
loudellisen kasvun ja kansakunnan aineellisen vaurauden. 

Vapaus tuottaa ja valita ovat korostetusti taloudellisia vapauksia ja mones- 
sa yhteiskunnassa niin arkisia, ettei niihin erityisemmin kiinnitetä huomiota 
eikä niitä osata arvostaa. Vaikka vapaus tuottaa ja valita ovat periaatteessa sa- 
manarvoisia, käytännössä edellinen on kuitenkin jälkimmäistä jossain määrin 


tärkeämpi (Friedman 1982; 1990). Hyödykkeet on nimittäin tuotettava ennen 

kuin kukaan voi valita. Jos kukaan ei tuota mitään, ollaan Robinson Crusoe 
-taloudessa, jossa jokaisen on itse tuotettava kaikki kuluttamansa. Taloutta, 
jossa on useita itsenäisesti toimivia tuottajia eli yrittäjiä, kutsutaan markkina- 
taloudeksi. 

Vapaus valita tasapainottaa vapautta tuottaa. Tämä on se vapaus, jonka 
Galbraith ja Olson halusivat ottaa pois kuluttajilta ja antaa teknostruktuu- 
rille ja organisoituneille intressiryhmille. Markkinataloudessa tuottaja ei saa 
pakottaa kuluttajaa valitsemaan tuottamiaan hyödykkeitä (Butler 1988). Tätä 
kahden vapauden — tuottamisen ja valitsemisen — arvojärjestystä Lenin kutsui 
halveksuen porvarilliseksi ennakkoluuloksi (Mises 1983). 

Yrittäjyys on tarjonnan vapauden moottori ja jokainen ihminen on käy- 
tännössä yrittäjä (Butler 1988). Yrittäjien keskeisenä tehtävänä on ennakoida, 
millaisia tarpeita ja vaatimuksia kuluttajilla on tulevaisuudessa. Juuri tämä 
inhimillinen ominaisuus, jota kutsutaan valppaudeksi, on tärkeää ymmärtää 
osana yrittäjyyttä (Butler 1988; Kirzner 1985). Tällä hetkellä kuluttajien valit- 
tavana olevat hyödykkeet ovat sellaisia, joiden kysynnän yrittäjät aikaisemmin 
ennakoineet niin merkittäväksi, että niitä kannatti alkaa valmistaa. Tuotanto 
eli vapaus tuottaa edeltää pääsääntöisesti kulutusta eli vapauttaa valita. 

Yrittäjyys on keksivä ja uutta luova voima. Se tuottaa jatkuvana virtana 
uusia ja parempia tuotteita, palveluja ja ratkaisuja ihmisille (Lachmann 1986). 
Se on valppautta aavistaa ja ennakoida uusia taloudellisia mahdollisuuksia hy- 
vissä ajoin ja ennen mahdollisia kilpailijoita. Yrittäjyys ei keskity pelkästään 
valitseviin olosuhteisiin, vaan kykyyn nähdä asioita laajemmin tai toisin ja 
taitoon organisoida niiden tuotanto mahdollisimman tehokkaasti (Kirzner 
1985). Tulevien tarpeiden ja vaatimusten ennakointi ei pelkästään riitä, vaan 
sen tulokset on muutettava tuotannolliseksi toiminnaksi. 

Yrittäjyyden tehtävänä on odottamattomiin suuntiin etenevä askeltavana 
prosessina korvata uusilla ideoilla ja oivalluksilla tietämättömyyttä siinä kui- 
tenkaan koskaan täysin onnistumatta. Yrittäjyys on ennakoimaton ja yllätyk- 
sellinen, koska etukäteen on mahdotonta sanoa kuka tai ketkä saattavat tällä 
hetkellä ja tulevaisuudessa keksiä jotain. Tätä vieläkin vaikeampaa on etukä- 


teen tietää, millaisia tarkoituksia ihmisten oivallukset palvelevat tai millaisia 

mahdollisuuksia ne avaavat. Yrittäjyydessä ihmiset hyödyntävät omaa ainut- 
laatuista kokemustaan, tietämystään ja ymmärrystään omissa elinympäristöis- 
sään. (Hayek 1960.) Mikään valtion tai muun instituution asettama ihminen 
tai ryhmä ihmisiä pystyisi toimimaan yhtä luovasti ja ennakoivasti. 

Yrittäjyyttä ei voida suunnitelmallisesti sisällyttää potentiaaliseen tuotan- 
toprosessiin, vaan se on tätä prosessia edeltävä ja sen perustana oleva voima. Se 
on prosessi, joka ei perustu olemassa olevalle tiedolle, vaan prosessi, joka luo 
uutta tietoa. Se on prosessi, jossa ei ratkaista tunnistettua, edeltä käsin määri- 
teltyä ongelmaa, vaan prosessi, jossa tunnistetaan ja muotoillaan uusia ongel- 
mia, ja jossa ne ratkaistaan uudella tavalla. (Kirzner 1985.) 

Yrittäjyys tuotannollisen toiminnan organisoijana edellyttää monien 
erilaisten tekijöiden koordinointia. On hankittava rahoitusta, tilattava tar- 
vittavat tuotannontekijät, ostettava raaka-aineet, palkattava työvoima, huo- 
lehdittava julkisista velvollisuuksista ja niin edelleen. Kaikissa näissä asioissa 
markkinataloudessa on rationaalista tukeutua demokraattiseen koordinaa- 
tion keskitetysti ohjatun koordinaation sijasta. Demokraattinen eli vapaa- 
ehtoinen koordinaatio estää ihmisiä vahingoittamasta toisiaan, eli se toimii 
vilpin, pakon ja väkivallan rajoitteena ja luo siten sillan edetä koordinaatios- 
ta yhteistoimintaan ja keskinäiseen kanssakäymiseen. Lindblom väittää, että 
markkinataloudessa on pohjimmiltaan enemmän kysymys koordinaatiosta 
kuin verisestä kilpailusta ja vastakkainasettelusta. (Lindblom 2001.) 

Kuluttajien valinnan vapaus tekee kaikesta tuotannosta dynaamisen ja 
yllätyksellisen. Yrittäjä voi vain parhaan kykynsä mukaan ennakoida ja orga- 
nisoida tuotannon olematta kuitenkaan varma siitä, kuinka halukkaat kulut- 
tajat ovat ostamaan. Tämä olosuhde unohtuu usein julkisessa palvelutuotan- 
nossa, jossa julkinen toimii usein monopoliasemassa ja jopa kieltää sen kanssa 
kilpailevan yksityisen tuotannon. 

Yrittäjyydestä elinvoimansa ammentavien markkinoiden väitetään usein 
toimivan virheettömästi. Käsitys on väärä, sillä epäonnistumiset kuuluvat 
luonnollisena osana ennakointiin. Sattuma, onni ja joskus jopa tietämättö- 
myys yhdistyneenä yrittäjän omaan osaamiseen määrittävät ennakoinnin osu- 


vuuden ja tuotannon organisoinnin onnistumisen. Tässä monien tekijöiden 

hallitsemattomassa kokonaisuudessa asiat eivät suinkaan aina mene toivotulla 
tavalla. 

Voidaanko kuitenkaan epäonnistumisia ja pettymyksiä ennakoinnissa ja 
tuotannon organisoinnissa pitää virheinä? Kirjassaan The Meaning of Market 
Process Kirzner korostaa, että virheistä ja epäonnistumisista voidaan puhua 
vasta silloin, kun tulevaisuus voidaan luotettavasti ennustaa ja hallita asioi- 
hin vaikuttavat tekijät. Tulevaisuus ei kuitenkaan ole kuin paperirulla, jonka 
voidaan levittää auki, se on pikemminkin inhimillisellä luovuudella ja oival- 
luskyvyllä täytettäviä aukkoja tai tyhjiä tiloja (Kirzner 1992). Tulevaisuutta ei 
voida tiedollisin käsittein kuvata tuntemattomaksi, koska tulevaisuutta ei ole 
ennen kuin se keksitään. 

Taloudellisessa elämässä jokainen ihminen on samanaikaisesti tuottaja ja 
kuluttaja. Tämä seikka jää usein huomiotta, kun poliittisin ja kollektiivisin 
keinoin yritetään säädellä tuottajien toimintaa kuluttajien intressien edistä- 
miseksi. Esimerkiksi ylimitoitetuista palkoista ei ole työntekijöille kuluttajina 
hyötyä, kosta tuottajat siirtävät palkkakustannukset hyödykkeittensä hintoi- 
hin. 


Tasapainomalli ja epatasapainomalli yhteiskunnan kuvaajina 


Jokaisessa poliittisessa järjestelmässä on olemassa hyödykkeiden tuotantoa ja 
kulutusta ohjaavia arvojärjestelmiä. Ne voidaan karkeasti jakaa kahteen ryh- 
mään: 1) niihin, jotka kuvaavat yhteiskuntaa ennalta valittujen tavoitteiden ja 
tarkoitusten suuntaan etenevänä ja 2) niihin, joissa ihmiset erilaisia valintoja — 
vapautta tuottaa ja vapautta valinta — tehdessään nojaavat erilaisiin automaat- 
tisiin sopeutusmekanismeihin (tästä problematiikasta ks. erityisesti Harisalo 
& Rajaniemi 2014). Yrittäjyys, vapaa hintajärjestelmä, yksityinen omistus- 
oikeus ja niin edelleen ovat automaattisia sopeutusmekanismeja, joiden välit- 
tämän informaation varassa ihmiset tekevät päätöksiä ja valintoja. 

Edellistä ajattelutapaa kutsutaan neoklassiseksi tasapainomalliksi ja jäl- 
kimmäistä katalyyttiseksi epätasapainomalliksi. Ne välittävät täysin vastak- 


kaisen kuvan yhteiskunnasta. Neoklassinen tasapainomalli perustuu ajatuk- 

selle sellaisesta yhteiskunnallisesta tilasta, jossa muutoksia ei tarvita kenenkään 
aseman parantamiseksi ja jota kutsutaan myös Pareto-optimiksi (Friedman 
1986). Siinä oletetaan, että vaihtoehdot ovat olemassa, että ihmiset ovat niistä 
hyvin perillä, ja että saman informaation omaavina he päätyvät samansuun- 
taisiin valintoihin asioita rationaalisesti harkittuaan (Kirzner 1997). Näistä 
syistä neoklassista ajattelua kuvataan myös täydellisen kilpailun käsitteellä. 

Neoklassisessa tasapainoajattelussa kaikille asioille voidaan laskea tilastol- 
liset todennäköisyydet optimaalisten ratkaisujen tuottamiseksi. Kun haluttu 
tai toivottu yhteiskunnallinen olosuhde on ennalta kuvattavissa ja päätettä- 
vissä, ollaan tekemisissä annetun (closed-end) todellisuuskäsityksen kanssa. 
Kun tätä tasapainossa olevaa olosuhdetta verrataan olemassa olevaan todel- 
lisuuteen, huomataan epäsuhtia, joiden korjaaminen edellyttää poliittisia 
toimenpiteitä tasapainon saavuttamiseksi (Kirzner 1997). Kun tähän proble- 
matiikkaan lisätään olettamus politiikan kyvystä saattaa yhteiskunnalliset 
olosuhteet tasapainoon, puhutaan determinismistä. 

Lachmannin mukaan determismi yleisen tasapainoteorian osana aloitti 
voittoisan etenemisensä Pareton vuonna 1923 tapahtuneen kuoleman jälkeen 
Euroopassa ja Yhdysvalloissa. Tämä uusi ajattelutapa hylkäsi markkinoista 
käsityksen, jossa lukemattomat tekijät riippuivat toisistaan ja vaikuttivat toi- 
siinsa, ja asetti sen tilalle näkemyksen, jonka mukaan kaikki hinnat ja mää- 
rat voitiin irrottaa kokonaisuudestaan deterministisesti manipuloitavaksi 
(Lechmann 1986). 

Neoklassinen tasapainoteoria hylkäsi käsityksen yksilöstä omaa etuaan 
tavoittelevana toimijana ja kohdisti sen sijaan huomion tarpeiden ja voima- 
varojen kollektiiviseen manipulointiin. Se ei uskonut ihmisten kykyyn aavis- 
taa, ennakoida, keksiä ja kokeilla uusia asioita. Se oletti, että yksittäiset ihmiset 
eivät ymmärrä kokonaisuutta, vaan omaa etuaan ajaessaan vaikeuttavat opti- 
maalisia ratkaisuja. Käytännössä tässä ajattelussa mentiin niin pitkälle, että 
yhteiskunta nähtiin koneena eikä ihmisten inhimillisenä keskinäisen riippu- 
vuuden ja vuorovaikutuksen areenana. 

Katalyyttisessä epätasapainomallissa asiat nähdään toisin kuin edellä kuva- 


tussa tasapainoajattelussa. Katalyyttisen epätasapainomallin mukaan olosuh- 

teet yhteiskunnassa etenevät jatkuvasti uusiin ja odottamattomiin suuntiin. 
Näissä olosuhteissa kehityksen suunnitelmalliselle ohjaukselle ja valvonnalle 
ei ole samassa määrin tilaa kuin neoklassisessa deterministisessä ajattelussa 
(ks. erityisesti Sowell 1987; Lindblom 2001). Vaikka kehityksen ennakoimat- 
tomuus ja satunnaisuus voidaan tulkita kaoottisuudeksi, siitä kuitenkaan ole 
kysymys, sillä yrittäjyyden generoimilla johdonmukaisilla prosesseilla on tai- 
pumus järjestäytyä ja organisoida itseään ja vähentää siten ohjauksen ja valvon- 
nan tarvetta (Kirzner 1997; O'Driscoll & Rizzo 1996). 

Katalyyttisessa epätasapainomallissa ihmiset reagoivat omalla ainutlaa- 
tuisella tavallaan erilaisiin asioihin ja samoihin asioihin eri tavalla. Heidän 
markkinoilla tekemien valintojen ajassa avautuvia seurauksia on mahdotonta 
ennustaa ja hallita (O'Driscoll & Rizzo 1996; Lachmann 1986). Inhimillinen 
todellisuus on avoin ja jatkuvasti laajeneva (open-ended). Tässä kokonaisuu- 
dessa ihmiset ovat radikaalisti tietämättömiä, sillä lukemattomien yrittäjien ja 
kuluttajien keskinäiset yhteistyösuhteet ja riippuvuudet ylittävät inhimillisen 
järjen käsityskyvyn (O'Driscoll & Rizzo 1996). 

Katalyyttisessa epätasapainomallissa ei ole kysymys voimavarojen tehok- 
kaasta allokoinnista yhteiskunnallisen hyvinvointifunktion optimoimiseksi. 
Koska tuotannollisiin olosuhteisiin vaikuttava informaatio on laajasti ja- 
kaantunutta ja näkemys- ja kokemusperäisenä myös hyvin subjektiivista, sitä 
on mahdotonta kerätä yhteen pisteeseen keskitetysti prosessoitavaksi, kuten 
neoklassinen tasapainomalli olettaa. Tämä vaikeuttaa taloudellista elämää 
keskitetysti mittaavan tehokkuusmittarin rakentamista (O'Driscoll & Rizzo 
1996). Tällaiset mittarit mittaavat yleensä mennyttä kehitystä, mutta eivät 
tunnista mitä parhaillaan tapahtuu eivätkä pysty luotettavasti ennakoimaan 
tulevaa. Avoin todellisuus on jatkuvassa liikkeessä. 

Tehokkuuden sijasta katalyyttisen epätasapainomallin painopiste on inhi- 
millisen ja taloudellisen elämän koordinoinnissa. Sen avulla ihmiset järjeste- 
levät suhteitaan ja aktivoivat yrittäjyyttä keksivänä ja uutta luovana prosessina 
(O'Driscoll & Rizzo 1996). Koordinaatio mahdollistaa ihmisten subjektii- 
visen ja rajallisen tietämyksen levittämisen ja hyödyntämisen. Koordinaatio 


avaa kahdella tavalla ihmisille tien vielä pidemmälle menevään keskinäiseen 

yhteistyöhön ja yhteisriippuvuuteen: se vähentää ihmisten mahdollisuuksia 
vahingoittaa suunnitelmallisesti toisiaan ja lisää heidän haluaan auttaa toi- 
siaan (Lindblom 2001). 

Katalyyttinen epätasapainomalli suosii vapaaehtoista ja spontaania koor- 
dinaatiota keskitetyn koordinaation sijasta. Vapaaehtoinen koordinaatio ot- 
taa huomioon ihmisten erilaiset mahdollisuudet ja laajenee dynaamisesti yhä 


uusille alueille. 


Kilpailuprosessi katalyyttisessa epätasapainomallissa 


Katalyyttisen epätasapainomallin mukaan kilpailuprosessissa on ensinnäkin 
kysymys asioita arvottavista ja valitsevista ihmisistä eikä fyysisten asioiden lu- 
kumäärien objektiivisesta mittaamisesta. Ihmisten eri asioille antamat tarkoi- 
tukset ja merkitykset ovat tärkeämpiä kuin niitä koskevat tunnusluvut. Ajatus 
tieteestä objektiivisiin asioihin keskittyvänä on pulmallinen, koska niistä mo- 
net (talousarviot, vienti, tuonti jne.) ovat ihmisten subjektiivisten valintojen 
seurauksia. Kun ihmisten tarkoitukset eroavat toisistaan, he tulkitsevat samaa 
informaatiota eri tavoin. 

Yrittäjyydellä on tärkeä merkitys tuotannon organisoinnissa. Kilpailu- 
prosessissa henkiset ja fyysiset tuotannontekijät eivät ole verrannollisia siinä 
mielessä, että ne voitaisiin ongelmitta vaihtaa toisiinsa tarkoituksesta riippu- 
matta. Teknologia, jota usein tarjotaan ratkaisuksi, ei korvaa subjektiivista ar- 
vostusta. (Mises 1966.) 

Inhimillisten tarpeiden moninaisuus ja niiden tyydyttämiseksi käytettä- 
vien resurssien niukkuus tekevät kilpailuprosessin välttämättömäksi. Koska 
tarpeita on aina enemmän kuin henkisiä ja aineellisia voimavaroja, kilpailu- 
prosessi tarjoaa toimivan alustan päättää niiden yhteensovittamisesta. Kil- 
pailuprosessissa vapaus tuottaa ja vapaus valita kohtaavat toisensa siten, että 
kuluttajat valinnoillaan ratkaisevat tuottajien menestyksen. Menestyäkseen 
tuottajien on valppaasti palveltava kuluttajien tarpeita ja siirrettävä voimava- 


rojaan uusille alueille (Mises 1966). 

Misesin mukaan on tärkeää tunnistaa kilpailuprosessia koskevat yleiset 
väärinkäsitykset. Ensinnäkin on väärin rinnastaa se biologiseen kilpailuun, 
jossa voitot ja tappiot tasoittavat toisensa. Toiseksi sitä ei pidä nähdä areenana, 
jolla vastakkaiset intressit ottavat säälimättä mittaa toisistaan. Kolmanneksi 
kilpailuprosessi ei ole sotaa, sillä siinä kuluttajien valinnan vapaus määrittää 
rauhanomaisesti voittajat ja häviäjät. Neljänneksi kilpailuprosessia ei saa rin- 
nastaa kauneus- ja urheilukilpailuihin, joissa valitaan vain yksi voittaja. 

Vakavin kilpailuprosessia koskevin virhe on se, että se tähtää vain voiton 
ansaitsemiseen seurauksista piittaamatta. Voitto on seuraus tuottajan kyvystä 
palvella kuluttajia eikä tuotannon aloittamisen syy (Berger 1987; Mises 1966). 
Tuottaja, joka epäonnistuu palvelemaan kuluttajaa kilpailijoitaan paremmilla 
tuotteilla ja edullisimmilla hinnoilla, ei menesty toivomallaan tavalla. 

Kilpailuprosessin todennäköisesti tärkein ominaisuus on sen kyky siirtää 
niukkoja voimavaroja uusien ja entistä tärkeämpien tarpeiden tyydyttämiseen 
(Berger 1987). Tämä prosessi on evolutiivinen, rauhanomainen ja jatkuvasti 
käynnissä. Kilpailuprosessissa parhaiten onnistuvat tuottajat, jotka ennakoi- 
vat nopeasti ja osuvasti kuluttajien uudet tarpeet ja odotukset. 

Kilpailuprosessin inhimillinen pulma on siinä, että ihmiset ovat pääsään- 
töisesti tietämättömiä sen etenemisestä ja avaamista uusista mahdollisuuksis- 
ta. Vasta sitten, kun uusi on riittävässä määrin yleistynyt, he voivat oivaltaa 
tapahtuneen taloudellisen merkityksen. Tosin samanaikaisesti tapahtuu taas 
asioita, joista he ovat tuskin lainkaan perillä. 

Kilpailuprosessia — tuottajien ja kuluttajien vapautta — rajoittava valtio 
vaarantaa tämän kehityksen. Ihmiset asettuvat usein valtion puolelle tässä 
tarkoituksessa, koska he ammentavat tietonsa ja odotuksensa omista koke- 
muksistaan, ja koska he eivät tiedä tulevasta eivätkä ymmärrä muiden ihmis- 
ten tarpeiden ja vaatimusten muutoksia. Jos poliittinen prosessi avaa heille 
mahdollisuuden päättää omien kokemustensa perusteella muiden kohtalosta, 
kilpailuprosessi menettää kykynsä siirtää niukkoja voimavaroja uusiin tarkoi- 
tuksiin ja alkaa palvella yleisesti hyväksyttyjä tarpeita. Kilpailuprosessi ei ole 


hallitsematon taloudellinen anarkia, jollaiseksi Karl Marx sitä luonnehti, kos- 

ka se toimii ilman keskitettya johtoa ja valvontaa (Mises 1966). Se on spontaa- 
nisti kehittyvä työnjaon ja koordinaation prosessi. 


Markkinoiden luomisesta markkinoiden huoltamiseen 


ALIS-tutkimushankkeessa on tarkasteltu kahta isoa ongelma-aluetta, mark- 
kinoiden luomista ja huoltamista kuntien järjestämisvastuulla olevissa sosiaa- 
li- ja terveyspalveluissa. Nämä kaksi tehtävää liittyvät toisiinsa ja tukevat toi- 
siaan. Edellä käsitellyn perusteella markkinoiden luominen ei ole ensisijaisesti 
itsehallinnon omaavien kuntien vastuulla huolimatta siitä, että niillä on siinä 
oma merkittävä asemansa ja roolinsa. Markkinoiden huoltamisen suhteen asia 
on toinen. 

Markkinoiden huoltaminen on laaja ja moniulotteinen käsite, jonka mää- 
rittelystä ei ole helppoa saavuttaa yksimielisyyttä. Ensinnäkin sillä tarkoite- 
taan sitä, että julkinen valta — kunnat — toimivat markkinoilla samojen sään- 
töjen mukaan kuin yksityiset yritykset. Toiseksi markkinoiden huoltamisella 
tarkoitetaan, että kunta ei käytä valtaoikeuksiaan organisoidakseen positiivi- 
sia ja negatiivisia privilegioita. Edellisessä on kysymys siitä, että kunta ei anna 
yhdellekään tuottajalle etua, jota se ei anna muille tuottajille. Negatiivinen 
privilegio on joillekin tuottajille määrätty ylimääräinen kustannus, taakka 
tai rasite. Kolmanneksi markkinoiden huoltamisella tarkoitetaan jatkuvaa ja 
huolellista rajanvetoa siitä, mitä palveluja kunnan on luonnollista itse tuottaa 
ja mitä palveluja sen on paikallisten olosuhteiden vuoksi tuotettava erotuksena 
markkinoilla tuotettavista hyödykkeistä. 

Neljäs markkinoiden huoltamisen tehtävä on taloudellisesti läpinäkyvä ja 
tehokas palvelutuotanto. Kaikkia ratkaisuja on voitava julkisesti läpivalaista ja 
arvioida. Tarpeettomilla tai liiallisilla kustannuksilla ei voida perustella eikä 
oikeuttaa mitään poliittista ja taloudellista järjestelmää, ei edes hyvinvointi- 
valtiota. Kunnallinen itsehallinto, jossa kuntalaiset vastaavat taloudenhoidos- 
ta, edellyttää maksimaalista avoimuutta ja julkista arviointia. 

Vaikka palvelujen tehokkuutta pidetään yleisesti hyväksyttävänä kritee- 


rinä, se ei ehkä sittenkään ole sitä. Julkisia organisaatioita koskevassa tutki- 

muksessaan Bureaucracy Mises muistuttaa, että tehokkuudella panosten ja 
tuotosten välisenä suhteena on eri merkitys puhtaiden yksityisten ja puhtaiden 
julkisten hyödykkeiden tuotannossa. 

Kun kysymys on puhtaista yksityisistä hyödykkeistä, on tärkeää muistaa, 
että markkinoilla kuluttajat määrittävät ja päättävät mitä tuotetaan, eivät yrit- 
täjät ja rahoittajat (Mises 1983). Yrittäjät ja rahoittajat eivät voi pakottaa kulut- 
tajia ostamaan. He menettävät rahansa, jos kuluttajat eivät osta. Markkinoilla 
vapaa hintajärjestelmä ohjaa yritysten valintoja tuotantonsa organisoimiseksi. 
Yritykset voivat tehostaa tuotantoaan hyödyntämällä erilaisia tuotannonteki- 
jöitä ja niiden luovia yhdistelmiä. 

Toisin sanoin markkinoilla tehokkuus ei ole valintoja edeltävä vaan niitä 
seuraava kriteeri. Tehokkuus keksitään eikä sitä voida poimia mistään varas- 
tosta. Kun yrittäjä vaihtaa hintajärjestelmän ohjaamana tuotannontekijän X 
tuotannontekijään Y, se luottaa vaihdon parantavan tehokkuuttaan. Markki- 
noilla tehokkuus on enemmän dynaaminen kuin staattinen kriteeri. 

Tilanne muuttaa laadullisesti puhtaiden julkisten hyödykkeiden tuotan- 
nossa, koska siitä puuttuvat kilpailevat vaihtoehdot. Tästä syystä puhtaita 
julkisia hyödykkeitä tuottavissa organisaatioissa kustannusten dynamiikka ei 
ole sama kuin yrityksissä. Tällaisten hyödykkeiden tuotanto rahoitetaan ve- 
rotuksella eikä vapaaehtoisilla ostoilla. (Mises 1983.) Esimerkiksi poliisin ja 
tuomioistuinten toiminnan tuloksia ei voida ostaa ja siksi niiden tuotannon 
kaikkia kustannuksia ei voida arvioida markkinaperusteisesti. 

Viides markkinoiden huoltamisen tehtävä on käsitellä asiakkaita ammat- 
titaitoisesti, inhimillisesti, luovasti ja laadullisesti. Asiakkaita on kuunneltava, 
heille on annettava mahdollisuus arvioida viranomaista tuotannollista toi- 
mintaa ja hyödynnettävä heidän ideoitaan sen kehittämiseksi. Mitä lähempä- 
nä palvelu on puhdasta julkista hyödykettä, sitä vähemmän näiden tuottajilla 
on mahdollisuuksia mukauttaa tuotanto asiakkaiden vaatimuksiin. Vastaavas- 
ti mitä kauempana palvelu on puhtaasta julkisesta hyödykkeestä, sitä toden- 


näköisemmin tuotanto on mahdollista mukauttaa asiakkaiden vaatimuksiin.? 


? On otettava huomioon, että markkinoilla tuottajalla voi olla tietty idea, jonka mu- 


kaan hän haluaa toimia haluamatta mukauttaa sitä asiakkaiden toiveisiin. 

Viimeisin markkinoiden huoltamisen tehtävä on johdettavissa suoraan 
edellisestä tehtävästä. Se tarkoittaa, että muita kuin puhtaita julkisia hyödyk- 
keitä tuottavien organisaatioiden on tehtävä valintaa horisontaalisen ja verti- 
kaalisen integraation välillä. Horisontaalisessa integraatiossa julkinen organi- 
saatio siirtää tuotantoaan markkinoille siinä strategisessa tarkoituksessa, että 
siirto aktivoisi ja elvyttäisi markkinoita ja veisi kehitystä kohti sitä tilaa, jossa 
yksityiset tuottajat ja kuluttajat voisivat koordinoida keskinäiset suhteensa 
vapaaehtoisesti ilman välittäjänä toimivaa julkista valtaa. Vertikaalinen inte- 
graatio tarkoittaa, että julkisella organisaatiolla on erityiset syynsä pitää hyö- 
dykkeen tuotanto itsellään. 

Rajanveto horisontaalisen ja vertikaalisen integraation välillä täsmentää 
edellä käsiteltyä markkinoiden neljättä huoltamisen tehtävää. Jos palvelun, 
joka ei ole puhdas julkinen palvelu, tuotanto jää julkiselle organisaatiolle, se 
ei pysty täysin hyödyntämään markkinamekanismin (vapaa hintajärjestelmä, 
valinnan vapaus tuotannon rahoittajana, tuotannontekijöiden vaihtoehtoiset 
yhdistelmät jne.) mahdollisuuksia. Tällaisen palvelun kustannusten markki- 
na- ja politiikkaperusteiset perustelut toimivat vain osittain. 

Markkinoiden huoltamisen tehtävät julkisessa hallinnossa ovat moni- 
naiset ja periaatteellisesti tärkeät. Vaikka käytännön päätöksenteossa niihin 
liittyy vahva ideologinen lataus, niitä koskevia ongelmia pitäisi silti käsitel- 
lä avoimesti, rehellisesti ja loogisesti. Jos kaikki asiat ratkaistaan ideologisin 
perustein, ihmisten käytäntöjä muuttaville ideoille ei anneta mahdollisuutta 


osoittaa toimivuuttaan. 

Pasi-Heikki Rannisto & Piia Tienhaara 


Tämän kirjan ”Sote-palvelut markkinoilla — tavoitteita, toiveita ja ristiriitoja? 
tavoitteena oli koota yhteen keskeisiä havaintoja ja johtopäätöksiä Tekes-ra- 
hoitteisesta ”Markkinoiden luominen ja huoltaminen (ALIS)” -hankkeesta. 
Hankkeessa tarkasteltiin markkinoilla toimivien organisaatioiden ja eri toi- 
mijoiden toimintaa ja toimintalogiikoita sekä niiden vaikutuksia markkinoi- 
den toimintaan ja sitä kautta sosiaali- ja terveyspalveluihin. 

Kirjan tekijöiden lähtökohtaa ja suhtautumista markkinoiden toimintaan 
voidaan kuvata sanoin ”positiivinen uteliaisuus”. Markkinoita ja niillä toimi- 
vien logiikoita lähdettiin tarkastelemaan ennakkoluulottomasti erilaisista läh- 
tökohdista käsin. Loistavan mahdollisuuden tähän tarkasteluun toivat hank- 
keen partnereina ja osarahoittajina toimineet kaupungit, Jyväskylä, Tampere 
ja Turku, jotka tapaustutkimusten lisäksi tarjosivat linkin eri sidosryhmiinsä, 
kuten kunnan virkamiehiin, elinkeinopolitiikan toimijoihin ja ulkoisiin pal- 
veluntuottajiin, ja heidän kokemuksiinsa. Näiden empiiristen aineistojen ja 
aiemmasta kirjallisuudesta koottujen havaintojen avulla tutkimustehtävään 
saatiin laajasti näköaloja ja vastauksia. 

Tutkimuksen edetessä vahvistui käsitys siitä, että markkinoiden tarkkailu 
palvelujen tuottamisen ja kehittämisen areenana herättää mielipiteitä. Tark- 
kailu voi olla lähtökohdiltaan positiivista, neutraalia tai kriittistäkin. Julki- 
suudessa kritiikki saa usein eniten ääntä. Osa poliitikoista ja tutkijoista esit- 
tää aivan perustellusti kysymyksen, miten markkinat vaikuttavat esimerkiksi 
perusarvoihin, kuten hyvinvointiin ja tasa-arvoon (vrt. Anttonen ym. 2012). 
Onkin näin huomattava, että julkisten palvelujen järjestämisen motiiveista 
osa liittyy vahvasti yhteiskuntapolitiikkaan (Jaakkola ym. 1994). ALIS-hank- 


keessa näkökulma ei kuitenkaan ollut yhteiskuntapoliittinen vaan kiinnitty- 


SOTE-PALVELUT MARKKINOILLA 261 


Pasi-Heikki Rannisto & Piia Tienhaara 


nyt ajatukseen siitä, että palveluilla on saatava aikaan asiakasarvoa yksittäiselle 
asiakkaalle ja asukkaalle (Alford & O'Flynn 2009; Tuurnas 2016). 

Tutkimuksen tekeminen muutosten aikana on haastavaa. Maailma ei py- 
sähdy tutkittavaksi ja arvioitavaksi, vaan tilanteet muuttuvat myös tutkimuk- 
sen aikana. Maakunta- ja sote-uudistus muuttui hankkeen aikana etäisestä 
poliittisesta retoriikasta hapuilevaan suunnitteluun. Joitain päätöksiä on jo 
tehty ja ne näyttävät tukevan markkinoiden ja yritysten roolin kasvattamista. 
Hanke ja sen tutkimustulokset ovat tulleet ennennäkemättömän ajankohtai- 
siksi. Tässä mielessä on erikoista, että markkinoiden toimintaa sen paremmin 
kuin siellä olevia toimijoita ei juurikaan tutkita eikä tietoa kaikista toimijoista 
ole avoimesti saatavilla. Esimerkiksi Valvira ja aluehallintovirastot ylläpitävät 
rekisteriä yksityisistä palveluntuottajista, mutta tietoa luovutetaan vain pyyn- 
nöstä ja maksua vastaan. Viralliset tilastotkaan eivät anna ajantasaista tietoa. 
Tuskin tiedon puute kertoo kuitenkaan tutkimusintressin vähyydestä, vaan 
takana ovat toisenlaiset rajoitteet tai intressit. 

Markkinoiden luominen ja huoltaminen näyttäytyvät hankkeen osa- 
projektien näkökulmasta jokseenkin kimurantteina tehtävinä, joissa joudu- 
taan tekemään valintoja — valintoja esimerkiksi siitä, kenen vastuulla palve- 
lujen järjestäminen ja tuottaminen ovat. Harisalon ja Ranniston artikkelissa 
pohdittiin erityisesti julkisen vallan, eli valtion ja kuntien, rooleja markki- 
noiden luomisessa ja huoltamisessa. On selvää, että jatkossakin on olemassa 
julkisia palveluja ja sellaista viranomaistoimintaa, joka on julkisen toimijan 
vastuulla. Olennaista kuitenkin tulevaisuudessa on, että palvelut, tuottavat ne 
kuka tahansa, aikaansaavat lisäarvoa niitä käyttävälle asiakkaalle. Myös asiak- 
kaan rooli palvelujen ohjaamisessa ja tuottamisessa voi olla vahvempi, sillä vielä 
nykyään osassa palveluja lähdetään palvelujen rajoittamisesta ja kustannusten 
siirtämisestä arvon luomisen sijaan (vrt. Porter & Teisberg 2006). 

Hankkeessa tehtyjen havaintojen perusteella voidaan arvioida, että paikal- 
listen markkinoiden luominen ja huoltaminen ovat kaupunkien strategioissa 
sekä elinkeinopoliittisessa retoriikassa vahvasti esillä. Kaikkien tutkimuk- 
seen osallistuneiden kaupunkien strategiadokumenteissa haetaan yhteistyötä 


ja toimivaa palvelujen tuottamista yhdessä yritysten ja muiden ulkopuolisten 

toimijoiden kanssa. Kuitenkin elinkeinopuolen toimijat jättävät sote-palvelu- 
ja tarjoavien yritysten kanssa tehtävän yhteistyön pääosin sosiaali- ja terveys- 
toimen harteille. Poikkeuksena on Jyväskylä, jossa kehittämisyhtiö Jykes vas- 
taa palvelusetelitoiminnan laajentamisesta yhdessä toimialan kanssa (ks. lisää 
Ranniston & Harisalon artikkelista). 

Oletettavaa on, että tulevaisuuden elinvoimakunnassa palvelumarkkinoi- 
den luomiseen ja sitä kautta koko kunnan elinvoiman vahvistamiseen kiin- 
nitetään enemmänkin huomiota. Kuntien roolit ja toiminnot muuttuvat 
radikaalisti hyvinvointipalvelujen tuottamisen ja hallinnoinnin poistuttua 
maakunta- ja sote-uudistusten myötä. Uusien elinvoimakuntien on aika ryh- 


tyä rohkeasti sanoista tekoihin. 


Palvelujen järjestäjät markkinoiden luojina ja huoltajina 
Tulevaisuuden kunnalla ja varsinkin maakunnalla on suuret mahdollisuudet 
vaikuttaa siihen, miten sote-markkinat alueella toimivat. Tässä mielessä heillä 
on myös suuri vastuu. Ne voivat päätöksillään esimerkiksi luoda tai tuhota yri- 
tysten toimintamahdollisuuksia. Toisaalta ne voivat myös vaikuttaa palvelu- 
toiminnan ja yritysten kehittymiseen esimerkiksi avaamalla toimintaansa 
innovaatioalustoiksi (vrt. Hämäläinen ym. 2014; Koskiaho 2008; Lith 2012; 
2013). 

Olennainen tekijä yritysten menestymiselle on hankintojen koko — näyt- 
tää siltä, että monelle pienelle palveluntuottajalle suuret hankinnat ovat riski. 
Tämä onkin merkittävä kysymys, mikäli halutaan ylläpitää palveluntuottajien 
suurta määrää ja näin varmistaa toimivat markkinat. Toisaalta on huomioita- 
va, että pienet hankinnat sisältävät suhteellisesti suuremmat transaktiokustan- 
nukset ja suuret hankinnat mahdollistavat suurempien palvelukokonaisuuk- 
sien yhtäaikaisen tarkastelun. Kilpailuttamisen, sopimisen ja hallinnoimisen 
kulut kasvavat suhteessa tuotettuihin palveluihin. Hyötypuolella vastaavasti 
on moninainen palvelukirjo, kasvokkaat omistajat ja pienemmät markkina- 


riskit. Myös neuvotteluasetelma on tilaajalla vahvempi, jos tarjoajia on paljon. 

Vaikka kaupunkien hankintakäytännöissä on paljon kehitettävää, voidaan 
hankkeen tulosten perusteella todeta, että suuri osa yrityksistä pitää kuntia 
houkuttelevina kumppaneina (ks. lisää Tienhaara & Manka artikkelissa). 
Yhtä selkeä näkemys on, että tulevaisuudessa järjestäjät tulevat hankkimaan 
palveluja aikaisempaa enemmän perustuen niiden aikaansaamiin asiakas- 
vaikutuksiin. Suoritusperusteisuuden ainakin osittaisella korvautumisella tu- 


losperusteisuudella tulee olemaan vaikutuksia myös palvelutarjontaan. 


Asiakkuus ja osallisuus 


Kaupungeilla on jatkossakin mahdollisuus luoda puitteita markkinoiden 
toiminnalle ja asiakkaiden valinnoille. Kaupungistuminen on trendi, joka 
ei ole riippunut hyvinvointipalvelujen tarjonnasta, vaan ihmisten valinnasta 
hakeutua sellaisille alueille, jotka ovat kiinnostavia ja elinvoimaisia. Myös- 
kään julkisen palvelun asiakkuutta ei tule kutistaa vain passiivisen kuluttajan 
rooliin, vaan myös asiakas on aktiivinen toimija yhdessä palveluja tuottavien 
ammattilaisten kanssa (ks. esim. Greve & Jespersen 1999; Ryan 2012). Asiak- 
kaan elämää ymmärtävän kokonaiskuvan puuttuminen kuormittaa palvelu- 
järjestelmää. Tarvitaan parempaa asiakasymmärrystä, jonka perusteella voi- 
daan kehittää palveluprosesseja ja toimintalogiikoita asiakkaiden ongelmia ja 
tarpeita vastaaviksi (Stenvall & Virtanen 2012). Asiakkaat tekevät omia sel- 
keitä valintoja omaan elämäänsä ja sen hallintaan liittyen. Tämäkin havainto 
tukee asiakkaiden mukaan ottamisen tärkeyttä palveluja järjestettäessä (engl. 
co-production). (Ks. lisää artikkelista Tuurnas, Kurkela & Rannisto.) 

ALIS-hankkeen tapaustutkimuksissa esimerkiksi Jyväskylässä (ks. Rossin 
artikkeli, case Jyväskylä) asukkaiden osallistuminen oli aktiivista ja toive vie- 
läkin aktiivisemmasta roolista oli selkeästi esillä. Sama ilmiö toistuu muussa- 
kin kehittämisessä. Ihmiset kaipaavat osallistumista ja sitä, että heitä kuun- 
nellaan. Tyytyväisyyttä kaupunkien toimintaan luo mahdollisimman avoin ja 
aktiivinen vuorovaikutus asukkaiden kanssa. 

Asiakaslähtöisyys on markkinoiden toiminnan mahdollistaja, sillä mark- 


kinat sen paremmin kuin julkiset palvelutkaan eivät toimi hallinnollisilla 

päätöksillä. Palvelut toimivat asiakkaan kokemuksesta siitä, että hän saa pal- 
veluista arvoa, että häntä kohdellaan hyvin (vrt. Grönroos 2008; Vargo & 
Lusch 2008). Asiakas myös tekee itsenäisiä valintoja kokemustensa pohjalta. 
Koska oppiminen on oppilaan vastuulla, tervehtyminen potilaan vastuulla ja 
pärjääminen asiakkaan vastuulla, ovat työntekijät ja palvelujen järjestäjät re- 
sursseja asiakkaan arvonluonnille (vrt. Vargo & Lush 2004; Vargo & Morgan 
2005; Vandermerwe 1996; Wikström 1996). Julkista palvelutuotantoa onkin 
alettu tarkastella viime aikoina uudella tavalla siirtyen tuotantolähtöisyydestä 
kohti palvelulähtöisyyttä. Tämä muuttaa tarkastelukulmaa myös sen suhteen, 
tarkastellaanko organisaatiorakennetta vai organisaatioiden välisiä suhteita ja 
palvelusysteemin tehokkuutta (vrt. Osborne & Strokosch 2013; Virtanen & 
Stenvall 2014). 

Jatkossa kuntien onkin pystyttävä luomaan uusia tapoja pitää yhteyttä niin 
kuntalaisiin kuin alueensa palveluntuottajiin. Alueen kaikki toimijat, asuk- 
kaat, yritykset, yhdistykset ja palvelujen asiakkaat, on nähtävä mahdollisina 
yhteistyökumppaneina jo hyvissä ajoin ennen päätöksentekoa. Tässä kunnilla 
ja jatkossa myös maakunnilla on hankkeen tulosten perusteella kehittymisen 
paikka. Erityisen tärkeää tämä on maakunta- ja sote-uudistuksen yhteydessä, 
jossa etäisyys palvelujen järjestäjän ja käyttäjän välillä kasvaa niin fyysisesti 
kuin organisatorisestikin. Elinvoimakunnan uusi rooli saattaakin olla toimia 
asukkaittensa edustajana ja vaikuttajana palvelujen järjestäjän suuntaan. On 
kuitenkin muistettava, että asiakkaat ovat erilaisia ja asiakkaiden tarpeet ja 
mielipiteet muuttuvat sekä kontekstisidonnaisesti että vuorovaikutuksen seu- 
rauksena. Tässä mielessä ihmisten kanssa toimiminen on aina kompleksista 
(ks. lisää Rossin artikkeli Turun Vamos-projektista) (Stacey & Griffin 2005; 
Stacey 2011). 


Yksityiset palveluntuottajat kumppaneina 


Hankkeen tulosten mukaan kuntien ulkoiset palveluntuottajat, yritykset, 
yhdistykset ja säätiöt, näkevät kunnat suurina vaikuttajina paikallisiin so- 
te-markkinoihin (ks. lisää artikkelista Tienhaara & Manka). Kunnat nähdään 

myös usein houkuttelevina kumppaneina suuren kysyntäpotentiaalin vuoksi; 
hieman tyypillisemmin suurten yritysten keskuudessa. Pienemmät yritykset 
katsovat toimivansa joustavasti markkinoilla täydentäen palvelukapeikkoja 
ja tarjoten joustavasti erityispalveluja tai tuottaen palveluja prosessien eri vai- 
heisiin. Suuret yritykset puolestaan tarjoavat vaihtoehtoa julkiselle palvelu- 
tuotannolle ja ovat valmiita ottamaan kokonaisvastuuta palvelutuotannosta. 
Erilaisilla ja erikokoisilla palveluntuottajilla onkin erilaiset tarpeet ja toimin- 
taedellytykset, jotka on otettava palvelujen järjestämisessä huomioon. 

Yksityiset palveluntuottajat kannattavat valtaosin markkinaehtoisuuden 
lisäämistä, ja jotkut jopa koko kilpailuttamisesta luopumista. Yhteinen toive 
niin palvelujen tilaajilla kuin tarjoajillakin näyttäisi olevan, että voimat kes- 
kitettäisiin asiakaslähtöisten palvelujen kehittämiseen verkostona. Samoin 
kumppanuuden ja siihen liittyvän vuoropuhelun vahvistaminen korostuu. 
Kumppanuus ja vuoropuhelu mahdollistavat kehittämisnäkökulman mukaan 
kytkemisen ja uudenlaisten osaamisten yhdistämiseen perustuvien palveluko- 
konaisuuksien synnyn. Olennaista on saada yhteistyö ja vuoropuhelu käyntiin 
mahdollisimman varhaisessa vaiheessa, ennen hankinnan käynnistämistä. 
Kumppanuus ei synny itsestään — se vaatii useiden elementtien huomioimista 
niin käytännöissä kuin palvelun järjestämisestä vastaavien ihmisten toimin- 
nassa. (Ks. lisää artikkeleista Tienhaara & Manka ja Tienhaara, Tirronen & 
Rossi.) 

Palveluntarjoajat ja -tuottajat eivät ole yksi asia, vaan ne eroavat toisistaan 
monien eri ominaisuuksien osalta. Kuntien ja jatkossa maakuntien on hyvä 
havaita tämä ja miettiä yrityksille erilaisia rooleja palveluprosesseissa. Myös 
asiakkaiden ohjausroolia palveluissa on mahdollista vahvistaa esimerkiksi pal- 
velusetelillä tai henkilökohtaisella budjetoinnilla. Palvelusetelin käyttökelpoi- 
suus nähtiinkin hyvänä erityisesti palveluissa, jotka ovat suoriteperusteisia ja 
hyviin tuotteistettavissa, kuten esimerkiksi hammashoito tai terapiakäynnit 
(asiasta lisää artikkelissa Rannisto & Harisalo). Jatkossa onkin tärkeää tunnis- 
taa ne asiakasryhmät ja palvelut, joissa asiakas voi toimia itsenäisesti sekä vas- 


taavasti ne palvelut ja asiakasryhmät, joissa tarvitaan tiivistä palveluohjausta. 


266 Past-HEIKKI RANNISTO & PIIA TIENHAARA (TOIM.) 


Johtopäätökset ja askeleita tulevaan 


Tulosperusteisuus palvelujen järjestämisessä ja hankinnassa 


ALIS-hankkeen useassa osaprojektissa sivuttiin hankintoja, mutta syvällisem- 
min hankkeessa tutkittiin ja kehitettiin erityisesti tulosperusteista palvelujen 
järjestämistä ja hankintaa (Tirronen & Rannisto; Tienhaara, Tirronen & 
Rossi). Tulosperusteisessa hankinnassa palveluja tilaaja määrittelee tarkkojen 
suoritteiden sijaan tavoitteen siitä, millaisia vaikutuksia ja tuloksia palvelul- 
la pitäisi olla. Näistä tavoitteista ja niihin pyrkimisen keinoista neuvotellaan 
hankintamenettelyn aikana palveluntarjoajien kanssa ja löydetään yhteinen 
näkemys. 

Huolimatta siitä, että tulosperusteinen hankinta näyttäytyy hankkeen 
tulosten perusteella melkoisen raskaana ja työteliäänä kaikille osapuolille, 
niin siihen osallistuminen koetaan mielekkäänä ja arvokkaana kokemuksena. 
Tulosperusteinen hankinta ja siinä tyypillisesti hyödynnettävä neuvottelu- 
menettely mahdollistavat sen, että palveluntarjoajat tulevat kuulluksi. Toisaal- 
ta tällainen menettely herättää pelkoa palveluinnovaatioiden ja liikeideoiden 
leviämisestä kilpailijoille tai tilaajan itse hyödynnettäväksi. Lisäksi hankinnan 
onnistuminen edellyttää kaikilta osapuolilta niin osaamista kuin myös roh- 
keutta kokeilla ja ottaa riskejä – hankintaa on myös osattava johtaa. 

Tulosperusteista hankintaa tarkasteltiin ja kehitettiin edelleen loppusemi- 
naarissa. Osallistujat nimesivät tulosperusteisen hankinnan keskeisiksi kehit- 
tämiskohteiksi asiakkaan mukaan ottaminen palveluhankintoihin, palvelujen 
kehittämisen mahdollisuuden ja rahoituksen sopimuskauden aikana, han- 
kintaprosessien pilkkomisen hyötysykleihin sekä tarjouspyynnön rajaamisen 
ydinasioihin, jotta huomio kiinnittyy heti keskeisiin teemoihin ja kehittä- 
miskohteisiin. Vaikka edelleen suurin osa palveluista hankitaan suoriteperus- 
teisesti, niin sekä teoria (ks. artikkeli Tirronen & Rannisto) että Tampereen 
ja Turun tapaustutkimukset (ks. artikkelit Tienhaara, Tirronen & Rossi ja 
Rossi, case Turku) antavat uskoa siihen, että tulevaisuudessa palveluja hanki- 
taan yhä enemmän tuloksellisuuteen ja vaikuttavuuteen perustuen. Samalla 


kuitenkin huomiota on kiinnitettävä entistä enemmän vaikuttavuuden ja tu- 

losten mittaamiseen. Mittaaminen ja siihen liittyvä osaaminen ovat tuloksiin 


ja vaikutuksiin perustuvissa toimintamalleissa keskeisiä haasteita. 


Tulevaisuuden sote-palvelut kehittyvät ja muuttavat nykykäytäntöjä 


ALIS-hankkeen kevään 2016 loppuseminaarissa ideoitiin hankkeen tulosten 
pohjalta sote-markkinoiden kehittymistä osana julkisesti järjestettyjä hyvin- 
vointipalveluja. Tulevaisuuden palvelutuotantoa tarkasteltiin kolmesta näkö- 
kulmasta: asiakkaan, julkisten palveluntuottajien sekä yritysten ja järjestöjen 
näkökulmista. 

Työpajan osallistujien mielestä kunnan elinvoima ja yhteisöt/yhteisöllisyys 
muuttuvat tulevaisuudessa tärkeiksi tekijöiksi palvelunkäyttäjien kannalta. 
Käsitys julkisista palveluista laajenee. Tämä näkyy erityisesti palveluketjujen 
tai palvelujärjestelmien tasolla. Yksityisten, järjestöjen ja perinteisten hyvin- 
vointipalvelujen raja hämärtyy asiakkaan näkökulmasta; kaikkien näiden pal- 
veluntuottajien olemassaolo mittaa tyytyväisyyttä palveluihin. Hyöty asiak- 
kaan näkökulmasta on määrittävämpi tekijä kuin se, kuka palvelun tuottaa. 

Seminaarin työpajan osallistujien mukaan tulevaisuuden palvelut kehi- 
tetään asiakkaan lähtökohdista käsin. Tämä tarkoittaa eri asioita erilaisille 
käyttäjäryhmille. Esimerkiksi iäkkäille saavutettavuus on fyysistä, kun taas 
nuorille se voi tarkoittaa esimerkiksi verkkosovelluksia tai pelillisiä ratkaisuja. 
Myös tiedonkulku korostuu. Lisääntyvä tieto ja sen omistaminen vaikuttavat 
tulevaisuuden julkisiin palveluihin. Olennaista on ensinnäkin se, miten hyö- 
dyllinen tieto siivilöidään valtavasta ”Big datasta”. Toisaalta asiakkaan oman 
tiedon hyödyntäminen palveluissa korostuu. Kenellä on oikeus hyödyntää asi- 
akkaan tietoa hänen edukseen? Voidaanko yhden järjestäjän mallissa kaikkial- 
la kertyvä asiakkaan tieto yhdistää ja hyödyntää palvelun tuottamisessa? 

Digitalisaatio tulee määrittämään tulevaisuuden palveluja, vaikuttaen eri- 
tyisesti palveluntuottajien työhön. Loppuseminaarissa todettiin, että tämä 
puoli on vielä selkeästi vajaakäytöllä julkisissa palveluissa. Toisaalta palveluin- 


tegraatio ja toimivat palveluketjut muuttavat julkista palveluntuotantoa. Sek- 

torikohtaisuus vähenee tai ehkä jopa häviää, kun palvelujen keskiöön nousee 
asiakas. 

Yritysten ja järjestöjen palvelutuotannon mahdollisuuksien nähtiin liitty- 
vän erityisesti asiakkaalle tarjottavaan valinnanvapauteen. Kun kansalaisten 
oma vastuu ja rahankäyttö lisääntyvät, tulee yrityksille ja järjestöille uusia 
mahdollisuuksia tarjota omia aatepohjaisiakin palveluja. Tämä muuttaa toi- 
mintamalleja ja lisää palvelujen vaikuttavuutta, mutta voi samalla aiheuttaa 
polarisoitumista alue- ja käyttäjäryhmäkysymyksenä. Olennaista on palvelu- 
prosessien hallinta, erityisesti toimivien hoitoketjujen kautta. Nähtäväksi jää 
kuitenkin, seuraako jatkossa raha aidosti asiakasta vai ovatko kriteerit ennalta 
määrättyjä (esimerkkinä henkilökohtainen budjetti vs. palveluseteli). Tämä 
kysymys on olennainen myös yritysten ja järjestöjen roolin kannalta. Näköpii- 


rissä onkin paljon erilaisia tavoitteita, toiveita ja myös ristiriitoja. 


Paljon kysymyksiä jatkotutkimukselle 

Aineiston keräämisen yhteydessä toistui usein näkemys, jonka mukaan erilai- 
sia palveluntuottajia voidaan hyödyntää parhaalla mahdollisella tavalla vain, 
jos myös asiakkaat segmentoidaan palvelutarpeeseensa perustuen. Segmen- 
toinnilla on suuri merkitys myös asiakkaan valinnan vapautta määriteltäes- 
sä. Vaikuttaa siltä, että asiakasohjauksen ja valinnanvapauden yhdistämisessä 
on jatkossakin paljon pohdittavaa. Asiakassegmentointia on kuitenkin syytä 
peilata suhteessa yksittäisen käyttäjäasiakkaan tarpeiden tunnistamiseen, jota 
erityisesti palvelumuotoilun menetelmissä painotetaan. Asiakassegmentoin- 
nista, eri asiakasryhmien palvelutarpeista ja sote-integraation hyödyllisyydestä 
saatiin riittävästi esiymmärrystä jatkotutkimuksen pohjaksi, mutta varsinaisia 
johtopäätöksiä ei voida kerätyn aineiston perusteella tehdä. 

Digitalisaation, Big datan ja digitaalisten palvelumuotojen hyödyntämi- 
nen on monessakin mielessä varsin alkuvaiheessa. Digitaalisten välineiden ja 
palvelujen hyödyntämisen kokemus puuttuu yhtä lailla palvelujen tuottajilta 
kuin asiakkailtakin. Big datan hyödyntäminen palveluohjauksen, palvelujen 


asiakasvaikuttavuuden arvioinnissa ja mittaamisessa on Suomessa vasta lapsen 

kengissä. Näistä digitalisaatioon liittyvistä teemoista on Suomessa meneillään 
useita tutkimuksia, mutta lisää kaivataan erityisesti sote-palvelujen, asiakkuu- 
den ja yhteiskunnallisten vaikutusten alueille. 

Maakunta- ja sote-uudistuksen yhteydessä on päätetty yhtiöit- 
tää palvelutuotanto keskeisiltä osiltaan. Sote-uudistuksen kysymykset 
järjestämisvastuusta ja valinnanvapaudesta mullistavat käsityksen julkises- 
ta palveluntuotannosta. Tätä kautta kysymys esimerkiksi hankinnasta on 
mielenkiintoinen. Jos tulevaisuudessa valinnanvapaus toteutuu täydellisenä, 
ei hankintaa enää periaatteessa tarvita lainkaan. Vastuu "hankinnasta" siirtyy 
asiakkaille. Tämä lisää kuitenkin odotuksia asiakkaan osaamisesta ja ymmär- 
ryksestä — onko asiakkaalla todellisuudessa valmiuksia tarvitsemiansa palve- 
lujen vertailuun tai arviointiin? 

Myös valinnanvapauden kriteerit puhuttavat: luovatko julkiset palvelun- 
tuottajat yleiset kriteerit palveluille, vai ohjataanko asiakasta esimerkiksi niin 
sanotun ”case managerin” avulla? On toki selvää, että aina on myös sellaisia 
palvelujen tarvitsijoita, jotka eivät itsenäiseen valintaan kykene. Jatkotut- 
kimuksella on siis selvitettävä, miten yhdistää asiakkaan itsemääräämisoi- 
keus, valinnanvapaus ja riittävän tehokas palveluohjaus, erityisesti palvelujen 
suurkäyttäjien osalta. Vastaavasti on selvitettävä, millaiset palvelutarpeet ja 
asiakkuudet voidaan vapauttaa tekemään itsenäisiä palveluvalintoja julkisissa 
palveluissa. Tässäkin eri toimijoiden tavoitteet ja toiveet lienevät ristiriidassa 


keskenään. 


Lopuksi - tavoitteita, toiveita ja ristiriitoja markkinoilla 

Hankkeen ja tämän kirjan kirjoittamisen aikana on tapahtunut huomattava 
asennemuutos kehittämis- ja uudistusmyönteiseen suuntaan. Yritysten, yhtei- 
söjen ja asiakkaiden merkittävämpi rooli palvelujen tuottamisessa ja kehittä- 
misessä nähdään aikaisempaa selkeämmin mahdollisuutena. Suurimmat vas- 
takkainasettelut on saatu haudattua. Siinä missä vielä hankkeen alkuaikoina 
toinen poliittinen äärilaita syytti toista asiakkaan heitteillejätöstä ja toinen 


kaikkien palveluntarvitsijoiden yliholhoamisesta, on keskustelu maltillistu- 

nut. Olennaista onkin huomata, että sen paremmin markkinat, siellä toimivat 
yritykset, yhdistykset tai säätiöt kuin kaupungit tai asiakkaatkaan eivät ole 
aina samanlaisia. Palveluja on perustellusti mahdollista luoda erilaisista läh- 
tökohdista ja erilaisin menetelmin. Ahtaat poliittiset tavoitteet, tulkinnat ja 
tasa-arvon määrittelyt sekä niiden pohjalta laaditut normit haittaavat palvelu- 
jen asiakaslähtöistä kehittämistä ja tehokasta palvelutuotantoa. 

Tulevien uudistusten onnistumisen edellytys on uudenlainen ajatte- 
lu ja roolitus niin asiakkaiden, yritysten, kolmannen sektorin kuin julkisen 
palvelutuotannonkin osalta. Markkinoita hyödyntämällä voidaan tuottaa 
hyviä ja tehokkaita ratkaisuja suurelle osalle asiakkaista. Silti myös julkiselle 
palvelutuotannolle ja asiakasohjaukselle on tarve. Palvelutuotannon tehok- 
kuutta ei pystytä kasvattamaan pelkällä suuruuden ekonomialla keräämällä 
palveluntuottajia yhteen ja samaan organisaatioon. Niin palvelujen luonteessa 
kuin myös asiakkaiden palvelutarpeissa on eroja ja ne kutsuvat valitsemaan eri- 
laisia tuotantoratkaisuja. 

Organisaatiot eivät myöskään ole palvelujen asiakaslähtöisessä tuottami- 
sessa itseisarvoja vaan välineitä. Tuotantoratkaisujen ja organisaatiorakentei- 
den pohtimiseen tarvitaan niin politiikan kuin myös akateemisen yhteisön 
näkemyksiä. Mielekästä olisi antaa myös palvelunkäyttäjille ja asiakkaille ääni, 
vaikka etukäteen voidaankin tiedostaa kansalaisten muutosvastarinta. Muis- 
tettava on myös, että palveluilla ja niiden tuotantotavoilla ja sijoituspaikoilla 
on eri toimijoille myös symbolisia merkityksiä. Kokonaisuudessa ei ole kyse 
pelkästään rationaalisista ratkaisuista. Jokaisella taholla on ratkaisussaan mu- 
kana myös oma subjektiivinen tai poliittinen näkemyksensä, jolloin ihmiset 
eivät lähtökohtaisesti aina halua uudistuksia, vaikka ne olisivat heille itselleen 
hyödyllisiä. Voidaankin nähdä, että markkinoiden luomisessa, huoltamisessa 
ja hyödyntämisessä on paljon johtamishaasteita. Maakunta- ja sote-uudistuk- 
sen toteutusvaiheessa uudistusmyönteisyys, asetetut tavoitteet, tahto ja joh- 
taminen aikanaan punnitaan. Hyvällä johtamisella tavoitteiden ja toiveiden 


esittäjien väliset ristiriidat saadaan ratkottua. 

Sote-palvelut markkinoilla — 
tavoitteita, toiveita ja ristiriitoja 


Julkisten palvelujen järjestämisen ja tuottamisen tavat ovat olleet 
melkoisessa turbulenssissa viime aikoina. Tulevaisuuden maakunta- ja 
sote-uudistus jatkaa muutoksen aikaa ja voimistaa aikaisemmin alkanutta 
kehitystä ottamalla asiakkaat, yksityiset toimijat ja markkinat mukaan 
palvelujen kehittämiseen ja tuottamiseen. 


Markkinoiden luominen ja huoltaminen (ALIS) -hankkeen tavoitteena oli 
laajentaa ymmärrystä sosiaali- ja terveysmarkkinoiden toiminnasta sekä 
markkinoilla toimivien motiiveista, tarpeista ja toimintalogiikoista. Tekesin 
osana Innovaatiot sosiaali- ja terveyspalveluissa -ohjelmaa rahoittamassa 
hankkeessa kohdekaupunkeina olivat Jyväskylä, Tampere ja Turku. 


Hanke ei olisi voinut osua parempaan ajankohtaan. Nyt jos koskaan on 
tarvetta tiedolle, joka käsittelee julkishallinnon roolia, toimintaa ja suhdetta 
markkinoihin yleisesti sekä palvelujen järjestämisen ja hankinnan tapoja, 
eli suhdetta yrityksiin ja asiakkaisiin erityisesti. 


Tämä teos kokoaa yhteen ALIS-hankkeen keskeiset havainnot ja 
johtopäätökset. Kirja jakaantuu neljään osakokonaisuuteen, jotka koostuvat 
itsenäisistä tieteellisistä artikkeleista. Ensimmäinen osa käsittelee kuntia 
sote-markkinoiden toimijoina ja hahmottelee uuden elinvoimakunnan 
toimintamallia. Toinen osa avaa osallisuuden ja asiakaslähtöisyyden 
teemoja osana palvelujen kehittämistä. Kolmannessa osassa tarkastellaan 
hankintoja ja erityisesti tulosperusteista hankintaa, joka on verraten 
uusi palvelujen hankintatapa. Neljäs osa haastaa lukijaa markkinoiden 
laajempaan tarkasteluun astetta filosofisemmin ja liberalistisemmin. 


Kokonaisuudessaan teos tarjoaa monipuolisen näkymän sosiaali- ja 
terveyspalveluihin sekä -markkinoihin – markkinoihin, joilla erilaisten 
toimijoiden tavoitteet ja toiveet esiintyvät ajoittaisessa harmoniassa ja 
toisinaan ristiriidassakin. 


